Datasets:

NorHsangPha

/

shan-news-shannews_org

like 0

2018-08-06T10:23:18

https://shannews.org/archives/6859

ပေႃႈ ၸဝ်ႈၵွၼ်းဝတ်ႉပႃႇပဝ်ႈ လူႉသဵင်ႈသုတ်းမုၼ် လူၺ်းတၢင်းပဵၼ်ၵူၼ်းထဝ်ႈ

ပေႃႈထဝ်ႈၸၢင်းၼူႉ ဢၼ်ပဵၼ်ပေႃႈ ၸဝ်ႈၵွၼ်းဝတ်ႉပႃႇပဝ်ႈ လူႉသဵင်ႈသုတ်းမုၼ် လူၺ်ႈတၢင်းပဵၼ်ၵူၼ်းထဝ်ႈ ၽိတ်ႈမွၵ်ႇတၵ်ႉၵႃႇသတ်ႉထႃး ပီႈၼွင်ႉတီႈၸမ်ၵႆၶဝ်ႈႁူမ်ႈ။ ဝၼ်းတီႈ 04/08/2018 ပေႃႈထဝ်ႈၸၢင်းၼူႉ ဢႃယု 89 ပီ လူႉသဵင်ႈသုတ်းမုၼ် လူၺ်ႈတၢင်းပဵၼ်ပွတ်ႇၸဵပ်းလႄႈ တၢင်းပဵၼ်ၵူၼ်းထဝ်ႈ တီႈႁူင်းယႃၼၶွၼ်းၽိင်း ၵဵင်းမႆႇ ၸိုင်ႈထႆး။ ယၢမ်းလဵဝ်ၶၢပ်ႈတူဝ် ဢဝ်ဝႆႉတီႈ ဝတ်ႉပႃႇပဝ်ႇ ဝဵင်းၵဵင်းမႆႇသေ မီးပၢင်တၢၼ်း ပၢင်တြႃးၵၢင်ဝၼ်း ၵၢင်ၶိုၼ်း ။ တေပူၼ်ႉၶၢပ်ႈတူဝ်ၼႂ်းဝၼ်းတီႈ 09/08/2018 တီႈပႃႇႁဵဝ်ႈသၼ်တီႇထမ်း ဝဵင်းၵဵင်းမႆႇ ၸိုင်ႈထႆး။ ပၢင်တြႃးၼၼ်ႉၵမ်ႈပႃႈၼမ်ၸဝ်ႈၶူးထႆး ၶဝ်ၸဝ်ႈမႃးမဵတ်ႉတႃႇတြႃးဝႃႈၼႆသေတႃႉ ၸဝ်ႈၶူးသီရိထမ်မ ဝတ်ႉၾႃႉဝဵင်း ဢိၼ်းၵေႃႈ တေယေႃးတူဝ်မဵတ်ႉတႃႇတြႃးၼႂ်းဝၼ်းတီႈ 07/08/2018 ဝႃႈၼႆ။ ၸဝ်ႈမႁႃဢေႃးတ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၽွင်းပၢင်မႃႇသႃႇပေႃႈထဝ်ႈႁဝ်းၼႆႉ ယွၼ်းၽိတ်ႈမွၵ်ႇထိုင် ပီႈၼွင်ႉတၵ်ႉၵႃႇသတ်ႉထႃးလႄႈ ပီႈၼွင်ႉတီႈၸမ်တီႈၵႆ မႃးႁူမ်ႈလူႇႁူမ်ႈတၢၼ်း သေၵမ်း” ဝႃႈၼႆ။ ပေႃႈထဝ်ႈၸၢင်းၼူႉၼႆႉ ၼႆႉပဵၼ်လုၵ်ႈၸၢႆး ပေႃႈထဝ်ႈၵူႇလႄႈမႄႈထဝ်ႈၽၢၼ်ႇ ၵိူတ်ႇတီႈဝၢၼ်ႈၼႃးတႅၼ်ႈ ဢိူင်ႇ ၼႃးလေႃး ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ၊ မီးပီႈၼွင်ႉ ႁူမ်ႈတွင်ႉ 2 ၵေႃႉ၊ တႄႇၼႃႈႁိူၼ်းတင်းမႄႈထဝ်ႈၸၢင်းသႅင် သိုပ်ႇလဵင်ႉဢဝ် ၸဝ်ႈၶူးဢိၼ်းတႃး ၸဵမ်မိူဝ်ႈဢႃယုၸဝ်ႈလႆႈမွၵ်ႈ 9 ၶူပ်ႇ ။ ႁူမ်ႈဝႃႈပဵၼ်ပေႃႈသိုပ်ႇၸဝ်ႈတူၼ်ၶူးသေတႃႉ ယွၼ်ႉပေႃႈၸဝ်ႈၵေးၸူး ၸဝ်ႈၶူးဢိၼ်းတႃးလူႉ သဵင်ႈၸဵမ်လဵၵ်ႉလႄႈ တူၺ်းလူလုမ်းလႃးၸဝ်ႈမႃးၼင်ႇလုၵ်ႈလၢင်းၵၢင်တွင်ႉ ဝႃႈၼႆ။

['ၵူႈလွင်ႈလွင်ႈ']

2018-08-06T09:11:48

https://shannews.org/archives/6855

သိုၵ်းမၢၼ်ႈ ဝၢၼ်ႈလီႈ ၼမ်ႉလၼ်ႈ ၺႃးယိုဝ်းၸွမ်းတၢင်း တၢႆ 3 ၵေႃႉ ပေႃႈမႄႈလုၵ်ႈ

သိုၵ်းလူင်ပွင်ၸိုင်ႈမၢၼ်ႈ ၵေႃႉၼိုင်ႈ ပႃးမႄႈၸဝ်ႈလႄႈလုၵ်ႈ ၵႂႃႇၵၢတ်ႇ ၺႃးယိုဝ်းတၢႆ ၽွင်းပွၵ်ႈၶိုၼ်းတပ်ႉ ဝၢၼ်ႈလီႈ ၼမ်ႉလၼ်ႈ ၸႄႈဝဵင်းသီႇပေႃႉ။ ဝၼ်းတီႈ 04/08/2018 ယၢမ်းဝၢႆးဝၼ်း မွၵ်ႈ 4 မူင်းၼၼ်ႉ သိုၵ်းမၢၼ်ႈၵေႃႉၼိုင်ႈ တင်းမႄႈၸဝ်ႈမၼ်းၸၢႆးလႄႈ လုၵ်ႈ မၼ်းၸၢႆး ဢႃယု 6 ပီ ၵႂႃႇၸၢႆႇၵၢတ်ႇသေ ပွၵ်ႈၶိုၼ်းတီႈတပ်ႉမၢၼ်ႈ ၶမရ 17 ၼၼ်ႉ ၺႃးၵူၼ်းဢမ်ႇႁူႉၾၢႆႇ ယိုဝ်းတၢႆ တီႈႁိမ်းဝၢၼ်ႈဝၢၼ်ႈလီႈ ဢိူင်ႇၼမ်ႉလၼ်ႈ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ပလိၵ်ႈမၢၼ်ႈ ၸႄႈဝဵင်းသီႇပေႃႉ ၵေႃႉၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ပဵၼ်ၸုမ်းလႂ် ယိုဝ်းတႄႉ ဢမ်ႇပႆႇႁူႉ။ သိုၵ်း ႁၢၼ် တင်း မႄႈၸဝ်ႈမၼ်းလႄႈ လုၵ်ႈမၼ်း ၶဝ်သၢမ်ၵေႃႉ ၵႂႃႇၸၢႆႇၵၢတ်ႇသေ ပွၵ်ႈမႃး ၺႃးၵူၼ်းႁၢႆႉၼၼ်ႉ မူၵ်းဝႆႉသေ ယိုဝ်းသႂ်ႇၶဝ် ၵေႃႉပဵၼ် သိုၵ်းႁၢၼ်တင်း လုၵ်ႈမၼ်းတႄႉ လႆႈလူႉတၢႆထင်တီႈၵမ်းလဵဝ်။ ၵေႃႉပဵၼ်မႄႈၸဝ်ႈမၼ်းတႄႉ လႆႈမၢတ်ႇၸဵပ်းသေ လႆႈၵႂႃႇလူႉသဵင်ႈတီႈႁူင်းယႃ” ဝႃႈၼႆ။ သိုၵ်းႁၢၼ် ဢၼ်ၺႃးယိုဝ်းၼၼ်ႉ ၸိုဝ်ႈႁွင်ႉ မိၼ်ႉလိၼ်း၊ ၵေႃႉပဵၼ်မႄႈၸဝ်ႈမၼ်းသမ်ႉ ၸိုဝ်ႈႁွင်ႉ မိၼ်ႉၶိၼ်ႇ ဢိၵ်ႇ လုၵ်ႈဢွၼ်ႇသိုၵ်းမၢၼ်ႈသမ်ႉ ဢႃယု တိုၵ်ႉလႆႈ 6 ပီ ၵူၺ်း ဝႃႈၼႆ။ တၢင်းပွတ်းတွၼ်ႈ ဢိူင်ႇၼမ်ႉလၼ်ႈ ၸႄႈဝဵင်းသီႇပေႃႉၼၼ်ႉ မီးၸုမ်းယိပ်းၵွင်ႈၵၢင်ႇ ၵႂႃႇမႃးတူင်ႉၼိုင်လၢႆလၢႆၸုမ်း၊ ၽူႈပႂ်ႉတူၺ်းၵၢၼ်မိူင်း/ ၵၢၼ်သိုၵ်းၼႂ်းပိုၼ်ႉတီႈလၢတ်ႈဝႃႈ – ၼႂ်းပိုၼ်းၸုမ်းလုၵ်ႉၽိုၼ်ႉ ငွႆးယိုဝ်းလုၵ်ႈမေးၵူၼ်းသိုၵ်း ဢမ်ႇသူႈမီး၊ ၵွပ်ႈၼၼ် ဢၼ်ၼႆႉ ၸွင်ႇၵဵဝ်ႇၸုမ်းယိပ်းၵွင်ႈၵၢင်ႇ ဢမ်ႇၵဵဝ်ႇတႄႉဢမ်ႇႁူႉ။ မၢင်ၽဝ်ႇၶဝ်ၼင်ႇၵၼ် ဢမ်ႇမႅၼ်ႈၵၼ်သေ ငွႆးယိုဝ်းၵေႃႈပဵၼ်လႆႈ ဝႃႈၼႆ။ ဢၼ်ငွႆးယိုဝ်းလုၵ်ႈမႄႈၵူၼ်းသိုၵ်းမၢၼ်ႈ ၸိူင်ႉၼႆ ပဵၼ်ပွၵ်ႈၵမ်းႁႅၵ်ႈသေတႃႉ ၵူၼ်းမိူင်း၊ ၵူၼ်းၵႃႉဝူဝ်း၊ ၸဝ်ႈၵႃး ၸိူဝ်းၵႂႃႇမႃး ၼႂ်းၸႄႈဝဵင်းသီႇပေႃႉ၊ ၵျွၵ်ႉမႄး ၵႆႉၵႆႉၺႃးယိုဝ်းတၢႆ၊ ပၼ်ႁႃယိုဝ်းၵၼ်တၢႆၼႂ်းပီၼႆႉ ဢမ်ႇယွမ်း 10 ပွၵ်ႈယဝ်ႉ။

['သုၼ်ႇလႆႈၵူၼ်း']

2018-08-06T08:31:29

https://shannews.org/archives/6847

သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်း လူႉၵွႆၼမ် ၵူၼ်းမိူင်းၵႂႃႇမႃးယၢပ်ႇ

သဵၼ်ႈတၢင်း တႃႈၶီႈလဵၵ်း – မိူင်းတုမ်း – မိူင်းသၢတ်ႇ တၢင်းယၢဝ်း 60 လၵ်းပၢႆၼၼ်ႉ ပေႃးထိုင်ၶၢဝ်း ၾူၼ်မႃး သဵၼ်ႈတၢင်း လူႉၵွႆလႅဝ်ၼမ် ဝႃႈၼႆ။ တႄႇဢဝ်ႁူဝ်လိူၼ်ၵျူႊလၢႆႊ ပီ 2018 ၼႆႉမႃး သဵၼ်ႈတၢင်း တႃႈၶီႈလဵၵ်း – မိူင်းသၢတ်ႇ ၸိုင်ႈတႆးပွတ်းဢွၵ်ႇ လူႉလႅဝ်ၵွႆ ပဵၼ်ၵူမ်ႇ၊ ပဵၼ်ဢုင်၊ ၶူဝ်ၵွႆ၊ မၢၵ်ႇႁိၼ်ၽူး၊ ရူတ်ႉၵႃးၵႂႃႇမႃးၶမ်ဢုင် လႆႈၼွၼ်းတႃႈ ၼွၼ်းတၢင်း ဝႃႈၼႆ။ ၸၢႆးလူင် ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ သဵၼ်ႈတၢင်းၼႆႉ ၵွႆယူႇၵူႈပီ ပေႃးၶၢဝ်းၾူၼ်မႃး။ ၶဝ်ဢမ်ႇၶၢမ်ႇ သိူဝ်ႇယၢင်ၶႃႈၼႃႇ။ မိူဝ်ႈဝႃႉ ၵုမ်းယိပ်းတႄႉ တီႈလႂ်လူႉၵွႆၼႆၵေႃႈ ၶဝ်ဢဝ်ရူတ်ႉၵႃးထုၺ်လိၼ် ၵႂႃႇထုၺ်ႇ ႁဵတ်းပၼ်ၵမ်းလဵဝ်။ တေႃႈလဵဝ် လႆႈငိၼ်းဝႃႈ မွပ်ႈပၼ်တင်းမၢၼ်ႈယဝ်ႉၼႆ ၵူၺ်းၵႃႈ ဢမ်ႇႁၼ် ၾၢႆႇမၢၼ်ႈ ၶဝ် မႃးမႄးပၼ်သင်။ ပီၼႆႉ ၶႂ်ႈဝႃႈသဵၼ်ႈတၢင်းၼႆႉ လူႉၵွႆလိူဝ်ၵူႈပီလူးၵွၼ်ႇ” ဝႃႈၼႆ။ သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်း ဢၼ်ၵၢႆႇၸူးၵၼ်ၼႆႉ ပဵၼ်သဵၼ်ႈတၢင်းၵႃႉၶၢႆ ဢၼ်ၼိုင်ႈ ၵမ်ႈၼမ် ၵုၼ်ႇ ၶၢႆၼႆႉ တေႃႉဢဝ်တၢင်းတႃႈၶီႈလဵၵ်းၵႂႃႇ တၢင်းမိူင်းသၢတ်ႇ ဝႃႈၼႆ။ ၸဝ်ႈၵႃး ၵူၼ်းမိူင်းတူၼ်ၵေႃႉၼိုင်ႈ ဢၼ်လႅၼ်ႈၵႃး မိူင်းသၢတ်ႇ – တႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ငိုၼ်း ၵႃႈၵဵတ်ႉၼႆႉ ၵဵပ်းတႃႇသေႇ ႁဵတ်းသင်လႄႈ ၶဝ်ဢမ်ႇသိူဝ်ႇယၢင်ၵေႃႈ ဢမ်ႇႁူႉယဝ်ႉ။ ဢၼ်ၵဵပ်းၼၼ်ႉတႄႉ ပဵၼ်ဝႃႉ ရူတ်ႉၶိူင်ႈ ၼိုင်ႈလမ်း 10 ဝၢတ်ႇ(ငိုၼ်းထႆး)၊ ၵႃးဢွၼ်ႇ 100 ဝၢတ်ႇ၊ ၵႃးလူင် 500 ဝၢတ်ႇလႄႈ ၵႃး 10 လေႃႉ သမ်ႉ 1,000 ဝၢတ်ႇ” ဝႃႈၼႆ။ သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်းၼႆႉ မိူဝ်ႈပီ 1992 ၼၼ်ႉ ၶွမ်ႊပၼီႊႁူင်ပင်းၶွင်ဝႃႉ UWSA မႃးၶုတ်း ထုၺ်ႇ ႁဵတ်းသဵၼ်ႈတၢင်းၵၢႆႇၸူးၵၼ်သေ ထိုင်မႃး ပီ 2017 သမ်ႉ ယူႇတီႈဝႃႉ မွပ်ႈဢၢပ်ႈပၼ်တၢင်းလူင်ပွင် ၸိုင်ႈမၢၼ်ႈ ႁႂ်ႈႁဵတ်းၵႂႃႇ ဝႃႈၼႆ။

['သိင်ႇဝႅတ်ႉလွမ်ႉ']

2018-08-06T08:26:31

https://shannews.org/archives/6844

တီႈၵဵင်းတုင် မေးလူင် တင်း မေးၼွႆႉ ၽိတ်းမေႃး ၶႃႈႁႅမ်ၵၼ်တၢႆ

မိူဝ်ႈဝၼ်းတီႈ 29/07/2018 ယၢမ်းၵၢင်ဝၼ်း ၵေႃႉပဵၼ်ၽူဝ်ဢမ်ႇပွၵ်ႈႁိူၼ်းလႄႈ ၵေႃႉပဵၼ်မေးလူင် ၸွမ်းၶႆႈႁႃ တီႈ ႁိူၼ်းမေးၼွႆႉ တီႈဝၢၼ်ႈၵွင်း ဢိူင်ႇလွႆလူင် ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ၵေႃႉပဵၼ်မေးလူင် ဢဝ်မႆႉပေႃႉ ထုပ်ႉသႂ်ႇမေးၼွႆႉ လူႉတၢႆထင်တီႈ ဝႃႈၼႆ။ ၸၢႆးသၢမ် ၵူၼ်းပိုၼ်ႉတီႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ႁဝ်းၶႃႈလႆႈငိၼ်းၼင်ႇၼၼ်။ တီႈဝၢၼ်ႈၵွင်းၼၼ်ႉ ၵမ်ႈၼမ် ပဵၼ်ပီႈၼွင်ႉဢႃးၶႃႇ တင်း လႃးႁူႇ ယူႇသဝ်း။ လႆႈႁူႉဝႃႈ ၵေႃႉပဵၼ်ၽူဝ် ဢွၵ်ႇႁိူၼ်းၵႂႃႇႁိုင်ၼၢၼ်းသေ ဢမ်ႇပွၵ်ႈမႃး ၵေႃႉပဵၼ်မေးလူင်ၵႂႃႇၸွမ်းၶႆႈသေ ထူပ်းႁၼ် ၵေႃႉပဵၼ်ၽူဝ်တင်းမေးၼွႆႉ တိုၵ်ႉယူႇၸွမ်းၵၼ်ယူႇ တီႈ ႁိူၼ်းမေးၼွႆႉၼၼ်ႉသေ ၵေႃႉပဵၼ်မေးလူင် ဢဝ်မႆႉပေႃႉထုပ်ႉသႂ်ႇမေးၼွႆႉၵမ်းလဵဝ်” ဝႃႈၼႆ။ ၵဵဝ်ႇၵပ်းလွင်ႈၼႆႉ တီႈသိုဝ်ႇၶၢဝ်ႇ The Voice ၵေႃႈ ဢွၵ်ႇဝႆႉဝႃႈ “ မေးလူင် ဢၼ်ပလိၵ်ႈၶဝ်ၵုမ်းၶင်ဝႆႉၼၼ်ႉ လၢတ်ႈဝႃႈ ယွၼ်ႉၵေႃႉပဵၼ် ၸဝ်ႈၽူဝ်ႁၢႆၵႂႃႇ တင်ႈတႄႇဝၼ်းလိူၼ်မူၼ်းသေ ဢမ်ႇႁၼ်ပွၵ်ႈႁိူၼ်းၶိုၼ်း ယွၼ်ႉ ၼၼ်လႄႈ ၸင်ႇၵႂႃႇၸွမ်းၶႆႈၸဝ်ႈၽူဝ်တီႈႁိူၼ်းမေးၼွႆႉ။ ထဵင်မေႃးၵၼ်သေ လႆႈပေႃႉႁႅမ်မႅၼ်ႈၵႂႃႇ” ဝႃႈၼႆ။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈမၢၼ်ႈ လႆႈၵုမ်းၶင်တူဝ် ၵေႃႉပဵၼ်မေးလူင်ၼၼ်ႉဝႆႉသေ ပိုတ်ႇဢမူႉ/ၶၻီႊ ဢဝ်လိူင်ႈလၢဝ်းၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းမီးၼၼ်ႉ တီႈႁူင်းပလိၵ်ႈၸႄႈဝဵင်းၵဵင်းတုင် ဝႆႉယဝ်ႉ ဝႃႈၼႆ။ ၵေႃႉပဵၼ်မေးလူင်ၼၼ်ႉ ၸိုဝ်ႈႁွင်ႉ ဢႃးသျႅင် ဢႃယု 32 ပီ၊ ၵေႃႉပဵၼ်မေးၼွႆႉသမ်ႉ ၸိုဝ်ႈႁွင်ႉ ဢႃးယူဝ်း ဢႃယု 46 ပီ ဝႃႈၼႆ။

['ၵူႈလွင်ႈလွင်ႈ']

2018-08-06T08:21:18

https://shannews.org/archives/6841

တီႈဝဵင်းၵျွၵ်ႉမႄး ၾႆးမႆႈႁၢၼ်ႉၵႃႇလႃႇဢူဝ်ႇၶေႇ လင်ၼိုင်ႈ

ဝၼ်းဢႃးတိတ်ႉပူၼ်ႉမႃးၼႆႉ ၾႆးမႆႈႁၢၼ်ႉႁွင်ႉၵႂၢမ်း (KARAOK – KTV) လင်ၼိုင်ႈ ဢၼ်မီးၼႂ်းပွၵ်ႉ 7 ဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ဝၼ်းတီႈ 05/08/2018 ယၢမ်းၵၢင်ၼႂ် မွၵ်ႈ 6 မူင်း ၾႆးမႆႈႁၢၼ်ႉႁွင်ႉၵႂၢမ်းၵႃႇလႃႇဢူဝ်ႇၶေႇ ၸိုဝ်ႈႁၢၼ်ႉ သဝႅၼ်ႊတေႊ (7 – Day KTV) တီႈပွၵ်ႉ 7 ၼႂ်းၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၵူၼ်းႁူႉႁၼ်ၸွမ်းလၢတ်ႈဝႃႈ ပဵၼ်ယွၼ်ႉ ၾႆး လႅၼ်းယႃႈ ဢၼ်ၵူၼ်း/ၶႅၵ်ႇ မႃးႁွင်ႉ ၵႂၢမ်းၼၼ်ႉ လုတ်ႇလႅၼ်းယႃႈသေ ပႅတ်ႈဝႆႉၼႂ်းႁွင်ႈႁွင်ႉၵႂၢမ်ႈလႄႈ ၾႆးၸုၼ်းမႆႈ တီႈတင်ႇၼင်ႈ(သူဝ်ႊၽႃႊ)၊ ၸင်ႇလၢမ်းမႆႈ တၢင်း ၼႂ်းႁၢၼ်ႉၵႂႃႇ ဝႃႈၼႆ။ ၵဵဝ်ႇၵပ်းလူၺ်ႈလွင်ႈၾႆးမႆႈၼႆႉသေ ယူႇတီႈၸုမ်းၶႄၾႆးၼႂ်းၸႄႈဝဵင်းၵျွၵ်ႉမႄး တင်း ၵႃးတၢင်ႇၼမ်ႉ 3 လမ်း ၸွႆႈ ၶႄမွတ်ႇၵႂႃႇ ယၢမ်းၵၢင်ၼႂ် 6:30 မူင်း ဝႃႈၼႆ။ တေႃႈလဵဝ် ယူႇတီႈပလိၵ်ႈမၢၼ်ႈ ဝဵင်းၵျွၵ်ႉမႄးၵုမ်းၶင်တူဝ် ၵေႃႉပဵၼ်ၸဝ်ႈၶွင်လၢၼ်ႉ KTV ဢူးထုၼ်းၼၢႆႇ ဝႆႉတီႈ ႁူင်းပလိၵ်ႈၸႄႈဝဵင်းၵျွၵ်ႉမႄးဝႆႉ ဝႃႈၼႆ။ ၶေႃႈမုလ်း – မျၢၼ်ႇမဢႃႇလိၼ်း Photo – ကျောက်မဲ မီးသတ်တပ့်ဖွဲ့

['ၵူႈလွင်ႈလွင်ႈ']

2018-08-06T07:59:15

https://shannews.org/archives/6836

သဵၼ်ႈတၢင်း ၼမ်ႉၶမ်း – မူႇၸေႊ လူႉၵွႆၼမ် ႁဵတ်းႁႂ်ႈၵူၼ်းမိူင်းၵႂႃႇမႃးယၢပ်ႇ

သဵၼ်ႈတၢင်း ၼမ်ႉၶမ်း – မူႇၸေႊ တၢင်းၵႆမီး 19 လၵ်း ၵူၺ်းသေတႃႉ ၵႃးလူင် တၢင်ႇၵုၼ်ႇၵႂႃႇမႃး ၵူႈ ဝၼ်းလႄႈ သဵၼ်ႈတၢင်း လူႉၵွႆၼမ် ႁဵတ်းႁႂ်ႈၵူၼ်းယူႇပိုၼ်ႉတီႈ ယၢပ်ႇၽိုတ်ႇတႃႇၵႂႃႇမႃးႁႃၵိၼ် ဝႃႈၼႆ။ သဵၼ်ႈတၢင်း ဝဵင်းမူႇၸေႊ- ၼမ်ႉၶမ်းၼႆႉ တၢင်းၵႆမီး 19 လၵ်း ပေႃးႁေႃႈၵႃး ဢွၵ်ႇၼမ်ႉၶမ်း ၵၢင်ၼႂ် 8 မူင်း ထိုင်ဝဵင်း မူႇၸေႊ တဵင်ႈၶိုၼ်း၊ ၵူၼ်းပႆယင်းဝႆးလိူဝ်ၼၼ်ႉယဝ်ႉၼႆ ၵူၼ်းၼမ်ႉၶမ်းလၢတ်ႈ။ ဝၼ်းတီႈ 05/08/2018 ယၢမ်းဝၢႆးဝၼ်း ၵႃးလူင်တၢင်ႇၵုၼ်ႇ ပိၼ်ႈၶႂမ်ႈၼိူဝ်တၢင်း တီႈဝၢၼ်ႈၼွင်လွင်း ၼိူဝ်သဵၼ်ႈ တၢင်း ၼမ်ႉၶမ်း – မူႇၸေႊၼၼ်ႉၵေႃႈ ႁဵတ်းႁႂ်ႈလူတ်ႉၵႃးတိတ်းၶမ်ၼိူဝ်သဵၼ်ႈတၢင်း တင်းႁိုင် ဝႃႈၼႆ။ ၸၢႆးမၢဝ်း ၵူၼ်းမိူင်းၸေႊလၢၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ မိူဝ်ႈဝႃး ၵႃးလူင်ပိၼ်ႈၶႂမ်ႈတဵင်တၢင်းဝႆႉ လူတ်ႉၵႃးၵႂႃႇမႃး တိတ်းၶမ်ၵၼ်ဝႆႉၼိူဝ်သဵၼ်ႈတၢင်းတင်းၼမ်။ ၵႃးလူင်မၢင်လမ်း လႆႈၼွၼ်းတၢင်းပဵၼ် 2 – 3 ဝၼ်း ၵေႃႈမီး။ ၵႃးဢွၼ်ႇတႄႉ ၵႂႃႇမႃးလႆႈယူႇ ၵူၺ်းၵႃႈ လႆႈၸႂ်ႉၶၢဝ်းယၢမ်းႁိုင်ဢေႃႈ မိူဝ်ႈၵူႈပွၵ်ႈ ၼမ်ႉၶမ်း – မူႇၸေႊ လႆႈ ၸႂ်ႉၶၢဝ်းယၢမ်း 45 မိၼိတ်ႉ” ဝႃႈၼႆ။ သဵၼ်ႈတၢင်း ၼမ်ႉၶမ်း – မူႇၸေႊၼႆႉ မီးၵႃးလူင်တၢင်ႇၵုၼ်ႇ ဢၼ်လုၵ်ႉတၢင်းမိူင်းတႆး တေႃႉသူင်ႇၵႂႃႇတၢင်း မိူင်း ၶႄႇယူႇၵူႈဝၼ်း ၶူဝ်းၶွင်ဢၼ်တၢင်ႇတၢင်းမိူင်းၶႄႇ မႃးၵေႃႈၼမ်၊ ၵမ်ႈၼမ်ပဵၼ်ၶူဝ်းဢၼ်ဢမ်ႇသႂ်ႇၶွၼ်ႇ တၢင်ႇၼၵ်း ပူၼ်ႉ/ လိူဝ်ၼမ်ႉၼၵ်းတၢင်းဢမ်ႇႁပ်ႉလႆႈ ဝႃႈၼႆ။ ၸၢႆးမၢဝ်း လၢတ်ႈဝႃႈ မိူဝ်ႈဝႃးၵူၺ်းၼင်ႇၵဝ်ႇ တီႈတႃႈႁိူဝ်းမၢၼ်ႈၼိမ် မီးၵႃးလူင်လမ်းၼိုင်ႈ ႁေႃႈဝႆးပူၼ်ႉသေ တူၵ်း ၶဝ်ႈၵႂႃႇၼႂ်းၼမ်ႉမၢဝ်း ၵူၼ်း တင်း ၵႃး ၸူမ်ၼမ်ႉမၢဝ်းပႅတ်ႈ တေႃႇထိုင်ယၢမ်းလဵဝ် ပႆႇထူပ်းႁၼ် ဝႃႈၼႆ။ ပေႃးထိုင်မႃး ၶၢဝ်းၾူၼ်ၼႆ သဵၼ်ႈတၢင်း ၼမ်ႉၶမ်း – မူႇၸေႊ လူႉၵွႆမႃးယူႇၵူႈပီ ၵူၺ်းၵႃႈ ၵဵဝ်ႇၵပ်းလွင်ႈၼႆႉ ၸဝ်ႈၼႃႈ တီႈၽူႈမီးပုၼ်ႈၽွၼ်းၶဝ် ဢမ်ႇမႄးသဵၼ်ႈတႃႈသၢႆတၢင်းပၼ်၊ ၶူဝ်းၵုၼ်ႇၵေႃႈလၵ်ႉတေႃႉဢဝ်လႄႈ ၶွၼ်ႇၵေႃႈဢမ်ႇသႂ်ႇပဵၼ်တၢင်းၵၢၼ်၊ ငိုၼ်းတွင်းၵေႃႈဢမ်ႇထိုင်ဝၢၼ်ႈမိူင်း ဝႃႈၼႆ။ ၶူဝ်းၵုၼ်ႇ ဢၼ်လုၵ်ႉတၢင်းမိူင်းတႆးသေ တေႃႇသူင်ႇၶဝ်ႈတၢင်းမိူင်းၶႄႇ ဢၼ်လၵ်ႉၶဝ်ႈတီႈတႃႈႁိူဝ်းၼၼ်ႉ ၵမ်ႈၼမ် ပဵၼ်ၶူဝ်းၵုၼ်ႇ ၶဝ်ႈၵၢပ်ႇ/ ၶဝ်ႈၶႄႇ၊ တႅင်၊ ၶဝ်ႈပိူၵ်ႇ လႄႈ ဢႃႇလူး ၸိူဝ်းၼႆႉ ဝႃႈၼႆ။ Photo FB – Sai Mao Awn

['သုၼ်ႇလႆႈၵူၼ်း']

2018-08-06T09:10:34

https://shannews.org/archives/6835

လုမ်းၽွင်းတၢင်မၢၼ်ႈၵဵင်းမႆႇ ဢွၵ်ႇပိူင်ၸႂ်ႉပၼ် တွၼ်ႈတႃႇၵူၼ်းမိူင်းမၢၼ်ႈ ၸိူဝ်းယွၼ်းလိၵ်ႈၵမ်ႉ

လုမ်းၽွင်းတၢင်မၢၼ်ႈ ဢၼ်ပၵ်းဝႆႉတီႈၼႂ်းၵဵင်းမႆႇ ၸိုင်ႈထႆး ဢွၵ်ႇလိၵ်ႈပွင်ႇလႅင်း ၵႃႈၸႂ်ႉၸၢႆႇလႄႈ ၶၢဝ်းယၢမ်းဢွၵ်ႇဝႂ်ႁပ်ႉႁွင်း (လိၵ်ႈၵမ်ႉ)။ ၾၢင်ႁၢင်ႈလုမ်းၽွင်းတၢင်မၢၼ်ႈ ဢၼ်မီးၼႂ်းၵဵင်းမႆႇ ဝၼ်းတီႈ 02/08/2018 Labour Hittai ၾၢႆႇႁႅင်းၵၢၼ်မိူင်းမၢၼ်ႈ ဢိင်ၶေႃႈပိုၼ်ၽၢဝ်ႇလုမ်းၽွင်းတၢင်ၵဵင်းမႆႇ ဢွၵ်ႇပိူင်ၵၢၼ်ၸႂ်ႉၸၢႆႇလႄႈ ၶၢဝ်းယၢမ်းဢၼ်ဢွၵ်ႇပၼ်ဝႂ်ႁပ်ႉႁွင်းလၢႆယၢင်ႇ (လၢႆမဵဝ်း)။ ၼႂ်းပိူင်ၼၼ်ႉတႅမ်ႈဝႆႉဝႃႈ – ယွၼ်းဝႂ်ႁပ်ႉႁွင်းတီႈယူႇ တႃႇႁဵတ်းဝႂ်ၶပ်းၶီႇ၊ သိုဝ်ႉလူတ်ႉ၊ ဢူၼ်းလူတ်ႉ သဵင်ႈငိုၼ်း 100 ၿၢတ်ႇ ၸႂ်ႉၶၢဝ်းယၢမ်း 3 ဝၼ်း။ ယွၼ်းဝႂ်ႁပ်ႉႁွင်း Passport ႁၢႆ သဵင်ႈငိုၼ်း 100 ၿၢတ်ႇ ၸႂ်ႉၶၢဝ်းယၢမ်း 3 ဝၼ်း။ ယွၼ်းဝႂ်ႁပ်ႉႁွင်းပဵၼ်ပေႃႈမႄႈလုၵ်ႈၵၼ်ပီႈၼွင်ႉၵၼ် သဵင်ႈငိုၼ်း 100 ၿၢတ်ႇ ၸႂ်ႉၶၢဝ်းယၢမ်း 3 ဝၼ်း။ ယွၼ်းဝႂ်ႁပ်ႉ ႁွင်ႈၵၢၼ်ၵိူတ်ႇ လုၵ်ႈဢွၼ်ႇဢၼ်ၵိူတ်ႇ ၼႂ်းမိူင်းထႆး သဵင်ႈငိုၼ်း 100 ၿၢတ်ႇ ၸႂ်ႉၶၢဝ်းယၢမ်း 3 ဝၼ်း။ ယွၼ်းဝႂ်ႁပ်ႉ ႁွင်းၵၢၼ်တၢႆ သဵင်ႈငိုၼ်း 100 ၿၢတ်ႇ ၸႂ်ႉၶၢဝ်းယၢမ်း 3 ဝၼ်း။ Passport ႁၢႆသေယွၼ်းႁဵတ်းမႂ်ႇ သဵင်ႈငိုၼ်း 3,200 ၿၢတ်ႇ ၸႂ်ႉၶၢဝ်းယၢမ်း 45 ဝၼ်း။ ၼၢင်းလၢဝ်ၶမ်း ၽူႈဢၼ်ယၢမ်ႈႁၢပ်ႇၵိုတ်ႉၵၢၼ်တီႈလုမ်းၽွင်း တၢင် လၢတ်ႈတီႈ ၸုမ်းၶၢဝ်ႇၽူႈတွႆႇ ႁွၵ်ႈဝႃႈ “ တီႈ လုမ်းၽွင်းတၢင်ၼႆႉဢွၵ်ႇပၼ်ဝႂ်လၢႆယၢင်ႇ( လၢႆမဵဝ်း) ယူႇ ။ ဢၼ်ပီႈၼွင်ႉႁဝ်းၶႃႈ ထူပ်းတၢင်းယၢပ်ႇၼႃႇၼႆႉ တႄႉ ဢမ်ႇမေႃလိၵ်ႈမၢၼ်ႈ ၵႂၢမ်းမၢၼ်ႈၶႃႈဢေႃႈ ယွၼ်ႉဝႃႈပေႃးမႃးတီႈလုမ်း ၽွင်းတၢင်ၼႆႉတေႁႂ်ႈႁဝ်းတႅမ်ႈသႂ်ႇၼႂ်းၾွမ်ႊ လွင်ႈတၢင်းဢၼ်ႁဝ်း ၶႂ်ႈယွၼ်းၼၼ်ႉဢေႃႈ ” ဝႃႈၼႆ။ ႁႅင်းၵၢၼ်ယၢၼ်မိူင်းဢၼ်ႁဵတ်းၵၢၼ်ဝႆႉယူႇတီႈၼႂ်းၸိုင်ႈထႆးပွတ်းၼိူဝ် မိူၼ်ၼင်ႇ ၵဵင်းႁၢႆး၊ လမ်းပုၼ်း၊ လမ်းပၢင်း၊ မိူင်းၽရႄႉ၊ ၼၢၼ်ႉ၊ ဢုတ်ႇတရၻိတ်ႇ၊ ၽယဝ်ႊလႄႈမႄႈႁွင်ႈသွၼ် ၸိူဝ်းၼႆႉ သင်ၶႂ်ႈတၢင်ႇယွၼ်းဝႂ်ဢၼ်ဝႃႈမႃး ၸိူဝ်းၼႆႉၼႆၸိုင် တၵ်းလႆႈၵႂႃႇတၢင်ႇယွၼ်း တီႈလုမ်းၽွင်းတၢင်မၢၼ်ႈ ဢၼ်မီးတီႈ ဝဵင်းၵဵင်းမႆႇၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-08-06T07:54:24

https://shannews.org/archives/6832

ၼႂ်းၸႄႈဝဵင်းၼမ်ႉတူႈ ၵူၼ်းမိူင်း ႁိမ်း 100 ဢွၼ်ၵၼ်ပၢႆႈၽေးသိုၵ်းထႅင်ႈ

ၵူၼ်းမိူင်း ၼႂ်းဢိူင်ႇပၢင်လူင် ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈၽေးသိုၵ်းထႅင်ႈ ယွၼ်ႉသိုၵ်း ၸုမ်းယိပ်းၵွင်ႈ ၵၢင်ႇလၢႆၸုမ်း ၶဵင်ႈၶႅင် ၵၢၼ်သိုၵ်းတေႃႇၵၼ်၊ ယိုဝ်းၵွင်ႈၶဝ်ႈဝၢၼ်ႈသေ ႁဵတ်းႁႂ်ႈၵူၼ်းမိူင်းၵူဝ်ႁႄ တူၵ်းၸႂ် ဢွၼ်ၵၼ်ပၢႆႈ ဝႃႈၼႆ။ ဝၼ်းတီႈ 05/08/2018 ယၢမ်းၵၢင်ဝၼ်း မွၵ်ႈ 11 မူင်း ၵူၼ်းမိူင်း ဢိူင်ႇပၢင်လူင် ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈ ႁွတ်ႈၽႅဝ် တၢင်းဢိူင်ႇတႃႈတေႈ၊ မၢင်ၸိူဝ်းပၢႆႈထိုင် ဝတ်ႉဝိႁၢရ်ဢွင်ႇမင်ႇၵလႃႇၽူဝ်းတေႃႇ ၸႄႈဝဵင်းသီႇပေႃႉ။ ၸိူဝ်းၵႂႃႇတၢင်း မၢၼ်ႈၸၢမ် ၸႄႈဝဵင်းၼမ်ႉတူႈၵေႃႈမီး။ ပႃႈသူၺ်ႇ ၵူၼ်းပၢႆႈၽေးသိုၵ်း ဢၼ်ႁွတ်ႈၽႅဝ်တီႈသီႇပေႃႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၸုမ်းသိုၵ်းပွတ်းႁွင်ႇ ၶဝ်ႈ ၼႂ်းဝၢၼ်ႈသႃႇသေ ယိုဝ်းၵွင်ႈ။ ဝၢၼ်ႈသႃႇတင်း ဝၢၼ်ႈပၢင်လူင်ႁဝ်းၶႃႈယူႇၼႆႉ မၼ်းယၢၼ်ၵၼ် 1 လၵ်းၵူၺ်း။ ယွၼ်ႉၼၼ်လႄႈ ႁဝ်းၶႃႈ တူၵ်းၸႂ်၊ ၵူဝ်ႁႄသေပၢႆႈဢွၵ်ႇမႃး ၶႃႈဢေႃႈ” ဝႃႈၼႆ။ ၵဵဝ်ႇၵပ်းလွင်ႈၵူၼ်းပၢႆႈၽေးသိုၵ်းၼႆႉသေ မၢင်ၵေႃႉ ပၢႆႈႁွတ်ႈၽႅဝ် တၢင်းၼမ်ႉတူႈ၊ မၢင်ၸိူဝ်းၵေႃႈ ပၢႆႈဢွၵ်ႇမႃးတၢင်း သီႇပေႃႉ ဝႃႈၼႆ။ ပႃႈသူၺ်ႇ လၢတ်ႈဝႃႈ မိူဝ်ႈဝႃး ႁဝ်းၶႃႈ ဢွၼ်ၵၼ်ပၢႆႈဢွၵ်ႇမႃး ၵႃးလူင် 3-4 လမ်းၶႃႈ။ တႃႇ ၵႃး 1-2 လမ်းသမ်ႉ ၵိုတ်းယင်ႉဝႆႉတီႈဢိူင်ႇတႃႈတေႈ။ ထႅင်ႈလမ်းၼိုင်ႈသမ်ႉ ၵိုတ်းယင်ႉဝႆႉတီႈ ဝၢၼ်ႈၼႃးၶူဝ်လႅင် ဢၼ်ယၢၼ်ၵႆတင်း ဝၢၼ်ႈ ပၢင်လူင် 2 လၵ်း။ လိူဝ်ထႅင်ႈတၢင်ႇဝၢၼ်ႈသမ်ႉ ဢွၼ်ၵၼ်ပၢႆႈၵႂႃႇတၢင်း ဢိူင်ႇမၢၼ်ႈၸၢမ်။ ႁဝ်းၶႃႈတႄႉ ႁွတ်ႈ ၽႅဝ်တီႈဝတ်ႉၽူဝ်းတေႃႇ သီႇပေႃႉၼႆႉဢေႃႈ။ ဢၼ်ႁဝ်းၶႃႈ ၵူၼ်းမိူင်းဢွၼ်ၵၼ် ပၢႆႈဢွၵ်ႇမႃးၼႆႉ ၶႂ်ႈဝႃႈမီးႁိမ်း 80 ၵေႃႉ။ မၢင်ၵေႃႉပၢႆႈမႃးတၢင်းသီႇပေႃႉ မၢင်ၵေႃႉ ပၢႆႈၵႂႃႇတၢင်း ၼမ်ႉတူႈ” ဝႃႈၼႆ။ ၼႂ်းထုင်ႉပဵၼ်ပၼ်ႁႃသိုၵ်းသိူဝ်ဢၼ်ၼႆႉ – မီး သိုၵ်းလူင်ပွင်ၸိုင်ႈမၢၼ်ႈ၊ သိုၵ်း TNLA ၊ သိုၵ်း RCSS သိုၵ်း SSPP။ ၸုမ်းသိုၵ်းၸိူဝ်းၼႆႉ ၶဵင်ႈၶႅင် ၵူၼ်းမိူင်းမႆႈၸႂ် ၵူဝ်ပဵၼ်ပၢင်တိုၵ်းလႄႈ ပႃးၵၼ်ပၢႆႈ။ ဢိူင်ႇပၢင်လူင်ၼႆႉ ယၢၼ်ၵႆဝဵင်းၼမ်ႉတူႈ 24 လၵ်း မီးၾၢႆႇၸၢၼ်းၼမ်ႉတူႈ။ ၼႂ်းဢိူင်ႇပၢင်လူင် တင်းမူတ်း မီး 8 ဝၢၼ်ႈ မိူၼ်ၼင်ႇ ဝၢၼ်ႈၼမ်ႉသီႇလိၼ်း၊ ဝၢၼ်ႈပၢင်ႁၢတ်ႇ၊ ဝၢၼ်ႈသႃႇ၊ ဝၢၼ်ႈၶႄႇ၊ ဝၢၼ်ႈပၢင်လူင်၊ ဝၢၼ်ႈၼႃးၶူဝ် လႅင်လႄႈ ဝၢၼ်ႈ ပၢင်သပေႇ ၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-08-06T06:41:01

https://shannews.org/archives/6829

UWSA ၶၢၼ်းႁွင်ႉသၢဝ်ဢွၼ်ႇၾိုၵ်းသွၼ် တႃႇၼႄၾၢင်ႁၢင်ႈသိုၵ်း ပွႆး 30 ပီ

တင်ႈတႄႇႁၢင်လိူၼ်ၵျူႊလၢႆႊမႃး တေႃႇထိုင် ၶၢဝ်းတၢင်း 9 လိူၼ် ငဝ်ႈငုၼ်းသိုၵ်းဝႃႉ ၸီႉသင်ႇလူင်း ၵူႈၸႄႈဝဵင်း ၼႂ်းၼႃႈလိၼ်ဝႃႉ UWSA ၵုမ်းၵမ် တင်းသဵင်ႈ ႁႂ်ႈၶၢၼ်းႁွင်ႉဢဝ် သၢဝ်ဢွၼ်ႇ ဢႃႇယု – 15-20 ပီ ၾိုၵ်းသွၼ် တႃႇၼႄၾၢင်ႁၢင်ႈသိုၵ်း ပွႆး 30 ပီ။ ငဝ်ႈငုၼ်းဝႃႉ UWSA ပၢင်သၢင်း ၸိသင်ႇလူင်း ၵူႈၸႄႈတွၼ်ႈ ၸႄႈဝဵင်း ႁႂ်ႈၶၢၼ်းႁွင်ႉ သၢဝ်ဢွၼ်ႇ ၾိုၵ်းသွၼ် ၵၢၼ်သိုၵ်း၊ ၾိုၵ်းသွၼ် တၢင်းၵႃႈတၢင်းဝႅၼ်၊ ၾိုၵ်းသွၼ်ပၼ် တႃႇႁပ်ႉၶႅၵ်ႇ ၽွင်းပွႆး ဝႃႉ UWSA ၽိုၼ်ႉဝၢႆႇၽၢတ်ႇဢွၵ်ႇ ပႃႇတီႇၶွမ်ႇမိဝ်ႇၼိတ်ႉ မိူင်းမၢၼ်ႈသေ ၵိုတ်းသိုၵ်းတင်းလူင်ပွင်ၸိုင်ႈ သိုၵ်းမၢၼ်ႈ ၊ ၵေႃႇတင်ႈၼႃႈလိၼ် ၵုမ်းၵမ်ယူႇယၢမ်းလဵဝ်။ “ဢၼ်ၾိုၵ်းသွၼ်ၵၢၼ်သိုၵ်းၼႆႉ ၵူႈၸၢဝ်းၶိူဝ်းယဝ်ႉ၊ ၼႂ်းၼႃႈလိၼ်ဝႃႉ ၼႆႉ တင်းမူတ်း မီးယူႇ 17 ၸၢဝ်းၶိူဝ်း၊ ဢၼ်လႆႈၵႂႃႇၶဝ်ႈ ၼႂ်းတပ်ႉ တႄႉ ၸဵမ်မိူဝ်ႈ ဝၼ်းတီႈ 23/7/2018 ယဝ်ႉ တေလႆႈၾိုၵ်း တေႃႇထိုင် ပေႃးႁဵတ်းပွႆး ဝႃႈၼႆဢေႃႈ” – ၼႆၽူႈမီးပုၼ်ႈၽွၼ်း ၼႂ်းၼႃႈလိၼ်ဝႃႉ 171 လၢတ်ႈ။ ဢၼ်ၾိုၵ်းသွၼ် ယူႇ တီႈငဝ်ႈငုၼ်း တပ်ႉၸုမ်းလူင် 468 မိူင်းပွၵ်ႉ ၼၼ်ႉ ၶၢၼ်းႁွင်ႉဢဝ် သၢဝ်ႇဢွၼ်ႇ ၼိုင်ႈဝဵင်းလႂ် တီႈဢေႇသုတ်း 50 ၵေႃႉ၊ ပေႃးဝဵင်းယႂ်ႇၵေႃႈၼမ်လိူဝ် ။ ၸွမ်းၼင်ႇပိူင်ၽွင်းငမ်းဝႃႉ တႂ်ႈ တပ်ႉၸုမ်းလူင် 468 ၵုမ်းၵမ် မီး 5 ဝဵင်း – မိူၼ်ႇၼင်ႇ မိူင်းပွၵ်ႉ၊ မိူင်းၽႅၼ်၊ ႁူဝ်တဝ်း၊ ၼမ်ႉၽၢႆႇ တင်း မိူင်းငႅၼ်း – ၸိူဝ်းၼႆႉ။ လုင်းဢၢႆႈၵပ်း ပေႃႈမႄႈလုၵ်ႈဢွၼ်ႇ တီႈႁူဝ်တဝ်း လၢတ်ႈဝႃႈ – “ဢၼ်ႁဵတ်းယၢမ်းလဵဝ်ၼႆႉ ဢမ်ႇမႅၼ်ႈလၢႆး မၼ်း။ တိုၼ်းဢမ်ႇပၼ်ပေႃႈမႄႈလုၵ်ႈဢွၼ်ႇၵႂႃႇႁူပ်ႉလႃးလႃး။ တေမီးလိူၼ်ယဝ်ႉၶႃႈၼႆႉ။ ၸိူဝ်းႁူႉ ဢွၼ် တၢင်း တႄႉ လၵ်ႉပၢႆႈၵႂႃႇတၢင်းမိူင်းၶႄႇ ဢေႃႈ” – ဝႃႈၼႆ။ သိုၵ်းဝႃႉ UWSA ၼႆႉ တႄႇၵိုတ်းသိုၵ်း တင်းလူင်ပွင်ၸိုင်ႈ သိုၵ်းမၢၼ်ႈ မိူဝ်ႈပီ 1989 လိူၼ်ဢေႊ ပရိူဝ်ႊ 17 ဝၼ်း ။ ယၼ်ႇပၵ်းငဝ်ႈငုၼ်းတီႈ ဝဵင်းပၢင်သၢင်း ႁွင်ႉ ပၢင်ႇၶမ်း။ ဢိင်ဢဝ် ပိူင်ငဝ်ႈ ပိုင်းမိူင်း 2008 ဢၼ်လူင်ပွင်ၸိုင်ႈသိုၵ်းမၢၼ်ႈ တိုတ်ႉတႅမ်ႈဝႆႉ ၼၼ်ႉ မႅင်ႇပၼ် ဝႃႉ ၵေႃႇတင်ႈၼႃႈလိၼ် ၽွင်းငမ်းထုင်ႉတိူင်း 6 ၸႄႈဝဵင်း။ ႁူဝ်ပၢင်ႇ၊ ပၢင်ဝၢႆ ၊ ၼႃးၽၢၼ်း၊ မိူင်းမႂ်ႇ၊ ပၢင်သၢင်း တင်း မၢၵ်ႇမၢင် (ပိူင်ၸႄႈဝဵင်းလူင်ပွင်ၸိုင်ႈမၢၼ်ႈ)။ ဢၼ်ဝႃႉ UWSA ၽွင်းငမ်းယူႇယၢမ်းလဵဝ် တႄႉ မီး 4 ၸႄႈဝဵင်း – ႁူဝ်ပၢင်ႇ၊ ပၢင်ဝၢႆ ၊ ၼႃးၽၢၼ်း၊ မိူင်းမႂ်ႇ၊ ပၢင်သၢင်း ။

['ၵၢၼ်သိုၵ်း']

2018-08-06T04:36:30

https://shannews.org/archives/6826

ပၢင်ပွႆးႁပ်ႉလုၵ်ႈႁဵၼ်းမႂ်ႇ သုင်ႇသင်ႇလုၵ်ႈႁဵၼ်းပီလိုၼ်းသုတ်း တီႈၸၼ်ႉၸွမ်ဝဵင်းတူၼ်ႈတီး

ပၢင်ပွႆးႁပ်ႉလုၵ်ႈႁဵၼ်းမႂ်ႇ သုင်ႇသင်ႇလုၵ်ႈႁဵၼ်းပီလိုၼ်းသုတ်း တီႈၸၼ်ႉၸွမ်ဝဵင်းတူၼ်ႈတီး

['Uncategorized']

2018-08-06T04:30:00

https://shannews.org/archives/6823

ပၢင်မွပ်ႈ ၶူဝ်းၼုင်ႈတၢင်းမႆၸၢဝ်းၶိူဝ်းလႄႈ ၶိူင်ႈၸႂ်ႉၶိူင်ႈသွႆ ပၼ်တီႈ ႁွင်ႈၼေၶူဝ်းၶွင်ၸၢဝ်းၶိူဝ်း တီႈဝဵင်းလူင်တူၼ်ႈတီး

ပၢင်မွပ်ႈ ၶူဝ်းၼုင်ႈတၢင်းမႆၸၢဝ်းၶိူဝ်းလႄႈ ၶိူင်ႈၸႂ်ႉၶိူင်ႈသွႆ ပၼ်တီႈ ႁွင်ႈၼေၶူဝ်းၶွင်ၸၢဝ်းၶိူဝ်း တီႈဝဵင်းလူင်တူၼ်ႈတီး

['Uncategorized']

2018-08-06T04:19:16

https://shannews.org/archives/6820

ၾႆးမႆႈ လၢၼ်ႉၶၢႆၼမ်ႉမၼ်းႁၢဝ်ႈႁႅင်း တီႈဝဵင်းၶူဝ်လမ်

ၾႆးမႆႈ လၢၼ်ႉၶၢႆၼမ်ႉမၼ်းႁၢဝ်ႈႁႅင်း တီႈဝဵင်းၶူဝ်လမ်

['Uncategorized']

2018-08-06T04:14:57

https://shannews.org/archives/6817

ၼမ်ႉငႃႉ ၼွင်းလႆႈၶဝ်ႈထူမ်ႈႁိူၼ်းယေးၼႂ်းပွၵ်ႉ 2 လႄႈ 3 ဝဵင်းမိူင်းသူႈ

ၼမ်ႉငႃႉ ၼွင်းလႆႈၶဝ်ႈထူမ်ႈႁိူၼ်းယေးၼႂ်းပွၵ်ႉ 2 လႄႈ 3 ဝဵင်းမိူင်းသူႈ

['Uncategorized']

2018-08-04T17:49:20

https://shannews.org/archives/6810

ၸၼ်ႉၸွမ်တူၼ်ႈတီး ၸတ်းပွႆးသူင်ႇသင်ႇၽူႈယဝ်ႉၵၢၼ်ႁဵၼ်း/ႁပ်ႉတွၼ်ႈလုၵ်ႁဵၼ်းမႂ်ႇ

ဝၼ်းထိ 04-08-2018 ၼႆႉၸၼ်ႉၸွမ်တင်းလူင်ဝဵင်းတူၼ်ႈတီး ၸတ်းႁဵတ်းပၢင်ပွႆး ႁပ်ႉတွၼ်ႈလုၵ်ႈ ႁဵၼ်းမႂ်ႇ သူင်ႇသင်ႇလုၵ်ႈႁဵၼ်းပီလိုၼ်းသုတ်း တီးႁူင်းႁေႃ ႁပ်ႉၶူး ၸၼ်ႉ ၸွမ်တူၼ်ႈတီး မိူင်းတႆးပွတ်း ၸၢၼ်း ။ ပၢင်ပွႆးၼႆႉ တႄႇၼႂ်းၶၢဝ်ႈယၢမ်း 9 မူင်း ၊ မီးပႃး ပၢင်တွၼ်ႈသူးလုၵ်ႈႁဵၼ်းၵတ်ႉၶႅၼ်ႇ ၼႂ်းပီ 2017-2018 ၼႆႉ 15 ၵေႃႉ ။ ၽူႈမႃးၶဝ်ႈႁူမ်ႈ မိူၼ်ၼင်ႇ ၸုမ်းပႃႇတီႇ ႁူဝ်သိူဝ် ၊ ပႃႇတီႇ သိူဝ်ၽိူၵ်ႇ ၊ SYO ၊ ၵေႃလိၵ်ႈလၢႆးၾိင်ႈငႄႈတႆး ၊ လုၵ်ႈႁဵၼ်းတႆး ၸိူဝ်းလုၵ်ႉတၢင်ႇၸၼ်ႉၸွမ်မႃး ဢမ်ႇယွမ်း 10 တီႈ မႃးၶဝ်ႈႁူမ်ႈ ပႃးၸဵမ်ၶႅၵ်ႇၸမ်ၵႆ ၶိုၼ်ႈႁွတ်ႈႁိမ်းႁဵင် ။ ယိူင်းဢၢၼ်း ဢၼ်လႆႈၸတ်းႁဵတ်း ပၢင်ပွႆး ႁပ်ႉတွၼ်ႈလုၵ်ႈႁဵၼ်းမႂ်ႇ တူင်ႉတၵ်ႉလုၵ်ႈႁဵၼ်းပီ လိုၼ်းသုတ်း ၼႆႉ ၽူႈပွင်ၵၢၼ် ပၢင်ပွႆး ၸၢႆးလၢဝ်ၾႃႉ လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ – .” လုၵ်ႈႁဵၼ်းဢၼ်လုၵ်ႉၼႂ်းမိူင်းတႆး ပတ်ႉပိုၼ်ႉမႃးၵူၺ်း ဢမ်ႇၵႃး တၢင်ႇတီႈတၢင်ႇဝဵင်း ၵေႃႈ မႃးၶဝ်ႈႁူမ်ႈ ဢေႃႈ ၊ ၼင်ႇႁိုဝ် တေမေႃ ၸွႆႈထႅမ်ၵၼ် ၶဝ်ႈႁူမ်ႈ ႁဵတ်းသၢင်ႈၶိုင်ပွင် ၸွမ်းၵၼ်ၵႂႃႇ မိူဝ်းၼႃႈ။ ယဝ်ႉၵေႃႈ လုၵ်ႈႁဵၼ်းႁဝ်းၶႃႈ ၼႂ်းပီၼႆႉၵေႃႈ ၶဝ်ႈႁူမ်ႈၵၼ်တေႉတေႉၶႃႈ ၼႂ်းႁူင်းႁေႃၼႆၵေႃႈ တဵမ်ပေႃးလူၼ်ႉၶႃႈ ၊ မေႃၶဝ်ႈႁႃၵၼ် သေဢမ်ႇၵႃး ယုမ်ႇဢမ်ဝႃႈ မိူဝ်းၼႃႈမႃးၼႆၵေႃႈ တေမေႃဢွၼ်ႁူဝ်ၵႂႃႇႁင်းၽႂ်မၼ်း တီႈဝၢၼ်ႈမိူင်းၽႂ်မၼ်းယူႇၶႃႈ “ ဝႃႈၼႆ။ ပၢင်တွၼ်ႈသူးၼႆႉ တွၼ်ႈပၼ် ၵူၼ်းၵတ်ႉၶႅၼ်ႇလႅမ်ၽၢႆ ဢၼ်ၵတ်ႉၶႅၼ်ႇၼႂ်းၸၼ်ႉသိပ်း၊ လုၵ်ႈႁဵၼ်း ဢၼ်တေသိုပ်ႇၶိုၼ်ႈ MA ၸိူဝ်းၼႆႉ။ ၼၢင်းတိၼ်ႇသႃႇဢူး လုၵ်ႈႁဵၼ်းၸၼ်ႉၸွမ် ဢၼ်လႆႈႁပ်ႉသူး ၽူႈၵတ်ႉၶႅၼ်ႇ ၼၼ်ႉလၢတ်ႈဝႃႈ -“ ၸူမ်းသိူဝ်းတႄႉၶႃႈ ဢၼ်မီးပၼ်ပၢင်ပွႆး တွၼ်ႈသူး လုၵ်ႈႁဵၼ်းၸိူင်ႉၼႆ။ ႁဵတ်းႁႂ်ႈလုၵ်ႈႁဵၼ်းမီး တၢင်း ၶတ်းၸႂ် ႁဵၼ်းလိၵ်ႈၶႃႈဢေႃႈ။ ပေႃႈယဝ်ႉႁူင်းႁဵၼ်းၼႆ ၶႃႈၶႂ်ႈၸွႆႈၵၢၼ်တႆး ၶႂ်ႈၶဝ်ႈၼႂ်းၸုမ်းတႆး သေ ႁဵတ်းၵၢၼ်ၵူၼ်းတင်းၼမ်။ ယဝ်ႉၵေႃႈ ၶႂ်ႈၸွႆႈၸိူဝ်းဢၼ်ဢမ်ႇပွင်ပဵၼ်လႆႈ ၸိူဝ်းၼၼ်ႉၶႃႈဢေႃႈ ။ လုၵ်ႈႁဵၼ်းတႆးႁဝ်းၶဝ် ႁႂ်ႈၶတ်းၸႂ်ႁဵၼ်းလိၵ်ႈ ၊ လိၵ်ႈဢၼ်လဵဝ်ၵူၺ်းဢမ်ႇၸႂ်ႈ ႁႂ်ႈလဵပ်ႈႁဵၼ်းပႃးၵူႈၾၢႆႇၾၢႆႇၸိူဝ်းၶႃႈဢေႃႈ “ – ဝႃႈၼႆ။ ပၢင်ပွႆး ႁပ်ႉတွၼ်ႈလုၵ်ႈႁဵၼ်းမႂ်ႇ တူင်ႉတၵ်ႉလုၵ်ႈႁဵၼ်းပီလိုၼ်းသုတ်း ၼႂ်းပီ 2019 တေမႃးၼႆႉ ယင်းလႆႈၸႂ်ၵၼ်ဝႆႉဝႃႈ တေၸတ်းပႃး ပၢင်ၶူၼ်ႉၶႂႃႉ လွင်ႈၾိင်ႈငႄႈႁိတ်ႈႁွႆး ၸဵမ်ၸိူဝ်းၼႆႉ။

['ပၢႆးပိင်ႇၺႃႇ']

2018-08-04T16:09:05

https://shannews.org/archives/6804

ၼမ်ႉငႃႉၼွင်းလူၼ်ႉၾင်ႇ ထူမ်ႈမိူင်းသူႈ ၵူၼ်းမိူင်း 200 ပၢႆ ထူပ်းၽေးၼမ်ႉ

မႄႈၼမ်ႉငႃႉ မိူင်းသူႈ ၵိုင်ႉၵၢင်ႉၼွင်းလူၼ်ႉၾင်ႇ ထူမ်ႈႁိူၼ်းၵူၼ်း မွၵ်ႈ 50 လင်။ ၵူၼ်းမိူင်း 200 ပၢႆလႆႈပၢႆႈသေႃႉတီႈႁိူၼ်းပီႈၼွင်ႉၸမ်ၸႂ်ၽႂ်မၼ်း။ ၼမ်ႉငႃႉၼွင်း လုပ်ႇႁိူၼ်းယေးၵူၼ်းဝၢၼ်ႈ လႄႈ ၵူၼ်းဝၢၼ်ႈဢဝ်ၶူဝ်း ပၢႆႈၽေးၼမ်ႉ Photo crd – Hseng Linn ဝၼ်းတီႈ 4-8-2018 ယၢမ်းၵၢင်ဝၼ်း ၼမ်ႉငႃႉလႆလတ်း ဝဵင်းမိူင်းသူႈၼၼ်ႉ ၵိုင်ႉၵၢင်ႉၼွင်းလူၼ်ႉ ၾင်ႇသေလႆၶဝ်ႈၼႂ်းပွၵ်ႉယွမ်ႇႁိူၼ်းၵူၼ်း ပွၵ်ႉ 2 ပွၵ်ႉ 3 လႄႈ ၵျွင်းမုၼ်ၸဝ်ႈဝၢၼ်ႈပၢင်ႇၸွႆး ဢိၵ်ႇဝၢၼ်ႈၽယႄးၶိၼ်း ႁိမ်းပၢင်ႇၸွႆး။ ၼၢင်းသႅင်လိုၼ်းၵူၼ်းမိူင်းသူႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ၾူၼ်ၵေႃႈဢမ်ႇတူၵ်းႁႅင်းၼင်ႇၵဝ်ႇ။ ယွႆးသိၵ်းသိၵ်းၵူၺ်း။ မိူဝ်ႈၶမ်ႈဝႃးဢမ်ႇပဵၼ်သင်လူး။ ၼႂ်ၼႆႉၵိုင်ႉၵၢင်ႉလူၼ်ႉၾင်ႇသေၼွင်းၶဝ်ႈၼႂ်းပွၵ်ႉ 3၊ ပွၵ်ႉ 2 ။ ၵၢင်ၼႂ်ၸဝ်ႉထူမ်ႈမွၵ်ႈတႃတိၼ်။ ဝၢႆးမႃးၶိုၼ်ႈမႃးတိၵ်းတိၵ်းပဵင်းၶဝ်ႇပဵင်းဢႅင်ႈ။ ၵူၼ်းဝၢၼ်ႈၸင်ႇၼႅတ်ႈၶၢႆႉမူမႃၵႃၵႆႇ၊ ၶူဝ်းႁိူၼ်းၽိူၼ်ဝၢၼ်ႇၸိူဝ်းၼႆႉ။ ၸိူဝ်းယူႇၵႆပိူၼ်ႈတႄႉ ၶူဝ်းႁိူၼ်းၽိူၼ်ဝၢၼ်ႇ လွင်ႈၸွမ်းၼမ်ႉၼမ်ဝႆႉဢေႃႈ။ ၸိူဝ်းယူႇႁိမ်းၾင်ႇၼမ်ႉ ၼမ်ႉထူမ်ႈထိုင်ၸၼ်ႉၼိူဝ်ႁိူၼ်း။ ၶဝ်လႆႈပၢႆႈၵႂႃႇယူႇႁိူၼ်းပီႈၼွင်ႉ ဢူၺ်းၵေႃႉ။ တေမီးမွၵ်ႈလင်ႁိူၼ်း 50 ပၢႆ။ ႁူဝ်ၵူၼ်းမွၵ်ႈ 200 ”- ဝႃႈၼႆ ။ ၼမ်ႉငႃႉၼွင်း လုပ်ႇႁိူၼ်းယေးၵူၼ်းဝၢၼ်ႈ Photo Crd to Hseng Linn ၼမ်ႉငႃႉၼႆႉ လႆလတ်းပွၵ်ႉ 3 ၊ ပွၵ်ႉ 2သေလူင်းၵႂႃႇတၢင်းပၢင်ႇၸွႆး။ ဢၼ်ထူမ်ႈၼမ်တႄႉပဵၼ်ပွၵ်ႉ 2 မွၵ်ႈ 10 လင်ႁိူၼ်း ၊ ပွၵ်ႉ 3 မွၵ်ႈ 40 လင်ႁိူၼ်း။ ဢိၵ်ႇ သူၼ်ႁႆႈၼႃးပွတ်းတွၼ်ႈ ဝၢၼ်ႈၽယႄးၶိၼ်း ပွၵ်ႉပၢင်ႇၸွႆး။ တပ်ႉသိုၵ်းမၢၼ်ႈ၊ၾၢႆႇၵွၼ်းဝၢၼ်ႈဢိူင်ႇ၊ ၸုမ်းၵူၼ်းၼုမ်ႇလႄႈ ပႃႇတီႇႁူဝ်သိူဝ် ၸွႆႈတေႃႉၶူဝ်းၵူၼ်းဝၢၼ်ႈ ပၢႆႈၽေးၼမ်ႉလုပ်ႇ။ မၢတ်ႇၸဵပ်းလုတၢႆယွၼ်ႉၼမ်ႉထူမ်ႈတႄႉဢမ်ႇမီး။ ဢၼ်လႆႈလုသုမ်းၸွမ်းၼမ်ႉတႄႉ ပႆႇလႆႈသဵၼ်ႈသၢႆမၢႆတႅတ်ႈတေႃး – ဝႃႈၼႆ။ ၼၢင်းတၢၼ်းလူႇ ၵူၼ်းပွၵ်ႉ 4 ဝဵင်းမိူင်းသူႈလၢတ်ႈဝႃႈ- “မိူဝ်ႈဝႃးမိူဝ်ႈသိုၼ်း လႅတ်ႇမႆႈလီယူႇ။ ၶမ်ႈဝႃးၾူၼ်တူၵ်းမႃးတင်းၶိုၼ်း။ လႅပ်ႈတေပဵၼ်ၼမ်ႉႁူၺ်ႈ ၼမ်ႉလွႆ ၼွင်းလူင်းၼႂ်းၼမ်ႉငႃႉၵႂႃႈ။ ၸင်ႇဝႃႈၶိုၼ်ႈဝႆးပေႃးထၢၼ်ႇၼႆႉ”- ဝႃႈၼႆ။ ၼမ်ႉငႃႉ မိူင်းသူႈၼွင်း လုပ်ႇႁိူၼ်းယေးၵူၼ်းဝၢၼ်ႈ Photo crd – Hseng Linn ယၢမ်းဝၢႆးဝၼ်း ၼမ်ႉလူတ်းယွမ်းလူင်းၶိုၼ်းၽွင်ႈယဝ်ႈလႄႈ ၵမ်ႈၽွင်ႈၵေႃႈၸၢင်ႈမိူဝ်းပတ်းၽဵဝ်ႈလၢင်ႉ ယူႇၶိုၼ်းတီႈႁိူၼ်းယေးၸဝ်ႈၵဝ်ႇယဝ်ႉသေတႃႉ ႁိူၼ်းၸပ်းၾင်ႇၼမ်ႉၵမ်ႈၽွင်ႈတႄႉ ပႆႇၸၢင်ႈယူႇ။ သူၼ်ၶဝ်ႈၵၢပ်ႇလႄႈၽၵ်းယိူဝ်ႈၼၢင်းၶဵဝ် ဝၢၼ်ႈပွတ်းပၢင်ႇၸွႆးတႄႉ ၼမ်ႉထူမ်ႈမီးလွင်ႈလုသုမ်းၼမ်။ ၵူၼ်းမိူင်းပဵၼ်ဢၼ်မႆႈၸႂ်ဝႆႉယူႇ ဝႃႈၼႆ။

['သိင်ႇဝႅတ်ႉလွမ်ႉ']

2018-08-03T09:26:38

https://shannews.org/archives/6799

ၸွမ်သိုၵ်းလူင် ယွတ်ႈသိုၵ်း တူၵ်ႇလၢတ်ႈဝႃႈ တႃႇ TNLA တင်း RCSS တေလီၵၼ် ယူႇတီႈဝႃႉ UWSA

RCSS တင်း TNLA ႁူပ်ႉဢုပ်ႇၵၼ် မိူဝ်ႈႁူဝ်ပီ 2018 ၼႆႉသေ ပႆႇၸၢင်ႈသိုပ်ႇဢုပ်ႇၵၼ်ၶိုၼ်း ယွၼ်ႉပိူဝ်ႈဝႃႈ ႁၢင်ႈႁႅၼ်း တႃႇတေဢုပ်ႇၵၼ်ထႅင်ႈၵမ်းတီႈ 2 ၼႆႉၵေႃႈ TNLA ႁၢင်ႈသိုၵ်းလေႃႇတိုၵ်းလႄႈ ဢဝ်ပၢင်ဢုပ်ႇဢူဝ်းၸိူင်ႉၵၢတ်ႈ တႃႇTNLA တင်း RCSS တေလီၵၼ်မီးတီႈဝႃႉ UWSA ၵူၺ်း ဝႃႈၼႆ။ Photo – RCSS/SSA Army ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး RCSS/SSA လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “တိုၵ်းၵၼ်ၵေႃႈမၼ်းတိုၼ်းဢမ်ႇယဝ်ႉ။ ၶဝ်မႃးတိုၵ်းႁဝ်းၵေႃႈ မၼ်းဢမ်ႇလႆႈ ႁဝ်းၵႂႃႇတိုၵ်းၶဝ်ၵေႃႈ ပႆႇယဝ်ႉ တိုၼ်းလူဝ်ႇလႆႈဢုပ်ႇၵၼ် ။ လိူဝ်သေသဵၼ်ႈတၢင်းလူဝ်ႇဢုပ်ႇၵၼ် မၼ်းဢမ်ႇမီးတၢင်း လႂ်။ သဵၼ်ႈတၢင်းလူဝ်ႇဢုပ်ႇၵၼ်တၢင်းလဵဝ် မၼ်းၵေႃႈဢမ်ႇယၢပ်ႇသင်လူး ။ TNLA ၶဝ်ၶႂ်ႈလႆႈသုၼ်ႇၽွင်းငမ်း ႁင်း ၶေႃ ႁင်းၶဝ်ၼႆ ဢၼ်မၢၼ်ႈပၼ်ယူႇၼၼ်ႉ ႁဝ်းၵေႃႈဢမ်ႇၵႂႃႇသုၵ်ႉသင်။ ငဝ်းလၢႆးယၢမ်းလဵဝ်တႄႉ မၼ်းယူႇ တီႈဝႃႉ ပေႃးဝႃႉဝႃႈသူယႃႇပေယိုဝ်းၵၼ်လႄႈ သူယႃႇပေယိုဝ်း RCSS မၼ်းၵေႃႈယဝ်ႉယဝ်ႉ။ ပၼ်ႁႃယႂ်ႇႁႃႉၼႆၵေႃႈ ပေႃးမႃးတူၺ်းတင်းၵၢၼ်မိူင်းၼႆႉ မၼ်းၵေႃႈဢမ်ႇယႂ်ႇ” ဝႃႈၼႆ။ Photo – TNLA Army ၸဝ်ႈသိုၵ်းလူင် တႃႉဢၢႆႈၵျေႃႇ ၽူႈၶၢၼ်ပၢၵ်ႇတပ်ႉသိုၵ်း TNLA လၢတ်ႈတီႈသိုဝ်ႇၶၢဝ်ႇ ELEVEN ဝႃႈ “ ပိူဝ်ႈတႃႇဢုပ်ႇ ဢူဝ်းတင်း RCSS လႆႈယိုၼ်ႈလိၵ်ႈ ၸူးဝႆႉယဝ်ႉ ၾၢႆႇ RCSS ဢမ်ႇတွပ်ႇသင်” ဝႃႈၼႆ။ မိူဝ်ႈႁူဝ်ပီ 2018 လိူၼ်ၵျႅၼ်ႊၼိဝ်ႊရီႊၼၼ်ႉ TNLA တင်း RCSS ၼႆႉ သႅၼ်းၽူႈၼမ်းပၢၼ်ၵၢင်တင်းသွင်ၾၢႆႇ ၵႂႃႇႁူပ်ႉဢုပ်ႇၵုမ်တီႈမိူင်းၶွၼ် ၼႂ်းမိူင်းၶႄႇ။ ဝၢႆးၼၼ်ႉၵေႃႈ ႁၢင်ႈႁႅၼ်းဢုပ်ႇၵၼ်ၵမ်းတီႈသွင်၊ ၶပ်းၶိုင်တႃႇၽူႈမီး ၸၼ်ႉသုင် ဢုပ်ႇဢူဝ်းၵၼ်။ ၵူၺ်းၵႃႈ TNLA မႃးလေႃႇတိုၵ်းႁၢဝ်ႈႁႅင်းလႄႈ ပၢင်ၵုမ်ၵေႃႈ ၸိူင်ႉ ၵၢတ်ႈၵႂႃႇ ဝႃႈၼႆ။ ၸွမ်သိုၵ်းလူင် ယွတ်ႈသိုၵ်း RCSS လၢတ်ႈတီႈၽူႈတွႆႇႁွၵ်ႈဝႃႈ“ မိူဝ်ႈႁဝ်းဢုပ်ႇၵၼ်ၵမ်းဢွၼ်တၢင်းၼၼ်ႉ ႁဝ်းပေႃး ၶပ်းၶိုင်တႃႇဢုပ်ႇထႅင်ႈ ၵမ်းထီႉသွင်ယဝ်ႉ။ ၶဝ်သမ်ႉမႃးယိုဝ်းႁဝ်းၼၼ်ႉၼႃႇ ပေႃးၸိူင်ႉၼႆတႄႉ မၼ်းပႆႇပဵၼ်လႆႈတႃႇ ဢုပ်ႇ ၵၼ် ႁဝ်းၵေႃႈၵိုတ်းပႅတ်ႈ။ ၵွပ်ႈပိူဝ်ႈဝႃႈ ၶဝ်ဢမ်ႇသိုဝ်ႈယူဝ်း။ ပေႃးဝႃႈၶဝ်သိုဝ်ႈယူဝ်းယူႇပေႃးၼႆ ၶဝ်သမ်ႉမႃးယိုဝ်း ႁဝ်း ႁဵတ်းသင်။ ဢၼ်ၼႆႉမၼ်းၼႄဝႃႈ ႁဝ်းဢမ်ႇတၢပ်ႈဢုပ်ႇၵၼ်ယဝ်ႉႁႃႉ မၼ်းပဵၼ်ၵႂႃႇၸိူင်ႉ ၼၼ်။ ၵွပ်ႈၼႆလႄႈ ပႆႇမီး တႃႇတေဢုပ်ႇ TNLA” ဝႃႈၼႆ။ ၼႂ်းပိုၼ်ႉတီႈ တၢင်းပွတ်းႁွင်ႇ ႁၢၼ်ႉတေႃႇထိုင်ယၢမ်းလဵဝ် TNLA တင်း RCSS ယင်းတိုၵ်ႉၶဵင်ႈၶႅင် ၵၢၼ်သိုၵ်း တေႃႇ ၵၼ်သေဢမ်ႇၵႃး ၾၢႆႇ RCSS ယင်းပိုၼ်ၽၢဝ်ႇၼႂ်းဝႅပ်ႊသၢႆႊတႆးလွတ်ႈလႅဝ်းဝႃႈ ၼႂ်းပၢင်တိုၵ်းၸိူဝ်းၼၼ်ႉ SSPP ၶဝ်ႈပႃးၵဵဝ်ႇၶွင်ႈၸွမ်း ဝႃႈၼႆ။ၵူၺ်းၵႃႈလွင်ႈၼႆႉ ၾၢႆႇ SSPP တႄႉ ဢမ်ႇတူၵ်ႇလၢတ်ႈယိုၼ်ယၼ်သင်။

['ၵၢၼ်သိုၵ်း']

2018-08-03T08:26:38

https://shannews.org/archives/6796

လူင်ပွင်ၸိုင်ႈထႆး သူင်ႇၸဝ်ႈၼႃႈတီႈ 113 ၸုမ်း ၵူတ်ႇထတ်းတီႉၺွပ်းႁႅင်းၵၢၼ်ထႅင်ႈ

လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ၸတ်းဢဵၼ်ႁႅင်းၸဝ်ႈၼႃႈတီႈ 113 ၸုမ်း လူင်းၵူတ်ႇထတ်းတီႉၺွပ်း ႁႅင်းၵၢၼ်ယၢၼ်မိူင်းတူဝ်ႈၸိုင်ႈထႆး။ Photo: Update Sara ဝၼ်းတီႈ 01/08/2018 သိုဝ်ႇၶၢဝ်ႇ Thairath ပိုၼ်ၽၢဝ်ႇဝႃႈ ၸွမ်သိုၵ်းလူင်ၾၢႆႇပလိၵ်ႈ ဢၻုၼ်ႊ သႅင်သိင်ၵႅဝ်ႊ ၽွင်းလူင်ၾၢႆႇႁႅင်းၵၢၼ် လၢတ်ႈဝႃႈ – ႁွင်ႈၵၢၼ်ၾၢႆႇႁႅင်းၵၢၼ် ၸတ်းဢဵၼ်ႁႅင်းၸဝ်ႈၼႃႈတီႈ 113 ၸုမ်း လူင်းၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်းႁၢဝ်ႈႁႅင်း ပဵၼ်ပွၵ်ႈၵမ်း 2 တႄႇ ဝၼ်းတီႈ 01-15/08/2018 ႁႅင်းၵၢၼ်ၸိူဝ်း ႁဵတ်းၵၢၼ်ဢမ်ႇမီးဝတ်းဝႂ်လႄႈ ပေႃႈလဵင်ႉ/မႄႈလဵင်ႉ ၸိူဝ်းဢၼ်ၸၢင်ႈႁႅင်းၵၢၼ်ဢမ်ႇမီးဝတ်းဝႂ်ဝႆႉၼၼ်ႉ ႁႂ်ႈသူင်ႇပွၵ်ႈမိူင်းၽႂ်မၼ်း ။ ယွၼ်ႉသိုပ်ႇၵႂႃႇၼႆႉ တေၵူတ်ႇထတ်းတႄႉ တီႉၺွပ်းတႄႉ ပၼ်တူတ်ႈတၢမ်ႇတႄႉဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်ၼႆႉပၵ်းပိူင်မၢႆမီႈဝၢၼ်ႈ မိူင်းၼႂ်းမိူင်းထႆးဢမ်ႇၼိမ်ဢမ်ႇသဝ်း ၵႆႉလႅၵ်ႈလၢႆႈတႃႇသေႇ ၵွပ်ႈၼၼ်ႁႂ်ႈႁႅင်း ၵၢၼ်ႁဵတ်းၸွမ်းပၵ်းၸွမ်းပိူင်ဢၼ်ဝၢၼ်ႈမိူင်းပိူၼ်ႈမၵ်းမၼ်ႈဝႆႉၼၼ်ႉ” ဝႃႈၼႆ။ ၼႂ်းပီ 2018 ၼႆႉၸဝ်ႈၼႃႈတီႈၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တမ်းဝၢင်းၽႅၼ်ၵၢၼ်သၢမ်ၶၵ်ႉတွၼ်ႈတႃႇလူင်း ၵူတ်ႇထတ်းႁႅင်းၵၢၼ်ယၢၼ်မိူင်းႁၢဝ်ႈႁႅင်းၶၵ်ႉတွၼ်ႈ 1. ဝၼ်းတီႈ 1 -15/07/2018 ၊ ၶၵ်ႉတွၼ်ႈတီႈ 2. ဝၼ်းတီႈ 1 -15/ 08/ 2018 ၊ ၶၵ်ႉတွၼ်ႈတီႈ 3. ဝၼ်းတီႈ 1 -15/09/2018 ။ ၸၢႆးတိုၼ်း လၢတ်ႈဝႃႈ – “ မိူဝ်ႈလဵဝ်တီႈၼႂ်းမိူင်းထႆးၼႆႉ ၸဝ်ႈၼႃႈတီႈၶဝ် ၵူတ်ႇထတ်းႁၢဝ်ႈႁႅင်း တႄႉၶႃႈဢေႃႈ ၼႂ်းပွၵ်ႉၼႂ်းယွမ်ႇၸိူဝ်းၼႆႉ ၵေႃႈ ၶဝ်တင်ႈ လၢၼ်ႇပႂ်ႉၵူတ်ႇထတ်းၶႃႈဢေႃႈ ဢမ်ႇမီး ဝတ်းဝႂ်ၼႆတႄႉ ၵႂႃႇလႂ်မႃးလႂ်ယူႇလႂ်ၵေႃႈၶႂ်ႈယၢပ်ႇယဝ်ႉၶႃႈ ” ဝႃႈၼႆ။ လူင်ပွင်ၸိုင်ႈမိူင်းထႆး တမ်းဝၢင်းဝႆႉမၢႆမီႈႁႅင်းၵၢၼ် သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီးဝႂ် ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇ ႁႂ်ႈယွၼ်းဝႂ် ႁဵတ်းၵၢၼ် 2 ပီ။ တွၼ်ႈတႃႇၼၢႆး ၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆ တေၺႃးမႂ်ငိုၼ်း 10,000 – 100,000 ၿၢတ်ႇ တေႃႇၵူၼ်း ႁဵတ်း ၵၢၼ်ၼိုင်ႈၵေႃႉ သင်ႁဵတ်း ၽိတ်းယဝ်ႉ ႁဵတ်းၽိတ်း ထႅင်ႈၼႆၸိုင် တေၺႃးတၢမ်ႇၶွၵ်ႈ 1 ပီ မႂ်ငိုၼ်း 50,000 – 200,000 ၿၢတ်ႇ လႄႈ တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈႁႅင်းၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶဝ်ႈမႃးႁဵတ်းၵၢၼ်တီႈၼႂ်းမိူင်းထႆးၼႆၸိုင် တေလႆႈၶဝ်ႈၸွမ်းပိူင် MOU (ၶေႃႈၵိၼ်ၵႅၼ်ႇ ၵၢၼ်ၸၢင်ႈၵူၼ်းႁဵတ်းၵၢၼ် ဝူင်ႈၵၢင်သွင်မိူင်း ) ။

['ႁႅင်းငၢၼ်းၶၢမ်ႈမိူင်း']

2018-08-03T08:13:32

https://shannews.org/archives/6792

တီႈမိူင်းသၢတ်ႇ ၸၢဝ်းမၢၼ်ႈၼင်ႇၵၼ် တႅင်းၵၼ်ၶိုၼ်း

ၶႃႈႁၢပ်ႇၵၢၼ်လူင်ပွင်ၸိုင်ႈမၢၼ်ႈ ဢၼ်ပႂ်ႉလုမ်းသၢႆလူမ်း တီႈမိူင်းသၢတ်ႇၼၼ်ႉ ၺႃးၵူၼ်းမိူင်းၸၢဝ်းမၢၼ်ႈ ၵေႃႉၼိုင်ႈ ဢဝ်မိတ်ႈ တႅင်းသႂ်ႇ လႆႈမၢတ်ႇၸဵပ်း 2 ၵေႃႉ ဝႃႈၼႆ။ ဝၼ်းတီႈ 30/07/2018 ယၢမ်းၵၢင်ၶမ်ႈ မွၵ်ႈ 7 မူင်းၼၼ်ႉ ၵူၼ်းမိူင်း ၸိုဝ်ႈႁွင်ႉ ၸေႃႇမိၼ်းၼၢႆႇ ပဵၼ်ၸၢဝ်းမၢၼ်ႈ ဢဝ်မိတ်ႈသေ တႅင်းသႂ်ႇ ၶႃႈႁၢပ်ႇၵၢၼ်လူင်ပွင်ၸိုင်ႈမၢၼ်ႈ တီႈလုမ်းသၢႆလူမ်း ၸႄႈဝဵင်းမိူင်းသၢတ်ႇ ၸိုင်ႈတႆးပွတ်း ဢွၵ်ႇ။ ၵူၼ်း 2 ၵေႃႉ ဢၼ်ၺႃးတႅင်းၼၼ်ႉ ၸိုဝ်ႈႁွင်ႉ ဢူးၸေႃႇမိၼ်းထုၼ်း တင်း ဢူးၵျေႃႇသႂႃႇဝိၼ်း ဝႃႈၼႆ။ ၸၢႆးသူႉ ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၵေႃႉဢၼ်တႅင်းၼၼ်ႉ ပဵၼ်ၵူၼ်းယွင်ႇယႃႈမ ပဵၼ်မၢၼ်ႈတင်း မိူင်းရၶႅင်ႇ မိူဝ်ႈၵူႈပွၵ်ႈယၢမ်ႈႁႅမ်ၵူၼ်းသေတူၵ်းၶွၵ်ႈ ယဝ်ႉၵမ်းၼိုင်ႈ။ ဢွၵ်ႇမႃးယဝ်ႉသမ်ႉၶိုၼ်းလၵ်ႉၶူဝ်းၶွင်ပိူၼ်ႈလႄႈ ၶိုၼ်းတူၵ်းထႅင်ႈပွၵ်ႈၵမ်းသွင်။ ဢွၵ်ႇမႃးထႅင်ႈၵမ်းၼႆႉၵေႃႈ မႃးတႅင်းပိူၼ်ႈထႅင်ႈ။ မၼ်းယၢမ်ႈတူၵ်း ၶွၵ်ႈမႃးယဝ်ႉ 2 ပွၵ်ႈ။ ပွၵ်ႈၼႆႉတႄႉ ပဵၼ်ပွၵ်ႈၵမ်း 3 ယဝ်ႉ” ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်း ယၢမ်းၵၢင်ၶိုၼ်းမွၵ်ႈ 9 မူင်း တပ်ႉပလိၵ်ႈမိူင်းသၢတ်ႇ တီႉၺွပ်းၵုမ်းၶင်တူဝ် ၸေႃႇမိၼ်းၼၢႆႇ ဝႆႉယဝ်ႉ ဝႃႈၼႆ။ ၶႃႈႁၢပ်ႇၵၢၼ်လူင်ပွင်ၸိုင်ႈမၢၼ်ႈ 2 ၵေႃႉ ဢၼ်ၺႃးတႅင်းၼၼ်ႉ ၵေႃႉဢၼ်ၸိုဝ်ႈႁွင်ႉ ဢူးၸေႃႇမိၼ်းထုၼ်းၼၼ်ႉ လႆႈမၢတ်ႇၸဵပ်းႁၢဝ်ႈႁႅင်းလႄႈ လႆႈသူင်ႇၵႂႃႇယႃတူဝ်တီႈ ဝဵင်းတႃႈၶီႈလဵၵ်းဝႆႉ။ ယွၼ်ႉမီးလွင်ႈမႆႈၸႂ်လႄႈ လႆႈႁူႉဝႃႈ သိုပ်ႇသူင်ႇၵႂႃႇယႃတီႈမႄႈသၢႆ မိူင်းထႆးဝႆႉ ဝႃႈၼႆ။ Photo FB – ကိုလွှမ်း ၀သာန်မိုး

['ယႃႈမဝ်းၵမ်']

2018-08-03T08:05:39

https://shannews.org/archives/6789

ၵူၼ်းပၢႆႈၽေးသိုၵ်း ၸိူဝ်းႁွတ်ႈသီႇပေႃႉ 100 ပၢႆ ပွၵ်ႈၶိုၼ်းဝၢၼ်ႈ

ၵူၼ်းပၢႆႈၽေးသိုၵ်း 120 ၵေႃႉ ဢၼ်လုၵ်ႉတၢင်းဝဵင်းၼမ်ႉတူႈ မႃးသွၼ်ႈဝႆႉတီႈ ဝဵင်းသီႇပေႃႉၼၼ်ႉ မိူဝ်ႈၼႆႉ တွၼ်ႈၼႂ် ဢွၼ်ၵၼ်ပွၵ်ႈၶိုၼ်းႁိူၼ်းယေးၽႂ်မၼ်းၶိုၼ်း မူတ်းယဝ်ႉ ဝႃႈၼႆ။ မိူဝ်ႈၼႆႉ ဝၼ်းတီႈ 03/08/2018 ယၢမ်းၵၢင်ၼႂ် 6 မူင်း ၵူၼ်းမိူင်း ဢိူင်ႇပၢင်လူင် ၸႄႈဝဵင်းၼမ်ႉတူႈ ဢၼ်ဢွၼ်ပၢႆႈ ၽေးသိုၵ်း မႃးယူႇသဝ်းဝႆႉတီႈ ဝတ်ႉဢွင်ႇမင်ႇၵလႃႇၽူဝ်းတေႃႇ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆး ပွတ်းႁွင်ႇၼၼ်ႉ မီးၶၢဝ်ႇဝႃႈ ငဝ်းလၢႆးၼိမ်သဝ်းမႃးၽွင်ႈလႄႈ ၶိုၼ်းဢွၼ်ၵၼ်ပွၵ်ႈမိူဝ်းၶိုၼ်းႁိူၼ်းယေး ၵၼ်မူတ်း ယဝ်ႉ ဝႃႈၼႆ။ ၵူၼ်းပၢႆႈၽေးသိုၵ်း တီႈဢိူင်ႇပၢင်လူင် ဢၼ်ႁွတ်ႈၽႅဝ်တီႈဝတ်ႉဢွင်ႇမင်ႇၵလႃႇ ၽူဝ်းတေႃႇၼၼ်ႉ လၢတ်ႈတီႈၽူႈ တွႆႇႁွၵ်ႈဝႃႈ “ မိူဝ်ႈၼႆႉ ၵၢင်ၼႂ် ႁဝ်းၶႃႈ ဢွၼ်ၵၼ်ပွၵ်ႈၶိုၼ်းႁိူၼ်းၶႃႈယဝ်ႉ။ ယွၼ်ႉဝႃႈ လုၵ်ႈဢွၼ်ႇႁဝ်းၶႃႈၵေႃႈ လႆႈ ၶၢတ်ႇၵၢၼ်ႁဵၼ်းဝႆႉလၢႆဝၼ်း၊ မိူဝ်ႈၼႆႉ ၶတ်းၸႂ်လုၵ်ႉၸဝ်ႉမိူဝ်း ႁႂ်ႈၶိုတ်းၶၢဝ်းယၢမ်းႁူင်းႁဵၼ်း။ ပၢင်တိုၵ်းဢမ်ႇပဵၼ်ယဝ်ႉ လႄႈၶႂ်ႈမိူဝ်းလူင်းႁႆႈလူင်းၼႃးဢေႃႈ သင်ဝႃႈ ငဝ်းလၢႆးဢမ်ႇပေႃးၶႂ်ႈလီၼႆ ႁဝ်းၶႃႈ ၸင်ႇၵွႆႈၶိုၼ်းပွၵ်ႈမႃး” ဝႃႈၼႆ။ လိူဝ်ၼၼ်ႉ ၵူၼ်းပၢႆႈၽေးသိုၵ်း ဢၼ်ၵႂႃႇသွၼ်ႈသဝ်းဝႆႉတီႈ ဢိူင်ႇတႃႈတေႈ ၸႄႈဝဵင်းသီႇပေႃႉ ႁူဝ်ၵူၼ်း 20 ၵေႃႉ ပၢႆၼၼ်ႉၵေႃႈ တေဢွၼ်ၵၼ်ပွၵ်ႈၶိုၼ်းႁိူၼ်းမိူဝ်ႈၼႆႉၼင်ႇၵၼ်။ တီႈမၢၼ်ႈၸၢမ် ၸႄႈဝဵင်းၼမ်ႉတူႈ ႁူဝ်ၵူၼ်း 100 ပၢႆၼၼ်ႉၵေႃႈ တေပွၵ်ႈမိူၼ်ၵၼ် ဝႃႈၼႆ။ ၵဵဝ်ႇၵပ်းလွင်ႈၵူၼ်းမိူင်း ဢၼ်လႆႈပၢႆႈၽေးသိုၵ်းဢွၵ်ႇမႃးၼႆႉ ယွၼ်ႉသိုၵ်းလူင်ပွင်ၸိုင်ႈမၢၼ်ႈ၊ သိုၵ်း TNLA တင်း သိုၵ်း RCSS သိုၵ်း SSPP ၶဵင်ႈၶႅင်ၵၢၼ်သိုၵ်းတေႃႇၵၼ် တၢင်းပွတ်းဢိူင်ႇပၢင်လူင်သေ ၵူၼ်းမိူင်းမႆႈၸႂ်ၵူဝ်ပဵၼ်ပၢင် တိုၵ်း ၵူဝ်ဢမ်ႇ တၼ်းပၢႆႈလွတ်ႈ/ပူၼ်ႉၼႆသေ ၸင်ႇႁၢင်ႈႁႅၼ်းဢွၼ်ၵၼ်ပၢႆႈဢွၵ်ႇမႃးထႃႈ မိူဝ်ႈဝၼ်းတီႈ 01/08/ 2018 ယၢမ်းၵၢင် ၶမ်ႈ 9 မူင်းပၢႆ ဝႃႈၼႆ။ ဢိူင်ႇပၢင်လူင်ၼႆႉ ယၢၼ်ၵႆဝဵင်းၼမ်ႉတူႈ 24 လၵ်း မီးၾၢႆႇၸၢၼ်းၼမ်ႉတူႈ။ ၼႂ်းဢိူင်ႇပၢင်လူင် တင်းမူတ်း မီး 8 ဝၢၼ်ႈ မိူၼ်ၼင်ႇ ဝၢၼ်ႈၼမ်ႉသီႇလိၼ်း၊ ဝၢၼ်ႈပၢင်ႁၢတ်ႇ၊ ဝၢၼ်ႈသႃႇ၊ ဝၢၼ်ႈၶႄႇ၊ ဝၢၼ်ႈပၢင်လူင်၊ ဝၢၼ်ႈၼႃးၶူဝ် လႅင်လႄႈ ဝၢၼ်ႈ ပၢင်သပေႇ ၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-08-03T07:54:54

https://shannews.org/archives/6786

ၸုမ်းၵိုတ်းသိုၵ်း ! ပႆႇႁွတ်ႈတိုဝ်ႉ ပႆႇထုၵ်ႇၶိတ်းႁၢင် မုင်ႈၸူးၵၢၼ်မၢၵ်ႈမီး

ဝၢႆးသေပၢင်ၵုမ်လူင်လွင်ႈငမ်းယဵၼ် ယဝ်ႉၵႂႃႇ 4-5 ဝၼ်း လႆႈငိၼ်းၶၢဝ်ႇဝႃႈ ၸုမ်းၸၢဝ်းၶိူဝ်းမႅၵ်ႇၵွင်ႈၸိူဝ်းၵိုတ်းတိုၵ်း၊ ၸိူဝ်းလူင်းလၢႆးမိုဝ်းၵိုတ်းတိုၵ်းတူဝ်ႈမိူင်းၸိူဝ်းၼၼ်ႉ လီႁူမ်ႈၵၼ်တင်ႈၶွမ်ႊပၼီႊမၢၵ်ႈမီးသေယဝ်ႉ ႁဵတ်းၵၢၼ်မၢၵ်ႈ မီးၵႂႃႇ။ ၵမ်းၼႆႉ ယူႇတီႈ NRPC ဢၼ်ႁွင်ႉဝႃႈ ႁွင်ႈၵၢၼ်လူင်ၵေႃႇသၢင်ႈလွင်ႈႁႃလီ ၼႂ်းၸိူဝ်ႉၸၢတ်ႈလႄႈလွင်ႈငမ်း ယဵၼ်ၼႂ်းၸၼ်ႉ တေၸွႆႈႁႃပၼ်လွင်ႈၵၢၼ်တိုၼ်းလၢင်းတၢင်းၼွၵ်ႈ။ ၽိူဝ်ႇပဵၼ်ၸိူင်ႉၼၼ်မႃးၼႆ ႁဵတ်းႁႂ်ႈၸိူဝ်း ဢၼ်ပႂ်ႉလဵပ်ႈႁဵၼ်းတူၺ်း ၼႃႈၵၢၼ်လွင်ႈငမ်းယဵၼ်လႄႈ ၼႃႈၵၢၼ်တႃႇတေၶဵၼ်ႇတႅမ်ႈ ပၵ်းပိူင်လၵ်းမိူင်းမႂ်ႇမႂ်ႇ ႁႂ်ႈ ပဵၼ်မႃးမိူင်းႁူမ်ႈတုမ်ၸိုၼ်ႈၸၢင်ႇဢၼ်ဝႃႈၼၼ်ႉ ဢဝ်ၸဵပ်းၸႂ်ၵႂႃႇမူတ်းၶႃႈၼႃ။ ႁဝ်းၶႃႈပွင်ႇၸႂ်ဝႆႉတႄႉ ၸိူဝ်းဢၼ် ပဵၼ်ၸၢဝ်းၶိူဝ်း ယူႇၼႂ်းမိူင်းႁူမ်ႈတုမ်တင်းသဵင်ႈၼႆႉ မိူဝ်ႈလႂ်ၵူၼ်းၵူႈၸၢဝ်းၶိူဝ်းၼႆႉ မီးသုၼ်ႇၸတ်းသၢင်ႈႁၢင်ႈပွင် တီႈ ၶၵ်ႉတွၼ်ႈၵၢၼ်မိူင်း၊ ၵၢၼ်မၢၵ်ႈမီး၊ ၵၢၼ်လွင်ႈၵူၼ်း ဢိၵ်ႇပႃး လွင်ႈၾိင်ႈယဵၼ်ႈငႄႈၽႂ်မၼ်းၸိူဝ်းၼႆႉ တဵမ်တဵမ် ထူၼ်ႈထူၼ်ႈ ယဝ်ႉၸင်ႇတေလႆႈဝႃႈမီးသုၼ်ႇၸတ်းသၢင်ႈႁၢင်ႈပွင် လႆႈတဵမ်တီႈၼႆၶႃႈၼေႃႈ။ ပိူဝ်ႈတႃႇတေပဵၼ်ၸိူင်ႉၼႆမႃးၼႆႉ ၸင်ႇဝႃႈၵႂႃႇၶဝ်ႈႁူမ်ႈပႃးၸွမ်း ၼႂ်းပၢင်ၵုမ်လွင်ႈငမ်းယဵၼ်ၼႂ်းမိူင်းႁူမ်ႈတုမ်သေ ၶဵၼ်ႇ တႅမ်ႈပႃးၸဵမ်ႁၢင်ႈႁႅၼ်း ပႃးၸဵမ်ၼႃႈၵၢၼ်မၢၵ်ႈမီး မိူဝ်ႈပၢင်ၵုမ် UPDJC ၵမ်းထူၼ်ႈသွင်ၼၼ်ႉ ၵဵဝ်ႇလူၺ်ႈၼႃႈၵၢၼ် မၢၵ်ႈမီး လႆႈမႃးၶေႃႈတူၵ်းလူင်းၵၼ် 11 ၶေႃႈသေယဝ်ႉ။ ၽိူဝ်ႇထိုင်မႃးၵမ်းထူၼ်ႈ 3 သမ်ႉ လႆႈၶေႃႈတူၵ်းလူင်း တီႈ ၵၢၼ်မၢၵ်ႈမီးလႆႈၼိုင်ႈၶေႃႈ ႁူမ်ႈၵၼ်မီးၵႂႃႇ 12 ၶေႃႈ။ ၼႂ်း 12 ၶေႃႈၼၼ်ႉ ပေႃးမႃးလဵပ်ႈႁဵၼ်းတူၺ်းၼႆ ပိူဝ်ႈတႃႇတေ ပဵၼ်မႃးမၢႆမီႈၸိုင်ႈမိူင်း ႁႂ်ႈပေႃးမၼ်ႈၸႂ်လႆႈ၊ ႁႂ်ႈပေႃးၶဝ်ႈပိူင်မၢၵ်ႈမီးၾႅတ်ႊတရႄႊ ဢၼ်ႁဝ်းၶႃႈၵူႈၸၢဝ်းၶိူဝ်း တေ မီးသုၼ်ႇႁူမ်ႈၵၼ်ဢၼ်ဝႃႈၼၼ်ႉ ပႆႇႁၼ်ပဵၼ်ၼမ်ႉ ပဵၼ်တူဝ်မႃးၶႃႈ။ လၢတ်ႈသိုဝ်ႈသိုဝ်ႈၵေႃႈ တႃႇတေပဵၼ်မႃး ပၵ်းပိူင်ၵၢၼ်မၢၵ်ႈမီးၾႅတ်ႊတရႄႊဢၼ်ဝႃႈၼၼ်ႉ ပႆႇႁၼ်မႅၼ်ႈႁၼ်တၢင်းမၼ်း တႃႇတေပဵၼ်မႃးၸိူင်ႉၼၼ်ၼႆ ၽွင်းတိုၵ်ႉၵေႃႇသၢင်ႈလွင်ႈငမ်းယဵၼ်၊ ၽွင်းတိုၵ်ႉၵေႃႇသၢင်ႈမိူင်းႁူမ်ႈတုမ်ၸိုၼ်ႈၸၢင်ႇယူႇၼႆႉ ၼင်ႇႁိုဝ်တေပဵၼ် လွင်ႈ ၵမ်ႉၵႅမ် ၵၢၼ်ၵေႃႇသၢင်ႈလွင်ႈငမ်းယဵၼ်လႄႈ ၵၢၼ်ဢုပ်ႇၵုမ်ၵၢၼ်မိူင်း တေလႆႈမၵ်းတတ်းပဵၼ်ၶၢဝ်းယၢမ်း ဢၼ် ၵိုတ်းယိုတ်းပႅတ်ႈ ၽႅၼ်ၵၢၼ်လူင်လႄႈ လွင်ႈၽုၵ်ႇၽၢင်တိုၼ်းလၢင်းဢၼ်မီးယူႇၼႂ်းၸႄႈမိူင်းၸိူဝ်းၼၼ်ႉ တၵ်းတေ လႆႈၵိုတ်းယိုတ်းပႅတ်ႈ။ ယဝ်ႉၵေႃႈ ဢၼ်ဢမ်ႇငၢမ်ႇမႅၼ်ႈၸွမ်း ငဝ်းလၢႆးၼႂ်းပိုၼ်ႉတီႈၽႂ်မၼ်းၸိူဝ်းၼၼ်ႉၵေႃႈ တၵ်းတေလႆႈသၢၼ်ၶတ်း တိုၵ်းတေႃးယႃႉပႅတ်ႈၵွၼ်ႇ။ ယဝ်ႉၵေႃႈ ၽွင်းတိုၵ်ႉၵေႃႇသၢင်ႈမိူင်းႁူမ်ႈတုမ်ယူႇ ဝၼ်းမိူဝ်ႈလဵဝ်ၼႆႉ တေလႆႈၶဵၼ်ႇတႅမ်ႈ ႁႅၼ်းတမ်း ၾိင်ႈမိူင်းၾၢႆႇႁပ်ႉႁွင်း ၵူၼ်းၼႂ်းမိူင်းၽုၵ်ႇၾင်တိုၼ်းလၢင်းၼၼ်ႉၼႆသေယဝ်ႉ။ ၾိင်ႈမိူင်းၾၢႆႇႁပ်ႉႁွင်း ၵူၼ်းၼွၵ်ႈမိူင်းၶဝ်မႃးပိုတ်ႇပၢင်တိုၼ်းလၢင်း ၸိူဝ်းၼႆႉၵေႃႈ တေလႆႈၶဵၼ်ႇတႅမ်ႈၸွမ်း၊ ႁႂ်ႈမၼ်းပေႃးငၢမ်ႇမႅၼ်ႈၸွမ်း ပိူင်မိူင်းၾႅတ်ႊတရႄႊၵႂႃႇလီငၢမ်း ၸိူင်ႉၼင်ႇႁိုဝ်ၼႆ ဢၼ်ဢမ်ႇမီးလွင်ႈ ၾိင်ႈမိူင်းဢၼ်တေမီးလွင်ႈ ပိုတ်ႇပၢၵ်ႇၸႅင်ႈ လႅင်းသေယဝ်ႉ သမ်ႉယွမ်းႁပ်ႉမၢၵ်ႈမီး ၵၢၼ်ယွမ်းႁပ်ႉပုၼ်ႈၽွၼ်း ၵၢၼ်ႁပ်ႉၽိတ်းပုၼ်ႈၽွၼ်း။ လိူဝ်ၼၼ်ႉသမ်ႉ လွင်ႈၽုၵ်ႇၾင်တိုၼ်းလၢင်း ဢၼ်မီးဝႆႉၵဝ်ႇၵဝ်ႇ ဢၼ်ဢမ်ႇငၢမ်ႇမႅၼ်ႈၸွမ်း ၾိင်ႈမိူင်းမႂ်ႇမႂ်ႇ ဢၼ်ဝႃႈၼၼ်ႉၵေႃႈ ၶိုၼ်းထတ်းသၢင်ၶိုၼ်းၼႆ ႁဝ်းၶႃႈတႄႉပွင်ႇၸႂ်ဝႆႉၸိူင်ႉၼၼ်။ ၵူၺ်းၵႃႈ ၽိူဝ်ႇတေႁဵတ်းၸိူင်ႉၼၼ် သမ်ႉလႆႈႁၼ် ၸုမ်းၸၢဝ်းၶိူဝ်းၸိူဝ်းၵိုတ်းတိုၵ်းဝႆႉ မိူၼ်ၼင်ႇငဝ်ႈငုၼ်းပူတ်း ပွႆႇၸိူဝ်ႉၸၢတ်ႈပဢူဝ်း PNLO၊ တႅဝ်းၼႃႈၸိူဝ်ႉၸၢတ်ႈၶျၢင်းၶဝ် CNF၊ ပႃႇတီႇပူတ်းပွႆႇမိူင်းရၶႅင်ႇ ALP၊ ဢိၵ်ႇလူၺ်ႈ ပႃးတၢင်းတႅဝ်းၼႃႈၸုမ်းလုၵ်ႈႁဵၼ်း 88 ဢၼ်ႁွင်ႉဝႃႈ ABSDF လႄႈ ယၢင်းပုတ်ႉထ DKBA၊ ယၢင်း KNU ၶဝ် 6 ၸုမ်းၼႆႉ သမ်ႉတေႁူမ်ႈၵၼ်သေ ၵေႃႇတင်ႈ ၶွမ်ႊပၼီႊၵၢၼ်မၢၵ်ႈမီးၵႂႃႇဢၼ်ဝႃႈၼၼ်ႉ မိူၼ်တင်းဝႃႈပႆႇၽႅဝ် တိုဝ်ႉသမ်ႉပေႃးၼႅတ်ႈၶိတ်းႁၢင် ပႆႇပဵၼ်မႃး ပႆႇၸင်ႈႁၢင်ႈႁႅၼ်း ၶဵၼ်ႇတႅမ်ႈတမ်းဝၢင်းလႆႈၾိင်ႈမိူင်း ဢၼ်တေပဵၼ်လွင်ႈ ၵမ်ႉယၼ်ပိူဝ်ႈတႃႇပဵၼ်မႃးမိူင်းၾႅတ်ႊတရႄႊၼၼ်ႉသေယဝ်ႉ။ ႁဝ်းသမ်ႉ ၸိူဝ်းၵႂႃႇယွင်ႇမဝ်းၸွမ်းလွင်ႈၵၢၼ်မၢၵ်ႈမီး ၸိူင်ႉၼၼ်ၼႆႉ မၼ်းတေပဵၼ်ႁိုဝ်ၵႂႃႇ။ သင်ၸိူဝ်းၵူၼ်းၵၢၼ်မိူင်းၾၢႆႇမိူင်းမၢၼ်ႈၶဝ်ၵႆႉၵႆႉထတ်းသၢင်ဝႃႈ ၵွပ်ႈပိူဝ်ႈ ဢမ်ႇမီးလွင်ႈၵတ်းယဵၼ်လႄႈ ဝၢၼ်ႈမိူင်းပႆႇပဵၼ်ၶိုၼ်ႈယႂ်ႇမုၼ်းလႅင်း။ ၵွပ်ႈပိူဝ်ႈဢမ်ႇၶိုၼ်ႈယႂ်ႇမုၼ်းလႅင်းလႄႈ ၸင်ႇ ဢမ်ႇၵတ်းယဵၼ် ဢၼ်ဝႃႈၼၼ်ႉၵေႃႈသမ်ႉၵႂႃႇၵမ်ႉယၼ် ပႅတ်ႈဢၼ်ၼၼ်ႉၶႃႈၼႃ။ ပေႃးၵႂႃႇၵမ်ႉယၼ်ဢၼ်ၼၼ်ႉ မၼ်းတေပဵၼ်ၸိူင်ႉႁိုဝ်ၵႂႃႇၼႆ တီႈတႄႉမႃး မိူင်းႁူမ်ႈတုမ်လူင်ဢၼ်ၼႆႉ မၼ်းဢမ်ႇၶိုၼ်ႈယႂ်ႇမုၼ်းလႅင်း ဢၼ်ဝႃႈ ၼၼ်ႉ ၵွပ်ႈပိူဝ်ႈဢမ်ႇမီးလွင်ႈၽႃႇၵၢင်ဝၢင်းၶိုင်ႈ၊ ၵွပ်ႈပိူဝ်ႈဢမ်ႇမီးလွင်ႈၽဵင်ႇပဵင်းၸွမ်းထမ်းလႄႈ ၸင်ႇလႆႈသုၵ်ႉ ယုင်ႈ ဢူၼ်မေႃးဢၼ်ဝႃႈၼၼ်ႉ တေဢဝ်ႁၢႆလၢႆၵႂႃႇသေယဝ်ႉ တေၵႂႃႇမိူၼ်တင်းႁဝ်းယွမ်းႁပ်ႉ ၸွမ်းၵႂၢမ်းၶဝ်ဝႃႈ ဢမ်ႇမီး လွင်ႈမုၼ်းလႅင်းၶိုၼ်ႈယႂ်ႇလႄႈ ၸွင်ႇတေလုၵ်ႉၽိုၼ်ႉၵၼ်၊ ၸွင်ႇတေဢူၼ်ဢၢၼ်မေႃးမႄးၵၼ် ဢၼ်ဝႃႈၼၼ်ႉ တေ ပဵၼ်ၵႂႃႇၸိူင်ႉၼၼ်ၼႆၵေႃႈ ႁဝ်းၶႃႈလႆႈမႆႈၸႂ်ၸွမ်း။ ၵွပ်ႈပိူဝ်ႈၸိူင်ႉၼႆ ယူႇတီႈၸုမ်းၸၢဝ်းၶိူဝ်း ၸိူဝ်းဢၼ်လူင်းလၢႆးမိုဝ်း ၵိုတ်းတိုၵ်းဝႆႉၵတ်းၵႃႈဢမ်ႇပႆႇပႃးၸွမ်း မိူၼ် ၸိူင်ႉ ယၢင်း KNU လႄႈ တႆးလွႆတႆးလႅင်း 2 ၸုမ်း ဢၼ်ပဵၼ်ႁူဝ်ၼႃႈႁူဝ်ၵၼ်းသေ တေႃႇသူႈယူႇၼၼ်ႉ ပႆႇၵႂႃႇၶဝ်ႈ ပႃးၸွမ်းဢၼ်ၼႆႉလႄႈ ႁဝ်းၶႃႈလႆႈ မဝ်ၸႂ်ၵႂႃႇ ပွတ်းဢွၼ်ႇတွၼ်ႈၼိုင်ႈၼႆသေတႃႉၵေႃႈ ၸုမ်းၸၢဝ်းၶိူဝ်းဢွၼ်ႇ ၸိူဝ်း ၵႂႃႇလူင်းလၢႆးမိုဝ်းၸွမ်းၸိူဝ်းၼႆႉသမ်ႉ ဝၢင်ႇဝိူဝ်ႈၵႂႃႇၸွမ်းလွင်ႈၵၢၼ်မၢၵ်ႈမီးပႅတ်ႈသေယဝ်ႉ လိုမ်းပႅတ်ႈပိူဝ်ႈ တႃႇ ႁၢင်ႈႁႅၼ်း ပၵ်းပိူင်လၵ်းမိူင်းမႂ်ႇမႂ်ႇ ဢၼ်တေမႃးငၢမ်ႇမႅၼ်ႈၸွမ်းၾႅတ်ႊတရႄႊဢၼ်ဝႃႈၼၼ်ႉ ပေႃးႁဝ်းၶႃႈသမ်ႉ တေၵႂႃႇလူတ်းယွမ်းပႅတ်ႈၾၢႆႇၼၼ်ႉၼႆၸိုင် မိူင်းႁူမ်ႈတုမ်ဢၼ်ႁဝ်းၶႃႈႁူမ်ႈၵၼ် မၢင်ႇၵိူဝ်းမုင်ႈမွင်းႁဵတ်းသၢင်ႈ ယူႇ ၼၼ်ႉ ယူဝ်တေၼၢၼ်းထိူင်းသေၼႆႉၵႂႃႇႁိုဝ်ၼႆၵေႃႈ လႆႈမႆႈၸွမ်းဢၼ်ဝႃႈၼၼ်ႉ ႁႂ်ႈလႆႈယွၼ်းတၢင်ႇထိုင်ပေႃႈမႄႈ ၵူၼ်းမိူင်းၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉတီႈၼႆႈၶႃႈၼေႃႈ။ မႂ်ႇသုင်ၶႃႈ ႁိုၼ်း ၵႃယၢင်း 03/08/2018

['Uncategorized']

2018-08-03T06:47:02

https://shannews.org/archives/6783

ႁူင်းယႃ မဵတ်ႉတႃႇသျိၼ်ႇ ယူတ်းယႃပၼ်တႃဢမ်ႇသဵင်ႈငိုၼ်း တင်ႈဝႆႉတီႈဝဵင်းတူၼ်ႈတီး

ႁူင်းယႃလူင် မဵတ်ႉတႃႇသျိၼ်ႇ ယူတ်းယႃပၼ်တႃ လူၺ်ႈဢမ်ႇဢဝ်ၵႃႈဢဝ်ႁူဝ် ယႃပၼ်လၢႆလၢႆ တင်ႈဝႆႉတီႈပွၵ်ႉ ၵၢၼ်ႇသႃႇ ဝဵင်းတူၼ်ႈတီး။ မီးၵူၼ်းမိူင်းတႆးမိူင်းမၢၼ်ႈ မႃးယူတ်းယႃ ၽႃႇတတ်းယေႃးၵႃႇတၢင်းပဵၼ်တႃ တင်းၼမ် ၼႆ။ ၸုမ်းယူတ်းယႃတႃ မဵတ်ႉတႃႇသျိၼ်ႇၼႆႉ ၽိတ်ႈမွၵ်ႇၵူၼ်းမိူင်းၸိူဝ်းပဵၼ်တၢင်းပဵၼ်တႃမူဝ်း၊ တႃတေႃႈသေ ၵူတ်ႇထတ်းပၼ်၊ ၽႃႇတတ်းယူတ်းယႃပၼ်တီႈဝဵင်းလူင်တူၼ်ႈတီး 3 ပွၵ်ႈသၢမ်ၵမ်းယဝ်ႉ။ ၵူၼ်းပဵၼ်မႃးယူတ်းယႃ ယဝ်ႉၵႂႃႇ 3800 ပၢႆယဝ်ႉဝႃႈၼႆ။ မိူဝ်ႈဝၼ်းတီႈ 24-27 လိူၼ်ပူၼ်ႉမႃးၼႆႉမဵတ်ႉတႃႇသျိၼ်ႇ ႁူမ်ႈၵၼ်တင်း America SEVA Foundation သေ ယူတ်းယႃပၼ်တႃ တႃႇၶၢဝ်းတၢင်းသီႇဝၼ်း ။ တီႈဝဵင်းတူၼ်ႈတီး။ မီးၵူၼ်းမႃးၵူတ်ႇထတ်းယူတ်းယႃတႃ 200 ပၢႆ။ ပဵၼ်ၵူၼ်းမိူင်းတႆးၵမ်ႈၼမ်။ ဢၼ်ပိုတ်ႇယူတ်းယႃတႃပၼ်ၼႆႉပဵၼ်ၵမ်းထူၼ်ႈသၢမ်ယဝ်ႉ။ – ဢူးၺုၼ်ႉလုၼ်ႇ ၽူႈၶဝ်ႈၸုမ်း ယူတ်းယႃတႃ မဵတ်ႉတႃႇသျိၼ်ႇ လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈၼင်ႇၼႆ။ ဝၼ်းထူၼ်ႈ 2 ၼႂ်းဝၼ်းတီႈ 25 ၼၼ်ႉ လူင်ပွင်ၸိုင်ႈ မိူင်းတႆး လႄႈ ၽူႈၼင်ႈၸိုင်ႈသၽႃး မိူင်းတႆး မႃးသူႇၸႂ်းတီႈပၢင်ယူတ်းယႃတႃ ။ မႃးမွပ်ႈဝႅၼ်ႈတႃပၼ် ၽူႈမႃးၶဝ်ႈယူတ်းယႃ ၽႃႇတတ်းတႃဝႆႉၼၼ်ႉ ဝႃႈၼႆ။ “ ပွၵ်ႈၵမ်းၼိုင်ႈၼႆႉ ၵူတ်ႇထတ်းယူတ်းယႃပၼ်မိူဝ်ႈလိူၼ်ၵျၼ်ႊၼိဝ်ႊရီႊ ၊ ၵမ်းသွင်သမ်ႉႁဵတ်းပၼ်မိူဝ်ႈလိူၼ်မၢတ်ႉၶျ်။ ၵူၼ်းဢၼ်မႃးယူတ်းယႃ ၼမ်သုတ်းပဵၼ် ၼႂ်းမိူင်းတႆး။ၸိူဝ်းဢၼ်လုၵ်ႉတၢင်း တိူင်းမၢၼ်းတလေး ၊ တိူင်းမၵူၺ်းၸိူဝ်းၼၼ်ႉၵေႃႈမႃးယူတ်းယႃ တီႈတူၼ်ႈတီးၼႆႉ။ပေႃးတေဢဝ်တူဝ်ထူပ်းဝႃႈတေႉ ပီႈၼွင်ႉမွၵ်ႇမႆႇ ဢႃႇယုလႆႈ 45 ပီ တႃဢမ်ႇႁၼ်တင်းသွင်ၾၢႆႇ ၼၼ်ႉ လႆႈယူတ်းယႃပၼ် ၊ တႃၶဝ်ပေႃးၶိုၼ်းလီမႃး ။ ယိူင်းဢၢၼ်းတႄႉမိူဝ်းၼႃႈမႃးတေဢၢၼ်းႁပ်ႉယူတ်းယႃပၼ် တၢင်းပဵၼ်ၵူႈၸိူဝ်းၸိူဝ်း ”- ဝႃၼႆ။ ၵူၼ်းပဵၼ်ဢၼ်မႃးၸူးယူတ်းယႃတႃၼႆႉ ၵူၼ်းႁိူၼ်းၵေႃႈမီး သင်ႇၶၸဝ်ႈၵေႃႈမီး ၊ ဢမ်ႇမီးၵၢၼ်တမ်းဝၢင်းႁၢမ်ႈတၢပ်ႈတႃႇယူတ်းယႃ ၊ မႃးလၢႆၵေႃႉၵေႃႈႁပ်ႉယူႇ ဝႃႈၼႆၶႃႈ။ လုင်းသၢင်ႇငိုၼ်း ဢႃႇယုလႆႈ 83 ၽူႈၶဝ်ႈယူတ်းယႃတႃ လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဢွၼ်တၢင်းၼၼ်ႉ တႃလုင်း မၼ်းမူဝ်း မၼ်းဢမ်ႇႁၼ်ၸႅင်ႈလီ ၊ လႆႈငိၼ်းၶၢဝ်ႇဝႃႈ မေႃယႃၶဝ်တေမႃးယူတ်းယႃပၼ်လၢႆလၢႆၼႆ လုင်းၵေႃႈမႃး ။ လုင်းလႆႈမႃးၽႃႇတႃ ။ တႃလုင်းႁၼ်ၸႅင်ႈမႃး လႅင်းမႃး လႆႈႁၼ်ၸေးႁၼ်ၸွတ်ႇမႃး ၊ ၵႃႈယူတ်းယႃၵေႃႈဢမ်ႇသဵင်ႈသင် ပဵၼ်ဢၼ်ၸူမ်းသိူဝ်းတေႉတေႉ” ဝႃႈၼႆၶႃႈ။ ႁူင်းယႃမဵတ်ႉတႃႇသျိၼ်ႇၼႆႉ လႆႈတႄႇၵေႃႇတင်ႈမႃး မိူဝ်ႈပီ 2017 ၊ ၵူၼ်းပဵၼ်ဢၼ်မႃးယူတ်းယႃတႃ တၢင်းမူတ်း မီးယူႇ 3,873 ၵေႃႉ ၊ ဢၼ်လႆႈၽႃႇတတ်းတႃ ပၼ်သမ်ႉ မီးယူႇ 477 ၵေႃႉ ယူတ်းယႃပၼ်ပႃး သူပ်းဝႅင်ႇ ၸဵမ်ၸိူဝ်းၼႆႉ ။

['Uncategorized']

2018-08-02T09:28:16

https://shannews.org/archives/6774

ၵေႃလိၵ်ႈလၢႆး မူႇၸေႊ ပိုတ်ႇပၢင်သွၼ်လိၵ်ႈတႆး ၶၢဝ်းၼႂ်းဝႃႇ 3 လိူၼ်

ပၢင်သွၼ်လိၵ်ႈတႆး ၶၢဝ်းၼႂ်းဝႃႇ 3 လိူၼ် တီႈၸႄႈဝဵင်းမူႇၸေႊ မီးလုၵ်ႈႁဵၼ်းတႆး ၸိူဝ်းဢွင်ႇပူၼ်ႉၸၼ်ႉသိပ်း 2017-2018 တင်းမူတ်း မႃးၶဝ်ႈႁူမ်ႈလဵပ်းႁဵၼ်း 120 ၵေႃႉ။ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းမူႇၸေႊ ဢွၼ်ႁူဝ်သေ ၸတ်းႁဵတ်းပၢင်သွၼ်လိၵ်ႈတႆး ၶၢဝ်းၼႂ်းဝႃႇ 3 လိူၼ် တီႈႁူင်းႁေႃၵေႃလိၵ်ႈလၢႆး ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ တႄႇဢဝ် ဝၼ်းတီႈ 28/07/2018 ထိုင် 22/10/2018 တႃႇၶၢဝ်းတၢင်း 3 လိူၼ် ၶၢဝ်းယၢမ်းပူင်သွၼ်သမ်ႉ တႄႇဢဝ် 7 မူင်းၵၢင်ၶမ်ႈ ထိုင် 9 မူင်း ဝႃႈၼႆ။ ၸၢႆးလၢဝ်လႅင်းပၢင်ႇ ၵႅမ်ၽူႈၼမ်းၼႂ်း ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ယိူင်းဢၢၼ်းဢၼ်ႁဝ်းၶႃႈ ပိုတ်ႇပၢင်သွၼ်လိၵ်ႈတႆး ၼႂ်းဝႃႇ 3 လိူၼ်ၼႆႉ 1) တွၼ်ႈတႃႇလိၵ်ႈႁူမ်ႈတူဝ် ၵႂၢမ်းႁူမ်ႈ ၶေႃႈ။ 2) သမ်ႉ ႁႂ်ႈလုၵ်ႈမႄႈတႆးႁဝ်း ႁူႉမေႃလိၵ်ႈလၢႆးတႆးလႄႈ မႅတ်ႇပႅင်းၾိင်ႈငႄႈတႆး” ဝႃႈၼႆ။ ၼႂ်းပၢင်သွၼ်လိၵ်ႈတႆး ၶၢဝ်းၼႂ်းဝႃႇ 3 လိူၼ်ၼႆႉ ပူင်သွၼ်ပၼ် မိူၼ်ၼင်ႇ လိၵ်ႈတႆး၊ ပၢႆးမွၼ်း၊ ၵၢၼ်ၵပ်းသိုပ်ႇၶဝ်ႈ ၸူးတူင်ႇဝူင်းၵူၼ်း၊ ပၢႆးယူႇလီလႄႈ ပၢႆးပၼ်တၢင်းႁူႉပၵ်းပိူင် ၸဵမ်ၸိူဝ်းၼႆႉ။ ၸၢႆးဢွင်ႇ ၽူႈယၢမ်ႈတူင်ႉၼိုင် ၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်သွၼ်လိၵ်ႈတႆး ၶၢဝ်းၼႂ်းဝႃႇ 3 လိူၼ်ၼႆႉ ၵမ်ႈၼမ် သွၼ်ပၼ်လုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉသိပ်း ယွၼ်ႉဝႃႈ မၢင်ၵေႃႉ ၶဝ်တေမိူဝ်းၶိုၼ်ႈႁဵၼ်း ၸၼ်ႉၸွမ် မိူၼ်ၼင်ႇ ဝဵင်းလိူဝ်ႇ၊ တႃႈၵုင်ႈ ၸဵမ်ၸိူဝ်းၼႆႉ ၼင်ႇႁိုဝ် ၶဝ်ပေႃးတေမေႃ ၶဝ်ႈတူင်ႉၼိုင်ၸွမ်း ၵေႃလိၵ်ႈလၢႆး ၸၼ်ႉၸွမ်တင်းလူင် ၸဵမ်ၸိူဝ်းၼႆႉ။ လိူဝ်ၼၼ်ႉ ပၢင်သွၼ်လိၵ်ႈတႆးၼႂ်းဝႃႇ ဢၼ် လႆႈပိုတ်ႇသွၼ်မႃးၼႆႉ ယူႇတီႈၵေႃလိၵ်ႈလၢႆးမူႇၸေႊႁဝ်း လႆႈပိုတ်ႇပူင်သွၼ်ပၼ်မႃး မီးၶၢဝ်းတၢင်း 20 ပီပၢႆယဝ်ႉ” ဝႃႈၼႆ လုၵ်ႈႁဵၼ်းတႆး ဢၼ်မႃးႁဵၼ်းသွၼ်ဢဝ် ပဵၼ်သႅၼ်းဢွင်ႇပူၼ်ႉၸၼ်ႉသိပ်း ၵမ်ႈၼမ်။ ၸၼ်ႉႁဵၼ်း ဢၼ်ပူင်သွၼ် ပၼ်သမ်ႉ ပဵၼ်ၸၼ်ႉငဝ်ႈ ဝႃႈၼႆ။ Photo – ၸုမ်းထုင့်ႁူၺ်ႈလီ

['ပၢႆးပိင်ႇၺႃႇ']

2018-08-02T09:19:23

https://shannews.org/archives/6770

ၵူၼ်းပၢႆႈၽေးသိုၵ်း ႁွတ်ႈၽႅဝ်တီႈသီႇပေႃႉထႅင်ႈ 100 ၵေႃႉ

ၵူၼ်းမိူင်း ၸိူဝ်းယူႇၼႂ်းၵႄႈသီႇပေႃႉ – ၼမ်ႉတူႈ ဢွၼ်ၵၼ်ပၢႆႈႁွတ်ႈ ၽႅဝ်တီႈဝဵင်းသီႇပေႃႉ 120 ၵေႃႉ ယွၼ်ႉသိုၵ်း ၸုမ်းယိပ်းၵွင်ႈၵၢင်ႇတႆး၊ လွႆ၊ မၢၼ်ႈ ၶဵင်ႈၶႅင်ၵၢၼ်သိုၵ်းတေႃႇၵၼ်လႄႈ ႁဵတ်းႁႂ်ႈ ၵူၼ်းမိူင်းမႆႈၸႂ် ၵူဝ်ပဵၼ်ပၢင် တိုၵ်းၼႆသေ ဢွၼ်ၵၼ်ပၢႆႈဢွၵ်ႇမႃး ဝႃႈၼႆ။ ဝၼ်းတီႈ 01/08/2018 ယၢမ်းၵၢင်ၶမ်ႈ 9:15 မူင်း ၵူၼ်းမိူင်းဢိူင်ႇပၢင်လူင် ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈမႃး သွၼ်ႈဝႆႉတီႈ ဝတ်ႉဢွင်ႇမင်ႇၵလႃႇၽူဝ်းတေႃႇ ၸႄႈဝဵင်းသီႇပေႃႉ ႁူဝ်ၵူၼ်း 120 ၵေႃႉ၊ တီႈဢိူင်ႇတႃႈတေႈသမ်ႉ 20 ၵေႃႉ လႄႈ တီႈမၢၼ်ႈၸၢမ် ၸႄႈဝဵင်းၼမ်ႉတူႈသမ်ႉ 100 ပၢႆ ႁူမ်ႈၵၼ်တင်းမူတ်း ဢွၼ်ၵၼ် ပၢႆႈဢွၵ်ႇမႃး ႁိမ်း 250 ၵေႃႉ ဝႃႈၼႆ။ ၵူၼ်းပၢႆႈၽေးသိုၵ်း ၼႂ်းဢိူင်ႇပၢင်လူင် ဢၼ်ႁွတ်ႈၽႅဝ်မႃးတီႈဝတ်ႉဢွင်ႇမင်ႇၵလႃႇၽူဝ်းတေႃႇ လၢတ်ႈတီႈ ၽူႈတွႆႇ ႁွၵ်ႈဝႃႈ “ ပၢင်တိုၵ်းတႄႉ ပႆႇပဵၼ် ယွၼ်ႉ သိုၵ်းတႆး သွင်ၸုမ်း သိုၵ်းတဢၢင်း၊ သိုၵ်းမၢၼ်ႈ တူင်ႉၼိုင်ၵႂႃႇမႃးႁၢဝ်ႈႁႅင်း။ မိူဝ်ႈ ဝႃးၼႆႉ ၵူၼ်းဝၢၼ်ႈႁဝ်းၶႃႈ ၵႂႃႇသွမ်ႈၼႃးပွၵ်ႈမႃး မႃးၺႃးသႂ်ႇသိုၵ်းတဢၢင်းႁဵတ်းၼၼ်သေ ၵူၼ်းဝၢၼ်ႈႁဝ်းၶႃႈ ဢွၼ် ၵၼ်ၵူဝ်ပဵၼ်ပၢင်တိုၵ်းၼႆလႄႈ ၸင်ႇဢွၼ်ၵၼ်ႁၢင်ႈႁႅၼ်း ပၢႆႈဢွၵ်ႇမႃးဝႆႉဢွၼ်တၢင်း” ဝႃႈၼႆ။ တၢင်းပွတ်းဢိူင်ႇပၢင်လူင် ၸႄႈဝဵင်းၼမ်ႉတူႈၼၼ်ႉ ၵမ်ႈၼမ် သိုၵ်းဢၼ်တူင်ႉၼိုင်ၵႂႃႇမႃးသမ်ႉ ပဵၼ်သိုၵ်းလူင်ပွင် ၸိုင်ႈမၢၼ်ႈ၊ သိုၵ်း TNLA လႄႈ သိုၵ်း RCSS ၸဵမ်ၸိူဝ်းၼႆႉ ဝႃႈၼႆ။ ဢိူင်ႇပၢင်လူင်ၼႆႉ ယၢၼ်ၵႆဝဵင်းၼမ်ႉတူႈ 24 လၵ်း မီးၾၢႆႇၸၢၼ်းၼမ်ႉတူႈ။ တင်းမူတ်း မီး 8 ဝၢၼ်ႈ မိူၼ်ၼင်ႇ ဝၢၼ်ႈၼမ်ႉသီႇလိၼ်း၊ ဝၢၼ်ႈပၢင်ႁၢတ်ႇ၊ ဝၢၼ်ႈသႃႇ၊ ဝၢၼ်ႈၶႄႇ၊ ဝၢၼ်ႈပၢင်လူင်၊ ဝၢၼ်ႈၼႃးၶူဝ် လႅင်လႄႈ ဝၢၼ်ႈ ပၢင်သပေႇ ၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-08-02T09:15:38

https://shannews.org/archives/6766

ၾႆးမႆႈ ႁၢၼ်ႉၶၢႆၼမ်ႉမၼ်းလူတ်ႉ တီႈၶူဝ်လမ်

မိူဝ်ႈၼႆႉ ဝၼ်းတီႈ 02/08/2018 ယၢမ်းၵၢင်ဝၼ်း 12 မူင်း ၾႆးမႆႈႁၢၼ်ႉၶၢႆၼမ်ႉမၼ်းလူတ်ႉ ၸိုဝ်ႈႁၢၼ်ႉ/လၢၼ်ႉၼမ်ႉ မၼ်း ထွပ်ႊ(TOP) တီႈပွၵ်ႉ 2 တေႃႇၼႃႈၸဝ်ႈမိူင်းၵၢင် ဝဵင်းၶူဝ်လမ် ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း။ ၸၢႆးမူၼ်းဢွၼ်ႇ ၵူၼ်းၼုမ်ႇၶူဝ်လမ် လၢတ်ႈတီႈၽူႈတွႆႇႁွၵ်ႈဝႃႈ “ ၾႆးၼႆႉ တေမႆႈမွၵ်ႈ ယၢမ်း 12 ၼႆႉၶႃႈ ၵူၼ်း မႃးႁပ်ႉလုၵ်ႈဢွၼ်ႇႁဵၼ်းၸိူဝ်းၼၼ်ႉ ၶဝ်ဝႃႈၾႆးမႆႈၼႆသေ ၾႆးတႄႇမႆႈမိူဝ်ႈၼၼ်ႉမႃး တေႃႈထိုင် ယၢမ်းလဵဝ်တႄႉ ၾႆး မွတ်ႇလူင်းၵမ်ႈၽွင်ႈယဝ်ႉ။ ၵူၼ်းမိူင်းလႄႈ ၸဝ်ႈၼႃႈတီႈၶဝ် ႁူမ်ႈၵၼ် ဢဝ်ၼမ်ႉဢဝ်သၢႆး တိုၵ်ႉၶႄၾႆးၵၼ်ယူႇၶႃႈ တေႃႈလဵဝ်။ လွင်ႈၶူဝ်းႁိူၼ်းယေးတႄႉ ဢမ်ႇတၼ်းလႆႈသင်ၶႃႈ။ ၵူၼ်းမၢတ်ႇ ၸဵပ်းလူႉတၢႆတႄႉ ပႆႇႁၼ်” ဝႃႈၼႆ။ တီႈႁၢၼ်ႉၶၢႆၼမ်ႉမၼ်း TOP ၼၼ်ႉ ၸဝ်ႈၶွင်မၼ်း ပဵၼ်ၸၢဝ်း(ၵလႃး) ၸိူဝ်ႉသၢႆဢိၼ်ႊၻီႊယိူဝ်ႊ တီႈႁၢၼ်ႉၼၼ်ႉ ၶၢႆၼမ်ႉ မၼ်းလူတ်ႉလႄႈ ၶိူင်ႈမေႃႇတႃႊ။ လိူဝ်ၼၼ်ႉ ႁိမ်းႁိူၼ်းၼၼ်ႉၵေႃႈ မီးထႅင်ႈ တီႈႁပ်ႉလၢင်ႉလူတ်ႉ။ ၵူၺ်းၵႃႈ ၾႆးမႆႈ ႁၢၼ်ႉၶၢႆၶူဝ်းၼၼ်ႉ ၵူၺ်း ဢမ်ႇလႆႈလၢမ်းမႆႈၸွမ်းႁိမ်းႁွမ်းၼၼ်ႉပႃး ဝႃႈၼႆ။ ၸၢႆးမူၼ်းဢွၼ်ႇ လၢတ်ႈဝႃႈ လွင်ႈလူႉသုမ်းၵႃႈႁိုဝ် ဢၼ်ဝႃႈၼၼ်ႉ ပႆႇၸၢင်ႈၼပ်ႉသွၼ်ႇ။ တိုၵ်ႉဢွၼ်ၵၼ်ႁူတ်းၾႆးႁႂ်ႈ မွတ်ႇယူႇ။ လူတ်ႉၶႄၾႆးဢၼ်မႃးၸွႆႈႁူတ်းၾႆးတႄႉ ၶူဝ်လမ် 3 လမ်း တီႈၼမ်ႉၸၢင်သမ်ႉ 1 လမ်း၊ တၢင်းၵုၼ် ႁဵင်ၵေႃႈ ငိၼ်းဝႃႈတေမႃးၸွႆႈယူႇ ၵူၺ်းၵႃႈပႆႇႁၼ်မႃး” ဝႃႈၼႆ။ ၵဵဝ်ႇၵပ်းလွင်ႈၾႆးမႆႈၼႆႉသေ ၵူၼ်းပိုၼ်ႉတီႈဢၼ်ယူႇၸမ်ႁိမ်းႁွမ်းႁၢၼ်ႉၶၢႆၼမ်ႉမၼ်းၼၼ်ႉ မၢင်ၵေႃႉလၢတ်ႈဝႃႈ ၾႆးၾႃႉသွတ်ႊ၊ မၢင်ၵေႃႉၵေႃႈလၢတ်ႈဝႃႈ ၾႆးလႅၼ်းယႃႈ ႁုပ်ႇမႆႈၼမ်ႉမၼ်းလူတ်ႉၵႃး ဝႃႈၼႆၵေႃႈမီး ယင်းပႆႇယိုၼ် ယၼ်လႆႈဝႃႈပဵၼ်လွင်ႈသင်လႄႈ မႆႈဝႃႈၼႆ။ Photo FB – Sai marn Pyae

['ၵူႈလွင်ႈလွင်ႈ']

2018-08-02T09:10:51

https://shannews.org/archives/6758

ၼမ်ႉၼွင်းထူမ်ႈတူင်ႈႁႆႈတူင်ႈၼႃး ၵူၼ်းမိူင်းသႅၼ်ဝီ မွၵ်ႈ 800 ဢေႊၶိူဝ်ႊ

ၾူၼ်တူၵ်းထပ်းၵၼ်ႁၢဝ်ႈႁႅင်း လၢႆဝၼ်းသေ ၼမ်ႉတူႈၼွင်းလူၼ်ႉၾင်ႇ ထူမ်ႈတူင်ႈႁႆႈၼႃး ၵူၼ်းမိူင်း ၸႄႈဝဵင်းသႅၼ် ဝီ မွၵ်ႈ 800 ဢေႊၶိူဝ်ႊ ဝႃႈၼႆ။ တႄႇဢဝ် ဝၼ်းတီႈ 28/07/2018 ထိုင် 01/08/2018 ၼႆႉမႃး ၼမ်ႉတူႈ ၼွင်းလူၼ်ႉၾင်ႇ ထူမ်ႈသူၼ်ႁႆႈၼႃး ၵူၼ်းဝၢၼ်ႈပွၵ်ႉမဵဝ်ႉမ၊ ၶမ်းတိူၼ်း၊ ၵွင်းႁေႃ၊ တႅင်ႇယႅၵ်ႇ၊ မိူင်းလီ၊ မိူင်းယၢင်း၊ ၸေႈဢူ လႄႈ ၵုၼ်ၵွၵ်ႇ ၼႂ်းၸႄႈဝဵင်း သႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼၢင်းၶိၼ်ႇထႃးယီႇ ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(1) လၢတ်ႈတီႈၽူႈတွႆႇႁွၵ်ႈဝႃႈ “ ၾူၼ်တူၵ်းထပ်း ၵၼ်လၢႆဝၼ်းလႄႈ ၼမ်ႉတူႈၼွင်းလူၼ်ႉၾင်ႇၶႃႈဢေႃႈ။ ၼမ်ႉၼႆႉ တႄႇဝၼ်းတီႈ 27 ၼႆႉမႃး ထိုင်မႃး ဝၼ်းတီႈ 30 ၼၼ်ႉ ၼမ်ႉယိုင်ႈၼွင်းထူမ်ႈႁၢဝ်ႈႁႅင်း။ တေႃႇထိုင်ယၢမ်းလဵဝ် မၢင်တီႈၼမ်ႉယင်းပႆႇ လူတ်းလူင်း။ ၵမ်ႈၼမ် သူၼ်ႁႆႈ ၼႃး ဢၼ်ၺႃးၼမ်ႉထူမ်ႈတႄႉ ပဵၼ်တူင်ႈၼႃး” ဝႃႈၼႆ။ သူၼ်ႁႆႈၼႃး ၵူၼ်းမိူင်း ဢၼ်ၺႃးၽေးၼမ်ႉထူမ်ႈ တင်းမူတ်းမီးႁိမ်း 800 ဢေႊၶိူဝ်ႊ ဝႃႈၼႆ။ ၼၢင်းၶိၼ်ႇထႃးယီႇ လၢတ်ႈဝႃႈ “ ၵူၼ်းတႄႉဢမ်ႇတိူဝ်ႉၶႃႈ ဢၼ်တိူဝ်ႉတႄႉ သူၼ်ၼႃး ၸိူဝ်းၼႆႉ ဢေႊၶိူဝ်ႊ 700-800။ ပေႃးၼမ်ႉထူမ်ႈ 7 ဝၼ်း 10 ဝၼ်းတႄႉ တူၼ်ႈၶဝ်ႈၵႃႈၸၢင်ႈတၢႆၶႃႈဢေႃႈ။ တေသုမ်းမွၵ်ႈၵႃႈႁိုဝ် မၼ်းပႆႇ ဝႃႈလႆႈႁဝ်းၵေႃႈၶတ်းၸႂ်တၢင်းၾၢႆႇၽုၵ်ႇ သွမ်ႈၸႄႈတွၼ်ႈတင်း ၸႄႈဝဵင်းဝႆႉယူႇ။ မိူဝ်ႈပီၵၢႆၵေႃႈ သူၼ်ႁႆႈ ၼႃးတိူဝ်ႉၸိူင်ႉၼႆၼင်ႇၵဝ်ႇ ႁဝ်းၵမ်ႉထႅမ်ယူႇၶႃႈ။ ပီၼႆႉၵေႃႈႁဝ်းႁၢင်ႈႁႅၼ်းဝႆႉယူႇ ၵမ်ႈၼမ်ႁဝ်း တေၵမ်ႉထႅမ်ၸိူဝ်ႉ ၽၼ်းလႄႈ ၾုၼ်ႇ” ဝႃႈၼႆ။ ၼႂ်းမိူင်းတႆး လၢႆလၢႆတီႈ ဢၼ်သူၼ်ႁႆႈၼႃး ၵူၼ်းမိူင်း ၺႃးၽေးၼမ်ႉထူမ်ႈၼႆႉ မိူၼ်ၼင်ႇ ၼ်ႂ်းၸႄႈဝဵင်းလႃႈသဵဝ်ႈ၊ ၸႄႈဝဵင်းမိူင်းသၢတ်ႇ လႄႈ ၸႄႈဝဵင်းသႅၼ်ဝီ ၸိူဝ်းၼႆႉ။

['သိင်ႇဝႅတ်ႉလွမ်ႉ']

2018-08-02T08:39:46

https://shannews.org/archives/6755

ၾၢႆႇႁႅင်းၵၢၼ်တုၵ်းယွၼ်းလူင်ပွင်ၸိုင်ႈထႆး ၶိုၼ်ႈၵႃႈၶွၼ်ႇၵူၼ်းၶဝ်ႈႁဵတ်းၵၢၼ်ၼႂ်းမိူင်းထႆး

ၸုမ်းတူင်ႉၼိုင် ၾၢႆႇႁႅင်းၵၢၼ်မိူင်းထႆး တုၵ်းယွၼ်းႁႂ်ႈႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၶိုၼ်ႈၵႃႈယွၼ်းဝႂ်ႁဵတ်းၵၢၼ် (ဝႂ်ဢၼုၺၢတ်ႈထမ်းငၢၼ်း) ထႅင်ႈ ဝႃႈၼႆ။ ဝၼ်းတီႈ 31/07/2018 သိုဝ်ႇၶၢဝ်ႇ Thairath ပိုၼ်ၽၢဝ်ႇဝႃႈ ၸုမ်းတူင်ႉၼိုင်ၾၢႆႇႁႅင်းၵၢၼ်ထႆး ဢွၵ်ႇမႃးႁဵၵ်ႈႁွင်ႉႁႂ်ႈ ႁွင်ႈၵၢၼ်ၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၶိုၼ်ႈၵႃႈဝတ်းဝႂ်ႁႅင်းၵၢၼ်ယၢၼ်မိူင်း တီႈၵူၼ်းမိူင်းမၢၼ်ႈ ၊လၢဝ်း၊ၵမ်ႊပူႊၶျႃႊ လုၵ်ႉဢဝ်တီႈ 900 ၿၢတ်ႇတေႃႇပီ ၶိုၼ်ႈပဵၼ် 3000 ၿၢတ်ႇတေႃႇပီၼႆယဝ်ႉ။ ၸၢႆးၶျႃႊလီႊ လွႆသုင် လၢတ်ႈဝႃႈ – “ ၶႃႈႁၼ်ထိုင်ဝႃႈ ဢဝ်ၵႃႈယွၼ်းဝႂ်ႁဵတ်းၵၢၼ်ႁႅင်းၵၢၼ် 900 ၿၢတ်ႇ တေႃႇပီၼႆႉမၼ်းဢေႇႁႅင်းၼႃႇ ယၢမ်းလဵဝ်လူင်ပွင်ၸိုင်ႈသမ်ႉပိုတ်ႇတိုဝ်ႉတၢင်း ပၼ်ႁႅင်းၵၢၼ်ၼမ်တိူဝ်းမႃး ႁဵတ်းႁႂ်ႈႁႅင်းၵၢၼ် ၸိူဝ်းၼႆႉ လႆႈႁပ်ႉသုၼ်ႇလႆႈမိူၼ်ၵူၼ်းထႆး ဢမ်ႇဝႃႈလွင်ႈယူႇလွင်ႈၵိၼ် ၵၢၼ်ၶဝ်ႈႁၵ်ႉသႃတူဝ်တီႈႁူင်းယႃၸိူဝ်းၼႆႉ။ၵွပ်ႈၼၼ်လႄႈ ၶႂ်ႈႁႂ်ႈၾၢႆႇႁႅင်းၵၢၼ် လူင်ပွင်ၸိုင်ႈ ဢုပ်ႇဢူဝ်းၵၼ်သေ ၶိုၼ်ႈၵႃႈဝတ်းဝႂ်ႁႅင်းၵၢၼ်ၵၢၼ်ယၢၼ်မိူင်းလႄႈ တမ်းဝၢင်းႁႂ်ႈၸိူဝ်းၶဝ်သႂ်ႇၶွၼ်ႇပႃး ” ဝႃႈၼႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ လွင်ႈၼႆႉမၼ်းပဵၼ်တၢင်းႁၼ်ထိုင် ၸုမ်းတူင်ႉၼိုင်ၾၢႆႇႁႅင်းၵၢၼ်ထႆးၶဝ် ႁဵၵ်ႈႁွင်ႉႁႂ်ႈလူင်ပွင်ၸိုင်ႈ ၶိုၼ်ႈၵႃႈဝတ်းဝႂ်ႁႅင်းၵၢၼ် ၵူၺ်းၵႃႈလူင်ပွင်ၸိုင်ႈတေၶိုၼ်ႈဢမ်ႇၶိုၼ်ႈတႄႉဢမ်ႇႁူႉ လူဝ်ႇပႂ်ႉတူၺ်းငဝ်းလၢႆးမၼ်းၵႂႃႇထႅင်ႈ ။ တီႈၼႂ်းမိူင်းၸိုင်ႈထႆးၼႆႉ ပၵ်းပိူင်ၵဵဝ်ႇလူၺ်ႈလွင်ႈႁႅင်းၵၢၼ်ၼႆႉမၼ်းဢမ်ႇၼိမ်ဢမ်ႇသဝ်းသေပွၵ်ႈ ယွၼ်းႁႂ်ႈၵူႈၵေႃႉၾၢင်ႉယူႇၾၢင်ႉၵိၼ် ယႃႇယူႇမဝ်မၢင်” ဝႃႈၼႆ။ ႁႅင်းၵၢၼ်ယၢၼ်မိူင်း မိူင်းလၢဝ်း၊ မၢၼ်ႈလႄႈ ၵမ်ႊပူႊၶျႃႊ ဢၼ်ၶဝ်ႈႁဵတ်းၵၢၼ်ၼႂ်းမိူင်းၸိုင်ႈထႆး ၸိူဝ်းယိပ်း Passport ၼၼ်ႉ တေလႆႈသဵင်ႈၵႃႈႁဵတ်း Passport ၊ Visa 500 ၊ ၵႃႈၵူတ်ႇထတ်းပၢႆး ယူႇလီ 3700 ၊ ၵႃႈယွၼ်းဝႂ်ၶႂၢင်ႉႁဵတ်းၵၢၼ် 1,900 တႃႇ2 ပီ ၸိူဝ်းၼႆႉ လိူဝ်ၼၼ်ႉတေ လႆႈႁၢႆး ငၢၼ်းတူဝ် 90 ဝၼ်းၼိုင်ႈပွၵ်ႈ။

['ႁႅင်းငၢၼ်းၶၢမ်ႈမိူင်း']

2018-08-02T06:46:09

https://shannews.org/archives/6752

ပေႃးပႆႇၶဝ်ႈႁႃလီၵၼ်လႆႈ သုမ်းၵွၼ်းၶေႃယဝ်ႉတေသိုပ်ႇသုမ်းသုၼ်ႇလႆႈမိူင်းႁူမ်ႈတုမ် ထႅင်ႈဢမ်ႇႁၢင်ႉ

ၼႂ်းဝၼ်းမိူဝ်ႈၼႆႉ လႆႈႁၼ်တပ်ႉသိုၵ်းတႆး 2 ဢၼ် လေႃႇႁိုၵ်ႉၺႃးၵၼ်၊ ပိုတ်းယိုဝ်းၺႃးၵၼ် ၶဵင်ႈၶႅင်ၵၼ်ဝႆႉသေယဝ်ႉ လႄႈ သင်ၶရႁၢၼ်း ဢိၵ်ႇလူၺ်ႈပႃးတၢင်း ပေႃႈမႄႈၵူၼ်းမိူင်း ပႃးၸဵမ်တင်းၸုမ်းၵၢၼ်မိူင်း၊ ၸုမ်းတူင်ႇဝူင်းၵူၼ်းၸိူဝ်း ၼႆႉ ဢွၼ်ၵၼ်မႆႈၸႂ်ၸွမ်းသေယဝ်ႉ ၵူဝ်သိုပ်ႇပဵၼ်ပၢင်တိုၵ်းၵၼ်ၵႂႃႇၶိူဝ်းၶိူဝ်းယႂ်းယႂ်း ၵႂၢင်ႈၵႂၢင်ႈၶႂၢင်ၶႂၢင်သေယဝ်ႉ ဢွၼ်ၵၼ် ႁၢမ်ႈသီး၊ ဢွၼ်ၵၼ်တူင်ႉတၵ်ႉ၊ ဢွၼ်ၵၼ်ယွၼ်းၼွမ်းတွင်းပၢၼ်ႇ ပိူဝ်ႈ တႃႇတေဢမ်ႇပဵၼ်ၼၼ်ႉထႅင်ႈၼႆ ႁဝ်းၶႃႈ တေလႆႈငိၼ်းၸွမ်းၵၼ်ယူႇ။ ၾၢႆႇၼိုင်ႈၵေႃႈ တေလႆႈႁၼ် ပေႃႈႁႆႈမႄႈၼႃးဢိၵ်ႈလူၺ်ႈပႃးတင်း လုၵ်ႈဢွၼ်ႇၵူၼ်းထဝ်ႈၶဝ် လႆႈပၢႆႈလႆႈၼီ လႆႈတုၵ်ႉ လႆႈယၢၵ်ႈ ယွၼ်ႉၽေးသိုၵ်းသိူဝ်သေယဝ်ႉ။ ယူႇတီႈပႃႇတီႇၵၢၼ်မိူင်းၶဝ်လႄႈသင်၊ ၸုမ်းတူင်ႇဝူင်းၵူၼ်းၶဝ်လႄႈသင် မိူဝ်းၸွႆႈမိူဝ်းၵူႈပၼ်ၸိူဝ်းၼၼ်ႉၵေႃႈ တေလႆႈႁၼ်ၸွမ်းယူႇ။ ပေႃးႁဝ်းၶႃႈမႃးထတ်းသၢင်တူၺ်း ယွၼ်ႉသင်လႄႈ တပ်ႉသိုၵ်းတႆး 2 ဢၼ်လႆႈပဵၼ်ပၼ်ႁႃၵၼ်ယူႇၶႃႈလႃႇ၊ လႆႈပဵၼ် ပၢင်တိုၵ်းၵၼ်ယူႇၶႃႈလႃႇ ပေႃးဝႃႈၼႆၸိုင် – 1) ယွၼ်ႉၶေႃႈယိူင်းဢၢၼ်းၵၢၼ်မိူင်းႁႃႉ ပေႃးဝႃႈၸိူင်ႉၼၼ်မႃး တင်းသွင် မူႇသွင်ၸုမ်းၼႆႉ ယိူင်းဢၢၼ်းပုၼ်ႈၸိူဝ်ႉၶိူဝ်းလႄႈ ဝၢၼ်ႈမိူင်း ပိူဝ်ႈတႃႇတေပူတ်းပွႆႇ ၶႂ်ႈႁႂ်ႈပေႃႈမႄႈၵူၼ်းမိူင်းလႆႈထၢင်ႇ ႁၢင်ႈ ၵတ်းယဵၼ်လီငၢမ်းၼႆ ၽႂ်ၵေႃႈမီးယိူင်းဢၢၼ်းသုင်သုတ်းဝႆႉၽႂ်မၼ်း ယိူင်းဢၢၼ်းၶဝ်တင်းသွင်ၸုမ်းမိူၼ်ၵၼ် ၵူၺ်း။ ၶေႃႈထီႉ 2) ယွၼ်ႉပိူဝ်ႈ ဝႃႇတပၢႆးႁၼ်ၶွင်ၸုမ်းၵဝ်ၸုမ်းမႂ်းႁႃႉ ပေႃးဝႃႈၼႆၸိုင် တင်းသွင်မူႇသွင်ၸုမ်းၼႆႉ ယိူင်း ဢၢၼ်းပိူဝ်ႈတႃႇပႆၸွမ်းသဵၼ်ႈတၢင်းတီႊမူဝ်ႊၶရေႊသီႊ၊ ပိူဝ်ႈတႃႇသၢင်ႈမိူင်းႁူမ်ႈတုမ်ၾႅတ်ႊၻရႄႊ ၼင်ႇႁိုဝ် တေမီး သုၼ်ႇၸတ်းသၢင်ႈႁၢင်ႈပွင်ႁင်းၶေႃလႄႈ ဢိင်ၼိူဝ်ဝႃႇတဢၼ်ဝႃႈ ၵူႈၸၢဝ်းၶိူဝ်းတၵ်းတေလႆႈမီးသုၼ်ႇၽဵင်ႇပဵင်းၵၼ် ဢၼ်ဝႃႈၼၼ်ႉၵူၺ်းလႄႈ ၼႆႉၵေႃႈဢမ်ႇႁၼ်ၶဝ် ပႅၵ်ႇပိူင်ႈ ယႅၵ်ႈယၢင်ႇၵၼ်သင်ၶႃႈၼႃ။ ၵမ်းၼႆႉမႃး ပေႃးၼႆၵေႃႈ ယွၼ်ႉပုၼ်ႈပၢင်ႈသုၼ်ႇၸုမ်း ဢၼ်တူၺ်းၸွမ်းၼႃႈတီႈတူင်ႇတၢင်ႇၼၼ်ႉၵူၺ်းႁႃႉ ပေႃးမႃးဝႃႈၼႆၸိုင် လႅပ်ႈႁၢင်ႈၶႂ်ႈ မိူၼ်ဝႆႉၸိူင်ႉၼၼ်ၵူၺ်းၶႃႈၼေႃႈ။ ပေႃးဝႃႈမႃးထတ်းတူၺ်းလီငၢမ်းၸိုင် တႃႇတေပူတ်းပွႆႇပၼ်ၵူၼ်းမိူင်း ႁႂ်ႈမီးလွင်ႈထၢင်ႇႁၢင်ႈဢၼ်ဝႃႈၼၼ်ႉ ၽိူဝ်ႇဢဝ် လၢႆးသိုၵ်းလၢႆးသိူဝ်ၵႄႈၶႆ တႃႉဢဝ်လၢႆးဢုပ်ႇဢူဝ်းငူပ်ႉငီႉၵၼ်ဝႃႈၼႆသေယဝ်ႉ။ ၸင်ႇတေမီးမႃး NCA ဢၼ်ႁွင်ႉဝႃႈ လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်း၊ လုၵ်ႉတီႈ NCA လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉသေယဝ်ႉ ၸင်ႇတေၵိူတ်ႇ ပဵၼ်မႃးထႅင်ႈ UPC ဢၼ်ႁွင်ႉဝႃႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ်။ ၼႂ်း NCA လႄႈသင်၊ ၼႂ်း UPC ၼၼ်ႉ လႄႈသင် ယူႇတီႈ RCSS ၶွင်ႇသီႇဢဝ်ၶိုၼ်းၸိုင်ႈတႆးၼႆႉ ၶဝ်ႈႁူမ်ႈပႃးဝႆႉ ၸဵမ်ပိုင်းယဝ်ႉသေတႃႉၵေႃႈ ႁၢၼ်ႉတေႃႇ ဝၼ်းမိူဝ်ႈၼႆႉ။ ယူႇတီႈ SSPP ဢၼ်ပဵၼ်ပႃႇတီႇမႂ်ႇသုင်ၸိုင်ႈတႆးတႄႉ ပႆႇပႃးမႃး။ ၵူၺ်းၵႃႈ ဢဝ်ငဝ်းလၢႆးပၢႆးမိူင်း ၼႂ်းတူင်ႇတၢင်ႇဝႃႈ ဢၼ်ႁွင်ႉဝႃႈ (ပထဝီနိုင်ငံရေး) ဝႃႈလႄႈသင် ဢဝ်ငဝ်းလၢႆးၸုမ်းဢူၺ်းလီႁိမ်းႁွမ်းဝႃႈလႄႈသင် ၵႃႈလႆႈႁႃၵိုတ်းတိုၵ်းၵၼ်သေယဝ်ႉဢုပ်ႇဢူဝ်းၵၼ်ၵႂႃႇၵူၺ်း ဢၼ်ဝႃႈၼၼ်ႉတႄႉ ၸဵဝ်းလႄႈၼၢၼ်းႁူႉၵႃႈ တၵ်းတေ ပဵၼ်မႃးၵူၺ်းၼႆ ႁဝ်းၶႃႈထတ်းႁၼ်ဢၼ်ၼႆႉ ဢၼ်ၼိုင်ႈ။ ၵမ်းၼႆႉ ပေႃးထိုင်ၵမ်းဢုပ်ႇၵုမ်ၵၼ်မႃးတႄႉတႄႉယဝ်ႉၸိုင် ၵိုတ်းတိုၵ်းၵၼ်ယဝ်ႉ ဢုပ်ႇဢူဝ်းလွင်ႈၵၢၼ်မိူင်းၵၼ် ယဝ်ႉတႄႉၸိုင် ဢၼ်ယူႇတီႈၸၢဝ်းၶိူဝ်းတႆး ဢၼ်ယူႇတီႈတပ်ႉသိုၵ်းတႆး ဢၼ်ယူႇတီႈပႃႇတီႇပၢႆးမိူင်းတႆးတေဢမ်ႇ ၸၢင်ႈဝႄႈလွတ်ႈလႆႈၼႆႉ တေမီးၶေႃႈဢၼ်ဝႃႈ သုၼ်ႇၽၢတ်ႇဢွၵ်ႇဢၼ်ၼၼ်ႉ ဢမ်ႇဢုပ်ႇၵၼ်တေဢမ်ႇပဵၼ်။ ၵွပ်ႈပိူဝ်ႈဝႃႈ ၸၢဝ်းၶိူဝ်းတႆးလႄႈ ၸၢဝ်းၶိူဝ်းယၢင်းလႅင် သွင်ၸုမ်းၼႆႉၵူၺ်း သွင်ၶိူဝ်းၼႆႉၵူၺ်း မီးသုၼ်ႇၽၢတ်ႇဢွၵ်ႇ မႃးၸဵမ်ပိုင်းၸဵမ်မိူဝ်ႈ လိၵ်ႈႁူမ်ႈမၢႆပၢင်လူင် ၵိူတ်ႇပဵၼ်မႃးယဝ်ႉဝၢႆးလင်တေႃႇထိုင်မီးမႃး ပၵ်းပိူင်လၵ်းမိူင်း 1947 ဢမ်ႇလႆႈတႅမ်ႈပႃးမႃးၸိူဝ်းၼၼ်ႉ ႁဝ်းၶႃႈၵေႃႈႁူႉၸွမ်းၵၼ်ယူႇ။ ၵမ်းၼႆႉ ပေႃးမႃးၶိုၼ်းတူၺ်းထႅင်ႈ ၸုမ်းၸၢဝ်းၶိူဝ်းဢၼ်ႁဝ်းၶႃႈ လႆႈယူႇၽၢၵ်ႈၵၼ်မႃး မိူၼ်ၼင်ႇပီႈၼွင်ႉၶၢင် ဢၼ် ပဵၼ်ၸုမ်းဢဵၼ်ႁႅင်းယႂ်ႇလူင် ၸုမ်းၾၢႆႇတပ်ႉသိုၵ်းၶဝ် ဢဵၼ်ႁႅင်းယႂ်ႇလူင်ၼႂ်းဝၼ်းမိူဝ်ႈၼႆႉ။ တႃႇတေမီးမႃးၸႄႈ မိူင်းၶၢင်ၼၼ်ႉ မၼ်းလႆႈတူၵ်းလူင်းဝႆႉဝႃႈ တိုၼ်းတေဢမ်ႇၽၢတ်ႇဢွၵ်ႇၼႆလႄႈ ၸင်ႇတေၸၢင်ႈတင်ႈမႃး ၸႄႈမိူင်းၶၢင် ဢၼ်ဢဝ်ပႃးၼင်လိၼ်တႆး တင်ႈပဵၼ်မႃးၼၼ်ႉ ႁဝ်းၶႃႈႁူႉၸွမ်းၵၼ်ယူႇ။ ပေႃးၼႆၵေႃႈ ၵိုတ်းထႅင်ႈၸုမ်းၼိုင်ႈဢၼ်ပဵၼ်ပီႈၼွင်ႉဝႃႉ UWSA ၼၼ်ႉလူး မၼ်းၵေႃႈသမ်ႉၶိုၼ်းပိုၼ်ၽၢဝ်ႇဝႆႉဝႃႈ ပေႃးပၼ်မၼ်းၸၼ်ႉၸႄႈမိူင်း မၼ်းတိုၼ်းတေဢမ်ႇၽၢတ်ႇဢွၵ်ႇၼႂ်းမိူင်းႁူမ်ႈတုမ်ၼႆႉ လႆႈႁၼ်လၢတ်ႈဢွၵ်ႇပၢၵ်ႇဝႆႉ တႅၵ်ႇတႅၵ်ႇလႅင်းလႅင်း ၵႂၢင်ႈၵႂၢင်ႈၶႂၢင်ၶႂၢင် ပေႃးၸိူင်ႉၼၼ်မႃး တႆးၼႆႉ တေပဵၼ်ႁိုဝ်ၵႂႃႇၶႃႈလႃႇ ပေႃးတေၸႂ်ယႂ်ႇၸွမ်း ၸုမ်းၸၢဝ်းၶိူဝ်း ဢၼ်ၸိူဝ်းႁူမ်ႈၽၢၵ်ႈၵၼ်ဝၼ်းမိူဝ်ႈၼႆႉၼႆၸိုင် ထိုင်ဝၼ်းၼိုင်ႈမႃး ပေႃးဢုပ်ႇၵၼ်တႄႉမႃး ယူဝ်ၶႄး ၵိုတ်းတႆးၸုမ်းလဵဝ် တေပဵၼ်တူဝ်တူၼ်းဢၼ်ပိူၼ်ႈမၢပ်ႇၼႄးပဵၼ်ၽူႈၶႂ်ႈၽၢတ်ႇဢွၵ်ႇ ဢမ်ႇၼၼ် ၽူႈၶႂ်ႈထႅၵ်ႇယႅၵ်ႈ မိူင်းႁူမ်ႈတုမ်ၵႂႃႇႁိုဝ် ၼႆၵေႃႈႁဝ်းၶႃႈတေလႆႈဝူၼ်ႉဢၼ်ၼိုင်ႈၶႃႈၼေႃႈ။ ပေႃးထိုင်ငဝ်းလၢႆးၸိူင်ႉၼင်ႇၼၼ်မႃး ၼႆ ပေႃးတႆးသွင်ၸုမ်း တပ်ႉသိုၵ်းသွင်ဢၼ် ပဵၼ်ၵဝ်ပဵၼ်မႂ်းသေယဝ်ႉ သိုပ်ႇ ၶဵင်ႈၶႅင်ၵၼ်ၵႂႃႇ ဢမ်ႇပဵၼ်ပိူင်လဵဝ်ၵၼ် ဢမ်ႇလမ်ၼမ်ႉယၵ်းမိုဝ်းၵၼ်လႆႈၼႆၸိုင် ၸုမ်းၵၢၼ်မိူင်းလႄႈ ၸုမ်းတူင်ႉ ဝူင်းၵူၼ်းၶဝ် ၵႃႈပေႉၶႂ်ႈတေႃႇသူႈ ၵႃႈပေႉၶႂ်ႈၶၢတ်းၶၢၼ်ႉ ဢမ်ႇႁၼ်တၢင်းသေ တႃႉၶဵင်ႇဢွင်ႇပေႉလႆႈ ၵူၼ်းၸိူဝ်းႁၢၵ်း လင်တေႃႇၵႂၢမ်းမၼ်ႈ လိၵ်ႈႁူမ်ႈမၢႆပၢင်လူင် ဢၼ်မီးမႃးၼၼ်ႉ ႁဝ်းၶႃႈလႆႈထတ်းႁၼ်ၸိူင်ႉၼင်ႇၼႆ။ ၵွၼ်ႇပႆႇထိုင် ပီ 2020 ၼႆႉ UPC ဢၼ်ႁွင်ႉဝႃႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ်ၼၼ်ႉ တေႁဵတ်းႁႂ်ႈမၼ်း ၵၼ်းယဝ်ႉတူဝ်ႈၼႆ ယူႇတီႈၽူႈၵိူဝ်းၵုမ်ၸိုင်ႈမိူင်း ပွင်ႇဝႃႈယူႇတီႈလူင်ပွင်ၸိုင်ႈ ၾၢႆႇတပ်ႉသိုၵ်းမၢၼ်ႈ တင်းသွင်ပႃႈ သွင်ၾၢႆႇ ႁူမ်ႈမီးၶေႃႈသေ ဢွၵ်ႇပၢၵ်ႇဝႆႉယဝ်ႉလႄႈၼႆ ၵွၼ်ႇပႆႇထိုင် 2020 ယူႇတီႈၸၢဝ်းၶိူဝ်းတႆးၼႆႉ၊ ယူႇတီႈတပ်ႉ သိုၵ်းတႆးၼႆႉ ပေႃးပႆႇတၼ်းၶဝ်ႈႁႃ လီၵၼ်ၸိုင် ႁဝ်းၶႃႈသုမ်းလွတ်ႈလႅဝ်းသဝ်းၶေႃမႃးသေယဝ်ႉ တေသိုပ်ႇသုမ်း သုၼ်ႇလႆႈ သၢင်ႈမိူင်းႁူမ်ႈတုမ်ၼၼ်ႉၵွၼ်ႇၶႃႈႁိုဝ် ဢၼ်ဝႃႈၼၼ်ႉ ယွၼ်းထတ်းသၢင်တၢင်ႇၼႄ ၵၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း 01/08/2018

['Uncategorized']

2018-08-02T04:47:13

https://shannews.org/archives/6746

ပႃႇတီႇႁူဝ်သိူဝ်လႃႈသဵဝ်ႈ ၸွႆႈၵူၼ်းထူပ်းၽေးၼမ်ႉထူမ်ႈတီႈဝၢၼ်ႈဢီႇၼၢႆး

ၼမ်ႉယၢဝ်ၼွင်းလူၼ်ႉၾင်ႇ ထူမ်ႈလိၼ်သူၼ်ႁႆႈၼႃးၵူၼ်းမိူင်းၸွမ်းသၢပ်ႇၼမ်ႉ၊ လႆၶဝ်ႈၼႂ်းဝၢၼ်ႈဢီႇၼၢႆး ၸေႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၵူၼ်းမိူင်းၼပ်ႉပၢၵ်ႇ ႁူပ်ႉတၢင်းယၢပ်ႇၽိုတ်ႇ။ ပႃႇတီႇႁူဝ်သိူဝ်ၸေႈဝဵင်းလႃႈသဵဝ်ႈ ၸွႆႈထႅမ်ၶဝ်ႈၼမ်ႉတၢင်းၵိၼ်ၵူၼ်းဝၢၼ်ႈၵူၼ်းသူၼ်။ ဝၼ်းတီႈ31/7/2018 ၼၼ်ႉ ပႃႇတီႇႁူဝ်သိူဝ် ၸေႈဝဵင်းလႃႈသဵဝ်ႈ ဢဵၼ်ႁႅင်းၵူၼ်းသိပ်းပၢႆသေ ၵႂႃႇၵမ်ႉၸွႆႈၶူဝ်းၶွင်ၵိၼ်ယႅမ်ႉ ၶဝ်ႈသၢၼ်ၼမ်ႉမၼ်းလႄႈၼမ်ႉၵိၼ် တူၵ်းမႅၼ်ႈတႃႇၵႃႈၶၼ်ငိုၼ်း သၢမ်သႅၼ်ပျႃး- ဝႃႈၼႆ။ ၸၢႆးဢွင်ႇ ႁူဝ်ပဝ်ႈပႃႇတီႇႁူဝ်သိူဝ် SNLD ၸေႈဝဵင်းလႃႈသဵဝ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ၼမ်ႉၵေႃႉၵိုင်ႉၵၢင်ႉထူမ်ႈလႄႈႁဝ်းၶႃႈၵေႃႈၼင်ႇၵႃႈဝၵ်ႉမႃးႁႃလႆႈၼၼ်ႉ ၵိုင်ႉၵၢင်ႉလႆႈဢွၵ်ႇမႃး တူၺ်းလူၸွႆႈထႅမ်ၵမ်းလဵဝ်။ ၾူၼ်ၼႆႉမၼ်းတူၵ်းႁႅင်းၾၢႆႇႁူဝ်ၼမ်ႉ ။ ပွတ်းမိူင်းယေႃပုၼ်ႉ။ ယွၼ်ႉပိူဝ်ႈ ပိူၼ်ႈယႃႉသိင်ႇဝႅတ်ႉလွမ်ႉလုၼမ်ၼႃႇလႄႈ ပေႃးၾူၼ်ၵိုင်ႉၵၢင်ႉတူၵ်း ၼမ်ႉၵေႃႈၵိုင်ႉၵၢင်ႉထူမ်ႈၵမ်းလဵဝ်။ သမ်ႉပေႃးလႆႈၾၢင်ႉဝႆႉယူႇတႃႇသေႇယဝ်ႉၶႃႈ။ ၸိူင်ႉၼႆၼႆႉမိူဝ်ႈၵွၼ်ႇဢမ်ႇယၢမ်ႈမီးမႃးလူး။ ပဵၼ်ဢၼ်ၸႂ်ဢမ်ႇလီတႄႉတႄႉ”- ဝႃႈၼႆ။ ၾူၼ်တူၵ်းႁၢဝ်ႈႁႅင်းတင်ႈဢ ဝ်ဝၼ်းတီႈ 30 လိူၼ်ၵျူႊလၢႆႊၼမ်ႉထူမ်ႈသူၼ်ႁႆႈၼႃးၵူၼ်းမိူင်း တေႃႇထိုင်ဝၼ်းတီႈ 1 လိူၼ်ဢေႃးၵၢတ်ႉသ် ယင်းပႆႇယွမ်း။ ႁိူၼ်းၵူၼ်းဢီႇၼၢႆး 63 လင်၊ လိၼ်သူၼ်ႁႆႈၼႃး 113 ဢေႊၶိူဝ်ႊ ၺႃးၼမ်ႉထူမ်ႈ။ သူၼ်ၶဝ်ႈၵၢပ်ႇ 17 ဢေႊၶိူဝ်ႊ ၊ ၸၢၵ်ႈထႆၼႃး 11 လမ်းတူၵ်းတႂ်ႈၼမ်ႉ။ ၵူၼ်းမိူင်း 280 ပၢႆလႆႈၵႂႃႇယူႇသဝ်းဝႆႉတီႈ ၵျွင်းမုၼ်ၸဝ်ႈတႆးလႅင်းဢီႇၼၢႆး ၊ ၵျႂင်းႁူၵ်းလၵ်း လႄႈ ႁိူၼ်းပီႈၼွင်ႉၽႂ်မၼ်းၽွင်ႈ ၼႆ။ ၾၢႆႇၼိုင်ႈၵေႃႈ တီႈသႅၼ်ဝီၵေႃႈၼမ်ႉထူမ်ႈ သူၼ်ၼႃးၵူၼ်းမိူင်း 900 ဢေႊၶိူဝ်ႊပၢႆ။ ၼမ်ႉထူမ်ႈသၢမ်သီႇဝၼ်းဢမ်ႇပႆႇလူတ်းယွမ်းလူင်းလႄႈၼင်ႇႁိုဝ်တၢင်းၾၢႆႇလူင်ပွင်ၸိုင်ႈတေသူင်ႇႁွင်ႈၵၢၼ်ၾၢႆႇၵဵဝ်ႇၶွင်ႈၸွႆႈထႅမ်ၵူၼ်းမိူင်းထူပ်းၽေးၼမ်ႉၼၼ်ႉ မိူဝ်ႈဝၼ်းတီႈ 2 လိူၼ်ဢေႃးၵတ်ႉသ် ၼၼ်ႉ ယူႇတီႈပႃႇတီႇႁူဝ်သိူဝ် ဝဵင်းလႃႈသဵဝ်ႈ လႆႈတႅမ်ႈလိၵ်ႈတၢင်ႇထိုင် လုမ်းၵွၼ်းၸေႈတွၼ်ႈလႃႈသဵဝ်ႈလႄႈ ႁွင်ႈၵၢၼ်ၾၢႆႇၸွႆႈထႅမ်၊ ၶိုၼ်းတမ်းဝၢင်းပၼ်တီႈယူႇၵူၼ်းမိူင်း – ဝႃႈၼႆ။ ယွၼ်ႉပိူဝ်ႈၼမ်ႉၼွင်းလႄႈမိူဝ်ႈႁၢင်လိူၼ်ၵျူႊလၢႆႊပူၼ်ႉမႃးၼႆႉၵေႃႈ လူတ်ႉၵႃးလွင်ႈၸွမ်းၼမ်ႉ 1 လမ်း ၵူၼ်းႁေႃႈၵႃးတၢႆ။ ၵူၼ်းမိူင်းႁူမ်ႈၵၼ်ႁႃတူဝ်တၢႆ ႁိုင် သၢမ်ဝၼ်းၸင်ႇႁၼ်ၶိုၼ်း။ ပီၼႆႉၼမ်ႉထူမ်ႈၼႂ်းမိူင်းမၢၼ်ႈ၊မိူင်းယၢင်း၊မိူင်းမွၼ်းလႄႈမိူင်းတႆးၼမ်။ လူင်ပွင်ၸိုင်ႈပိုၼ်ၽၢဝ်ႇဝႃႈ တေႃႇထိုင်ဝၼ်းမိူဝ်ႈၼႆႉ ၵူၼ်းထူပ်းၽေးၼမ်ႉထူမ်ႈ ဢၼ်ႇပႆႇၸၢင်ႈပွၵ်ႈယူႇႁိူၼ်းၽႂ်မၼ်းၶိုၼ်း ယင်းတိုၵ်ႉမီးႁူဝ်ၵူၼ်းယူႇသႅၼ်ပၢႆ ဝႃႈၼႆ။

['သိင်ႇဝႅတ်ႉလွမ်ႉ']

2018-08-02T03:59:12

https://shannews.org/archives/6742

ငိၼ်းၸူမ်းပီႈၼွင်ႉပၼ်ႁႅင်းႁဝ်းၶႃႈလႄႈ ၽူႈမီးၼမ်ႉၸႂ်ၵမ်ႉၸွႆႈပၼ် တႃႇဢိတ်ႇဢွၵ်ႇပပ်ႉ The SHAN Magazine ႁဝ်းၶႃႈ

ငိၼ်းၸူမ်းပီႈၼွင်ႉပၼ်ႁႅင်းႁဝ်းၶႃႈလႄႈ ၽူႈမီးၼမ်ႉၸႂ်ၵမ်ႉၸွႆႈပၼ် တႃႇဢိတ်ႇဢွၵ်ႇပပ်ႉ The SHAN Magazine ႁဝ်းၶႃႈ

['Uncategorized']

2018-08-02T02:54:32

https://shannews.org/archives/6739

ၼမ်ႉၼွင်းလႆထူမ်ႈၼႂ်းတူင်ႇဝဵင်းလႃႈသဵဝ်ႈ ၵူၼ်းဝၢၼ်ႈၼပ်ႉလၢႆပၢၵ်ႇ လႆႈလုသုမ်းမၢၵ်ႇၶဝ်ႈတဝ်ႈၼမ်ႉ လႆႈပၢႆႈၽေးၼမ်ႉထူမ်ႈ

ၼမ်ႉၼွင်းလႆထူမ်ႈၼႂ်းတူင်ႇဝဵင်းလႃႈသဵဝ်ႈ ၵူၼ်းဝၢၼ်ႈၼပ်ႉလၢႆပၢၵ်ႇ လႆႈလုသုမ်းမၢၵ်ႇၶဝ်ႈတဝ်ႈၼမ်ႉ လႆႈပၢႆႈၽေးၼမ်ႉထူမ်ႈ

['Uncategorized']

2018-08-01T09:09:22

https://shannews.org/archives/6736

ဝႂ်ထႆး 6 ယၢင်ႇပႃးဝႂ်ၶပ်းၶီႇ- သင်ႁၢႆ ဢမ်ႇၵႂႃႇၸႅင်ႈတီႈပလိၵ်ႈသေ ၵႂႃႇႁဵတ်းမႂ်ႇလႆႈ

ဝႂ်ဢၼ်ၸႂ်ႉတိုဝ်းၼႂ်းမိူင်းထႆး 6 ယၢင်ႇ ပေႃးႁၢႆၼႆ ဢမ်ႇလူဝ်ႇၵႂႃႇၸႅင်ႈၵႂၢမ်းတီႈႁူင်းပလိၵ်ႈသေ ၵႂႃႇၸႅင်ႈႁဵတ်းမႂ်ႇ လႆႈၵမ်းသိုဝ်ႈ တီႈႁွင်ႈၵၢၼ်လႂ်ႁွင်ႈၵၢၼ်ၼၼ်ႉ ဝႃႈၼႆ။ ဝၼ်းတီႈ 31/07/2018 သိုဝ်ႇၶၢဝ်ႇၵဵင်းမႆႇ 108 ပိုၼ်ၽၢဝ်ႇဝႃႈ ဝႂ်ဢၼ်ၸႂ်ႉတိုဝ်းၼႂ်းမိူင်းထႆး မိူၼ်ၼင်ႇဝႂ်ၵပ်းတူဝ်၊ ဝႂ်ၶပ်းၶီႇ (ဝႂ်ႁေႃႈလူတ်ႉၵႃး)၊ ဝႂ်ပရႃႊၵၼ်သင်ၶူမ်း (ဝႂ်ႁပ်ႉႁွင်းၸွႆႈထႅမ်တူင်ႇ ဝူင်းၵူၼ်း)၊ ပၢႆႉလူတ်ႉၵႃး၊ ဝႂ်မုင်ႉႁေႃ ႁိူၼ်း ၊ ဝႂ်ၽူႈၸၢႆႇၶွၼ်ႇၵမ်းသိုဝ်ႈ (ၿတ်ႊၽူႊသျေႊၽႃႊသီႊ) ၸိူဝ်းၼႆႉ သင်ဝႃႈဢဝ်ႁၢႆၼႆ ဢမ်ႇလူဝ်ႇၵႂႃႇၸႅင်ႈၵႂၢမ်းတီႈႁူင်းပလိၵ်ႈၵေႃႈလႆႈ ဢဝ်လၵ်းထၢၼ်ဢၼ်ၵဵဝ်ႇၶွင်ႈမၼ်းသေ ၵႂႃႇတၢင်ႇယွၼ်းႁဵတ်းမႂ်ႇ တီႈႁွင်ႈၵၢၼ်လႂ်ႁွင်ႈ ၵၢၼ်ၼၼ်ႉလႆႈၵမ်းသိုဝ်ႈၼႆယဝ်ႉ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ မိူဝ်ႈလဵဝ်ၼႆႉ လႆႈယိၼ်းၸိူင်ႉၼႆၶႃႈယဝ်ႉ ၵူၺ်းၵႃႈမၢင်ႁွင်ႈၵၢၼ်ယင်းတေဢမ်ႇပႆႁူႉၶေႃႈမုလ်း ၵူၺ်းၵႃႈၸိူင်ႉႁိုဝ်ၵေႃႈယဝ်ႉ ပေႃးဝတ်းဝႂ်ႁဝ်းႁၢႆၼႆၵႂႃႇ ၸႅင်ႈႁၢႆဝႆႉၵွၼ်ႇလီလိူဝ်ပိူၼ်ႈၶႃႈ ။ လွင်ႈဢၼ်မီးၶၢဝ်ႇဢွၵ်ႇမႃး ဝႃႈဢမ်ႇလူဝ်ႇၸႅင်ႈၼႆႉၵေႃႈ ပဵၼ်လွင်ႈလီယူႇ ၵူၺ်းၵႃႈလွင်ႈတၢင်းမၼ်းပဵၼ်ၸိူင်ႉႁိုဝ်တႄႉတႄႉ ဢၼ်ဝႃႈၼၼ်ႉ ႁဝ်းၶႃႈသိုပ်ႇပႂ်ႉတူၺ်းၵႂႃႇထႅင်ႈၶႃႈ ” ဝႃႈၼႆ။ တီႈၼႂ်းမိူင်းၸိုင်ႈထႆးၼႆႉ မိူဝ်ႈဢွၼ်တၢင်း မီးပၵ်းပိူင်ဝႆႉဝႃႈ ပေႃးဝတ်းဝႂ်ႁၢႆၼႆ တေလႆႈၵႂႃႇၸႅင်ႈၵႂၢမ်းဝႃႈဝတ်းဝႂ်ႁၢႆ တီႈလုမ်းပလိၵ်ႈၸႄႈဝဵင်းလႂ်ၸႄႈဝဵင်းၼၼ်ႉ ၊ ပေႃးလႆႈဝႂ်ႁပ်ႉႁွင်းတီႈၸဝ်ႈၼႃႈတီႈပလိၵ်ႈယဝ်ႉ ၸင်ႇဢဝ်သၢၵ်ႈသေႇ လၵ်းထၢၼ်မၼ်းသေ ၵႂႃႇတၢင်ႇႁဵတ်းဢၼ်မႂ်ႇ တီႈႁွင်ႈၵၢၼ်လႂ်ႁွင်ႈၵၢၼ်ၼၼ်ႉ။ ႁႅင်းၵၢၼ်တႆးၸိူဝ်းႁွတ်ႈ ၽႅဝ်ၼႂ်းမိူင်းထႆးၵေႃႈ ၵမ်ႈၽွင်ႈမီးဝႆႉ ဝႂ်ႁေႃႈလူတ်ႉ ၵႃး၊ ဝႂ်ပရႃႊၵၼ်သင်ၶူမ်း ၸိူဝ်းၼႆႉ ဢၼ်လီသေပိူၼ်ႈတႄႉ ယႃႇႁႂ်ႈတူၵ်းႁူင်ႈတူၵ်းႁၢႆၼၼ်ႉ လီသေ ပိူၼ်ႈယဝ်ႉ ဝႃႈၼႆ။

['ၵူႈလွင်ႈလွင်ႈ']

2018-08-01T08:50:31

https://shannews.org/archives/6725

ၸႄႈဝဵင်းလႃႈသဵဝ်ႈ ၵူၼ်းမိူင်း 200 ပၢႆ ထူပ်းၽေးၼမ်ႉထူမ်ႈ

ၾူၼ်တူၵ်းထပ်းၵၼ်လၢႆဝၼ်း ၼႂ်းၸႄႈဝဵင်းလႃႈသဵဝ်ႈၸိုင်ႈတႆးပွတ်းႁွင်ႇ ႁဵတ်းႁႂ်ႈၼမ်ႉယၢဝ် ၼွင်းလူၼ်ႉၾင်ႇ ထူမ်ႈသူၼ်ႁႆႈၼႃးလႄႈဝၢၼ်ႈႁိူၼ်းပီႈၼွင်ႉဢီႇၼၢႆး ၵူၼ်းမိူင်း 200 ပၢႆထူပ်းၽေးၼမ်ႉထူမ်ႈ။ တႄႇဢဝ် ဝၼ်းတီႈ 30/07/2018 ထိုင် ဝၼ်းတီႈ 01/08/2018 ၼမ်ႉယၢဝ် ၼွင်းလူၼ်ႉၾင်ႇ ထူမ်ႈသူၼ်ႁႆႈၼႃး လႄႈ ဝၢၼ်ႈႁိူၼ်းၵူၼ်းမိူင်း တီႈဝၢၼ်ႈဢီႇၼၢႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၵူၼ်းဝၢၼ်ႈဢီႇၼၢႆး လႆႈဢွၼ်ၵၼ် ပၢႆႈၵႂႃႇယူႇသဝ်းဝႆႉတီႈဝတ်ႉၵျွင်းမုၼ်ၸဝ်ႈတႆးလႅင်းဢီႇၼၢႆး ႁူဝ်ၵူၼ်းမီး 90 ၵေႃႉပၢႆ။ တီႈၵျွင်းမျႃႉဢွင်ႇ ၸီႇသမ်ႉ မီးယူႇ 30 ပၢႆ။ လိူဝ်ၼၼ်ႉ သူၼ်ၼႃးၵူၼ်းဝၢၼ်ႈၺႃးၼမ်ႉထူမ်ႈတင်းၼမ် ၵူၼ်းဝၢၼ်ႈယွမ်ႇ/မူႇ (နယ်မြေ) 20 ၼႂ်းပွၵ်ႉ 12 ဝဵင်းလႃႈသဵဝ်ႈ ဢၼ်မီးႁိမ်းၾင်ႇၼမ်ႉယၢဝ်ၼၼ်ႉၵေႃႈ ၺႃးၼမ်ႉထူမ်ႈ တင်းယွမ်ႇ။ ၵူၼ်းထူပ်းၽေးၼမ်ႉ ဢမ်ႇယွမ်း 160 လႆႈဢွၼ်ၵၼ်ပၢႆႈယၢၼ်ႁိူၼ်းယေး ပီႈၼွင်ႉဢူၺ်းၵေႃႉၸမ်ၸႂ်ၽႂ်မၼ်း ဝႃႈၼႆ။ ၸၢႆးဢွင်ႇ ႁူဝ်ပဝ်ႈပႃႇတီႇႁူဝ်သိူဝ် ၸႄႈဝဵင်းလႃႈသဵဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်းႁဝ်းၶႃႈ ဢၼ်ၺႃးၽေး ၼမ်ႉထူမ်ႈ ပဵၼ်ပီႈၼွင်ႉဝၢၼ်ႈမိူင်းတဵမ်၊ ဝၢၼ်ႈပဵင်း၊ ပဵင်းလွင်း၊ ဝဵင်းထၢၼ်ႈ၊ၼွင်မူဝ်၊ ၵွင်းၶၢမ် ၸိူဝ်းၼႆႉၵေႃႈ ထူပ်းၽေးၼမ်ႉထူမ်ႈ ယူႇသေတႃႉ ၵူၺ်းၵႃႈ ဢမ်ႇထိုင်တီႈလႆႈပၢႆႈယၢၼ်ႁိူၼ်းယေး။ မိူၼ်ၼင်ႇ မၢၵ်ႇၶဝ်ႈတဝ်ႈၼမ်ႉ ၼႂ်းႁႆႈၼႃးသူၼ် လႆႈလူႉသုမ်းတင်းၼမ်ၶႃႈယဝ်ႉ။ ယၢမ်းလဵဝ်ၼင်ႇႁိုဝ်တေၵႂႃႇမႃး တေႃႉသူင်ႇၵၼ်ငၢႆႈၼၼ်ႉ ၸုမ်းပရ ႁိတ ၊ၸုမ်းၸွႆႈထႅမ်တူင်ႇဝူင်းၵူၼ်းလႄႈ ၸုမ်းၶႄၾႆး၊ သိုၵ်းၵူၼ်းမိူင်း၊ တပ်ႉသိုၵ်း ၶဝ်ႁူမ်ႈမိုဝ်းၵၼ်သေ ၽဵဝ်ႈသဵၼ်ႈ သၢႆတၢင်း၊ တေႃႉၶူဝ်းတေႃႉလဵင်းၸွႆႈယူႇ။ လိူဝ်ၼၼ်ႉ ယူႇတီႈပႃႇတီႇႁူဝ်သိူဝ်ႁဝ်းၶႃႈၵေႃႈ လႆႈမိူဝ်းတူၺ်းပီႈၼွင်ႉ ႁဝ်း ၶႃႈလႄႈ ၸွႆႈထႅမ်ပၼ် ၶွင်ၵိၼ်ယႅမ်ႉလႄႈ ၶဝ်ႈၼမ်ႉတၢင်းၵိၼ်ယူႇ” ဝႃႈၼႆ။ မိူဝ်ႈပူၼ်ႉမႃးဝၼ်းသဝ်ၼၼ်ႉၵေႃႈ ၼမ်ႉလွင်းလူၼ်ႉၾင်ႇလႄႈ လူတ်ႉၵႃးတူၵ်းၶူဝ် လွင်ႈၸွမ်းၼမ်ႉၵႂႃႇလမ်းၼိုင်ႈ။ ၸဝ်ႈၶွင်လူတ်ႉၵႃး ၸူမ်ၼမ်ႉလူႉတၢႆ။ ၾၢႆႇၸွႆႈထႅမ်ၵူၼ်းထူပ်းၽေးလႄႈ ၸုမ်းၵူၼ်းၼုမ်ႇၼႂ်းဝဵင်းလႃႈသဵဝ်ႈႁူမ်ႈၵၼ် ႁႃတူဝ်တၢႆ ႁၼ်မိူဝ်ႈဝၼ်းတီႈ31 ၵျူႊလၢႆႊ ပူၼ်ႉမႃးၼၼ်ႉ ဝႃႈၼႆ။ ၼႂ်းလိူၼ်ၵျူႊလၢႆႊၼႆႉၵူၺ်း ၵူၼ်းထူပ်းၽေးၼမ်ႉထူမ်ႈ မိူင်းႁူမ်ႈတုမ်မၢၼ်ႈပတ်းပိုၼ်ႉမီးယူႇ 2 သႅၼ်ပၢႆ။ ယၢမ်းလဵဝ် ဢၼ်တိုၵ်ႉၶၢင်ႉၶမ်ဝႆႉယူႇတီႇဝတ်ႉၵျွင်းမုၼ်ၸဝ်ႈ မီးယူႇ 100,000 ပၢႆ- လူင်ပွင်ၸိုင်ႈၾၢႆႇပွင်ႇၶၢဝ်ႇ ပိုၼ် ၽၢဝ်ႇပဵၼ် တၢင်းၵၢၼ်ဝႆႉၼင်ႇၼႆ။ Photo FB – Sai Lern

['သိင်ႇဝႅတ်ႉလွမ်ႉ']

2018-08-01T08:37:48

https://shannews.org/archives/6721

ၽူႈၼမ်းသိုၵ်းဝႃႉ ၸၼ်ႉသုင် ၵေႃႉၼိုင်ႈယွၼ်းလိုဝ်ႈၵၢၼ်

တႃႉဢၢႆႈလူၼ်း ၵႅမ်ၽူႈၵွၼ်းသိုၵ်းဝႃႉ UWSA ၵိုတ်းလိုဝ်ႈၵၢၼ် ၵွပ်ႈပၢႆးယူႇလီဢမ်ႇတဵမ်ထူၼ်ႈၵေႃႈပိူင်ၼိုင်ႈ၊ ထႅင်ႈၾၢႆႇၼိုင်ႈၵေႃႈ ဢႃယုၵေႃႈယႂ်ႇယဝ်ႉ ဝႃႈၼႆ။ ဢူးၺီႇလၢၼ်ႇ ၽူႈၼင်ႈလုမ်းၵပ်းသၢၼ် သိုၵ်းဝႃႉ UWSA တီႈဝဵင်းလႃႈသဵဝ်ႈ လၢတ်ႈတီႈသိုဝ်ႇၶၢဝ်ႇ BBC ဝႃႈ “ တေႃႈလဵဝ် တီႈယူႇ ၵႅမ်ၽူႈၵွၼ်းတပ်ႉ တႃႉဢၢႆႈလူၼ်း ဢၼ်လုတ်ႈပဝ်ႇဝႆႉၼၼ်ႉ ယင်းပႆႇမွပ်ႈဢၢပ်ႈပၼ်ၽႂ်” ဝႃႈၼႆ။ ယူႇတီႈၽူႈထတ်းသၢင်ၵေႃႉၼိုင်ႈ လၢတ်ႈဝႃႈ တီႈယူႇၵႅမ်ၽူႈၵွၼ်းတပ်ႉ တႃႉဢၢႆႈလူၼ်း ဢၼ်ၵိုတ်းလိုဝ်ႈၵႂႃႇၼၼ်ႉ ဢမ်ႇလႆႈၶဝ်ႈပႃး တူင်ႉၼိုင်ၸွမ်း ၼႂ်းၶၵ်ႉၵၢၼ်ၽွင်းငမ်းလႄႈ ၵၢၼ်မိူင်း ဝႃႈၼႆ။ ၸွမ်းၼင်ႇပိူင် တပ်ႉသိုၵ်းဝႃႉ UWSA မီးၼၼ်ႉ ၽူႈၵွၼ်းသိုၵ်းသုင်သုတ်း ၼႂ်းတပ်ႉဝႃႉ ပဵၼ်ပဝ်းယဵဝ်ႇသျႅင်၊ ၵႅမ်လူင်းမႃး ပဵၼ်တႃႉဢၢႆႈလူၼ်း၊ ၸၢဝ်ႉၸူင်းတၢင်း ၶဝ်ၸိူဝ်းၼႆႉ။ ၼႂ်းတပ်ႉသိုၵ်းဝႃႉ UWSA ၼႆႉ ၵႆႉမီးၵၢၼ်လႅၵ်ႈလၢႆႈၽူႈမီးၸၼ်ႉယူႇတႃႇသေႇလႄႈ ၶၵ်ႉၵၢၼ်လွင်ႈငမ်းယဵၼ် ဢၼ်ဝႃႈၼၼ်ႉ တေၵႂႃႇၸိူင်ႉႁိုဝ် ယူႇတီႈၽူႈလဵပ်ႈႁဵၼ်းၶဝ်တႄႉ ဢွၼ်ၵၼ်ပႂ်ႉတူၺ်းၸွမ်းငဝ်းလၢႆးမၼ်းယူႇ၊ ယင်းမီးၶၢဝ်ႇဢွၵ်ႇမႃးဝႃႈ ၸုမ်းဝႃႉတေဢွၼ်ၸုမ်းဢူၺ်းလီ ပွတ်းႁွင်ႇ လူင်းလၢႆးမိုဝ်း NCA ၸွမ်းၼင်ႇ မိူင်းၶႄႇ သူၼ်းဢီးၼႆသေတႃႉ ၾၢႆႇတၢင်းဝႃႉတႄႉ ယင်းဢမ်ႇယိုၼ်ယၼ်။

['ၵၢၼ်သိုၵ်း']

2018-08-01T08:47:05

https://shannews.org/archives/6720

ပလိၵ်ႈထႆး တီႉၺွပ်းၵူၼ်းမိူင်းမၢၼ်ႈႁိမ်း 100 ၵေႃႉ – ၸႂ်ႉဝီႊသႃႊပွမ်ၶဝ်ႈမိူင်းထႆး

ၸဝ်ႈၼႃႈတီႈပလိၵ်ႈထႆး ႁူမ်ႈၵၼ်လၢႆၾၢႆႇ ၵူတ်ႇထတ်းတီႉၺွပ်း ၵူၼ်းမိူင်းႁူမ်တုမ်မၢၼ်ႈ ၸိူဝ်းၸႂ်ႉဝႂ်ၶဝ်ႈမိူင်းပွမ် ၶဝ်ႈမိူင်းထႆး၊ တီႉၺွပ်းလႆႈၵူၼ်းႁိမ်း 100ၵေႃႉသေ သိုပ်ႇၶဵင်ႈၶႅင်လွင်ႈၼႆႉ ဝႃႈၼႆ။ ဝၼ်းတီႈ 01/06 – 22/07/2018 ၸဝ်ႈၼႃႈတီႈပလိၵ်ႈထႆး ၵူတ်ႇထတ်းတီႉၺွပ်း ၵူၼ်းမိူင်းႁူမ်ႈတုမ်မၢၼ်ႈ ၶဝ်ႈ ဢႅဝ်ႇယဵမ်ႈၼႂ်းမိူင်းထႆး 97ၵေႃႉ ၸိူဝ်းၸႂ်ႉဝီႊသႃႊ (ViSa)ဢၼ်ပွမ်သေ ၶဝ်ႈမိူင်းထႆး။ ၵူၼ်းၸိူဝ်းၺႃးတီႉၼႆႉၵမ်ႈ ၼမ်ၸႂ်ႉဝီႊသႃႊဢႅဝ်ႇယဵမ်ႈ (ဢမ်ႇၸႂ်ႈ Free Visa 14 ဝၼ်း) ဢၼ်ပွမ်သေ ၶဝ်ႈဢႅဝ်ႇမိူင်းထႆး၊ ၺႃးတီႉၽွင်းၸမ်တေပွၵ်ႈၶိုၼ်းမိူင်း။ တေႃႇၵေႇၶၢႆႇဢူး လၢတ်ႈတီႈၸဝ်ႈၼႃႈတီႈပလိၵ်ႈဝႃႈ -“ လႆႈၸၢင်ႈၼၢႆးၼႃႈ (ပွႆးၸႃး) ဢၼ်ယူႇၸွမ်းႁိမ်းႁွမ်းလုမ်း ၽွင်းတၢင် ႁဵတ်းပၼ်ဝီႊသႃႊ သဵင်ႈငိုၼ်း 260,000 ၵျၢတ်ႉ တူၵ်းမႅၼ်ႈငိုၼ်းထႆး 6,000 ၿၢတ်ႇ ၶႃႈၵေႃႈဢမ်ႇႁူႉဝႃႈပဵၼ်ဝီႊသႃႊဢၼ်ပွမ်မၼ်း” ဝႃႈၼႆ။ ဢၼ်ၸဝ်ႈၼႃႈတီႈ ၵူတ်ႇထတ်းတီႉၺွပ်းၺႃးၵူၼ်းၶဝ်ႈမိူင်း ၸႂ်ႉဝီႊသႃႊပွမ်ၼႆႉ ပဵၼ်ၼႂ်းၸႄႈတွၼ်ႈ တၢၵ်ႇ ၸိုင်ႈထႆးတွၼ်ႈၼိူဝ် – ဢၼ်တေႃႇၼႃႈ ဝဵင်းမျဝတီႇ ၸႄႈမိူင်းယၢင်းၽိူၵ်ႇ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၼင်ႇႁိုဝ်ပီႈၼွင်ႉႁဝ်းတေဢမ်ႇထုၵ်ႇလႅၼ် ၼၼ်ႉ ႁႂ်ႈဝႆႉၶၢဝ်းယၢမ်းသေ ၵႂႃႇႁဵတ်းဢဝ်ႁင်းၵူၺ်း ယႃႇပေၸၢင်ႈၼၢႆးၼႃႈ – သင်ဝႃႈဢမ်ႇတၼ်းလႃးလႃးတိုၼ်းတေလႆႈၸၢင်ႈၼၢႆးၼႃႈၼႆၵေႃႈ ႁႂ်ႈလိူၵ်ႈဢဝ်ၼၢႆးၼႃႈ ဢၼ်ၶိုၼ်ႈသဵၼ်ႈမၢႆပဵၼ်တၢင်းၵၢၼ်တင်းလူင်ပွင်ၸိုင်ႈ ၼၼ်ႉသေႁဵတ်း ” ဝႃႈၼႆ။ ၼႂ်းမိူင်းၸိုင်ႈထႆးၼႆႉ မီးပၵ်းပိူင်ဝႆႉဝႃႈ ပေႃးၸႂ်ႉဝတ်းဝႂ်ဢၼ်ပွမ်ၼႆ မီးတူတ်ႈတၢမ်ႇတူၵ်းၶွၵ်ႈ 1ပီတေႃႇ 10 ပီ မႂ် ငိုၼ်း 20,000 ၿၢတ်ႇတေႃႇ 200,000 ၿၢတ်ႇ ၵူၼ်းၸိူဝ်းဢၼ်ၵဵဝ်ႇၶွင်ႈၵေႃႈ တေၺႃးတူတ်ႈတၢမ်ႇၸွမ်း။ သိုပ်ႇ ၼႆႉၵႂႃႇၸဝ်ႈၼႃႈတီႈမီးၽႅၼ်ၵၢၼ် တေၶဵင်ႈၶႅင်ၵူတ်ႇထတ်း ဢမ်ႇဝႃႈၼိူဝ်သဵၼ်ႈတၢင်း ၸွမ်းလႅၼ်လိၼ်ၶဝ်ႈ – ဢွၵ်ႇ ႁိုဝ် တၢင်းတႃႈႁိူဝ်းမိၼ် ။ ၸုမ်ႈဝီႊသႃႊၶဝ်ႈမိူင်းထႆးၼႆႉ သင်ၵႂႃႇယိုၼ်ႈယွၼ်းႁင်းၵူၺ်းတီႈဝဵင်းတႃႈၵုင်ႈ လႆႈသဵင်ႈငိုၼ်း 40 US $ တူၵ်းငိုၼ်းမၢၼ်ႈမွၵ်ႈ 5 – 6 မိုၼ်ႇၵျၢတ်ႉ လႆႈႁူႉတီႈၵူၼ်းယၢမ်ႈၵႂႃႇႁဵတ်းလၢတ်ႈ။

['ၵူႈလွင်ႈလွင်ႈ']

2018-08-01T08:00:32

https://shannews.org/archives/6714

ပႃႇတီႇႁူဝ်သိူဝ် SNLD ၸိုင်ႈတႆးပွတ်းႁွင်ႇ ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းလႃႈသဵဝ်ႈ

ငဝ်ႈငုၼ်းပႃႇတီႇႁူဝ်သိူဝ် SNLD လူင်းႁူပ်ႉထူပ်း ၸုမ်းပွင်ၵၢၼ်ၵိင်ႇၽႄငဝ်ႈငုၼ်း ၸိုင်ႈတႆးပွတ်းႁွင်ႇ ဢုပ်ႇဢူဝ်းဝၢင်း ၽႅၼ်ၵၢၼ်ငၢၼ်း၊ ႁၢင်ႈႁႅၼ်းတႃႇလႆႈတီႈၼင်ႈပၢင်လိူၵ်ႈတင်ႈသွမ်ႈ ဢၼ်တေထိုင်မႃး ၸဵမ်ၸိူဝ်းၼႆႉ။ ဝၼ်းတီႈ 30/07/2018 ယၢမ်းၵၢင်ၼႂ် ၽူႈၼမ်းၼႂ်း ပႃႇတီႇႁူဝ်သိူဝ် ၸၢႆးၺုၼ်ႉလုၼ်ႇ(ႁွင်ႉ) ၸၢႆးၼုတ်းလႄႈ ၵႅမ်ၽူႈ ၼမ်းၼႂ်း ၸၢႆးလဵၵ်ႉ ႁူပ်ႉထူပ်း ၽူႈပွင်ၵၢၼ်လႄႈ ၽူႈတႅၼ်းပႃႇတီႇႁူဝ်သိူဝ် ၵိင်ႇၽႄငဝ်ႈငုၼ်းပႃႇတီႇႁူဝ်သိူဝ် တီႈ လုမ်းပႃႇတီႇႁူဝ်သိူဝ် ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈမၢႆ (3)၊ ၽူႈႁပ်ႉတၼ်းႁဵင်း ၽူႈၼမ်းၼႂ်း ၵိင်ႇၽႄ ငဝ်ႈငုၼ်း ပႃႇတီႇႁူဝ်သိူဝ် ၸိုင်ႈတႆးပွတ်းႁွင်ႇ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ၵုမ်ႁဝ်းၶႃႈ တီႈလႃႈသဵဝ်ႈၼႆႉ ယူႇတီႈၽူႈ ပွင်ၵၢၼ်ငဝ်ႈငုၼ်းႁဝ်းၶႃႈ လူင်းမႃးႁူပ်ႉထူပ်း ၽူႈပွင်ၵၢၼ် ၵိင်ႇၽႄငဝ်ႈငုၼ်း ၸိုင်ႈတႆးပွတ်းႁွင်ႇသေ ဢုပ်ႇဢူဝ်းၵၼ် လွင်ႈ ၵၢၼ်လုမ်း၊ လွင်ႈႁၢင်ႈႁႅၼ်းဝၢင်းၽႅၼ်ၵၢၼ်လိူၵ်ႈတင်ႈသွမ်ႈ ဢၼ်တေၶဝ်ႈၶႅင်ႇ ၼႂ်းဝဵင်းလိူဝ်ႇလႄႈ ဝဵင်းလၢႆးၶႃႈ ၸိူဝ်းၼႆႉ” ဝႃႈၼႆ။ ၼွၵ်ႈလိူဝ်ၼၼ်ႉ ယူႇတီႈၽူႈပွင်ၵၢၼ် လႄႈ ၽူႈတႅၼ်းပႃႇတီႇ ဢွၼ်ၵၼ်တၢင်ႇလၢတ်ႈၼႄ ၵဵဝ်ႇၵပ်းၼႃးၵၢၼ် ၸႄႈဝဵင်းၽႂ်မၼ်း၊ တႃႇသၢၼ်မိုဝ်းၵၼ်ၵႄႈလိတ်ႈပၼ်ႁႃၸိူဝ်းလႆႈႁူပ်ႉၺႃး ၸဵမ်ၸိူဝ်းၼၼ်ႉ။ ၸၢႆးဝၼ်းလႅင်းၶမ်း လၢတ်ႈဝႃႈ တီႈၼႂ်းပၢင်ႁူပ်ႉထူပ်းႁဝ်းၶႃႈၼၼ်ႉ လႆႈၸႂ်တူၵ်းလူင်းၵၼ်ဝႃႈ ႁဝ်းၶႃႈ တေဢွၼ်ၵၼ် မိူဝ်းတူၺ်းထိုင် ၵူၼ်းမိူင်းႁဝ်းၶႃႈ တီႈဝၢၼ်ႈတႃႈလူင် ဢၼ်ၸမ်ႁိမ်းဝၢၼ်ႈၼႃးမၢၵ်ႇၶေႃ ၸႄႈဝဵင်းသီႇပေႃႉၼၼ်ႉ ယွၼ်ႉဝႃႈ မိူဝ်ႈလဵဝ် ပိူၼ်ႈႁဵတ်းၾၢႆၸမ်ယဝ်ႉမွၵ်ႈ 50 ပိူဝ်ႊသႅၼ်ႊယဝ်ႉ။ သင်ဝႃႈ ၾၢႆၼႆႉသၢင်ႈၶိုၼ်ႈ မႃးယဝ်ႉတူဝ်ႈလီ ငၢမ်းၸိုင် ၼမ်ႉတေၸၢင်ႈလုပ်ႇၼွင်းထူမ်ႈ ဝၢၼ်ႈတႃႈလူင်ၼႆႉၶႃႈယဝ်ႉ။ ယွၼ်ႉၼၼ်လႄႈ ၼင်ႇႁိုဝ် ၵူၼ်းမိူင်းႁဝ်းၶႃႈ တေဢမ်ႇလႆႈၺႃးၽေးၼၼ်ႉ ႁဝ်းၶႃႈ ၸုမ်းပွင်ၵၢၼ်တင်း ၽူႈတႅၼ်း တေဢွၼ်ၵၼ်ၵႂႃႇပၼ်ႁႅင်း ၵူၼ်းမိူင်းသေ တေႁူမ်ႈၵၼ် ႁႃးလၢႆးၶိုင်သၢင်ႈၸွႆႈထႅမ်ၵူၼ်းမိူင်းႁဝ်း ၼင်ႇႁိုဝ်တေဢမ်ႇလႆႈထူပ်းၽေးၼမ်ႉထူမ်ႈ” ဝႃႈၼႆ။ ၼႂ်းပၢင်ႁူပ်ႉထူပ်း ၵိင်ႇၽႄငဝ်ႈငုၼ်း ပႃႇတီႇႁူဝ်သိူဝ် SNLD ၸိုင်ႈတႆးပွတ်းႁွင်ႇၼႆႉ မီးၽူႈပွင်ၵၢၼ်လႄႈ ၽူႈတႅၼ်း တၢင်တူဝ်ၸႄႈဝဵင်းၽႂ်မၼ်းမႃးၶဝ်ႈႁူမ်ႈ။ မိူၼ်ၼင်ႇ ၸႄႈဝဵင်းၼမ်ႉၶမ်း၊ မူႇၸေႊ၊ ၵူတ်ႉၶၢႆ၊ သႅၼ်ဝီ၊ လႃႈသဵဝ်ႈ၊ တၢင်ႉ ယၢၼ်း၊ မိူင်းယႆ၊ ၼမ်ႉတူႈ၊ ႁူဝ်ပၢင်ႇလႄႈ ၵျွၵ်ႉမႄး ၸိူဝ်းၼႆႉ ဝႃႈၼႆ။ ၵိင်ႇၽႄငဝ်ႈငုၼ်းပႃႇတီႇႁူဝ်သိူဝ် SNLD ၸိုင်ႈတႆးပွတ်းႁွင်ႇၼႆႉ ႁူဝ်ပဝ်ႈပဵၼ် ၸၢႆးလၽေႇ၊ ၵႅမ်ႁူဝ်ပဝ်ႈ ၸၢႆးတၢၼ်း မွင်ႇ(သိူဝ် 5 တူဝ်)လႄႈ ၵႅမ်ႁူဝ်ပဝ်ႈ ၸၢႆးဢွင်ႇ၊ ၽူႈၼမ်းၼႂ်းသမ်ႉ ပဵၼ်ၸၢႆးဝၼ်းလႅင်းၶမ်း ဝႃႈၼႆ။ Photo FB – Sai Lern

['ၵၢၼ်မိူင်း']

2018-07-31T08:56:26

https://shannews.org/archives/6701

ၵူၼ်းမိူင်းတႆး ႁူမ်ႈတၢင်ႇယွတ်ႈၸွမ်သႅင်ၽရထၢတ်ႈ တီႈလွႆသၢမ်သိပ်း

တၵ်ႉၵႃႇသတ်ႉထႃး ၸဝ်ႈၶူးဝႃးဝုၼ်းၸုမ်ႉႁူမ်ႈၵၼ်တၢင်ႇယွတ်ႈၸွမ်သႅင် (ထီး) ၽရထၢတ်ႈ( ၵွင်းမူး)မင်ႇၵလႃႇၸုမ်ႈ မိူင်း တီႈ လွႆသၢမ်သိပ်း ၸႄႈဝဵင်းၵူတ်ႉၶၢႆ မိူင်းတႆးပွတ်းႁွင်ႇ တင်းၼမ်လၢႆ။ ဝၼ်းတီႈ 27/06/2018 ဝၼ်းၶဝ်ႈဝႃႇသႃ ယၢမ်းၵၢင်ၼႂ် 7 မူင်း ထိုင် 12 မူင်း ၵၢင်ဝၼ်း ၸဝ်ႈတူၼ်ၶူး ၸဝ်ႈသုၶမ်း၊ ၸဝ်ႈတူၼ်ၶူး ၺၢၼ်ႇၼေႃးၽႃႇသ ဝိႁၢရ်ၵၢင်ဝဵင်း ၼမ်ႉလၼ်ႈလႄႈ ၸဝ်ႈတူၼ်ၶူး တီႈဝဵင်းၵူတ်ႉၶၢႆ ဢွၼ်ႁူဝ်ၼမ်း ၼႃႈတၵ်ႉၵႃႇသတ်ႉထႃး တီႈၸမ်/ၵႆသေ တၢင်ႇထီးၽရထၢတ်ႈမင်ႇၵလႃႇ ၸုမ်ႈမိူင်း တီႈၸႄႈဝဵင်းၵူတ်ႉၶၢႆ ၸႄႈတွၼ်ႈ မူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ပႃးၼၢင်းၸေႃးမျႃႉ ၾၢႆႇၵၢၼ်ငိုၼ်းပၢင်ပွႆးလၢတ်ႈတီႈၽူႈတွႆႇႁွၵ်ႈဝႃႈ “ တႄႇဢဝ် 19 ဝၼ်း 5 လိူၼ်မႃး ၸဝ်ႈပေႃႈ သိလ်ထမ်းဝုၼ်းၸုမ်ႉႁဝ်း ဢွၼ်ႁူဝ်ၼမ်းၼႃႈသေ တႄႇၵွင်းမူးတီႈၼိူဝ်လွႆသၢမ်သိပ်းၼႆႉ။ ဢၼ်ႁဵတ်းယဝ်ႉၵႂႃႇ ၵွင်းမူး 2 သူႇလႄႈ ၽြႃးၸုၵ်းၼိုင်ႈသူႇ။ တႄႇဢဝ် ၸဝ်ႈပေႃးသိလ်ထမ်းႁဝ်း ဢွၼ်တႄႇမႃး ၵူၼ်းမိူင်းတႆး လၢႆလၢႆဝဵင်း ဢွၼ်ၵၼ်မႃးၶဝ်ႈႁူမ်ႈႁဵတ်းၵုသူလ် မၢင်ၵေႃႉ ပေႉသင်ၵေႃႈ ဢဝ်ဢၼ်ၼၼ်ႉၶိုၼ်ႈ ပေႉၼမ်ႉၵေႃႈ ဢဝ်ၼမ်ႉ၊ ပေႉသၢႆးၵေႃႈ ဢဝ်သၢႆး ၵၢၼ်ၵေႃႇသၢင်ႈ” ဝႃႈၼႆ။ ၼႂ်းပၢင်ပွႆးတၢင်ႇယွတ်ႈၸွမ်သႅင်ၽရထၢတ်ႈမင်ႇၵလႃႇၸုမ်ႈမိူင်းၼႆႉ မီးတၵ်ႉၵႃႇသတ်ႉထႃး ၼႂ်းမိူင်းတႆး လၢႆလၢႆၸႄႈဝဵင်း ၸိူဝ်းလုၵ်ႉတၢင်း မိူင်းၶႄႇ မႃးၶဝ်ႈႁူမ်ႈၵေႃႈမီးတင်းၼမ် ဝႃႈၼႆ။ ပီသႃသၼႃ 2551 ၼီႈၼႆႉ တင်ႈတႄႇလိူၼ်ပႅတ်ႇ(သွၼ်ႉ) မူၼ်းတေႃႇ လိူၼ် 11 မူၼ်း ၸဝ်ႈသိလ်ထမ်းဝုၼ်းၸုမ်ႉ ၶဝ်ႈဢဝ်ဝႃႇသႃတီႈထမ်ႈမိူင်းၵႅတ်ႇ ၸႄႈဝဵင်းမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်းလႄႈ တူဝ်ၸဝ်ႈဢမ်ႇလႆႈယေႃး တူဝ်မႃးၶဝ်ႈႁူမ်ႈ။ သင်ၶၸဝ်ႈၼႂ်းမိူင်းတႆးတႄႉ မႃးႁူမ်ႈယၢတ်ႇၼမ်ႉႁူမ်ႈသႃထု ဢၼုမေႃးတၼႃႇတင်းၼမ်။

['ၵူႈလွင်ႈလွင်ႈ']

2018-07-31T06:53:32

https://shannews.org/archives/6698

လိၼ်ၵူၼ်ႇတဵင်ၵူၼ်းႁဵတ်းတၢင်း တၢႆ 3 ၵေႃႉ ၼႂ်းၸႄႈဝဵင်းမိူင်းသၢတ်ႇ

ၾူၼ်တူၵ်းႁၢဝ်ႈႁႅင်းထပ်းၵၼ် လၢႆဝၼ်းသေ လိၼ်ယၢတ်ႇတဵင်ၵူၼ်းႁဵတ်းတၢင်း တၢႆ 3 ၵေႃႉ ၼႂ်းၵႄႈသဵၼ်ႈ တၢင်း မိူင်းၵူၵ်း – မိူင်းသၢတ်ႇ။ ဝၼ်းတီႈ 27/07/2018 ယၢမ်းၵၢင်ၼႂ် လိၼ်ၵူၼ်ႇတဵင်ၵူၼ်းႁဵတ်းတၢင်း တၢႆ3 ၵေႃႉ ႁိမ်းဝၢၼ်ႈလွႆသဝ်ႇ ၼႂ်းၵႄႈ ၵၢင် မိူင်းၵူၵ်း တင်း မိူင်းသၢတ်ႇ ၸႄႈဝဵင်းမိူင်းသၢတ်ႇ ၸိုင်ႈတႆးပွတ်းဢွၵ်ႇ တဵင်သႂ်ႇၵူၼ်းႁဵတ်းတၢင်း တၢႆထင် တီႈ 3 ၵေႃႉ ဝႃႈၼႆ။ ၸၢႆးသူႉ ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ပဵၼ်ၵူၼ်းႁဵတ်းတၢင်း။ လိၼ်ၵူၼ်ႇတဵင်သႂ်ႇ သဵၼ်ႈတၢင်း တင်း ၵူၼ်းႁဵတ်းတၢင်းၼၼ်ႉၶႃႈယဝ်ႉ။ ယူႇတီႈၾၢႆႇမႄးတၢင်းၶဝ် လႆႈၸွႆႈၵၼ်ၽဵဝ်ႈ ထုၺ်လိၼ် ဢၼ် တဵင်သႂ်ႇၼိူဝ်တၢင်းၵႂႃႇမႃးၼၼ်ႉ ထိုင်ဝၼ်းတီႈ 28 ယၢမ်းၵၢင်ဝၼ်း လူတ်ႉၵႃး ၸင်ႇၵႂႃႇမႃးလႆႈ” ဝႃႈၼႆ။ လိူဝ်ၼၼ်ႉ ၵူၼ်းႁဵတ်းတၢင်း ဢၼ်ၺႃးလိၼ်ၵူၼ်ႇတဵင်သႂ်ႇၼၼ်ႉ ပဵၼ်ၽူႈၸၢႆး 3 ၵေႃႉ။ တေႃႈလဵဝ် ၶုတ်းႁၼ်တူဝ် ၵူၼ်းတၢႆၼၼ်ႉယဝ်ႉ။ လႆႈႁူႉဝႃႈ ပဵၼ်ၵူၼ်းမိူင်းမၢၼ်ႈ မႃးၵိၼ်ၸၢင်ႈႁဵတ်းတၢင်းၼႂ်းမိူင်းတႆး ဝႃႈၼႆ။ ႁၢင်လိူၼ်ၵျူႊလၢႆႊၼႆႉမႃး ယွၼ်ႉၾူၼ်တူၵ်းႁၢဝ်ႈႁႅင်းလၢႆဝၼ်းထပ်းၵၼ်သေ ၼမ်ႉၵူၵ်းယိုင်ႈၼွင်းထူမ်ႈ လုပ်ႇၼွင်း ႁႆႈၼႃး ၵူၼ်းဝၢၼ်ႈသၢႆးၶၢဝ် တင်း ဝၢၼ်ႈမႂ်ႇပၢင်ႁႆး ၸႄႈဝဵင်းမိူင်းသၢတ်ႇ တင်းမူတ်း သူၼ်ႁႆႈၼႃးလူႉသုမ်း ဢမ်ႇယွမ်း 70 ဢေႊၶိူဝ်ႊ။ လိူဝ်ၼၼ်ႉ ၼႂ်းၸိုင်ႈတႆးပွတ်းႁွင်ႇလႄႈ ပွတ်းၸၢၼ်းၵေႃႈ ၼမ်ႉလုပ်ႇၼွင်းထူမ်ႈ လၢႆလၢႆတီႈ ဝႃႈၼႆ။

['သိင်ႇဝႅတ်ႉလွမ်ႉ']

2018-07-31T06:47:38

https://shannews.org/archives/6692

ႁူင်းႁဵၼ်းဝတ်ႉဝၢၼ်ႈငႅၼ်း ၵဵင်းတုင် လႆႈႁပ်ႉဝႂ်ဢၼုၺၢတ်ႈ တီႈလူင်ပွင်ၸိုင်ႈ ပိုတ်ႇသွၼ်ပဵၼ်တၢင်းၵၢၼ်

ႁူင်းႁဵၼ်းဝတ်ႉ ဢၼ်ပိုတ်ႇသွၼ်ဝႆႉတီႈ ဝတ်ႉဝၢၼ်ႈငႅၼ်း ဝဵင်းၵဵင်းတုင်ၼၼ်ႉ လႆႈႁပ်ႉဝႂ်ဢၼုၺၢတ်ႈ (ၶႂၢင်ႉ) တီႈ လူင်ပွင်ၸိုင်ႈသေ ပူင်သွၼ် ပၼ်လုၵ်ႈ ႁဵၼ်း ၸၼ်ႉငဝ်ႈ(မူႇလ) ထိုင် ၸၼ်ႉသီႇ ပဵၼ်တၢင်းၵၢၼ်ယဝ်ႉ ဝႃႈၼႆ။ ပီ 2018 လိူၼ်ၵျူႊလၢႆႊ ဝၼ်းတီႈ 3 ၼႆႉမႃး ယူႇတီႈၽွင်းလူင်ၾၢႆႇသႃသၼႃလႄႈ ၾိင်ႈငႄႈ ပၼ်ဢၼုၺၢတ်ႈ ႁႂ်ႈႁူင်းႁဵၼ်းဝတ်ႉဝၢၼ်ႈငႅၼ်း (ႁူင်းႁဵၼ်းဝတ်ႉ) ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်းၼၼ်ႉ ပိုတ်ႇပူင်သွၼ်ပဵၼ်တၢင်းၵၢၼ်ၵႂႃႇ ဝႃႈၼႆ။ ၸဝ်ႈၶူးဢၵ်ႉၵသေၼ လႅင်းတႆး ၽူႈၵွၼ်းႁူင်းႁဵၼ်း ဝတ်ႉဝၢၼ်ႈငႅၼ်း လၢတ်ႈတီႈၽူႈတွႆႇႁွၵ်ႈဝႃႈ “ ၼင်ႇႁိုဝ် တေပဵၼ် မႃး ႁူင်းႁဵၼ်းဝတ်ႉႁဝ်းၶႃႈၼႆႉ တေလႆႈဝႃႈ လႆႈၶတ်းၸႂ်မႃးတႄႉတႄႉ။ ယဝ်ႉၵေႃႈ တႃႇတေၶဝ်ႈၸွမ်းပိူင် ၵၢၼ်သွၼ် ႁဵၼ်းလူင်ပွင်ၸိုင်ႈၼၼ်ႉ ႁဝ်းၸဝ်ႈလႆႈတႅမ်ႈလိၵ်ႈသေ တၢင်ႇထိုင် ပၵဢုၵ်ႉၵထ(ဘက ဘုန်းတော်ကြီးသင်ပညာရေး ကျောင်းဥက္ကဌ) သေ တင်း ၾၢႆႇသႃသၼႃ တီႈဝဵင်းၵဵင်းတုင် လႆႈတၢင်ႇၵႂႃႇ 2 တီႈ။ ထိုင်ႁူဝ်လိူၼ်ၵျူႊလၢႆႊၼႆႉမႃး ၸင်ႇလူင်းမႃးပဵၼ်တၢင်းၵၢၼ်၊ ယၢမ်းလဵဝ်ပဵၼ်ႁူင်းႁဵၼ်းၸၼ်ႉငဝ်ႈယဝ်ႉ” ဝႃႈၼႆ။ သိုပ်ႇလၢတ်ႈဝႃႈ ႁူင်းႁဵၼ်းပၵ ၾၢႆႇတႆးႁဝ်းၶႃႈ ၼႂ်းဝဵင်းၵဵင်းတုင်ၼႆႉ ဢမ်ႇၸႂ်ႈဝႃႈ ႁူင်းႁဵၼ်းႁဝ်းၶႃႈၵူၺ်း ၵေႃႇတင်ႈ ၶိုၼ်ႈ မႃးပဵၼ်လင်ႁႅၵ်ႈ။ မိူဝ်ႈပၢၼ်ၸဝ်ႈငႃးၶမ်း(ဢူးၵုင်ႇတရ) ၼၼ်ႉၵေႃႈ ယၢမ်ႈဢွၼ်ၵေႃႇတင်ႈႁဵတ်းမႃး ႁူင်းႁဵၼ်းပၵၼႆယူႇ။ ဝၢႆးၸဝ်ႈငႃးၶမ်း လူင်းယဝ်ႉ ယူႇတီႈႁွင်ႈၵၢၼ်ၽွင်းလူင်ၾၢႆႇလႅၼ်လိၼ်ၶဝ် ၶိုၼ်းမႃးသိုပ်ႇ ၵုမ်းႁဵတ်းၵႂႃႇ တေႃႇထိုင်ယၢမ်းလဵဝ်။ ႁူင်းႁဵၼ်းပၵ ဢၼ်ၸဝ်ႈငႃးၶမ်း ႁဵတ်းဝႆႉၼၼ်ႉ တေႃႈလဵဝ် မႃးပဵၼ်ႁူင်း ႁဵၼ်းႁႅင်းလူင်ႁႃႈပိူင်(ဗလငါးတန်) ဢၼ်မီးႁိမ်းထၢတ်ႈလိူၼ်သီႇ ဝၢၼ်ႈၼွင်ၽႃၼၼ်ႉ။ တေလႆႈဝႃႈ ႁူင်းႁဵၼ်းတီႈဝၢၼ်ႈငႅၼ်းႁဝ်းၶႃႈၼႆႉ သိုပ်ႇဢဝ်တီႈၼၼ်ႈမႃးၵေႃႈတေဝႃႈလႆႈ ဢမ်ႇၼၼ် ယၢမ်ႈမီးမႃးလႄႈ ၶိုၼ်းမႄးပူၵ်းၶိုၼ်ႈမႃးၵေႃႈဝႃႈလႆႈ” ဝႃႈၼႆ။ တႃႇတေပိုတ်ႇႁူင်းႁဵၼ်းဝတ်ႉဝၢၼ်ႈငႅၼ်း ပဵၼ်တၢင်းၵၢၼ်ၼၼ်ႉ လႆႈတၢင်ႇလိၵ်ႈၸူးထိုင် ၾၢႆႇသႃသၼႃ ပၵဢုၵ်ႉၵထ မိူဝ်ႈပီ 2017 ၼႂ်းလိူၼ်သႅပ်ႊထႅမ်ႊၿိူဝ်ႊ ဝႃႈၼႆ။ ၼႂ်းပီ 2018-2019 ၼႆႉ လုၵ်ႈႁဵၼ်း ဢၼ်မႃးၶိုၼ်ႈႁူင်းႁဵၼ်းဝတ်ႉဝၢၼ်ႈငႅၼ်းတင်းမူတ်း မီး 110 ၵေႃႉ။ ၶူးသွၼ် တင်းမူတ်းမီး 9 ၵေႃႉ။ ပူင်သွၼ် ဝၼ်းၸၼ် ထိုင်ဝၼ်းသုၵ်း။ ၸၼ်ႉႁဵၼ်းသမ်ႉ ၸၼ်ႉငဝ်ႈထိုင် ၸၼ်ႉသီႇ (မူႇလ) ဝႃႈၼႆ။ ႁူင်းႁဵၼ်းဝတ်ႉဝၢၼ်ႈငႅၼ်းၼႆႉ တႄႇပိုတ်ႇပူင်သွၼ်မႃး ၼႂ်းပီ 2017-2018 မႃး။ လိူဝ်ၼၼ်ႉ ႁူင်းႁဵၼ်းဝတ်ႉပၵၼႆႉ ၼႂ်းၸိုင်ႈတႆးပွတ်းဢွၵ်ႇ ဢၼ်ပိုတ်ႇသွၼ်ပၼ်လုၵ်ႈႁဵၼ်း ဢၼ်မီးသဵၼ်ႈမၢႆမၼ်းဝႆႉ 16-17 လင်ယဝ်ႉ။ ၵမ်ႈၼမ် ပဵၼ် ႁူင်းႁဵၼ်းပၵၾၢႆႇမၢၼ်ႈ၊ ပဢူဝ်း ဢၼ်ပိုတ်ႇဝႆႉ ၸွမ်းတႃႈၶီႈလဵၵ်း မိူင်းယွင်း မိူင်းၽျၢၵ်ႈ လႄႈ ၵဵင်းတုင် ဢၼ်မီး ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-07-31T06:40:17

https://shannews.org/archives/6688

ၵူၼ်းၵဵပ်းယုၵ်းယၵ်းႁူပ်ႉႁၼ်တူဝ်တၢႆ ၸဝ်ႈၵႃး ဢၼ်လွင်ႈၸွမ်းၼမ်ႉၵႂႃႇၾၢႆႇဢွၵ်ႇလႃႈသဵဝ်ႈလူင်

ၵူၼ်းၵဵပ်းတဝ်ႈၼမ်ႉ(ၶူတ်ႇပဝ်ႇ) 2 ၵေႃႉ ထူပ်းႁၼ် တူဝ်တၢႆ ၸၢႆးငဵင်းၵျေႃႇ ဢၼ်လႆလွင်ႈၸွမ်းၵႃး တီႈၶူဝ်ၼမ်ႉလွင်း ၸႄႈဝဵင်းလႃႈသဵဝ်ႈ မိူဝ်ႈဝၼ်းသဝ်ၼၼ်ႉ။ မိူဝ်ႈၼႆႉ ဝၼ်းတီႈ 31/07/2018 ယၢမ်းၵၢင်ၼႂ် 8 မူင်းပၢႆ ၵူၼ်းၵဵပ်းတဝ်ႈၼမ်ႉ 2 ၵေႃႉ ၵႂႃႇထူပ်းႁၼ် တူဝ်တၢႆ ၸၢႆး ငဵင်းၵျေႃႇ ႁိမ်းၾၢႆႇတေႃႇၼိူဝ်ၼမ်ႉသဵဝ်ႈ ၾၢႆႇဢွၵ်ႇပွၵ်ႉ12 ဝဵင်းလႃႈသဵဝ်ႈ လူင်ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းၼႂ်းၼႃႈႁိူၼ်း ၸၢႆးငဵင်းၵျေႃႇ လၢတ်ႈဝႃႈ “ ႁဝ်းၶႃႈ တင်း ၸုမ်းၸွႆႈထႅမ် လႆႈၵႂႃႇဢဝ်တူဝ်တၢႆမႃးသေ ယဝ်ႉၵေႃႈ သူင်ႇၵႂႃႇတီႈႁူင်းယႃလႃႈသဵဝ်ႈ။ ဝၼ်းမိူဝ်ႈၼႆႉ ႁဝ်းၶႃႈ တေဢွၼ်ၵၼ်ပူၼ်ႉၶၢပ်ႈတူဝ်ၵႂႃႇၵမ်းလဵဝ်ၶႃႈယဝ်ႉ” ဝႃႈၼႆ။ ၸၢႆးငဵင်းၵျေႃႇ ၵူၼ်းႁေႃႈၵႃး ဢၼ်ၸူမ်ၼမ်ႉတၢႆၼၼ်ႉ ဢမ်ႇမေႃလုၺ်းၼမ်ႉၵေႃႈတေပႃး ဝႃႈၼႆ။ ဝၼ်းတီႈ 28/07/2018 ယၢမ်းၵၢင်ၶမ်ႈ ၾူၼ်တူၵ်းႁၢဝ်ႈႁႅင်းသေ ၼမ်ႉႁွင်ႈဢၼ်လႆလတ်း ဝၢၼ်ႈသူႈ/ၶူဝ်လွင်း ဢၼ် မီးၼႂ်းပွၵ်ႉ 12 ၸႄႈဝဵင်းလႃႈသဵဝ်ႈၼၼ်ႉ ၼမ်ႉၼွင်းလႆၸႅဝ်ႈႁႅင်း၊ ၽွင်းၼၼ်ႉ ၸဝ်ႈၵႃးတီႈၼႂ်းပွၵ်ႉယွမ်ႇ ႁၢမ်ႈၵူၼ်းၶၢမ်ႈ ၵႂႃႇမႃး ၵူၺ်းၵႃႈ ၸၢႆးငဵင်းၵျေႃႇသမ်ႉ ႁေႃႈၵႃးမၼ်းသေ တႆႇၶၢမ်ႈၶူဝ်ၵႂႃႇ ၶၢမ်ႈပူၼ်ႉၶူဝ်သေတႃႉ ဢမ်ႇပူၼ်ႉႁႅင်း ၼမ်ႉၼွင်းသေ လွင်ႈလႆပႃးၵႂႃႇၸွမ်းၼမ်ႉ။ ၸၢႆးငဵင်းၵျေႃႇၼႆႉ ဢႃယု မွၵ်ႈ 30 ပီ ပဵၼ်ၵူၼ်း ပွၵ်ႉ 12 မီးလုၵ်ႈယိင်း 2 ၵေႃႉ ဝႃႈၼႆ။ ၼမ်ႉလွင်းၼႆႉပဵၼ်ၼမ်ႉႁူၺ်ႈ၊ ၼမ်ႉႁွင်ႈ ဢၼ်လုၵ်ႉတၢင်းလွႆယဵဝ်ႈလႆလူင်း၊ ၶဝ်ႈႁူမ်ႈၼမ်ႉသဵဝ်ႈသေ သိုပ်ႇၵႂႃႇႁူမ်ႈ ၼမ်ႉယၢဝ် ဢၼ်ၵႂႃႇႁူမ်ႈမႄႈၼမ်ႉတူႈ ဝႃႈၼႆ။

['ၵူႈလွင်ႈလွင်ႈ']

2018-07-31T06:11:03

https://shannews.org/archives/6685

ပွႆးတၢင်ႇထီး ၵွင်းမူးမင်ႇၵလႃႇၸုမ်ႈမိူင်း တီႈလွႆသၢမ်သိပ်း

ပွႆးတၢင်ႇထီး ၵွင်းမူးမင်ႇၵလႃႇၸုမ်ႈမိူင်း တီႈလွႆသၢမ်သိပ်း

['Uncategorized']

2018-07-31T04:54:08

https://shannews.org/archives/6682

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/31၊ BNI/SHAN TV Program, 2018/07/31

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/31၊ BNI/SHAN TV Program, 2018/07/31

['Uncategorized']

2018-07-31T04:15:25

https://shannews.org/archives/6679

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/31၊ BNI/SHAN TV Program, 2018/07/31

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/31၊ BNI/SHAN TV Program, 2018/07/31

['Uncategorized']

2018-07-30T16:15:52

https://shannews.org/archives/6675

ဢဵၼ်းဢၢၼ်းလႄႈႁၢင်ႈၾၢင် ပၢင်ၵုမ်ပၢင်လူင်ႁူဝ်ပၢၵ်ႇ 21

တၢင်းမုင်ႈမွင်းလႄႈ တုၵ်းယွၼ်းမႃးယူႇၶိူဝ်းၶိူဝ်းသေၶတ်းၸႂ်ႁႃသဵၼ်ႈတၢင်းၵူႈလၢႆးၵူႈၾၢႆႇ လိူတ်ႈယၢင်ၵူဝ်ႈၵိူၵ်ႇ ၼုၵ်းၽႅၼ်ႇလိၼ်ၸွတ်ႇၵူႈပိုၼ်ႉတီႈမဵၼ်တူႇမဵၼ်ၶႅဝ်း လိူတ်ႈႁၢၼ်ၼွင်းၶူင်းလူၼ်ႉထူမ်ႈၾင်ႇမႃး လၢႆသိုပ်ႇ လၢႆပၢၼ် ပိူဝ်ႈတႃႇလႆႈၶိုၼ်းသူၼ်ႇလႆႈသူၼ်ႇပဵၼ် သူၼ်ႇလႆႈၽွင်းငမ်းတူဝ်ၵဝ်ႇ။ ထိုင်မႃးၵၢပ်ႇပၢၼ်ႁၼ်ဝႃႈလီယွၼ်ႇယၢၼ်းၸူးၵၼ် ႁဵတ်းၼင်ႇႁူဝ်တွင်ၶႂၢင်ႁၢင်တွင်ဝၢႆႇ မီးတိုဝ်ႉတၢင်းဝၢႆႇၼႃႈ ၶဝ်ႈႁႃဢုပ်ႇဢူဝ်းၵၼ် ပိူဝ်ႈတႃႇသၢင်ႈလွင်ႈငမ်းယဵၼ်သေတႃႉ ၾၢႆႇလူင်ပွင်ၸိုင်ႈပိုတ်ႇႁဵၵ်ႈၶၢၼ် ယွမ်းႁပ်ႉ တေၸတ်းႁဵတ်းပၼ်ပၢင်ၵုမ်ပၢင်လူင် ႁူဝ်ပၢၵ်ႇ 21 ပီ ၸွမ်းၼင်ႇလၢႆၾၢႆႇတုၵ်းယွၼ်းႁဵၵ်ႈႁွင်ႉမႃး တင်းၸူဝ်ႈ တင်းပၢၼ်။ မိူဝ်ႈထိုင်မႃးႁဵတ်းပၢင်ၵုမ်လူင်ပၢင်လူင်ႁူဝ်ပၢၵ်ႇ 21 ပီ တင်ႈတႄႇပွၵ်ႈၵမ်းၼိုင်ႈမႃးတေႃႇႁၢၼ်ႉၵမ်းၼႆႉ ပွၵ်ႈၵမ်း 3 ယဝ်ႉၵေႃႈလီ တၢင်ႇၾၢႆႇတၢင်ႇသဵတ်ႈၵႃႈသဵတ်ႈႁူဝ် တၢင်ႇၾၢႆႇတၢင်ႇႁၼ်ပိူဝ်ႈတူဝ်ၵဝ်ႇ ဢမ်ႇပဵၼ်ပၵ်းပဵၼ်ပိူင် ဢမ်ႇပဵၼ်ၶေႃႈလဵဝ်သဵင်လဵဝ် ၵူႈသူၼ်ႇၵူႈၾၢႆႇၵေႃႈ လၢတ်ႈတႃႇတူဝ်ၽႂ်တူဝ်မၼ်း ပုၼ်ႈၽႂ်ပုၼ်ႈမၼ်းၵူၺ်း။ ၾၢႆႇၼိုင်ႈလူင်ပွင်ၸိုင်ႈၵေႃႈပိုတ်ႇတိုဝ်ႉတၢင်းပၼ်ၵူႈၾၢႆႇလႆႈၶဝ်ႈမႃးမီးသူၼ်ႇ ဢုပ်ႇသူၼ်ႇလၢတ်ႈ ဢမ်ႇၵွမ်ႉၵႃႈ ၾၢႆႇၵၢၼ်မိူင်းၵူၺ်း ၾၢႆႇသူၼ်ႇလႆႈၵူၼ်း ၾၢႆႇၼၢင်းယိင်း ႁူမ်ႈပႃးၵူႈၾၢႆႇၾၢႆႇ။ လၢႆလၢႆၾၢႆႇၵေႃႈၶဝ်ႈပႃးလၢတ်ႈ လွင်ႈပုၼ်ႈၸုမ်းၸဝ်ႈၵဝ်ႇ ၾၢႆႇၸဝ်ႈၵဝ်ႇ သူၼ်ႇလႆႈၸဝ်ႈၵဝ်ႇၵူၺ်းၵူၺ်းသေတႃ ၽႂ်သမ်ႉတေတႅပ်းတတ်းပၼ် ၶေႃႈဢၼ်မႃးတၢင်ႇယိုၼ်ႈလဝ်ႈ။ ပေႃးမႃးတူၺ်းပိူင်မၼ်းလၢႆးမၼ်း ဢၼ်ၸတ်းႁဵတ်းပၢင်ၵုမ်ႁူဝ်ပၢၵ်ႇ 21 ပီၼႆႉၼႆၸိုင် ႁၼ်ဝႃႈပိူင်ႈၵၼ်တင်းလၢႆးႁဵတ်းလႄႈတင်းၸိုဝ်ႈ ဢၼ်ဝႃႈ “ပၢင်ၵုမ်လူင်ပၢင်လူင်” ယူႇယဝ်ႉ။ ပၢင်ၵုမ်လူင်ပၢင်လူင်ၼႆၼႆႉ တၵ်းထုၵ်ႇလႆႈသိုပ်ႇတေႃႇႁဵတ်းၶိုၼ်းပၢင်ၵုမ်လူင်ပၢင်လူင် 1947 ဢၼ်ႁဵတ်းမႃး ၸွမ်းလၵ်းၵၢၼ်ပိူင်မိူင်းႁူမ်ႈတုမ် ဢၼ်ၸွမ်သိုၵ်းဢွင်ႇသၢၼ်းလႄႈၽူႈၼမ်းၵူၼ်းၶိူဝ်းမိူင်းတႄးႁူတ်ႈသၼ်လွႆ ၶဝ်တမ်းဝၢင်းႁဵတ်းမႃးပႆႇယဝ်ႉပႆႇတူဝ်ႈ။ ၽူႈၼမ်းၶဝ်ၸဝ်ႈသမ်ႉထုၵ်ႇပွင်ႁၢႆႉယိုဝ်းတၢႆ ၵၢၼ်ဢၼ်ႁဵတ်းမႃးပႆႇယဝ်ႉ ပႆႇတူဝ်ႈလႄႈ ထုၵ်ႇလႆႈသိုပ်ႇဢုပ်ႇၵၼ်ၶိုၼ်းလႄႈသိုပ်ႇႁဵတ်းၸွမ်းသဵၼ်ႈတၢင်းဢၼ်ၽူႈၼမ်းၶဝ်ႁဵတ်းသၢင်ႈ တမ်းဝၢင်းမႃး။ ယွၼ်ႉပၼ်ႁႃၸိူဝ်းၼႆႉလႄႈၵၢၼ်မိူင်းၸင်ႇယုင်ႈယၢင်ႈၽိတ်းမေႃး တိုၵ်းတေႃးၵၼ်မႃးတေႃႇႁၢၼ်ႉမိူဝ်ႈလဵဝ်လႄႈ ပၼ်ႁႃသူၼ်ႇလႆႈသူၼ်ႇပဵၼ်လႄႈၵူႈလွင်ႈလွင်ႈၸင်ႇတၢမ်ၸွမ်းမႃး။ ပိူင်လူင်မၼ်း ထုၵ်ႇလႆႈၶိုၼ်းယိပ်းလၵ်းပိူင် ပၢင်ၵုမ်လူင်ပၢင်လူင် 1947 ၼၼ်ႉၵူၺ်း။ ယႃႇပႆႇဝႃႈၼႂ်းပိူင်ငဝ်ႈပိုင်းမိူင်း 1947 ၶေႃႈမတ်ႉတႃ 201, 201, 203, 204, 205, 206 လူးၵွၼ်ႇ ၼႂ်း 9 ၶေႃႈလိၵ်ႈၵိၼ်ၵႅၼ်ႇပၢင်လူင်ၼၼ်ႉၵူၺ်း မိူင်းတႆးယင်းဢမ်ႇလႆႈသင်သေၸိူဝ်ႉသေပိူင်။ ယွၼ်ႉၼႆ မိူဝ်ႈၵေႃႇၵဝ်ႉ ငဝ်ႈႁၢၵ်ႈႁူဝ်ႁဵၵ်ႈႁူဝ်တီးတေဢဝ်လွတ်ႈလႅဝ်းၵွၼ်းၶေႃတီႈဢိင်းၵလဵတ်ႈၼၼ်ႉ ပဵၼ်ပၢင်ၵုမ်လူင်ပၢင်လူင် ပဵၼ်လၵ်းလူင်မၼ်း။ ၵမ်းၼႆႉၶိုၼ်းမႃးတင်ႈၸိုဝ်ႈဝႃႈ “ပၢင်ၵုမ်ပၢင်လူင်” ၼႆၵေႃႈ ထုၵ်ႇလီလႆႈၶိုၼ်းသၢၼ်တေႃႇ ၵဝ်ႉငဝ်ႈဢၼ်ပဵၼ်မႃး။ ဢမ်ႇၸႂ်ႈၵုမ်ႇၵႂႃႇ ဢုပ်ႇလွင်ႈသူၼ်ႇလႆႈပိုၼ်ႉတီႈၽႂ်မၼ်း သူၼ်ႇလႆႈၵူၼ်း သူၼ်ႇလႆႈ ၼၢင်းယိင်းလႂ်ၸိူဝ်းၼႆႉပဵၼ်ပိူင်လူင်သေဝဵင်ႇဝၢႆႇလွၼ်ႉၵႅၼ်လၵ်းပိူင်လူင်မၼ်း ဢၼ်ဝႃႈ “လိၵ်ႈႁူမ်ႈမၢႆပၢင်လူင်” “လိၵ်ႈၵိၼ်ၵႅၼ်ႇပၢင်လူင်” “ၼမ်ႉၸႂ်ပၢင်လူင်”။ ပၢင်ၵုမ်လူင်ပၢင်လူင်ၼႆႉ တိုၼ်းထုၵ်ႇလႆႈဢုပ်ႇၵၼ်ၶိုၼ်း ၼႂ်းၶေႃႈၵိၼ်ၵႅၼ်ႇပၢင်လူင် 9 ၶေႃႈလႄႈ လွင်ႈၽၢတ်ႇဢွၵ်ႇ ဢၼ်မီးပႃးဝႆႉၼႂ်းပိူင်ငဝ်ႈပိုင်းမိူင်း 1947 ဢိၵ်ႇတင်း တူဝ်တႅၼ်းၸိုင်ႈမိူင်း မိူဝ်ႈႁဵတ်း လိၵ်ႈၵိၼ်ၵႅၼ်ႇ လူင်းလၢႆးမိုဝ်းၼႂ်းပၢင်ၵုမ်လူင်ပၢင်လူင်ၼၼ်ႉ မီး တႆး ၶၢင် ၶျၢင်း မၢၼ်ႈ ၵူၺ်းဝႃႈၼႆသေတႃႉ။ ၵူၺ်းၵႃႈ ၼႂ်းပၢင်ၵုမ်လူင်ပၢင်လူင် ႁူဝ်ပၢၵ်ႇ 21 ပီၼႆႉ ထုၵ်ႇလႆႈမီးၸိူဝ်ႉၸၢတ်ႈၸိုင်ႈမိူင်း 8 ၸိုင်ႈမိူင်း မၢၼ်ႈ ၶၢင် ၶျၢင်း ယၢင်း ယၢင်းလႅင် တႆး မွၼ်း ရၶႅင်ႇ ၼၼ်ႉလႄႈၶူၼ်ႉဢွၵ်ႇၶိုၼ်းၽိုၼ်ႉ ၼႃႈၵၢၼ်ဢၼ်ၽူႈၼမ်းၶဝ် ၸုပ်ႈသႅၼ်းပၢၼ် ၼၼ်ႉ ႁဵတ်းမႃးပႆႇယဝ်ႉ ဢမ်ႇတူဝ်ႈၼၼ်ႉၵူၺ်း။ သူၼ်ႇပၼ်ႁႃလွင်ႈသူၼ်ႇလႆႈၵူၼ်းလႂ်သူၼ်ႇလႆႈၵူႈလွင်ႈလွင်ႈၼၼ်ႉ ယူႇၼႂ်း 8 ၸိုင်ႈမိူင်းလႄႈတေမႃးပႃႈလင် ၼႂ်းမိူင်းၽႂ်မိူင်းမၼ်းထုၵ်ႇလႆႈဢုပ်ႇၵၼ်သေႁဵတ်းသၢင်ႈၵႂႃႇၵူၺ်း။ ပေႃးဢဝ်လွင်ႈယွႆႈယႅမ်းၸိူဝ်းၼႆႉ မႃးဢုပ်ႇ မႃးလၢတ်ႈၵူၺ်းတႄႉၸိုင် လိူဝ်သေဢမ်ႇမႅၼ်ႈတၢင်းတီႈမုင်ႈမၢႆလႄႈယင်းႁဵတ်းႁႂ်ႈပိူင်ႈတင်း သဵၼ်ႈတၢင်းဢဵၼ်း ဢၢၼ်း လၵ်းၵၢၼ် ပၢင်ၵုမ်လူင်ပၢင်လူင် 1947 ယဝ်ႉ။ ၵွပ်ႈၼၼ် ပၢင်ၵုမ်လူင်ပၢင်လူင် ႁူဝ်ပၢၵ်ႇ 21 ဢၼ်ႁဵတ်းမႃးၼႆႉ ၽိတ်းပိူင်ႈတင်းလၵ်းၵၢၼ်ဢၼ်ၶၢၼ်ၸိုဝ်ႈဝႃႈ “ပၢင်ၵုမ်ပၢင်လူင်” ဢၼ်လၢႆၸိူဝ်ႉၸၢတ်ႈၶိူဝ်းၵူၼ်းၼႂ်းမိူင်းႁူမ်ႈတုမ်မုင်ႈမွင်းၼၼ်ႉတႄႉတႄႉ။ ထႅင်ႈလွင်ႈၼိုင်ႈ ၵေႃႈပဵၼ်ၵၢၼ်ဝိတ်းလိမ်ႇပႅတ်ႈလၵ်းၵၢၼ်သေ ၼႄၾၢင်ႁၢင်ႈ ဢၢင်ႈၸိုဝ်ႈ ယွမ်ႉၸႂ်ၵၼ်ၵူၺ်းလႄႈ ၼႄထိုင် လွင်ႈလူင်ပွင်ၸိုင်ႈပိုတ်ႇၸႂ်ၵႂၢင်ႈ ၼႄၼႃႈတိူဝ်ႈ ဢဝ်ၼႃႈဢဝ်တႃတေႃႇၼွၵ်ႈမိူင်းဝႃႈ လႆႈၶတ်းၸႂ်ႁႃလွင်ႈ ၶိုၼ်းမႄးလီၵၼ်သေ သၢင်ႈငမ်းယဵၼ် ပဵၼ်မိူင်းၻီႊမွၵ်ႉၶရေႊသီႊ မီးလွင်ႈထၢင်ႇႁၢင်ႈတဵမ်ထူၼ်ႈ မီးသူၼ်ႇ လၢတ်ႈလႆႈထၢင်ႇႁၢင်ႈ ၼၼ်ႉၵူၺ်းႁိုဝ်။

['Uncategorized']

2018-07-30T10:28:57

https://shannews.org/archives/6669

တီႈဝဵင်းလႃႈသဵဝ်ႈ ၵႃးတင်းၵူၼ်း ႁေႃႈလွင်ႈလႆၸွမ်းၼမ်ႉၼွင်း ႁႃတူဝ်ၵူၼ်းႁေႃႈပႆႇႁၼ်

ၵႃးတင်းၵူၼ်းႁေႃႈ ၺႃးၼမ်ႉၼွင်းတွင်ႈလေႃႇတီႈဝဵင်းလႃႈသဵဝ်ႈၼၼ်ႉ တေႃႇထိုင်ယၢမ်းလဵဝ် ၸုမ်းတူင်ႉၼိုင်တူင်ႇဝူင်း ၵူၼ်းလႄႈ ၵူၼ်းၼုမ်ႇၼႂ်းပိုၼ်ႉတီႈ ဢွၼ်ၵၼ်သွၵ်ႈတဝ်ႁႃတူဝ် ၵူၼ်းႁေႃႈၵႃး ပႆႇထူပ်းႁၼ် ဝႃႈၼႆ။ ဝၼ်းတီႈ 28/07/2018 ယၢမ်းၵၢင်ၶမ်ႈ ၾူၼ်တူၵ်းႁၢဝ်ႈႁႅင်းသေ ၼမ်ႉႁွင်ႈဢၼ်လႆလတ်း ဝၢၼ်ႈသူႈ/ၶူဝ်လွင်း ဢၼ် မီးၼႂ်းပွၵ်ႉ 12 ၸႄႈဝဵင်းလႃႈသဵဝ်ႈၼၼ်ႉ ၼမ်ႉၼွင်းလႆႁႅင်း၊ ၽွင်းၼၼ်ႉ ၸဝ်ႈၵႃးတီႈၼႂ်းပွၵ်ႉယွမ်ႇ ႁၢမ်ႈၵူၼ်းၶၢမ်ႈ ၵႂႃႇမႃး ၵူၺ်းၵႃႈ ၸၢႆးငဵင်းၵျေႃႇသမ်ႉ ႁေႃႈၵႃးမၼ်းသေ တႆႇၶၢမ်ႈၶူဝ်ၵႂႃႇ ၶၢမ်ႈပူၼ်ႉၶူဝ်သေတႃႉ ဢမ်ႇပူၼ်ႉႁႅင်း ၼမ်ႉၼွင်းသေ လွင်ႈလႆပႃးၵႂႃႇၸွမ်းၼမ်ႉ။ ၼၢင်းႁွမ် ၵူၼ်းလႃႈသဵဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ တီႈႁိမ်းၼၼ်ႉ ၵူၼ်းဝၢၼ်ႈၶဝ် ဢွၼ်ၵၼ်ႁၢမ်ႈယူႇဝႃႈ ယႃႇပေ ၶၢမ်ႈၵႂႃႇ။ ၵူၺ်းၵႃႈ မၼ်းၸၢႆးသမ်ႉ ဢိုတ်းမၢၼ်ႇၵႃးသေႁေႃႈၶၢမ်ႈ။ ၶၢမ်ႈပူၼ်ႉၶူဝ်ယူႇသေတႃႉၼမ်ႉ လႆၼွင်းႁၢဝ်ႈႁႅင်း လႄႈတွင်ႈဢဝ်ပႃးၵႃးတင်း ၵူၼ်း လႆလွင်ႈၸွမ်းၼမ်ႉၵႂႃႇ။ မိူဝ်ႈၽွင်း ၵႃးမၼ်းလႆလွင်ႈၸွမ်းၼမ်ႉၼၼ်ႉ ယင်းၵပ်း သိုပ်ႇ ႁႃၵေႃႉပဵၼ်မေးမၼ်းၸၢႆးယူႇ။ ၵႃးတႄႉထူပ်းႁၼ်ယူႇ ၵူၺ်းတူဝ်ၵူၼ်းႁေႃႈၵႃးတႄႉ ဢမ်ႇလႆႈ ႁၼ်” ဝႃႈၼႆ။ ၸၢႆးလွႆ လႃႈသဵဝ်ႈ ဢၼ်ၵႂႃႇၸွႆႈၶူၼ်ႉႁႃၼၼ်ႉ လၢတ်ႈဝႃႈ“ ၵႃးတႄႉလႆႈဢဝ်ဢွၵ်ႇမႃး မိူဝ်ႈဝႃး ယၢမ်းၵၢင်ၼႂ် ၶႃႈယဝ်ႉ။ ၵူၺ်းၵႃႈ ဢမ်ႇလႆႈထူပ်းႁၼ်ၵူၼ်းႁေႃႈမၼ်း။ မိူဝ်ႈဝႃး တင်းမိူဝ်ႈၼႆႉ လၢႆမူႇလၢႆၸုမ်း ဢွၼ်ၵၼ်သွၵ်ႈတဝ်ႁႃၵေႃႈ ဢမ်ႇႁၼ်။ မိူဝ်ႈၶမ်ႈဝႃး ၾူၼ်သမ်ႉတူၵ်းႁၢဝ်ႈႁႅင်းထႅင်ႈလႄႈ ၼမ်ႉလွင်းၼွင်းထႅင်ႈ” ဝႃႈၼႆ။ ၸၢႆးငဵင်းၵျေႃႇၼႆႉ ဢႃယု မွၵ်ႈ 30 ပီ ပဵၼ်ၵူၼ်း ပွၵ်ႉ 12 မီးလုၵ်ႈယိင်း 2 ၵေႃႉ ဝႃႈၼႆ။ ၼမ်ႉလွင်းၼႆႉပဵၼ်ၼမ်ႉႁူၺ်ႈ၊ ၼမ်ႉႁွင်ႈ ဢၼ်လုၵ်ႉတၢင်းလွႆယဵဝ်ႈလႆလူင်း၊ ၶဝ်ႈႁူမ်ႈၼမ်ႉသဵဝ်ႈသေ သိုပ်ႇၵႂႃႇႁူမ်ႈ ၼမ်ႉယၢဝ်။ မႄႈၼမ်ႉယၢဝ်သမ်ႉ လႆၶဝ်ႈၸူး ၼႂ်းၼမ်ႉတူႈ လႄႈ ယူဝ်ၶႄးတူဝ်ၵူၼ်းတၢႆ လွင်ႈလႆပူၼ်ႉထိုင် ၼမ်ႉ တူႈယဝ်ႉႁိုဝ် ဢမ်ႇႁူႉ ဝႃႈၼႆ။

['သိင်ႇဝႅတ်ႉလွမ်ႉ']

2018-07-30T09:52:40

https://shannews.org/archives/6666

ၵူၼ်းမိူင်းသီႇပေႃႉ ၺႃးယိုဝ်းတၢႆထႅင်ႈ ၵေႃႉၼိုင်ႈ

ၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ၵူၼ်းဝၢၼ်ႈၵူၼ်းမိူင်း ၵူၼ်းၵႃႉဝူဝ်း၊ ၸဝ်ႈၵႃး ၵႆႉၵႆႉၺႃးယိုဝ်းတၢႆ မိူဝ်ႈပူၼ်ႉ မႃး 4 ဝၼ်းၼၼ်ႉၵေႃႈ ၵူၼ်းဝၢၼ်ႈၸၢမ်ၽိူၵ်ႇ ၺႃးယိုဝ်းတၢႆ ပဵၼ်ၼမ်ႉမိုဝ်းၽႂ်/ ၸုမ်းလႂ်ဢၼ်ဝႃႈၼၼ်ႉ ၾၢႆႇၸဝ်ႈ ၼႃႈတီႈယင်းပႆႇၵူတ်ႇထတ်းတီႉၺွပ်းလႆႈ။ ၼႃႈႁိူၼ်း လုင်းၸၢႆးၸိင်ႇဝိၼ်း တီႈဝၢၼ်ႈၸၢမ်ၽိူၵ်ႇ ၸႄႈဝဵင်းသီႇပေႃႉ ဝၼ်းတီႈ 26/07/2018 ယၢမ်းၵၢင်ၶိုၼ်း မွၵ်ႈ 10 မူင်း လုင်းၸၢႆးၸိင်ႇဝိၼ်း ဢႃယု 44 ပီ ပဵၼ်ၸၢဝ်းလွႆ ၺႃးၵူၼ်းႁၢႆႉ ၵေႃႉၼိုင်ႈ တူမ်းၼႃႈသေ ၶဝ်ႈယိုဝ်းၼႂ်းႁိူၼ်း တိူဝ်ႉမၢတ်ႇ 3 ၵမ်းလူႉတၢႆ ၼႂ်းႁိူၼ်းမၼ်းၸၢႆး တီႈဝၢၼ်ႈၸၢမ်ၽိူၵ်ႇ ဢိူင်ႇၸၢမ်ၽိူၵ်ႇ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးသႅင် ၵူၼ်းပိုၼ်ႉတီႈ ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းဝဵင်းသီႇပေႃႉ ႁဝ်းၶႃႈၼႆႉ တေႃႈလဵဝ် တေ လႆႈဝႃႈ ဢမ်ႇမီးလွင်ႈႁူမ်ႇလူမ်ႈသင်ၶႃႈယဝ်ႉ။ လွင်ႈယိုဝ်းၵၼ်တၢႆၸိူင်ႉၼႆ ၶႂ်ႈဝႃႈမီးယူႇသေႇသေႇယဝ်ႉ။ လွင်ႈ လုင်းၸၢႆးၸိင်ႇဝိၼ်းၺႃးယိုဝ်းတၢႆထႅင်ႈၼႆႉၵေႃႈ ပဵၼ်ၽႂ် ၸုမ်းလႂ်ႁဵတ်းဢၼ်ဝႃႈၼၼ်ႉ ၸဝ်ႈၼႃႈတီႈၶဝ် ပႆႇၺွပ်းလႆႈ။ ၵူၼ်းႁၢႆႉဢၼ်မႃးယိုဝ်းၼႆႉၵေႃႈ ၶဝ်ၶီႇလူတ်ႉၶိူင်ႈမႃးၸွမ်းၵၼ် 2 ၵေႃႉ။ ၵေႃႉၼိုင်ႈပႂ်ႉတီႈလူတ်ႉၶိူင်ႈ ထႅင်ႈၵေႃႉၼိုင်ႈ ၶဝ်ႈၵႂႃႇယိုဝ်း” ဝႃႈၼႆ။ လုင်းၸၢႆးၸိင်ႇဝိၼ်းၼႆႉ လႆႈတိူဝ်ႉမၢၵ်ႇၵွင်ႈတီႈတူဝ်မၼ်းၸၢႆး 3 ႁွႆး တိူဝ်ႉတီႈၵွင်ႇၵေႃႈႁွႆးၼိုင်ႈ၊ တီႈပုမ်ႁွႆးၼိုင်ႈလႄႈ တီႈ ၵွင်းလင် ႁွႆးၼိုင်ႈ မၼ်းၸၢႆး လႆႈတၢႆထင်တီႈၼႂ်းႁိူၼ်းမၼ်းၵမ်းလဵဝ်။ လုင်းၸၢႆးၸိင်ႇ ဝိၼ်းၼႆႉ ပိုတ်ႇဝႆႉ ႁူင်းသိုဝ်ႉ ၶၢႆၶဝ်ႈၵၢပ်ႇ ဢိၵ်ႇပႃး ႁၢၼ်ႉၵုၼ်ႇတၢင်းၶၢႆ တီႈႁိူၼ်း မၼ်းၸၢႆး တီႈဝၢၼ်ႈၸၢမ်ၽိူၵ်ႇ။ ဝၢၼ်ႈၸၢမ်ၽိူၵ်ႇၼႆႉ ယၢၼ်ၵႆ ဝဵင်းသီႇပေႃႉ 1 လၵ်းပၢႆ ဝႃႈၼႆ။ ၸႄႈတွၼ်ႈၵျွၵ်ႉမႄးၼႆႉ ၵူၼ်းမိူင်းၵႆႉၵႆႉၺႃးယိုဝ်းတၢႆယူႇတႃႇသေႇ။ ဝၼ်းတီႈ 09/07/2018 ၵူၼ်းႁေႃႈၵႃးတၢင်ႇဝူဝ်း ၺႃးယိုဝ်း ႁိမ်းဝၢၼ်ႈပၢင်ႇတိုင် ၵျွၵ်ႉမႄး။ ဝၼ်းတီႈ 15/06/2018 လုင်းၸၢႆးၸၢမ်ႇၺုၼ်ႉ ၼၢင်းသူၺ်ႇၵျီႇ ၸဝ်ႈၶွင် ႁၢၼ်ႉၶၢႆၶဝ်ႈၽၵ်းၺႃးယိုဝ်းတၢႆ ၵိုၵ်းႁၢၼ်ႉ တီႉဝၢၼ်ႈသူၼ်ဢွႆႈ ဝဵင်းသီႇပေႃႉ။ ဝၼ်းတီႈ 11/06/2018 ၵူၼ်းႁေႃႈၵႃး တၢင်ႇဝူဝ်းၺႃးယိုဝ်းတၢႆ ၼႂ်းၵႄႈသီႇပေႃႉ ၵျွၵ်ႉမႄး။ ဝၼ်းတီႈ 08/05/2018 ၸဝ်ႈၵႃး 12 လေႃႉ ၺႃးယိုဝ်းတၢႆၶမ်ၵႃး တီႈႁိမ်းဝၢၼ်ႈသူၼ်ဢွႆႈ ဝဵင်းသီႇပေႃႉ။ ဝၼ်းတီႈ 20/05/2018 ၵူၼ်းဝၢၼ်ႈ ၵုင်းသႃႇ သီႇပေႃႉ သွင်ၵေႃႉၽူဝ်မေး ၺႃးယိုဝ်းတၢႆ ၵိုၵ်းႁိူၼ်း။ ဝၼ်းတီႈ 31/03/2018 ၵူၼ်းၵႃႉဝူဝ်းၺႃးယိုဝ်းတၢႆၼႂ်းၵႄႈဝၢၼ်ႈသီႇသူင်ႇ တင်းဝၢၼ်ႈ ၵုင်းသႃႇ။ ၼႂ်းလုၵ်ႈလိူၼ် ၵျႅၼ်ႊၼိဝ်ႊရီႊ ႁူဝ်ပီ 2018 ၼၼ်ႉၵေႃႈ ၵူၼ်းၵႃႉဝူဝ်းၺႃးယိုဝ်း တၢႆၼႂ်းၸႄႈဝဵင်း သီႇပေႃႉ ဝႃႈၼႆ။ ဢၼ်ၵူၼ်းဝၢၼ်ႈၵူၼ်းမိူင်းၺႃးယိုဝ်းတၢႆၶိူဝ်းယႂ်းၼႆႉ ဢမ်ႇမီးၸုမ်းလႂ်ၸွႆႈထႅမ်ၵႄႈလိတ်ႈပၼ်ႁႃ ႁႂ်ႈၵူၼ်းမိူင်းပေႃး လႆႈယူႇၵတ်းယဵၼ်၊ မီးလွင်ႈႁူမ်ႇလူမ်ႈလႄႈ လႆႈမႆႈၸႂ်ယူႇၵူႈၶၢဝ်းယၢမ်း ၵူၼ်းမိူင်းသီႇပေႃႉလၢတ်ႈၼႄၼင်ႇၼႆ။

['သုၼ်ႇလႆႈၵူၼ်း']

2018-07-30T09:47:51

https://shannews.org/archives/6659

လုၵ်ႈႁဵၼ်းတႆး 50 ပၢႆ ၵႂႃႇလဵပ်ႈႁဵၼ်းၵၢၼ်ပူၵ်းပွင်ၼႂ်းၸႄႈတွၼ်ႈၵဵင်းႁၢႆး ၶၢဝ်းတၢင်း 7 လိူၼ် ယဝ်ႉတူဝ်ႈ

သုၼ်ပူၵ်းပွင်ၵၢၼ်ႁဵၼ်းပိူဝ်ႈလုၵ်ႈယိင်းလႄႈ ဝၢၼ်ႈဢိူင်ႇ ၸတ်းႁဵတ်းပွႆးလူင်းပၢင်သွၼ် မီးလုၵ်ႈႁဵၼ်းတႆးလႄႈ ၵူၼ်း ပိုၼ်ႉတီႈ ၶဝ်ႈႁူမ်ႈပၼ်ႁႅင်းတင်းၼမ်။ ဝၼ်းတီႈ 29/07/2018 ယၢမ်းၵၢင်ၼႂ် 8 မူင်း ထိုင် 5 မူင်းႁူဝ်ၶမ်ႈ သုၼ်ပူၵ်းပွင်ၵၢၼ်ႁဵၼ်းပိူဝ်ႈလုၵ်ႈယိင်းလႄႈ ဝၢၼ်ႈဢိူင်ႇ ၸတ်းႁဵတ်းပွႆးလူင်းပၢင်သွၼ် တီႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်ႈထႆး။ ၼႂ်းၼၼ်ႉ လုၵ်ႈဢွၼ်ႇတႆး မႃးၶဝ်ႈႁူမ်ႈလဵပ်ႈႁဵၼ်း တႃႇၶၢဝ်းတၢင်း 6 လိူၼ် တင်းမူတ်း မီး 53 ၵေႃႉ ဝႃႈၼႆ။ ၸဝ်ႈဢွၼ်ႇ (ၸဝ်ႈသြႃႇၼွင်ပိင်ဢွၼ်ႇ) ၽူႈၵွၼ်းဝတ်ႉဝၢၼ်ႈၼွင်ပိင် ဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ ယိူင်း ဢၢၼ်းလူင်တႄႉ ၶဝ်ပူၵ်းပွင်ပၼ်လုၵ်ႈဢွၼ်ႇတႆးႁဝ်း ႁႂ်ႈမီးၼမ်ႉၵတ်ႉ ႁႂ်ႈမေႃမိူဝ်းပူၵ်းပွင် ၶိုၼ်းတီႈဢိူင်ႇၽႂ် မိူင်းမၼ်း တီႈႁူင်းႁဵၼ်းၸဝ်ႈၶဝ် TKO ၵျွၵ်ႉမႄးၵေႃႈ ႁဝ်းၶႃႈသူင်ႇဢေႃႈ” ဝႃႈၼႆ။ ပၢင်ၾိုၵ်းၽွၼ်ႉၵၢၼ်သွၼ်ႁဵၼ်းၼႆႉ ပူၵ်းပွင်ပၼ် လုၵ်ႈႁဵၼ်း မိူၼ်ၼင်ႇ ၵၢၼ်ႁႃၵိၼ်လဵင်ႉတွင်ႉ၊ ၵၢၼ်ၽုၵ်ႇသွမ်ႈ၊ ၵၢၼ် IT ၊ ၵၢၼ်ပၢႆးမွၼ်း၊ ၵၢၼ်ဢုပ်ႇလၢတ်ႈၽႃသႃလိၵ်ႈလၢႆးလႄႈ ဢိၵ်ႇထႅင်ႈလၢႆလၢႆဢၼ်။ ၶၢဝ်းတၢင်း ဢၼ်ပူင် သွၼ်ပၼ်သမ်ႉ တႃႇ 7 လိူၼ်။ ပီၼႆႉ တႄႇဢဝ် ဝၼ်းတီႈ 20/01/2018 ထိုင် 29/07/2018 ဝႃႈၼႆ။ လုၵ်ႈႁဵၼ်းဢၼ်လုၵ်ႉၼႂ်းမိူင်းတႆးသေၵႂႃႇၶိုၼ်ႈလဵပ်ႈႁဵၼ်းသမ်ႉ ႁူင်းႁဵၼ်း TKO ၵျွၵ်ႉမႄး၊ YET ၵဵင်းတုင်၊ ႁူင်းႁဵၼ်း ၸိူဝ်ႉၸၢတ်ႈတႆး ၵဵင်းတုင်၊ ႁူင်းႁဵၼ်းဝတ်ႉ ဝၢၼ်ႈငႅၼ်း ၵဵင်းတုင်၊ ႁူင်းႁဵၼ်းယၢင်းပူး ၵဵင်းတုင်၊ မိူင်းယွင်း၊ မိူင်းၼၢင်း၊ လၢႆးၶႃႈလႄႈ မႄႈသၢႆ ၵမ်ႈၽွင်ႈ ဝႃႈၼႆ။

['ပၢႆးပိင်ႇၺႃႇ']

2018-07-30T05:55:02

https://shannews.org/archives/6648

ၼမ်ႉၼွင်းထူမ်ႈႁႆႈၼႃး ၵူၼ်းမိူင်းသၢတ်ႇ လူႉသုမ်းတင်းၼမ်လၢႆ

ႁၢင်လိူၼ်ၵျူႊလၢႆႊၼႆႉ ၾူၼ်တူၵ်းထပ်းၵၼ် ႁၢဝ်ႈႁႅင်း လၢႆဝၼ်းသေ ၼမ်ႉလုပ်ႇၼွင်းထူမ်ႈ သူၼ်ႁႆႈၼႃး ၵူၼ်းမိူင်း သၢတ်ႇ မီးလွင်ႈလူႉသုမ်း ဢမ်ႇယွမ်း 70 ဢေႊၶိူဝ်ႊ။ တႄႇဢဝ် ဝၼ်းတီႈ 23-29/07/2018 ၼႆႉမႃး ၾူၼ်တူၵ်းထပ်းၵၼ်ႁၢဝ်ႈႁႅင်း လၢႆဝၼ်းလႄႈမႄႈၼမ်ႉၵူၵ်း ၼွင်း ထူမ်ႈတူင်ႈႁႆႈၼႃးၵူၼ်းဝၢၼ်ႈသၢႆးၶၢဝ်၊ ဝၢၼ်ႈမႂ်ႇ ပၢင်ႁႆး ၼႂ်းဢိူင်ႇသၢႆးၶၢဝ် ၸႄႈဝဵင်းမိူင်းသၢတ်ႇ ၸိုင်ႈတႆးပွတ်းဢွၵ်ႇ ဝႃႈၼႆ။ ၸၢႆးလူင် ၵူၼ်းပိုၼ်ႉတီႈမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ တေလႆႈဝႃႈသူၼ်ႁႆႈၼႃး ၵူၼ်းမိူင်းလူႉသုမ်း ယႂ်ႇၼမ်။ ၼႃးၵူၼ်းမိူင်း ဢၼ်ၺႃးၼမ်ႉလုပ်ႇၼွင်းထူမ်ႈသမ်ႉ တင်းမူတ်း မီး 56 ဢေႊၶိူဝ်ႊ။ သူၼ်သမ်ႉ 13 ဢေႊၶိူဝ်ႊ ႁူမ်ႈၵၼ်တင်းမူတ်း 69 ဢေႊၶိူဝ်ႊပၢႆ” ဝႃႈၼႆ။ တူင်ႈၼႃး ဢၼ်ၺႃးၽေးၼမ်ႉၼႆႉပဵၼ်ၼႃး ၵူၼ်းဝၢၼ်ႈ ဝၢၼ်ႈသၢႆးၶၢဝ် ၸဝ်ႈၼႃႈ 30 ၵေႃႉ ၼႃး 41 ဢေႊၶိူဝ်ႊပၢႆ။ ၼႃးၵူၼ်းဝၢၼ်ႈမႂ်ႇပၢင်ႁႆးသမ်ႉ တင်းမူတ်း လႆႈလူႉသုမ်းၵႂႃႇ 15 ဢေႊၶိူဝ်ႊ ၸဝ်ႈၼႃး 9 ၵေႃႉ။ လိူဝ်ၼၼ်ႉ သူၼ်ဢၼ် လႆႈလူႉသုမ်းထႅင်ႈ 13 ဢေႊၶိူဝ်ႊ ႁူမ်ႈၵၼ် တင်းမူတ်း 69 ဢေႊၶိူဝ်ႊပၢႆ ဝႃႈၼႆ။ လုင်းၸၢႆးၸိင်ႇ ၸဝ်ႈၼႃး ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ ပီၼႆႉ ၼႃးႁဝ်းၶႃႈ ဢမ်ႇၸၢင်ႈၽုၵ်ႇသွမ်ႈ ၶိုၼ်းယဝ်ႉ။ ယွၼ်ႉၶီႈလိၼ် ၵူမ်ႇသၢႆး လႄႈ တုမ်မႆႉ လႆၼွင်းထူမ်ႈ ၼႂ်းတူင်ႈၼႃးတင်းၼမ်။ မိူဝ်ႈပီပူၼ်ႉၵေႃႈ ၼမ်ႉ လုပ်ႇၼွင်းထူမ်ႈၸိူင်ႉၼႆၼင်ႇၵဝ်ႇ။ ပီၼႆႉၵေႃႈ ပဵၼ်ထႅင်ႈ။ မိူဝ်ႈပီပူၼ်ႉ ႁဝ်းၶႃႈလႆႈႁပ်ႉငိုၼ်းၵႃႈသၢႆႈတႅၼ်း 1 ဢေႊ ၶိူဝ်ႊလႂ် 800 ပျႃး။ ၵူၺ်းၵႃႈ ပီၼႆႉ ႁဝ်းၶႃႈ လႆႈၵဵပ်းသဵၼ်ႈမၢႆလွင်ႈလူသုမ်းတင်းမူတ်းသေ တၢင်ႇၸူးတီႈ ၽူႈတႅၼ်း သၽႃးယဝ်ႉ။ ယုမ်ႇယမ်ဝႃႈ တေလႆႈၵႃႈသၢႆႈတႅၼ်းၼမ်လိူဝ်ပီပူၼ်ႉယူႇ။ ယွၼ်ႉဝႃႈ 1 ဢေႊၶိူဝ်ႊလႂ် သၢႆႈတႅၼ်းပၼ် 800 ပျႃးၵူၺ်းတႄႉ ၵႃႈၶဝ်ႈသွႆးဝၢၼ်ႇၼိုင်ႈၵေႃႈဢမ်ႇလႆႈ” ဝႃႈၼႆ။

['သုၼ်ႇလႆႈၵူၼ်း']

2018-07-30T05:04:54

https://shannews.org/archives/6644

တပ်ႉသိုၵ်းၸိုင်ႈတႆး RCSS ၸတ်းပၢင်ယုၵ်ႉယွင်ႈ ဝၼ်းၵိူတ်ႇၶုၼ်ႁေႃၶမ်းထႆးၶိုၵ်ႉယႂ်ႇလူင်

ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်းပၢင်ယုၵ်ႉယွင်ႈ ဝၼ်းၵိူတ်ႇ ၸဝ်ႈမုၼ်ယႂ်ႇ ၶုၼ်ႁေႃၶမ်းထႆး ၶိုၵ်ႉၶမ်ႇယႂ်ႇလူင် ၽူႈယႂ်ႇၵူၼ်းလူင်လႄႈ ၵေႃႉသိုၵ်းၵေႃႉႁၢၼ် ၶဝ်ႈႁူမ်ႈ ၼပ်ႉႁူဝ်ပၢၵ်ႇ။ Photo by – Tai Community Online ဝၼ်းတီႈ 28/07/2018 ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၸတ်းႁဵတ်း ပၢင်ယုၵ်ႉယွင်ႈဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်းထႆး တူၼ်ထူၼ်ႈ 10 ၶိုၵ်ႉယႂ်ႇလူင် တီႈႁူင်းႁေႃး ၸဝ်ႈသိူဝ်ၶၢၼ်ႇၾႃႉငဝ်ႈ ၸိုင်ႈလွႆတႆးလႅင်း ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်း ၸၢၼ်း။ ၼႂ်းပၢင်ၼႆႉမီးၸွမ်သိုၵ်းလူင် ယွတ်ႈသိုၵ်းလႄႈ မေးၼၢင်း ၼၢင်းလိူၼ်ၶမ်း၊ ၵႅမ်ႁူဝ်ပဝ်ႈ 1 ၸွမ်သိုၵ်း ၸၢႆးယီႈ၊ ၵႅမ် ႁူဝ်ပဝ်ႈ 2 ၸွမ်ႁၢၼ်ၶိူဝ်းငိုၼ်း၊ ၸဝ်ႈၵွၼ်းၸိုၼ်ႈ ၽူႈၵွၼ်းၼႃႈလိၼ်သိုၵ်းမၢႆ 1 ၵဵင်းတုင် ဢိၵ်ႇၽူႈယႂ်ႇၵူၼ်းလူင်လၢႆၸဝ်ႈလႄႈ ၵေႃႉသိုၵ်းၵေႃႉႁၢၼ်ပေႃႈမႄႈပီႈၼွင်ႉၵူၼ်းမိူင်း ၶဝ်ႈႁူမ်ႈၼပ်ႉႁူဝ်ပၢၵ်ႇ။ ၸဝ်ႈၶိုၼ်းသႂ် ၸႂ်ယဵၼ် ၽူႈၵိူဝ်းၵုမ် RCSS လၢတ်ႈဝႃႈ – “ ႁဝ်းၶႃႈပီႈၼွင်ႉၵူၼ်းမိူင်းတႆး ဢမ်ႇလိုမ်းလႆႈၵုင်ႇမုၼ် ဢၼ်ႁဝ်းၶႃႈလႆႈမႃးပိုင်ႈဢိင် ႁူမ်ႈငဝ်းၸဝ်ႈမုၼ်ယႂ်ႇၶုၼ်ႁေႃၶမ်းထႆး ၊ ၵူၼ်းမိူင်းၸိုင်ႈတႆး ႁဝ်းၵေႃႈလႆႈမႃးပိုင်ႈဢိင် ႁႃၵိၼ်လဵင်ႉတွင်ႉ ၵွပ်ႈၼၼ်လႄႈ ပေႃးထိုင်မႃးဝၼ်းၵိူတ်ႇၶုၼ်ႁေႃၶမ်း ၸတ်းႁဵတ်းပၢင်ယုၵ်ႉယွင်ႈမၼ်းၸဝ်ႈ ” ဝႃႈၼႆ။ ၸိူင်ႉၼၼ်ၼင်ႇၵဝ်ႇ ပီႈၼွင်ႉတႆးၸိူဝ်းဢၼ်ႁွတ်ႈၽႅဝ်ဝႆႉတီႈၼႂ်းမိူင်းထႆး ဢမ်ႇဝႃႈတီႈမိူင်းၵွၵ်ႇ ၵဵင်းမႆႇ ၵေႃႈ ဢွၼ်ၵၼ်ၶဝ်ႈႁူမ်ႈပၢင်ပွႆးယုၵ်ႉယွင်ႈဝၼ်းၵိူတ်ႇၸဝ်ႈမုၼ်ယႂ်ႇၶုၼ်ႁေႃၶမ်းၼင်ႇၵဝ်ႇ။ ၸၢႆးသႅင်မိူင်းမင်းၵွၼ်း ၽူႈဢွၼ်ႁူဝ်ပီႈၼွင်ႉႁႅင်းၵၢၼ်ၶဝ်ႈႁူမ်ႈ လၢတ်ႈဝႃႈ – “ ဝၼ်းပေႃႈၼႆႉ ပဵၼ်ဝၼ်းယႂ်ႇဝၼ်း လူင်ၼႂ်းမိူင်းထႆး ႁဝ်းၶႃႈပီႈၼွင်ႉတႆး ဢၼ်ႁွတ်ႈၽႅဝ်ဝႆႉတီႈၵဵင်းမႆႇမႃးၼႄၾၢင်ႁၢင်ႈ ၼပ်ႉယမ်ၼပ်ႉထိုဝ်ၶုၼ်ႁေႃ ၶမ်းထႆး ၵွပ်ႈဝႃႈႁဝ်းၶႃႈလႆႈမႃးပိုင်ႈဢိင်ႁူမ်ႈၽူၺ်း၊ ယွၼ်းႁႂ်ႈပီႈၼွင်ႉတႆး ၸိူဝ်းႁွတ်ႈမိူင်းထႆးၵူႈၵေႃႉ ဢွၼ်ၵၼ်ပဵၼ်ၵူၼ်းလီ ပႆၸွမ်းသဵၼ်ႈတၢင်း ဢၼ်ထုၵ်ႇမႅၼ်ႈ ပဵၼ်ၵူၼ်းလီၼႂ်းတူင်ႇဝူင်းၵူၼ်းၵႂႃႇ သေၵမ်း ” ဝႃႈၼႆ။ ၸဝ်ႈမုၼ်ယႂ်ႇၶုၼ်ႁေႃၶမ်းထႆးတူၼ်ထူၼ်ႈ 10 ၼႆႉ ၵိူတ်ႇမိူဝ်ႈဝၼ်းတီႈ 28/07/1952 ဢႃယုၸဝ်ႈ 66 ပီ ။ ၵူၼ်းတင်းၼမ်ႁူႉၸၵ်းဝႃႈ ၸဝ်ႈၾႃႉၸၢႆး ။ ၸိုဝ်ႈၸဝ်ႈႁွင်ႉဝႃႈ ၸဝ်ႈႁေႃၶမ်းမႁႃဝၶျီႊရလူင်းၵွၼ်း ပတိၼ်ႊထရႃႊထဵပ်ႊယဝရၢင်ႊၵုၼ်ႊ။ ပဵၼ်လုၵ်ႈၸၢႆးၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈ 9 (ဢၼ်ၶဝ်ႈသူၼ် မၢၵ်ႇႁၢၵ်ႈၶမ်းၵႂႃႇ မိူဝ်ႈပီ 2016 ) ။ မၢႆတွင်းဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်း တူၼ်ထူၼ်ႈ 10 ၼႆႉ လူင်ပွင်ၸိုင်ႈထႆး လႆႈဢိတ်ႇဢွၵ်ႇငိုၼ်းဝႂ် 500 လႄႈဝႂ် 1000 ဢၼ်ပႃးႁၢင်ႈမၼ်းၸဝ်ႈ။ ပိုၼ်ၽႄႈပၼ်တၢင်းမိူင်းပတ်းပိုၼ်ႉ ႁႂ်ႈလႆႈၸႂ်ႉၸၢႆႇၽွမ်ႉ ၵၼ် ။ ၵူၺ်ၵႃႈၸဝ်ႈမုၼ်ယႂ်ႇၶုၼ်ႁေႃၶမ်းထႆးတူၼ်ထူၼ်ႈ 10 ၼႆႉ ယင်းပႆႇလႆႈၸတ်းပွႆးၶိုၼ်ႈႁၢင်ႈႁေႃပဵၼ်တၢင်း ၵၢၼ် ဝႃႈၼႆ။

['ၵူႈလွင်ႈလွင်ႈ']

2018-07-29T08:55:28

https://shannews.org/archives/6640

ၸုမ်းမဵတ်ႉတႃႇသျိၼ်ႇ ယူတ်းယႃတႃ ဢမ်ႇသဵင်ႈၵႃႈသဵင်ႈၶၼ် တီႈဝဵင်းလူင်တူၼ်ႈတီး

ၸုမ်းမဵတ်ႉတႃႇသျိၼ်ႇ ယူတ်းယႃတႃ ဢမ်ႇသဵင်ႈၵႃႈသဵင်ႈၶၼ် တီႈဝဵင်းလူင်တူၼ်ႈတီး

['Uncategorized']

2018-07-29T08:32:10

https://shannews.org/archives/6637

ပၢင်ယုၵ်ႉယွင်ႈလုၵ်ႈႁဵၼ်း ၸိူဝ်းဢွင်ႇပူၼ်ႉၸၼ်ႉသိပ်း တီႈၵေႃလိၵ်ႈလၢႆးတူၼ်ႈတီး

ပၢင်ယုၵ်ႉယွင်ႈလုၵ်ႈႁဵၼ်း ၸိူဝ်းဢွင်ႇပူၼ်ႉၸၼ်ႉသိပ်း တီႈၵေႃလိၵ်ႈလၢႆးတူၼ်ႈတီး

['Uncategorized']

2018-07-29T03:25:21

https://shannews.org/archives/6633

သၢႆလႅင်းပၢႆးပၺ်ႇၺႃႇ ႁူင်းႁဵၼ်း ပရႁိတ ပၺ်ႇၺႃႇၽေႃးထိ လွႆလူင်ဝဵင်းတူၼ်ႈတီး

ၼၢင်းၸၢမ်ၽူၺ်း။ ။ ဢမ်ႇႁူႉလိၵ်ႈၼင်ႇတႃတၼ် ဢမ်ႇႁၼ်လိၵ်ႈၼင်ႇတႃမွတ်ႇ ၵႂၢမ်းၵပ်းထုၵ်ႇတႆးႁဝ်းၶႃႈ မီးမႃး ၸဵမ်မိူဝ်ႈပၢၼ်ပူႇမွၼ်ႇ ႁဝ်းယဝ်ႉၶႃႈဢေႃႈ။ ၵဵဝ်ႇလူၺ်ႈလိၵ်ႈလၢႆးပၢႆးပိၺ်ႇၺႃႇၼႆႉ ၶႃႈႁဝ်း ၼၢင်း ၸၢမ်ၽူၺ်း လႆႈႁွတ်ႈၽႅဝ်တီႈ ႁူင်းႁဵၼ်းပရႁိတ ပၺ်ႇၺႃႇ ၽေႃးထိ လွႆလူင် ဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ႁဝ်းၶႃႈလႆႈၵႂႃႇႁူပ်ႉထူပ်းဝႆႈသႃၸဝ်ႈၶူး သီႇရိ ဢၼ်ပဵၼ်ၸဝ်ႈၵွၼ်းဝတ်ႉဝေႇလုဝၼ်ႇ ဝဵင်းလူင် တူၼ်ႈတီး၊ တူၼ်ဢၼ်ၵေႃႇတင်ႈပူၵ်းပွင်မႃး ႁူင်းႁဵၼ်းပရႁိတ ပၺ်ႇၺႃႇ ၽေႃးထိ လွႆလူင် ဝဵင်း တူၼ်ႈတီး ၼႆၶႃႈဢေႃႈ ။ ႁဝ်းၶႃႈလႆႈမီးတိုဝ်ႉတၢင်း တွင်ႈထၢမ် ၵဵဝ်ႇလူၺ်ႈလွင်ႈႁူင်းႁဵၼ်း ပရႁိတ လွႆလူင်ၼႆႉ မၼ်းၸဝ်ႈၵေႃႈ လၢတ်ႈၼႄယိူင်းဢၢၼ်းလႄႈလွင်ႈလႆႈတႄႇပဵၼ်မႃးႁူင်းႁဵၼ်း ။ “ႁူင်းႁဵၼ်းၼႆႉ လႆႈတႄႇၵေႃႇတင်ႈမႃး မိူဝ်ႈပီ 2016 ။ မိူဝ်ႈၼၼ်ႉမီးလုၵ်ႈႁဵၼ်း 68 ၵေႃႉၵူၺ်း။ လုၵ်ႈဢွၼ်ႇဢၼ်မႃးယူႇၼႆႉၵေႃႈ ၵမ်ႈပႃႈၼမ် ပဵၼ်လုၵ်ႈဢွၼ်ႇဢၼ်ၽၢၼ်ပေႃႈမႄႈ ၊ မီးပေႃႈဢမ်ႇမီးမႄႈ ၊ မီးမႄႈဢမ်ႇမီးပေႃႈ ၸိူဝ်းၼႆႉ ။ ဢၼ်မီးတင်းပေႃႈတင်းမႄႈၵေႃႈမီးယူႇ ၵူၺ်းၵႃႈ ယွၼ်ႉ ၼႃႈႁိူၼ်း ဢမ်ႇပွင်ပဵၼ်လႆႈ ၊ယွၼ်ႉၵုမ်ႇလႆႈပၢႆႈၽေးသိုၵ်းသိူဝ် လႄႈ လႆႈဢဝ်မႃးၾၢၵ်ႇဝႆႉတီႈႁူင်းႁဵၼ်းၼႆႉၵေႃႈမီး ” ။ ယၢမ်းဝၢႆးဝၼ်း 3:30 မူင်းၼႆႉပဵၼ်ၶၢဝ်း လုၵ်ႈဢွၼ်ၶဝ်လူင်းႁူင်းႁဵၼ်း ၊ လူတ်ႉၵႃးႁပ်ႉသူင်ႇ လုၵ်ႈႁဵၼ်း ၵႂႃႇႁဵၼ်းလိၵ်ႈၸၼ်ႉသုင်တီႈတၢင်းၼွၵ်ႈၼၼ်ႉၵေႃႈ ဝၢႆႇပွၵ်ႈၶိုၼ်းမႃးသူင်ႇ လုၵ်ႈႁဵၼ်းယူႇၶိူဝ်း ၶိူဝ်းယႂ်းယႂ်းယဝ်ႉ။ လူတ်ႉၵႃး ႁၢႆးၵျႅၵ်ႉ လမ်းလဵၵ်ႉ လမ်းယႂ်ႇ မႃးသူင်ႇၼၼ်ႉ မီးယူႇမွၵ်ႈ ႁႃႈလမ်းၼင်ႇၵဝ်ႇ ၊ ယွၼ်ႉဝႃႈလုၵ်ႈႁဵၼ်းၼမ် ၼၼ်ႉၶႃႈယဝ်ႉ။လုၵ်ႈဢွၼ်ႇၵေႃႈ ပႃးတင်းၵႅင်ႉၶဝ်ႈၶဝ် လူင်းၵႃးမႃးသေ ၵႂႃႇဢွင်ႈလိုဝ်ႈ ႁင်းၽႂ်ႁင်းမၼ်းယူႇယဝ်ႉ။ ၸဝ်ႈၶူးသိုပ်ႇလၢတ်ႈၼႄထႅင်ႈဝႃႈ “ ပၢႆး ပၺ်ႇၺႃႇ ၼႆႉလမ်ႇလွင်ႈတႃႇၵူၼ်းၼိုင်ႈၶိူဝ်း ဢမ်ႇဝႃႈၶိူဝ်း လႂ်ၵေႃႈယဝ်ႉ ပေႃးၶႂ်ႈႁႂ်ႈပိူၼ်ႈၼပ်ႉယမ်ႁဝ်းၵေႃႈလူဝ်ႇႁႂ်ႈမီး ပၺ်ႇၺႃႇ ၼမ်ၼမ်ၼၼ်ႉယဝ်ႉ ၊ ပေႃ းႁဝ်းဢမ်ႇမီး ပၺ်ႇၺႃႇ ၼႆ တႃႇႁႂ်ႈပိူၼ်ႈမႃးၼပ်ႉယမ်ႁဝ်းၼၼ်ႉ ဢမ်ႇပဵၼ်လႆႈ။ ဢမ်ႇဝႃႈဝၢၼ်ႈ ၼွၵ်ႈၼႃးပၢင်ႇ ၼႂ်းဝဵင်းၼႆၵေႃႈ လူဝ်ႇလႆႈႁဵၼ်းသွၼ်ဢဝ် ပၺ်ႇၺႃႇ ၊ ပိူၼ်ႈတေဢမ်ႇႁတ်းလူလၢႆႁဝ်း ။ မီးငိုၼ်းၶမ်း ၊ မီးၶဝ်ႈ ၊မီးဢမ်းၼၢတ်ႈ ၊ ၸိူဝ်းၼႆႉၵူၺ်းဢမ်ႇယဝ်ႉ ႁဝ်းလူဝ်ႇလႆႈမီး ပၺ်ႇၺႃႇ တၢင်းႁူႉ ပႃး ။ ပၺ်ႇၺႃႇ ၼႆႉလမ်ႇလွင်ႈတႃႇၶိူဝ်းၵူၼ်းၼိုင်ႈၶိူဝ်းတေႉတေႉ ၊ ယွၼ်ႉၼၼ်ႉ ၶူးၸင်ႇၸိုၼ်ႇသေ မႃးႁဵတ်းႁူင်းႁဵၼ်းၼႆႉ ။ မိူဝ်ႈၶူးၶဝ်မႃးတႄႇၼၼ်ႉ ပႆႇမီးသင် ၵူႈၸိူဝ်းၵူႈဢၼ်မႃးတႄႇႁဵၼ်းဢဝ်မူတ်း မူတ်း လိၼ်ၵေႃႈမႃးထႆဢဝ်ၼမ်ႉၵေႃႈမႃႈတႄႇၶုတ်းဢဝ်မူတ်း ၊ ဢၼ်ၶူးၶႂ်ႈလၢတ်ႈတႄႉ ယႃႇပေၵူဝ် ယၢပ်ႇ ပေႃးႁဝ်းၵူဝ်ယၢပ်ႇၼႆႁဝ်းတေဢမ်ႇလႆႈသင် ၼႆယဝ်ႉ။ မိူဝ်ႈၽွင်းၼၼ်ႉႁဝ်းၶႃႈလႆႈႁၼ်လုၵ်ႈဢွၼ်ႇ ဢၼ်ၶိုၼ်ႈၵျူႇသျိၼ်ႇ ၼၼ်ႉၵေႃႈ သဵင်ဢၢၼ်ႇလိၵ်ႈ ၶဝ်ပေႃးပၼ်းလူင်ဝႆႉၼင်ႇၵဝ်ႇၶႃႈယဝ်ႉ။ ၸိူဝ်းဢၼ်ဢမ်ႇလူဝ်ႇၶိုၼ်ႈ ၼၼ်ႉၵေႃႈ ၼင်ႈသေ လူလိၵ်ႈ ၶဝ်ၸွမ်းၸဵင်ႇႁူင်းႁဵၼ်းၼၼ်ႉ ၵေႃႈမီးဝႆႉ ၊ ဢွၼ်ႇယိင်းၸိူဝ်းဢၼ်လဵၼ်ႈတႃၸေး ၵၼ်ဝႃႇ ၊ ဢွၼ်ႇၸၢႆးတိုၵ်ႉပိတ်ႉမၢၵ်ႇၼင်ႇၸွမ်းၵၼ်ဝႃႈၸိူဝ်းၼၼ်ႉ ၊ၵမ်ႈၽွင်ႈၵေႃႈ တိုၵ်ႉမႄးၵႃးယူႇ ၸဵမ်ၸိူဝ်းၼႆႉ မိူဝ်ႈၽွင်ႈလႆႈႁၼ်ၸိူင်ႉၼၼ် ၼႂ်းၸႂ် ၸူမ်းသိူဝ်းႁိုဝ် ၶေႃးၶူမ်ယူႇဢၼ်ဝႃႈၼၼ်ႉ ပေႃးဢမ်ႇၸႅၵ်ႇၽႄလႆႈယဝ်ႉ။ လုၵ်ႈဢွၼ်ႇၸိူဝ်းၼႆႉ လုၵ်ႉၵေႃႉတီႈၵေႃႉတၢင်း ၵေႃႉဢူႈၵေႃႉမႄႈ လႆႈမႃးသေႃႉယူႇသဝ်းႁူမ်ႈၽူၺ်း ၵုင်ႇမုၼ်ငဝ်းၸဝ်ႈ ၽြႃး တြႃး သင်ႇၶႃႇ မီးယူႇတီႈႁူင်ႈႁဵၼ်း ပရႁိတလွႆလူင်ၼႆႉ ၊ ဢၼ်ဢႃႇယု လဵၵ်ႉသုတ်းၵေႃႈ မီးတႄႇၸဵမ် တိုၵ်ႉလႆႈ 8 ၶူပ်ႇ ၽွင်းတိုၵ်ႉ ၶႂ်ႈၼွၼ်းဢုၼ်ႇ ၼႂ်းဢွမ်ႈၵွတ်ႇဢၢႆ ဢူၵ်းဢုၼ်ႇ တီႈပေႃႈမႄႈ ၼၼ်ႉၶႃႈယဝ်ႉ။ ၸဝ်ႈၶူးသိုပ်ႇလၢတ်ႈၼႄ ယိူင်းဢၢၼ်း မိူဝ်းၼႃႈ ဢၼ်ၶႂ်ႈပဵၼ်ၼၼ်ႉမီးၼင်ႇၼႆ။ “ ၼႂ်းၶၢဝ်းတၢင်း10 ပီ မိူဝ်းၼႃႈ ၼၼ်ႉ ၶူးၶႂ်ႈႁႂ်ႈလုၵ်ႈႁဵၼ်း ဢၼ်ႁဝ်းလဵင်ႉလူ ဢွၵ်ႇမႃးၼႂ်းမိုဝ်းႁဝ်း ႁႂ်ႈၶိုၼ်းမႃးၵုမ်းၵမ်ႁူင်းႁဵၼ်းဢၼ် ၼႆႉ ။ လိူဝ်သေၼၼ်ႉ ဢမ်ႇဝႃႈၼႂ်း ၶႃႈႁၢပ်ႇၵၢၼ်ၶုၼ် ၼႂ်းလုမ်းလူင်ပွင်ၸိုင်ႈၸိူဝ်းၼၼ်ႉ ၶႂ်ႈႁႂ်ႈၵူၼ်း ႁဝ်းၵႂႃႇမီးဝႆႉ။ ပေႃးၵူၼ်းႁဝ်းဢမ်ႇမီးဝႆႉၼႆ မၼ်းၶၢၼ်ၸႂ်ၼႃႇ ၊ တေၵႂႃႇလုမ်းၼိုင်ႈၵမ်းၼႆႉ လႆႈ ဝွၼ်း ပိူၼ်ႈႁႅင်းၼႃႇ ၵွပ်ႈပိူဝ်ႈဝႃႈ ၵူၼ်းႁဝ်းဢမ်ႇမီး ၊ တႃႇတေၵႂႃႇမီးတီႈၼၼ်ႉသမ်ႉ ၵူၼ်းႁဝ်းလူဝ်ႇမီး ၼမ်ႉၵတ်ႉ ၊ ၼႂ်းၵၢၼ်ၵူႈတီႈတီႈၼၼ်ႉ ၶႂ်ႈႁႂ်ႈမီးၵူၼ်းႁဝ်း ။ယဝ်ႉၵေႃႈၶႂ်းႁႂ်ႈ ႁၵ်ႉသႃထိင်းသိမ်းပႃး ၽႃသႃသႃသၼႃၸိူဝ်ႉၶိူဝ်းႁဝ်း ၶူးတႄႉမီး တႃႈမုင်ႈမၢႆဝႆႉၸိူင်ႉၼင်ႇၼႆ” – ၼႆၶႃႈယဝ်ႉ။ လုၵ်ႈဢွၼ်ႇဢၼ်မီးတီႈႁူင်းႁဵၼ်းၼႆႉ ႁဝ်းၶႃႈလႆႈႁၼ်မီးၼမ်တေႉတေႉၶႃႈ၊ မီးလုၵ်ႈဢွၼ်ႇ ယိင်းၸၢႆး ၵူၺ်းဢမ်ႇၵႃး မီးပႃး ၸဝ်ႈသၢင်ႇဢွၼ်ႇ ၶဝ်ၸိူဝ်းၼႆႉထႅင်ႈလူးၵွၼ်ႇ။ ၸဝ်ႈၶူးလၢတ်ႈၼႄဝႃႈ လုၵ်ႈဢွၼ်ႇဢၼ်မီးတီႈၼႆၼႆႉတႄႉ ႁူဝ်ပၢၵ်ႇ 70 ပဵၼ်တႆး ၊ လိူဝ်ၼၼ်ႉပဵၼ်တၢင်ႇၸၢဝ်းၶိူဝ်း ။ တႄႇၸဵမ်မိူဝ်ႈပီ 2016-2018 ၼႆႉ ႁူမ်ႈသဵင်ႈ လုၵ်ႈႁဵၼ်းမီးယူႇ 360 ပၢႆၸဝ်ႈသၢင်ႇဢွၼ်ႇလႄႈ လုၵ်ႈႁဵၼ်း ၸၢႆး မီး 145 ၵေႃႉ ၊ ယိင်း 207 ၵေႃႉ ၊ မေႃသွၼ်သမ်ႉ မီး 6 ၵေႃႉ” ၼႆၶႃႈဢေႃႈ။ ႁူမ်ႈဝႃႈမီးတီႈယူႇတီႈသဝ်းတွၼ်ႈတႃႇလုၵ်ႈဢွၼ်ႇယူႇ ၼႆႉသေတႃႉ ယွၼ်ႉဝႃႈ ႁူဝ်ၼပ်ႉ လုၵ်ႈဢွၼ်ႇသမ်ႉၼမ်မႃး ၵူႈပီပီ တီႈယူႇၵေႃႈဢမ်ႇပဵင်းပေႃး ။ ဢၼ်လႆႈႁၼ်တႄႉ ၵမ်ႈၽွင်ႈၵေႃႈ တိုၵ်ႉလႆႈယူႇ ႁိူၼ်းသုမ်ႉၶႃး ဢၼ်ၸဝ်ႈၶူးၶဝ် ယွၼ်းလူႇၶၢမ်ႇဢဝ်တီႈသုမ်ႉပွႆးသၢင်ႇလွင်း ပိူဝ်ႈတႃႇမႃးမုင်းႁဵတ်းပဵၼ် ဢွင်ႈတီႈယူႇ တႃႇ လုၵ်ႈဢွၼ်ႇၶဝ် ပေႃးတေမီး တီႈလိုဝ်ႈၼွၼ်းၼၼ်ႉ ၼႆၶႃႈယဝ်ႉ။ ၽွင်းၶၢဝ်းယၢမ်း 3:30 မူင်း လႆႈႁၼ် မေႃသွၼ်ၶဝ် လူင်းႁူင်းႁဵၼ်း တေပွၵ်ႈမိူဝ်းယင်ႉလိုဝ်ႈ ၊ ႁဝ်းၶႃႈ လႆႈယွၼ်းၶၢဝ်းယၢမ်းႁူပ်ႉထူပ်းတွင်ႈထၢမ် ။ မေႃသွၼ်ယိင်းၵေႃႉ လႆႈပၼ်ၶၢဝ်းယၢမ်း ႁဝ်းၶႃႈ သေ လၢတ်ႈၼႄၵၢင်ၸႂ်ဢၼ်လႆႈမႃးၸွႆႈၵၢၼ်ပရႁိတ တီႈႁူင်းႁဵၼ်း ၼႆႉ” မေႃသွၼ်တႄႉၸိုဝ်ႈႁွင်ႉ ဝႃႈ မေႃသွၼ်ယိင်း ပဵၼ်ၽူႈၵွၼ်းႁူင်းႁဵၼ်းမၢႆ 10 ဝႆႉၶႃႈဢေႃႈ။ တီႈႁူင်းႁဵၼ်းၼႆႉတႄႉ ဢမ်ႇလႆႈမႃး သွၼ် ၵူၺ်းၵႃႈ မေႃသွၼ် မႃးၸွႆႈၸတ်းၵၢၼ် ၽၢႆႇပူင်သွၼ် ဝႃႈထုၵ်ႇလီသွၼ်ၸိူင်ႉႁိုဝ် ၼႆၸိူဝ်းၼႆႉ ဢေႃႈ။ ၵၢၼ်ပူင်သွၼ်တီႈႁူင်းႁဵၼ်းၼႆႉ ပူင်သွၼ်ပၼ် ၸၼ်ႉဢွၼ် တေႃႇထိုင်ၸၼ်ႉသိပ်း ။ ပူင်သွၼ်ပၼ် ပိူင်လူင်ပွင်ၸိုင်ႈ ၊ ပူင်သွၼ်ပၼ်ပႃး လိၵ်ႈတႆး လႄႈပိုၼ်းတႆး ၸဵမ်းၸိူဝ်းၼႆႉ။ မေႃသွၼ်ယိင်းသိုပ်ႇလၢတ်ႈၼႄထႅင်ႈဝႃႈ ၊ ၵၢၼ်သွၼ်ၼႂ်းႁူင်းႁဵၼ်းၼႆႉ ၵမ်ႈပႃႈၼမ် လႆႈတႄႇ သပ်း လႅင်း ၼႄၽၢႆႇတႆးဢွၼ်တၢင်း ယွၼ်ႉလုၵ်ႈဢွၼ်ႇ ဢမ်ႇပႆႇပွင်ႇၵႂၢမ်းမၢၼ်ႈ ။ တွၼ်ႈတႃႇသင်ႇ သွၼ် လုၵ်ႈ ဢွၼ်ႇၼႆႉတေႉၵေႃႈဢမ်ႇမီးလွင်ႈယၢပ်ႇၽိုတ်ႇသင်ၶႃႈ လုၵ်ႈဢွၼ်ႇဝႃႈငၢႆႈ လၵ်းလႅမ်ယူႇၶႃႈ။ ယဝ်ႉၵေႃႈမေႃသွၼ်တႄႉႁၼ်ထိုင်ဝႃႈ ပီႈၼွင်ႉတႆးႁဝ်းလူဝ်ႇလႆႈဢွၼ်ၵၼ်ၸွႆႈထႅမ် ၵၢၼ်ပရႁိတ ၼႆႉၼမ်ၼမ်ၶႃႈဢေႃႈ ယွၼ်ႉၵၢၼ်ပၢႆးပၺ်ႇၺႃႇၼႆႉလမ်ႇလွင်ႈတေႉတွၼ်ႈတႃႇလုၵ်ႈဢွၼ်ႇ ။ ၸဝ်ႈၶူးၼႆႉလႆႈႁၼ်ဢဝ်ဢဵၼ်ဢဝ်ႁႅင်းသေ ႁဵတ်းတေႉတေႉဝႃႈဝႃႈ မၼ်းမိူၼ်ပဵၼ်ၵၢၼ်ၸဝ်ႈ ၶူးလၢႆ လၢႆ ၵႂႃႇ ဢဵၼ်ႁႅင်းငိုၼ်းၵေႃႈလူဝ်ႇ ဢဵၼ်ႁႅင်းၵူၼ်းၵေႃႈလူဝ်ႇ ၼႆႉၵေႃႈလႆႈမႆႈၸႂ်ႈတေႉၶႃႈ။ ပေႃးပီႈၼွင်ႉတႆးႁဝ်းၶႃႈဢွၼ်ၵၼ်ၸွႆႈထႅမ်မိူၼ်ၼင်ႇ ပေႃးပဵၼ်လႆႈၽၢႆႇပၢႆးပိၺ်ႇၺႃႇၵေႃႈၸွႆႈၽၢႆႇၼႆႉ ၊ပဵၼ်လႆႈၽၢႆႇငိုၼ်းတွင်းၼႆၵေႃႈ ၸွႆႈၽၢႆႇငိုၼ်းတွင်း ၼၼ်ႉၶႃႈ ၊ ပေႃးၸွႆႈၵၼ်မႃးၼႆၸိုင်ႈ တွၼ်ႈတႃႇ ႁိူဝ်ႈႁိူင်းပိူင်းသႂ်မႃး ၼၼ်ႉ တေငၢႆႈမႃးယူႇၼႆၼၼ်ႉ မေႃသွၼ်တႄႉ ယုမ်ႇယမ် ၸိူင်ႉၼႆၶႃႈ .”ဝႃႈၼႆၶႃႈဢေႃႈ။ တီႈႁူင်းႁဵၼ်းပရႁိတ ပိၺ်ႇၺႃႇ ၽေႃးထိ လွႆလူင် ၼႆႉ မေႃသွၼ် ဢၼ် တူၺ်းလူ လုၵ်ႈဢွၼ်ႇ 24 ၸူဝ်ႈမုင်းၼၼ်ႉ မိူၼ်ၼင်ႇ ၸဝ်ႈၶူး ၶဝ်ၵေႃႈမီးယူႇ 4 ပႃး ၊ မေႃသွၼ်ၸၢႆး 2 ၵေႃႉ ၊ မေႃသွၼ်ယိင်း 4 ၵေႃႉ ႁူမ်ႈပႃးတင်းလုၵ်ႈႁဵၼ်း မီး 360 ပၢႆၼႆၶႃႈဢေႃႈ။

['Uncategorized']

2018-07-26T13:34:12

https://shannews.org/archives/6621

ပၢင်ၵုမ်တႃႇလူတ်းယွမ်းလႄႈ ႁေႉၵင်ႈပၼ်လုၵ်ႈဢွၼ်ႇၽၢၼ်ပေႃႈမႄႈ ၼႂ်းမိူင်းတႆး

ပၢင်ၵုမ်တႃႇလူတ်းယွမ်းလႄႈ ႁေႉၵင်ႈပၼ်လုၵ်ႈဢွၼ်ႇၽၢၼ်ပေႃႈမႄႈ ၼႂ်းမိူင်းတႆး

['Uncategorized']

2018-07-26T08:55:33

https://shannews.org/archives/6617

UNOCHA ဝႃႈ ၼႂ်းၶၢဝ်းတၢင်းလိူၼ်ၼႆႉၵူၺ်း ၵူၼ်းပၢႆႈၽေးသိုၵ်း ၼႂ်းမိူင်းတႆး တင်းမူတ်းမီး 2,800 ပၢႆ

UNOCHA ပိုၼ်ၽၢဝ်ႇဢွၵ်ႇဝႃႈ ၵူၼ်းမိူင်းဢၼ်ပၢႆႈယွၼ်ႉၽေးသိုၵ်းၼႆႉ တင်းမူတ်းမီးၵႂႃႇ 2,800 ၵေႃႉပၢႆ ဝႃႈၼႆ။ တႄႇဢဝ်ဝၼ်းတီႈ 09/07/2018 ၼႆႉမႃး တေႃႇထိုင်ယၢမ်းလဵဝ် ၼႂ်းၸႄႈ ဝဵင်းၼမ်ႉတူႈ၊ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇလႄႈ ၼႂ်းၸႄႈဝဵင်းမိူင်းၵိုင်၊ ၸႄႈဝဵင်းၵေးသီး ၼႂ်းၸိုင်ႈတႆး ပွတ်းၸၢၼ်း တင်းမူတ်း ၵူၼ်းမိူင်းတႆးပၢႆႈၽေးသိုၵ်း မီး 2,800 ၵေႃႉပၢႆယဝ်ႉ ဝႃႈၼႆ။ UNOCHA လုမ်းတူၺ်းလိူဝ်ၸွႆႈထႅမ်ၵူၼ်းတေႃႇၵူၼ်း ၸၢတ်ႈၸိုင်ႈလုမ်ႈၾႃႉ ပိုၼ်ၽၢဝ်ႇဝႃႈ “ ၵဵဝ်ႇၵပ်း လူၺ်ႈၵူၼ်း မိူင်း ဢၼ်လႆႈပၢႆႈၽေးသိုၵ်းၼႆႉ ယွၼ်ႉသိုၵ်းလူင်ပွင်ၸိုင်ႈမၢၼ်ႈ ၶိုၼ်ႈလေႃႇတိုၵ်း တပ်ႉသိုၵ်း RCSS/ SSA။ ယဝ်ႉၵေႃႈ ပၢင်တိုၵ်းၼႂ်းၵႄႈ RCSS တင်း TNLA ၸိူဝ်းၼႆႉ။ ၵူၼ်းမိူင်းဢၼ်ပၢႆႈၽေးသိုၵ်းၸိူဝ်းၼႆႉ ပဵၼ်ၵူၼ်း ပၢႆႈၽေးသိုၵ်း ၸုပ်ႈမႂ်ႇ” ဝႃႈၼႆ။ ၵူၼ်းဢၼ်ပၢႆႈၽေးသိုၵ်းၸိူဝ်းၼႆႉ ၵႂႃႇသွၼ်ႈသဝ်းဝႆႉတီႈဝတ်ႉမုၼ်ၸဝ်ႈ၊ ၵျွင်းၶရိတ်ႊ ယၼ်ႊ ၵမ်ႈၼမ်။ ပၢင်တိုၵ်း ပဵၼ်ပဵၼ်ယဵၼ်ယဵၼ်လႄႈ ၵူၼ်းဝၢၼ်ႈၵေႃႈမိူဝ်းမိူဝ်းမႃးမႃး ယွၼ်ႉပဵၼ်ၶၢဝ်းလူင်းၼႃးလႄႈ ဢမ်ႇမိူဝ်းၵေႃႈဢမ်ႇပဵၼ် ဝႃႈၼႆ။ UNOCHA လၢတ်ႈဝႃႈ တႄႇဢဝ် လိူၼ်ၵျႅၼ်ႊၼိဝ်ႊဝႃႊရီႊ 2018 ၼႆႉမႃး ၵူၼ်းမိူင်းတႆး ဢၼ်ပၢႆႈၽေးသိုၵ်း လႆႈ ယၢၼ်ႁိူၼ်းယေး တင်းမူတ်း မီးၵႂႃႇ 6,500 ၵေႃႉပၢႆ။ ၼႂ်းၸႄႈမိူင်းၶၢင်သမ်ႉ ၵူၼ်းပၢႆႈၽေးသိုၵ်း တင်းမူတ်းမီးၵႂႃႇ 6,800 ၵေႃႉပၢႆ ဝႃႈၼႆ။

['သုၼ်ႇလႆႈၵူၼ်း']

2018-07-26T08:52:21

https://shannews.org/archives/6614

ၵူၼ်းမိူင်းတၢႆယွၼ်ႉတၢင်းပဵၼ် ၶႆႈလိူတ်ႈဢွၵ်ႇ မီးၵႂႃႇယဝ်ႉ 45 ၵေႃႉ

တႄႇဢဝ် ဝၼ်းတီႈ 01/01/2018 ထိုင်ယၢမ်းလဵဝ်ၼႆႉ ၵူၼ်းမိူင်းႁူမ်ႈတုမ် ပတ်းပိုၼ်ႉ ၸပ်းတၢင်းပဵၼ်ၼၢဝ်ၶႆႈလိူတ်ႈ ဢွၵ်ႇမီးၵႂႃႇယဝ်ႉ 8,200 ပၢႆလႄႈ ဢၼ်တၢႆယွၼ်ႉတၢင်းပဵၼ်ၼႆႉသမ်ႉ မီးၵႂႃႇ 45 ၵေႃႉယဝ်ႉ။ ၻွၵ်ႊတိူဝ်ႊသေႃႇလိၼ်း ၵႅမ်ၽူႈၸီႉသင်ႇ ၽွင်းလူင်ၾၢႆႇပၢႆးယူႇလီလႄႈ ၾၢႆႇလဵၼ်ႈဢဵၼ်ႁႅင်း လၢတ်ႈဝႃႈ “ ၵူၼ်းမိူင်းဢၼ်ၸပ်း တၢင်းပဵၼ်ၶႆႈလိူတ်ႈဢွၵ်ႇၼႆႉ ၵမ်ႈၼမ် ပဵၼ်ၼႂ်းတိူင်းၼမ်ႉၵဵဝ်၊ တႃႈၵုင်ႈ၊ ၸႄႈမိူင်းမွၼ်း၊ တိူင်းတၼၢဝ်ႊသီႊ ၸိူဝ်းၼႆႉ” ဝႃႈၼႆ။ မိူဝ်ႈပီ 2017 ပူၼ်ႉမႃး ၵူၼ်းမိူင်းဢၼ်ၸပ်းတၢင်းပဵၼ်ၶႆႈလိူတ်ႈဢွၵ်ႇ ၼႂ်းပတ်းပိုၼ်ႉမိူင်းႁူမ်ႈတုမ်မီး တင်းမူတ်း 31,000 ၵေႃႉပၢႆ လူႉတၢႆ 190 ၵေႃႉ ဝႃႈၼႆ။ Photo – CDC

['ပၢႆးယူႇလီ']

2018-07-26T07:57:59

https://shannews.org/archives/6611

ဢွၼ်ႇၸၢႆးတႆး ၵေႃႉယၢမ်ႈတၢင်တူဝ်မိူင်းထႆး ၵႂႃႇၶႅင်ႇႁိူဝ်းမိၼ် မိူင်းၵျပၢၼ်ႊၼၼ်ႉ ႁၢင်ႈႁႅၼ်းတၢင်ႇယွၼ်းဝႂ်ထႆး

ၸၢႆးမွင်ႇ ထွင်းၻီး ၵေႃႉယၢမ်ႈတၢင်တူဝ် မိူင်းထႆးသေ ၵႂႃႇၶႅင်ႇႁိူဝ်းမိၼ် တီႈမိူင်းၵျပၢၼ်ႊၼၼ်ႉ လူင်ပွင်ၸိုင်ႈထႆး ယၢမ်ႈလၢတ်ႈဝႆႉဝႃႈ တေၵမ်ႉၸွႆႈပၼ်တိုၼ်းၵၢၼ်ႁဵၼ်း တေၶပ်းၶိုင်ပၼ်ဝတ်း ဝႂ်ထႆး တေႃႇထိုင်မိူဝ်ႈလဵဝ် ပႆႇလႆႈႁပ်ႉသုၼ်ႇလႆႈသင် ။ ဝၼ်းတီႈ 26/07/2018 ၸၢႆးမွင်ႇ ထွင်းၻီး လုၵ်ႈလၢၼ်တႆးဢၼ်ယၢမ်ႈၵႂႃႇၶႅင်ႇဝိုတ်ႉႁိူဝ်းမိၼ်ၸေႈ တီႈမိူင်းၵျပၢၼ်ႊပူၼ်ႉမႃးမိူဝ်ႈ 9 – 10 ပီၼၼ်ႉ ယၢမ်းလဵဝ်ႁၢင်ႈႁႅၼ်းသၢၵ်ႈသေႇလၵ်းထၢၼ်သေ တေၵႂႃႇတၢင်ႇယိုၼ်းယွၼ်းတႃႇတေလႆႈဝတ်းဝႂ်ထႆး တီႈလုမ်းၸႄႈဝဵင်းမိူင်း ၸႄႈတွၼ်ႈၵဵင်းမႆႇ ၸိုင်ႈထႆး။ ၸၢႆးမွင်ႇ ထွင်းၻီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၼႆႉၶႃႈတေဢဝ်သၢၵ်ႈသေႇလၵ်းထၢၼ်ဢၼ်လႆႈ ႁဵတ်းၽွၼ်းလီပၼ်ၼႂ်းတူင်ႇဝူင်းၵူၼ်းထႆးၼၼ်ႉသေ ၵႂႃႇတၢင်ႇတီႈလုမ်းၸႄႈဝဵင်း ၵဵင်းမႆႇၶႃႈဢေႃႈ တေလႆႈဢမ်ႇလႆႈ တေလႆႈမိူဝ်ႈလႂ်တႄႉဢမ်ႇႁူႉၶႃႈ ယွၼ်ႉသၢၵ်ႈသေႇလၵ်းထၢၼ် မၢင်တီႈမၢင်ဢၼ်ၵေႃႈပႆႇလႆႈ တိုဝ်ႉတၢင်းၵၢၼ် ႁဵၼ်းၵေႃႈ ၶဝ်ဝႃႈတေပၼ်တိုၼ်းႁဵၼ်းလႆႈ တေႃႇယဝ်ႉၸၼ်ႉ BA ၵူၺ်းၵႃႈတေလႆႈတိုၼ်းၸိူင်ႉႁိုဝ်လၢႆလၢႆပႆႇႁူႉ ယွၼ်ႉပႆႇလႆႈၵႂႃႇႁဵၼ်းတူၺ်း။ မိူဝ်ႈလဵဝ်ၶႃႈ ႁဵၼ်းဝႆႉၸၼ်ႉၵေႃႊသေႃႊၼေႃႊ မေႃႊပၢႆထိူမ်း 2 (ၵၢၼ်ႁဵၼ်းၼွၵ်ႈႁူင်း ႁဵၼ်း တေပဵင်းၸၼ်ႉ 9 ပၢႆပၺ်ၺႃမိူင်းမၢၼ်ႈ) ထႅင်ႈမွၵ်ႈပီပၢႆၸိူဝ်းၼႆႉၸင်ႇယဝ်ႉၶႃႈ ယိၼ်းၸူမ်းယႂ်ႇၼမ်ထိုင်ၽူႈယႂ်ႇၵူၼ်းလူင်လႄႈ ၶူးသွၼ်ၵူႈၵေႃႉဢၼ်ၸွႆႈထႅမ်ၶႃႈ ” ဝႃႈၼႆ။ ၸိူင်ႉၼၼ်ၼင်ႇၵဝ်ႇ လုၵ်ႈဢွၼ်ႇၸုမ်းပိတ်ႉမၢၵ်ႇၼင် ဢၼ်ၶမ်ထမ်ႈတီႈမႄႈသၢႆ ၼၼ်ႉၵေႃႈ 3 ၵေႃႉ ဢၼ်ပႆႇမီးဝႂ်ထႆးၼၼ်ႉ လူင်ပွင်ၸိုင်ႈမိူင်းထႆးပၼ်ၶေႃႈမၼ်ႈၵႅၼ်ႇတေႁဵတ်းပၼ်ဝႂ်ထႆးၼႆၼင်ႇၵဝ်ႇ။ ၸၢႆးမွင်ႇ ထွင်းၻီးၼႆႉ ၵိူတ်ႇမိူဝ်ႈဝၼ်းတီႈ 02/05/1997 ပဵၼ်လုၵ်ႈၸၢႆး ၸၢႆးၺုၼ်ႉလႄႈ ၼၢင်းမွၼ်း မီးပီႈၼွင်ႉ ႁူမ်ႈတွင်ႉ 2 ၵေႃႉ ပဵၼ်ၵူၼ်းၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ။ ပေႃႈမႄႈမႃးႁဵတ်း ၵၢၼ်ၼႂ်းမိူင်းထႆးသေ မၼ်းၸၢႆးၶဝ်ႈႁဵၼ်းတီႈႁူင်းႁဵၼ်းဝၢၼ်ႈႁူၺ်ႈသၢႆး ။ မိူဝ်ႈလဵၵ်ႉတူပ်ႉၸေႈႁဵတ်းႁၢင်ႈၶိူင်ႈမိၼ်သေ ၶဝ်ႈၶႅင်ႇၼႂ်းမိူင်းထႆးပေႉပိူၼ်ႈမူတ်း ။ ၽွင်းယူႇၸၼ်ႉ (ပေႃး) 4 မိူဝ်ႈဢႃယုလႆႈ 12 ပီ ၼၼ်ႉလႆႈတၢင်တူဝ်မိူင်းထႆးသေ ၵႂႃႇၶႅင်ႇႁိူဝ်းမိၼ်ၸေႈ တီႈဝဵင်းၶျီႊၿႃႊ မိူင်းၵျပၢၼ်ႊ ၸုမ်းမၼ်းၸၢႆးလႆႈႁပ်ႉသူးတီႈ 1 သုၼ်ႇတူဝ်မၼ်း ၸၢႆးလႆႈႁပ်ႉသူးရၢင်းဝလ်းတီႈ 3 ႁဵတ်းႁႂ်ႈၵူၼ်းမိူင်းထႆးႁပ်ႉႁူမ်ၸူမ်းတွၼ်ႈ။

['ၵူႈလွင်ႈလွင်ႈ']

2018-07-26T07:04:10

https://shannews.org/archives/6608

ပၢင်ဢုပ်ႇၶႆႈ လွင်ႈပိုၼ်းတႆးပၢၼ်ဢိင်းၵလဵတ်ႈ တေၸတ်းတီႈသႅၼ်ဝီ

လၢႆမူႇၸုမ်းတေႁူမ်ႈၵၼ် ၸတ်းႁဵတ်းပၢင်ဢုပ်ႇၶႆႈ လွင်ႈပိုၼ်းတႆး တီႈဝဵင်းသႅၼ်ဝီ ပိူဝ်ႈႁႂ်ႈၵူၼ်းၼုမ်ႇ ၵူၼ်းမိူင်း ၵူႈၵေႃႉႁူႉပိုၼ်းတူဝ်ၵဝ်ႇ။ ဝၼ်းတီႈ 29/07/2018 ၶၢဝ်းယၢမ်းၵၢင်ၼႂ် 9 မူင်းတေႃႇထိုင်ၵၢင်ၶမ်ႈ 4 မူင်း ၸၼ်ႉၸွမ်တူင်ႇ ၵူၼ်းတႆး၊ ၸုမ်းၶၢဝ်ႇသႅၼ်ပၢႆးလႄႈ ၵေႃၽွမ်ႉႁူမ်ႈတူင်ႇဝဵင်းၶမ်းသႅၼ်ဝီ တေႁူမ်ႈၵၼ် ၸတ်းႁဵတ်း ပၢင်ဢုပ်ႇၶႆႈ လွင်ႈပိုၼ်းတႆးပၢၼ်မႂ်ႇ ပၢၼ်ဢိင်းၵလဵတ်ႈ တေႃႇပီ 1962 ။ ပၢင်ဢုပ်ႇၶႆႈတေၸတ်းႁဵတ်းတီႈ ဝိႁၢရ်ၵျွင်းသႅင် ဝဵင်းသႅၼ်ဝီ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၼႂ်းပၢင်ၼၼ်ႉၽူႈဢုပ်ႇလၢတ်ႈတၢၼ်ႈၶႆႈတေမီးလုင်းၸၢႆးၾႃႈ၊ လုင်းလူင်းၵႅဝ်ႈ၊ ၸၢႆးလႃႉ (ႁိုၼ်း) ၊ ၸၢႆးၸိုၼ်ႈတီႇတီႇသူင်ႇ ၸိူဝ်းၼႆႉ။ ၼၢင်းသႅင်လၢဝ် ၽူႈၼမ်းၼႂ်းၵေႃၵမ်ၵၢၼ်တႃႇပဵၼ်ပၢင်ဢုပ်ႇၶႆႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ယိူင်း ဢၢၼ်းဢၼ်ၸတ်းႁဵတ်းၼႆႉ ပိူဝ်ႈႁႂ်ႈလုၵ်ႈဢွၼ်ႇၵူၼ်းၼုမ်ႇႁူႉၶိုၼ်းပိုၼ်းတူဝ်ၵဝ်ႇ ၊ ပိုၼ်းၼႆႉမၼ်းလွင်ႈယႂ်ႇ ပေႃးႁူႉပိုၼ်းယဝ်ႉ ၸင်ႇတေမေႃမီးၸႂ်ႁၵ်ႉၶိူဝ်းမႃး။ ၵွပ်ႈၼၼ်ႁႂ်ႈၵူၼ်းၼုမ်ႇၵူၼ်းမိူင်း သႂ်ႇၸႂ်လဵပ်ႈႁဵၼ်းပိုၼ်းၼမ် ၼမ်သေၵမ်း” ဝႃႈၼႆ။ မိူဝ်ႈဝၼ်းတီႈ 27/01/2018 ၼၼ်ႉၵေႃႈ ၸုမ်းတူင်ႉၼိုင် ၵဵဝ်ႇၵပ်းလွင်ႈလိၵ်ႈလၢႆးပၢႆးပၺ်ၺႃတႆး 4 ၸုမ်းမိူၼ်ၼင်ႇ ၸၼ်ႉၸွမ်တူင်ႇၵူၼ်းတႆး၊ ၸုမ်းၵေႃတႆး၊ ၸုမ်းၶၢဝ်ႇသႅၼ်ပၢႆးလႄႈ ၵေႃႈလိၵ်ႈလၢႆးလႄႈ ၾိင်ႈငႄႈတႆး ဝဵင်းတူၼ်ႈတီး ႁူမ်ႈၵၼ်ၸတ်းႁဵတ်းပၢင်ဢုပ်ႇၶႆႈ လွင်ႈပိုၼ်းတႆး (Tai History Seminar) “မိူင်းမၢဝ်းလူင်- ပၢၼ်ႁိူင်းလႄႈပၢၼ်ဝွတ်ႈ”- ၼႆယဝ်ႉ။

['ပၢႆးပိင်ႇၺႃႇ']

2018-07-25T08:32:40

https://shannews.org/archives/6593

SHRF တူၵ်ႇတၵ်ႉဝႃႈ ၾၢႆမိူင်းလၢဝ်းၵူၼ်ႇ လီပဵၼ်တွၼ်ႈသွၼ်တႃႇၵၢၼ်သၢင်ႈၾၢႆမိူင်းတႆး

ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး တူၵ်ႇတၵ်ႉဝႃႈ ၾၢႆလူင်ၼႂ်းမိူင်းလၢဝ်းၵူၼ်ႇပင်း ၼမ်ႉထူမ်ႈ သူၼ်၊ ႁႆႈ၊ ၼႃး ၵူၼ်းမိူင်းၼပ်ႉႁဵင်ထူပ်းတၢင်းယၢပ်ႇ၊ ၵူၼ်းႁၢႆဝႆႉၼပ်ႉပၢၵ်ႇ ၊ ႁၼ်တူဝ်တၢႆၼပ်ႉသိပ်းၼၼ်ႉ လီပဵၼ်တွၼ်ႈသွၼ်တႃႇၵၢၼ် ၵေႃႇသၢင်ႈၾၢႆၼႂ်းမိူင်းတႆး။ Thanks to Thairath ဝၼ်းတီႈ 25/07/2018 ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး SHRF တူၵ်ႇတၵ်ႉဝႃႈ – ၾၢႆလူင်သေႊပဵၼ်ႊ – သေႊ ၼမ်ႉၼွႆႉ ဢၼ်တိုၵ်ႉၵေႃႇသၢင်ႈဝႆႉ မီးၼႂ်းဝူင်ႈၵၢင်မိူင်းၸမ်ႊပႃႊသၵ်ႊလႄႈ ဢတ်ႊတႃႊပိုဝ်ႊ ယူႇၼႂ်းမိူင်းလၢဝ်း ၸဵင်ႇၸၢၼ်းဝၼ်းဢွၵ်ႇၼၼ်ႉတႅၵ်ႇ မိူဝ်ႈဝၼ်းတီႈ 23/ 07/ 2018။ ႁဵတ်းႁႂ်ႈၼမ်ႉလႆၶဝ်ႈထူမ်ႈ ဝၢၼ်ႈ၊ သူၼ်၊ ၼႃး၊ ၵူၼ်းမိူင်းၼပ်ႉႁူဝ်ႁဵင်ထူပ်းတၢင်းယၢပ်ႇၼၼ်ႉ လီဢဝ်ပဵၼ်တွၼ်ႈသွၼ်တႃႇၵၢၼ်တေသၢင်ႈၾၢႆၼႂ်းမိူင်းတႆး။ ၸၢႆးႁေႃသႅင် ၽူႈၶၢၼ်ပၢၵ်ႇၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး SHRF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ လွင်ႈ ဢၼ်ၾၢႆတႅၵ်ႇတီႈမိူင်းလၢဝ်းၼၼ်ႉ ၵူၼ်းဝၢၼ်ႈၵူၼ်းမိူင်းတင်းၼမ်လႆႈထူပ်းတၢင်းယၢပ်ႇ၊ တီႈၼႂ်းမိူင်းတႆးႁဝ်းၵေႃႈတေႃႈၼင်ႇၼၼ်ယဝ်ႉ မိူဝ်ႈလဵဝ်ၼႆႉ လူင်ပွင်ၸိုင်ႈႁူမ်ႈမိုဝ်းတင်း ၽူႈမၢၵ်ႈၵူၼ်းမီးၼွၵ်ႈမိူင်းၶဝ်သေ တေၶိုင်ၵေႃႇသၢင်ႈၾၢႆၼိူဝ်ၼမ်ႉၶူင်း၊ ၼမ်ႉတူႈၸိူဝ်းၼႆႉ ၊ ပေႃးပဵၼ် ၵေႃႇသၢင်ႈတႄႉၼႆၸိုင် ၵမ်ႈၼမ်တေသူင်ႇၶၢႆၼွၵ်ႈမိူင်း၊ ၵူၼ်းမိူင်းလႆႈႁပ်ႉၽွၼ်းလီဢေႇ ပေႃးၾၢႆတႅၵ်ႇ ၼမ်ႉထူမ်ႈ ၼမ်ႉၼွင်းမႃးသမ်ႉ ဢၼ်လႆႈၶၢမ်ႇၸၢၵ်ႇမၼ်း ပဵၼ်ၵူၼ်းဝၢၼ်ႈၵူၼ်းမိူင်းယဝ်ႉ။ ၵွပ်ႈၼၼ်လႄႈ ႁႂ်ႈတူၺ်းႁၼ်သၽႃႇဝၾိင်ႈတိုၼ်းမိူဝ်းၼႃႈသေ ႁႂ်ႈၵူႈပႃႈၵူႈၾၢႆႇ ၸွႆႈၵၼ်ၵႅတ်ႇၵင်ႈ မႄႈၼမ်ႉသၽႃႇဝၾိင်ႈတိုၼ်းၵႂႃႇ သေၵမ်း” ဝႃႈၼႆ။ မိူဝ်ႈလဵဝ်တၢင်းၾၢႆႇၸဝ်ႈၼႃႈတီႈ လႆႈၸွႆႈၵၼ်ၵုမ်းပိၵ်ႉၼမ်ႉတီႈၾၢႆ ၼမ်ႉဢမ်ႇလႆဢွၵ်ႇထႅင်ႈ ယဝ်ႉသေတႃႉ ၵူၺ်းၵႃႈၼမ်ႉဢၼ်လႆထူမ်ႈၼွင်းၼႂ်းဢိူင်ႇဝၢၼ်ႈၼၼ်ႉတႄႉ ယင်းပႆႇယွမ်း ။ ၵူၼ်းဝၢၼ်ႈၵူၼ်းမိူင်းဢၼ်လႆႈထူပ်းတၢင်းယၢပ်ႇမီးၵႂႃႇ 6,600 ၵေႃႉ ။ ၵူၼ်းဢၼ်ႁၢႆၵႂႃႇမီး 100 ပၢႆ လူႉတၢႆယဝ်ႉဢမ်ႇယွမ်း 20 ၵေႃႉ။ ၼႂ်းမိူင်းတႆးၵေႃႈ လူင်ပွင်ၸိုင်ႈမၢၼ်ႈၼေႇပျီႇတေႃႇတင်း မိူင်းၶႄႇ တင်ႈၽႅၼ်ႁူမ်ႈၵၼ်တေၵေႃႇသၢင်ႈၾၢႆၼိူဝ် ၼမ်ႉၶူင်းဢမ်ႇယွမ်း 5 တီႈ ၊ ဢၼ်ႁူမ်ႈၶွမ်ႊပၼီႊတၢင်ႇဢၼ်သေ ၵေႃႇသၢင်ႈဝႆႉယဝ်ႉၼိူဝ် ၵႄးၼမ်ႉတူႈ၊ၼမ်ႉ မၢဝ်းၵေႃႈမီးတင်းၼမ်။

['သိင်ႇဝႅတ်ႉလွမ်ႉ']

2018-07-25T08:16:22

https://shannews.org/archives/6592

ၵူၼ်းၼုမ်ႇတႆး ၵေႃႉၼိုင်ႈ ၸူမ်ၼမ်ႉတၢႆ ၼႂ်းၵႄႈၼမ်ႉဝၼ်း လႅၼ်လိၼ်တႆး – ၶၢင်

ၵူၼ်းၼုမ်ႇမၢၼ်ႈပၢင်ႇၶမ်း ၸူမ်ၼမ်ႉတၢႆ ၼႂ်းမႄႈၼမ်ႉဝၼ်း မိူဝ်ႈၽွင်းလူင်းဢဝ် တုမ်မႆႉဢၼ်လႆလွင်ႈၸွမ်းၼမ်ႉ မႃးၸိူဝ်းၼၼ်ႉ ဝႃႈၼႆ။ ဝၼ်းတီႈ 24/07/2018 ယၢမ်းဝၢႆးဝၼ်း မွၵ်ႈ 1 မူင်း ၸၢႆးဢွင်ႇထုၼ်း ဢႃယု မွၵ်ႈ 20 ပီ ၵႂႃႇၵဵပ်းဢဝ်ၽိုၼ်း/တုမ်မႆႉ ဢၼ်လႆလွင်ႈမႃးၸွမ်းၼမ်ႉဝၼ်းၼၼ်ႉသေ လႆႈပဵၼ်ၽေးဢုပၢတ်ႈၸူမ်ၼမ်ႉတၢႆၵႂႃႇ တေႃႇထိုင်ယၢမ်းလဵဝ် ဢမ်ႇပႆႇ ႁၼ်တူဝ်တၢႆမၼ်းၸၢႆး ဝႃႈၼႆ။ ၸၢႆးဢွင်ႇ ၵူၼ်းပိုၼ်ႉတီႈ မၢၼ်ႈပၢင်ႇၶမ်း လၢတ်ႈတီႈၽူႈတွႆႇႁွၵ်ႈဝႃႈ “ မၼ်းၸၢႆးၵႂႃႇဢဝ်မႆႉ/ တုမ်မႆႉ ဢၼ်လႆလွင်ႈ မႃးၸွမ်းၼမ်ႉမႃးၼၼ်ႉ။ မိူဝ်ႈၽွင်းၼၼ်ႉ ၼမ်ႉသမ်ႉၼွင်းႁႅင်း တေႃႈလဵဝ် ၵူၼ်းဝၢၼ်ႈတိုၵ်ႉဢွၼ်ၵၼ်ၸွမ်းႁႃတူဝ် မၼ်းၸၢႆးယူႇ” ဝႃႈၼႆ။ ၸၢႆးဢွင်ႇထုၼ်းၼႆႉ ပဵၼ်လုၵ်ႈၸၢႆး ၶိင်းသၢမ်မၢၼ်ႇၶမ်း လႄႈ ၼၢႆးၶွင်ႇ ၸႃတိမၢၼ်ႈပၢင်ႇၶမ်း ထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸေႊ ၸႄႈမိူင်းၶၢင်။ ၸၢႆးဢွင်ႇထုၼ်းၼႆႉ မီးပီႈၼွင်ႉ 3 ၵေႃႉ မၼ်းၸၢႆးပဵၼ်ၵေႃႉလိုၼ်းသုတ်း ဝႃႈၼႆ။

['ၵူႈလွင်ႈလွင်ႈ']

2018-07-25T07:17:29

https://shannews.org/archives/6586

ၼႂ်းၸႄႈဝဵင်းၵေးသီး သိုၵ်းလူင်ပွင်ၸိုင်ႈမၢၼ်ႈ ထႅမ်ႁႅင်းသိုၵ်း ႁွၼ်ႈထဝ်ႇ သွၵ်ႈႁႃသိုၵ်း RCSS

ဝၢႆးသေပၢင်တိုၵ်းယဵၼ်ၵႂႃႇယဝ်ႉၼၼ်ႉ သိုၵ်းလူင်ပွင်ၸိုင်ႈမၢၼ်ႈ လၢႆၾၢႆႇႁူမ်ႈၵၼ်သေ သွၵ်ႈတဝ်ၶူၼ်ႉႁႃ သိုၵ်း RCSS/ SSA ၼႂ်းၸႄႈဝဵင်းၵေးသီးထႅင်ႈ။ ဝၼ်းတီႈ 23/07/2018 ၼၼ်ႉ သိုၵ်းလူင်ပွင်ၸိုင်ႈမၢၼ်ႈ 2-3 တပ်ႉၵွင် ဢဵၼ်ႁႅင်း 100 ႁူမ်ႈၵၼ် လေႃႇတိုၵ်း သိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ယူႇဝႆႉ တၢင်းၾၢႆႇၼိူဝ်ဝၢၼ်ႈၼမ်ႉ ဢူပ်း ဢိူင်ႇႁူဝ်ပုင်ႇ ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ သွင်ၾၢႆႇပဵၼ်ပၢင်တိုၵ်းၵၼ် ႁိုင် 1 ၸူဝ်းမူင်းပၢႆ ဝႃႈၼႆ။ ၸဝ်ႈသိုၵ်းၸၢႆးဢူး ၽူႈၶၢၼ်ပၢၵ်ႇ RCSS/SSA လၢတ်ႈတီႈၽူႈတွႆႇႁွၵ်ႈဝႃႈ “ ပၢင်တိုၵ်းၼႆႉ ပဵၼ်ၵၼ်ၶၢဝ်းတၢင်း ႁိုင် 1 ၸူဝ်းပၢႆၵူၺ်း ယွၼ်ႉသိုၵ်းမၢၼ်ႈ တင်ႈၸႂ်ၶိုၼ်ႈလေႃႇတိုၵ်းႁဝ်းၶႃႈၵမ်းသိုဝ်ႈၼၼ်ႉယဝ်ႉ။ ယူႇတီႈႁဝ်းၶႃႈတႄႉ ၵႃႈလႆႈ ၶႄတူဝ်ၶိုၼ်းသေ လႆႈပဵၼ်ပၢင်တိုၵ်း။ လိူဝ်ၼၼ်ႉ ယူႇတီႈတင်းသိုၵ်းမၢၼ်ႈၶဝ်ၸီႉၼႄးၸုမ်းႁဝ်းဝႃႈ ႁဝ်းၼႆႉပဵၼ်ၵူၼ်း ပူၼ်ႉပႅၼ်ၼႃႈတီႈဢၼ်မၵ်းမၼ်ႈဝႆႉၼၼ်ႉ။ တီႈတႄႉမၼ်း လွင်ႈမၵ်းမၼ်ႈၼႃႈတီႈဢၼ်ဝႃႈၼၼ်ႉ ဢမ်ႇလႆႈမၵ်း မၼ်ႈသင်ၵၼ်ဝႆႉ။ ယွၼ်ႉဝႃႈၼႆႉပဵၼ်မိူင်းတႆးႁဝ်း ႁဝ်းတိုၼ်းတူင်ႉၼိုင်ယူႇၵူႈတီႈ” ဝႃႈၼႆ။ မိူဝ်ႈဝၼ်းတီႈ 24/07/2018 မိူဝ်ႈၶမ်ႈဝႃးၼၼ်ႉၵေႃႈ သိုၵ်းလူင်ပွင်ၸိုင်ႈမၢၼ်ႈ လုၵ်ႉတၢင်းမိူင်းၼွင် လႄႈ တၢင်း ၵေးသီး ႁူမ်ႈၵၼ် သွၵ်ႈတဝ်ႁႃသိုၵ်းတႆးထႅင်ႈ။ တေႃႈလဵဝ် ပၢင်တိုၵ်းယဵၼ်ယူႇသေတႃႉ သင်ဝႃႈ တုမ်ႉၺႃးၵၼ်ၸိုင် ၸၢင်ႈပဵၼ်ပၢင်တိုၵ်းၵၼ်ထႅင်ႈယူႇ ဝႃႈၼႆ။ ၸဝ်ႈသိုၵ်း ၸၢႆးဢူး လၢတ်ႈဝႃႈ ၼင်ႇၵႃႈပဵၼ်လႆႈ ႁဝ်းၶႃႈတေငိူင်ႉဝႄႈ သင်ဝႃႈ ၾၢႆႇသိုၵ်းမၢၼ်ႈ ၽိူမ်ႉႁႅင်းသိုၵ်း ႁွၼ်ႈထဝ်ႇသွၵ်ႈ တဝ်ယူႇမႅၵ်းမႅၵ်းတႄႉ ဢမ်ႇၸၢင်ႈငိူင်ႉဝႄႈလႆႈ ၸၢင်ႈပဵၼ်ပၢင်တိုၵ်းၵၼ်ယူႇ ၵူႈၶၢဝ်းယၢမ်းယဝ်ႉ ဝႃႈၼႆ။ “ ၼႂ်ၼႆႉ ၵူၼ်းပၢႆႈၽေးတႄႉ မိူဝ်းမူတ်းယဝ်ႉ။ ၵူၺ်းၵႃႈ သိုၵ်းလူင်ပွင်ၸိုင်ႈသမ်ႉ တိုၵ်ႉမႃးထႅင်ႈယူႇလႄႈ တွၼ်ႈတႃႇ ၵူၼ်းမိူင်းတႄႉ တင်းပွႆႇၶဝ်မိူဝ်း တင်းမႆႈၸႂ်ၸွမ်းယူႇၶႃႈ” ၼႆ ၽူႈတႅၼ်းသၽႃးၸႄႈမိူင်း ၵေးသီး ၸၢႆးၸၢမ်ႇမိူင်း လၢတ်ႈၼႄၼင်ႇၼႆ။ ၼႂ်းၸႄႈဝဵင်းမိူင်းၵိုင်ၵေႃႈသိုၵ်း RCSS တူင်ႉၼိုင်ၵႂႃႇမႃးၼပ်ႉႁူဝ်ပၢၵ်ႇလႄႈ မိူဝ်ႈဝၼ်းတီႈ 9-12 ၺႃးသိုၵ်းမၢၼ်ႈ 8 တပ်ႉၵွင် ဝႅတ်ႉလွမ်ႉ သွၵ်ႈယိုဝ်းလႄႈ ၵူၼ်းဝၢၼ်ႈႁူဝ်ၶၢႆး၊ ႁၢမ်းငၢႆး၊ ပႅၼ်ႇဝႅၼ်ႈ ဢမ်ႇယွမ်း 700 ပၢႆ လႆႈပၢႆႈယၢၼ် ႁိူၼ်းယေးတီႈယူႇ။ RCSS ၼႆႉ ပဵၼ်တပ်ႉသိုၵ်းဢၼ်လူင်းလၢႆးမိုဝ်းၵိုတ်းတိုၵ်းတူဝ်ႈမိူင်းဝႆႉၸုမ်းၼိုင်ႈ။ သိုၵ်းလူင် ပွင်ၸိုင်ႈၼႄးပူၼ်ႉပႅၼ်ပိုၼ်ႉတီႈၼႆသေ ၵႆႉၵႆႉႁႅၼ်းသိုၵ်းလေႃႇတိုၵ်းမႃး ၶိူဝ်းယႂ်း။

['ၵၢၼ်သိုၵ်း']

2018-07-25T07:15:35

https://shannews.org/archives/6585

ၵေႃၵပ်းသၢၼ်ၵူၼ်းၼုမ်ႇတႆး သီပေႃႉ ၸတ်းပွႆးလူင်းပၢင်သွၼ်ယုၵ်ႉမုၼ်းၼမ်ႉၵတ်ႉ

ၸုမ်းၵေႃၵပ်းသၢၼ်ၵူၼ်းၼုမ်ႇတႆး သၼ်လွႆမိူင်းတႆး SYN ၸႄႈဝဵင်းသီႇပေႃႉ ၸတ်းႁဵတ်းပၢင်ပွႆးလူင်းပၢင်သွၼ် ပူၵ်းပွင်ၼမ်ႉၵတ်ႉၵူၼ်းၼုမ်ႇ ၸုပ်ႈတီႈ 9 ။ ဝၼ်းတီႈ 21/07/2018 ၸုမ်းၵပ်းသၢၼ်ၵူၼ်းၼုမ်ႇတႆး သၼ်လွႆမိူင်းတႆး SYN ၸႄႈဝဵင်းသီႇပေႃႉ ၸတ်းႁဵတ်းပၢင်ပွႆးတူင်ႉတၵ်ႉသူင်ႇသင်ႇလုၵ်ႈႁဵၼ်းပၢင်သွၼ်ၸုပ်ႈ (9) တီႈဝၢၼ်ႈၼမ်ႉႁူးၼွႆႉ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ။ ၼႂ်းပၢင်ၼၼ်ႉတွၼ်ႈၽိုၼ်ယွင်ႈယေႃးလုၵ်ႈႁဵၼ်းၵတ်ႉၶႅၼ်ႇ၊ ၽူႈယႂ်ႇၵူၼ်းလူင်မွၵ်ႇလၢတ်ႈၶေႃႈၵႂၢမ်း၊ မီးတၢင်း ၵႃႈၾိင်ႈငႄႈလႄႈ ပၢင်မူၼ်ႈသိူဝ်းၸိူဝ်းၼႆႉ ၽူႈယႂ်ႇၵူၼ်းလူင်၊ ၶူးသွၼ်၊ လုၵ်ႈႁဵၼ်းလႄႈ ပေႃႈမႄႈပီႈၼွင်ႉၶဝ်ႈႁူမ်ႈ 700 ပၢႆ ၸုမ်းပီႈၼွင်ႉထုင်ႉမၢဝ်း ဢဝ်ပုၼ်ႈၽွၼ်းပဵၼ်ၸဝ်ႈတႃႇၼလဵင်ႉလူ။ ၸဝ်ႈၶူးၺႃႇၼေႃး ဝတ်ႉၼမ်ႉႁူးၼွႆႉ လၢတ်ႈဝႃႈ – “ ယိူင်းဢၢၼ်းၸုမ်းၵေႃၵပ်းသၢၼ် SYN ဢၼ်လႆႈပိုတ်ႇပၢင်သွၼ်ၼႆႉ တႃႇႁႂ်ႈလုၵ်ႈႁဵၼ်းႁဝ်းတေပဵၼ်မႃးၼေႃႇတႅၼ်းၶိူဝ်းႁဝ်းမိူဝ်းၼႃႈ ” ဝႃႈၼႆ။ ပၢင်သွၼ်ၼႆႉပူင်သွၼ်ပၼ် ပိုၼ်ႉထၢၼ်လိၵ်ႈတႆး၊ လိၵ်ႈဢိင်းၵလဵတ်ႈ၊ မၢႆမီႈၸိုင်ႈမိူင်းလႄႈ ပိုၼ်ႉထၢၼ်လၢႆးတႆး (108) လၢႆးမိုဝ်း၊ လၢႆးတႅၼ်း၊ လၢႆးၶွၼ်ႉ၊ လၢႆးလႅဝ်း၊ တၢင်းၵႃႈၾိင်ႈငႄႈၾိင်ႈထုင်းၸိူဝ်းၼႆႉ တႄႇဝၼ်းတီႈ 07/06/2018 တေႃႇထိုင် 21/07/2018 ၶၢဝ်းတၢင်း 45 ဝၼ်း ။ လုၵ်ႈႁဵၼ်းမီး 293 ၵေႃႉ လုၵ်ႈႁဵၼ်းသင်ၶမီး 51 ၸဝ်ႈ ၸၢႆးမီး 118ၵေႃႉ ယိင်း 124 ၵေႃႉ ၶူးသွၼ်မီး 12 ၵေႃႉ မီးမေႃသွၼ်ၼွၵ်ႈမိူင်းထႅင်ႈ 2 ၵေႃႉ ။ ၼိုင်ႈပီလႂ်ပူင်သွၼ်ပၼ် 2 ပွၵ်ႈ ၼႆယဝ်ႉ။

['ပၢႆးပိင်ႇၺႃႇ']

2018-07-25T06:17:06

https://shannews.org/archives/6582

ၾူၼ်တူၵ်းထပ်းၵၼ်လၢႆဝၼ်းသေ လိၼ်ၵူၼ်ႇတဵင်တၢင်း ၼႂ်းၸႄႈဝဵင်းမၢၼ်ႈတူင်ႈ တင်းၼမ်

ႁွင်ႈၵၢၼ်ပိုၼ်ၽၢဝ်ႇလူင်ပွင်ၸိုင်ႈ ပိုၼ်ၽၢဝ်ႇဢွၵ်ႇဝႆႉဝႃႈ ၶၢဝ်းၾူၼ်တူၵ်းထပ်းၵၼ်လၢႆဝၼ်းၼႆႉ လိၼ်ၵူၼ်ႇ တဵင် တၢင်းၼႂ်းၸႄႈဝဵင်းမၢၼ်ႈတူင်ႈ ၸိုင်ႈတႆးပွတ်းႁွင်ႇ။ သဵၼ်ႈတၢင်ႈ ဢၼ်လိၼ်ၵူၼ်ႇပၢင်းသႂ်ႇတဵင်ၼိူဝ်သဵၼ်ႈတၢင်းၼႆႉ ပဵၼ်ၼႂ်းၵႄႈမၢၼ်ႈတူင်ႈ – ဝၢၼ်ႈႁူးတူင်ႈ။ သဵၼ်ႈ တၢင်းၼႆႉ မိူဝ်ႈပီ 2013-2014 ၼၼ်ႉ လႆႈသိူဝ်ႇယၢင်ပၼ် တႃႇတၢင်းယၢဝ်း 15 လၵ်း။ ထိုင်မႃး ပီ 2015-2016 သမ်ႉ လႆႈသိုပ်ႇသိူဝ်ႇၵႂႃႇထႅင်ႈ 10 လၵ်း ႁူမ်ႈၵၼ်တင်းမူတ်း 25 လၵ်း တႄႇဢဝ် မၢၼ်ႈတူင်ႈ-ဝၢၼ်ႈႁူးတူင်ႈ- လွႆလမ်း ထိုင် ဝၢၼ်ႈၼႃးဢေႃႈ ၼႂ်းၸႄႈဝဵင်းမၢၼ်ႈတူင်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၼင်ႇႁိုဝ် ၵူၼ်းမိူင်းၼႂ်းပိုၼ်ႉတီႈ ပေႃးတေၵႂႃႇမႃးလႆႈလီၼၼ်ႉ ယူႇတီႈၾၢႆႇၸဝ်ႈၼႃႈတီႈၶဝ် လႆႈဢဝ်လူတ်ႉထုၺ် လိၼ်ၵူၼ်ႇတဵင်တၢင်းၸိူဝ်းၼၼ်ႉယဝ်ႉ။ တေႃႈလဵဝ် ၵူၼ်းမိူင်းၵႂႃႇမႃး လႆႈမိူၼ်ၵဝ်ႇယဝ်ႉ ဝႃႈၼႆ။

['ၵူႈလွင်ႈလွင်ႈ']

2018-07-25T06:10:04

https://shannews.org/archives/6580

သိုၵ်းလူင်ပွင်ၸိုင်ႈမၢၼ်ႈထႅမ်ႁႅင်းသိုၵ်း မုင်ႈၸူးၵေးသီးထႅင်ႈ

သိုၵ်းလူင်ပွင်ၸိုင်ႈမၢၼ်ႈထႅမ်ႁႅင်းသိုၵ်း မုင်ႈၸူး ၼႂ်းၸႄႈဝဵင်းၵေးသီးထႅင်ႈ ၵႃးသိုၵ်း 4 လမ်း ႁႅင်းသိုၵ်းမွၵ်ႈ 100 ၵူၼ်းမိူင်းဢွၼ်ၵၼ်မႆႈၸႂ် ၵူဝ်ပဵၼ်ပၢင်တိုၵ်းထႅင်ႈႁၢဝ်ႈႁႅင်း။ ဝၼ်းတီႈ 24/07/2018 ၵႃးသိုၵ်းမၢၼ်ႈ 4 လမ်း လုၵ်ႉတၢင်း မိူင်းၼွင် ၽိူမ်ႉထႅမ်ႁႅင်းသိုၵ်းၸူး ၸႄႈဝဵင်းၵေးသီး ၸႄႈ တွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၸၢႆးသူၺ်ႇတဵင်း ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၵေးသီး လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဝႃး ဝၼ်းတီႈ 24 တႄႉ သဵင်ၵွင်ႈယဵၼ်ဝႆႉ။ ၵူၺ်းၵႃႈ ၵူၼ်းပၢႆႈၽေးသိုၵ်းတႄႉ ပႆႇပွၵ်ႈႁိူၼ်းၵၼ်မူတ်းၼင်ႇၵဝ်ႇ ဢၼ်တိုၵ်ႉယူႇဝႆႉ တီႈ ဝတ်ႉဝၢၼ်ႈၽိူင်းၵေႃႈတိုၵ်ႉမီးယူႇၵူၺ်း။ ၵူၼ်းဢၼ်ၵိုတ်းဝႆႉတႄႉ ၵမ်ႈၼမ်ပဵၼ်ၵူၼ်းထဝ်ႈ၊ လုၵ်ႈဢွၼ်ႇလႄႈ ၼၢင်း ယိင်း။ ဢၼ်ပွၵ်ႈမိူဝ်းၼၼ်ႉတႄႉ ပဵၼ်ၵူၼ်းသႅၼ်းတူဝ်ဝႆးလႄႈ လူင်းသူၼ်ႁႆႈၼႃး။ ၵူဝ်ဝူဝ်းၵႂၢႆးတဝ်သူၼ် တဝ်ႁိူၵ်ႈ” ဝႃႈၼႆ။ ၸၢႆးၵျေႃႇ ၵူၼ်းပိုၼ်ႉတီႈ ၵေးသီး လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဝႃးတႄႉ ႁဝ်းၶႃႈႁၼ် ၵႃးသိုၵ်းမၢၼ်ႈ 4 လမ်း လုၵ်ႉ တၢင်း မိူင်းၼွင်သေ ၶိုၼ်ႈမႃး ၼႂ်းၵႃးၶဝ်ၼၼ်ႉ မီးၵူၼ်းတဵမ်ၵူႈလမ်း ၶဝ်မႃးၶျႃႉၵူၼ်းၶဝ်တီႈဝၢၼ်ႈၼႃးပၢင် ဝႃႈၼႆ။ ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 23/07/2018 ယၢမ်းၵၢင်ၼႂ် 10 မူင်း သိုၵ်းမၢၼ်ႈလေႃႇတိုၵ်း RCSS/ SSA ၾၢႆႇၼိူဝ် ဝၢၼ်ႈၼမ်ႉဢူပ်း ဢိူင်ႇႁူဝ်ပုင်ႇ ၸႄႈဝဵင်းၵေးသီး ႁဵတ်းႁႂ်ႈၵူၼ်းဝၢၼ်ႈ 86 ၵေႃႉ ဢွၼ်ၵၼ်ပၢႆႈၽေးမႃး သွၼ်ႈသဝ်းဝႆႉတီႈ ဝတ်ႉဝၢၼ်ႈၽိူင်း ဝႃႈၼႆ။ မီးၶၢဝ်ႇဝႃႈ RCSS တင်းသိုၵ်းလူင်ပွင်ၸိုင်ႈမၢၼ်ႈ ဢမ်ႇမီးပၢင်တိုၵ်းၵၼ်ၼႆသေတႃႉ ၽူႈတႅၼ်း ၸႄႈဝဵင်းၵေးသီး တႄႉဝႃႈ ၵူၼ်းမိူင်းလႆႈပၢႆႈ ယွၼ်ႉသိုၵ်းလူင်ပွင်ၸိုင်ႈမၢၼ်ႈလေႃႇတိုၵ်း RCSS ဝႃႈၼႆ။ ၵူၼ်းပၢႆႈၽေးသိုၵ်း ဢၼ်မႃးသွၼ်ႈဝႆႉတီႈဝတ်ႉဝၢၼ်ႈၽိူင်းၼၼ်ႉ တင်းမူတ်း ႁူဝ်ၵူၼ်းမီး 86 ၵေႃႉ။ တေႃႈလဵဝ် ယူႇတီႈပႃႇတီႇ ႁူဝ်သိူဝ်/ ၽူႈတႅၼ်းသၽႃး၊ ၸုမ်းၼမ်ႉၶူင်း ပရႁိတ မိူင်းၼွင်၊ ၾၢႆႇၽွင်းငမ်းၸႄႈဝဵင်းမိူင်းၼွင်-ၵေးသီး လႄႈ ၸဝ်ႈတူၼ်ၶူးလူင် ၸဝ်ႈသုၶမ်း ၸဵမ်ၸိူဝ်းၼႆႉ မႃးၸွႆႈထႅမ် လွင်ႈယူႇ လွင်ႈၵိၼ် ဝႃႈၼႆ။

['သုၼ်ႇလႆႈၵူၼ်း']

2018-07-24T09:43:47

https://shannews.org/archives/6574

ဢွၼ်ႇၸၢႆးတႆးၺႃးတီႉ ယွၼ်ႉထုၵ်ႇၼႄးဝႃႈ လၵ်ႉၶွမ်ႊၼၼ်ႉပေႃႈမႄႈပီႈၼွင်ႉၵမ်ႉဢွၵ်ႇၶွၵ်ႈ

ဢွၼ်ႇၸၢႆးတႆး ၶဝ်ႈႁဵတ်းၵၢၼ်ၼႂ်းမိူင်းထႆး ထုၵ်ႇၼႄးဝႃႈ ပဵၼ်ၵူၼ်းလၵ်ႉဢဝ်ၶွမ်ႊ လုၵ်ႈႁဵၼ်းၸၼ်ႉၸွမ်ၵဵင်းမႆႇၼႆသေ ၺႃးၸဝ်ႈၼႃႈတီႈပလိၵ်ႈထႆး တီႉၺွပ်းသႂ်ႇၶွၵ်ႈၼၼ်ႉ ပေႃႈမႄႈပီႈၼွင်ႉဢဝ်ငိုၼ်း 20,000 ၿၢတ်ႇသေၵႂႃႇၵမ်ႉ ဢွၵ်ႇၶွၵ်ႈ။ ဝၼ်းတီႈ 23/07/2018 ၶၢဝ်းယၢမ်းၵၢင်ၶမ်ႈ 10:00 မူင်းၼၼ် ၸုမ်းၸွႆႈထႅမ်သုၼ်ႇလႆႈႁႅင်းၵၢၼ် ၵဝ်ႉငဝ်ႈပူၵ်းပူင် သုၼ်ႇလႆႈၵူၼ်း HRDF ၸွႆႈထႅမ်သေ ပီႈၼွင်ႉၸွႆႈၵၼ်ႁႃငိုၼ်း 20,000 ၿၢတ်ႇသေ ၵႂႃႇၵမ်ႉဢဝ်တူဝ်ၸၢႆးလၢဝ် ဢွၵ်ႇၶွၵ်ႈမႃး။ ၸၢႆးလၢဝ်ၼႆႉ ၺႃးၼႄးဝႃႈ လၵ်ႉၶွမ်ႊ (ၶွမ်ႊၽိဝ်ႊတိူဝ်ႊ Note Book ) လုၵ်ႈႁဵၼ်းၸၼ်ႉၸွမ်ၵဵင်းမႆႇၼႆသေ ၺႃးတီႉသႂ်ႇၶွၵ်ႈ ႁိုင် 4 လိူၼ်ပၢႆ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃႈမႄႈပီႈၼွင်ႉမၼ်းၸၢႆး ၵႂႃႇၵူႈယိုမ်ငိုၼ်းပီႈၼွင်ႉလႄႈၵူၼ်းႁူႉၸၵ်းၵမ်ႈၽွင်ႈ ၊ ၽူႈမီးၼမ်ႉၸႂ်ၸွႆႈမႃးမွၵ်ႈ 700 -800 ၿၢတ်ႇ လႆႈဢဝ်ငိုၼ်းတႃႇ 20,000 ၿၢတ်ႇၵူၼ်းထႆး 3 ၵေႃႉၵမ်ႉယၼ်ပၼ်သေ ၸင်ႇဢဝ်တူဝ်မၼ်းၸၢႆးဢွၵ်ႇ မႃးလႆႈၶႃႈဢေႃႈ။ ၵူၺ်းၵႃႈၶၻီႊဢမ်ႇပႆႇယဝ်ႉပႆႇတူဝ်ႈ တေလႆႈၵပ်းသိုပ်ႇလုမ်းတြႃးထႅင်ႈ 6 လိူၼ်ထိုင် 1 ပီ ” ဝႃႈၼႆ။ ၸၢႆးလၢဝ် လၢတ်ႈတီႈၸဝ်ႈၼႃႈတီႈၾၢႆႇမၢႆမီႈဝႃႈ -“ ၶွမ်ႊဢၼ်ၶဝ်မႃးလိုမ်းဝႆႉၼႆႉ ပေႃႈလဵင်ႉႁဝ်းၵေႃႈ ပိုၼ်ၽၢဝ်ႇ ႁႃၸဝ်ႈၶွင်မၼ်းယူႇ ၵူၺ်းၵႃႈဢမ်ႇမီးၽႂ်မႃးဢဝ်သေပွၵ်ႈ ။ မီးၵူၼ်းမႃးထၢမ်ႁႃၶွမ်ႊၽိဝ်ႊတိူဝ်ႊတီႈၶႃႈ ၵူၺ်းၵႃႈၶႃႈသမ်ႉဢမ်ႇပွင်ႇၵႂၢမ်းၶဝ်လီ ၶႃႈၵေႃႈဢဝ်ၶွမ်းၼႆႉၵႂႃႇၵဵပ်းဝႆႉတီႈလင်ႁၢၼ်ႉ တၢင်းၶၢႆၶႃႈဢေႃႈ ၶဝ်သမ်ႉၼႄၶႃႈဢဝ်သေတီႉၶႃႈသႂ်ႇၶွၵ်ႈဢေႃႈ ” ဝႃႈၼႆ။ ၸၢႆးလၢဝ်ၼႆႉ ပဵၼ်လုၵ်ႈ ၸၢႆးတီ + ၼၢင်းမိၼ်ႉၽူၺ်း ပဵၼ်ၵူၼ်းမိူင်းပွၼ် ၸႄႈတွၼ်ႈလွႆလႅမ် ၸိုင်ႈတႆးပွတ်း ၸၢၼ်း ။ မီးပီႈၼွင်ႉႁူမ်ႈတွင်ႉ 6 ၵေႃႉ မၼ်းၸၢႆးပဵၼ်ၵေႃႉတီႈ 3 မႃးႁဵတ်းၵၢၼ် ၼႂ်းမိူင်းထႆးလႆႈပီပၢႆ။ ပေႃႈမႄႈႁဵတ်း ၵၢၼ်ၵေႃႇသၢင်ႈ မၼ်းၸၢႆးသမ်ႉႁဵတ်း ၵၢၼ်တီႈႁၢၼ်ႉ ၶၢႆတၢင်းၵိၼ်။ ၺႃးပလိၵ်ႈတီႉၺွပ်းမိူဝ်ႈ လိူၼ်မၢတ်ႉၶျ် 2018။

['ႁႅင်းငၢၼ်းၶၢမ်ႈမိူင်း']

2018-07-24T09:27:35

https://shannews.org/archives/6571

ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၵျၢင်ႉၵမ် ၼႂ်းဝႃႇ 3 လိူၼ်တီႈထမ်ႈမိူင်းၵႅတ်ႇ ဝဵင်းမိူင်းသၢတ်ႇ

ၶူးဝႃးၸဝ်ႈသိလ်ထမ်းဝုၼ်းၸုမ်ႉ ယေႃးတူဝ်ၵႂႃႇၵျၢင်ႉၵမ် ၼႂ်းဝႃႇၶၢဝ်းတၢင်း 3 လိူၼ်တီႈထမ်ႈ မိူင်းၵႅတ်ႇတၵ်ႉၵႃႇသတ်ႉထႃး ႁပ်ႉႁူမ်ၸူမ်းတွၼ်ႈဝႆႈသႃ။ ဝၼ်းတီႈ 23/07/2018 ၶူးဝႃးၸဝ်ႈသိလ်ထမ်းဝုၼ်းၸုမ်ႉ ယေႃးတူဝ်မဵတ်ႉတႃႇတြႃး ပၼ်တၵ်ႉၵႃႇသတ်ႉထႃးလႄႈ တေၶဝ်ႈတိုဝ်းၵမ်ၽွင်းၶၢဝ်းၼႂ်းဝႃႇ 3 လိူၼ်တီႈထမ်ႈဢိူင်ႇမိူင်းၵႅတ်ႇ ၸႄႈဝဵင်း မိူင်းသၢတ်ႇ ၸႄႈတွၼ်ႈမိူင်းသၢတ်ႇ။ ၸဝ်ႈမႁႃႇထွင်းသုၵ်ႇ ဢၼ်ပဵၼ်လုၵ်ႈၼွင်ႉပွင်ႈပၢႆ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ – “ ၸဝ်ႈပေႃႈသိလ်ထမ်းဝုၼ်းၸုမ်ႉ ဢွၵ်ႇၶၢဝ်းတၢင်းပွၵ်ႈၼႆႉ သင်ၶၸဝ်ႈ လုၵ်ႈၼွင်ႉပွင်ႈပၢႆ ဢမ်ႇလႆႈယေႃးတူဝ်ၸွမ်းမၼ်းၸဝ်ႈဝႃႈၸမ်ၶဝ်ႈဝႃႇယဝ်ႉၼႆလႄႈ ၵူဝ်မႃးၶိုၼ်းဢမ်ႇတၼ်း ၊ ပေႃးထိုင်မႃးၶၢဝ်းၼႂ်းဝႃႇ 3 လိူၼ်ၼႆ ၸဝ်ႈၶူးဝႃးၵျၢင်ႉၵမ်ၼႂ်းထမ်ႈတႃႇသေႇ ပိၵ်ႉဝႃၸႃ ဢမ်ႇလၢတ်ႈၵႂၢမ်း၊ ဢမ်ႇသုင်းၶဝ်ႈၽၵ်း သုင်းမၢၵ်ႇမႆႉမၢၵ်ႇတွၵ်ႇၵူၺ်း ” ဝႃႈၼႆ။ ၸၢႆးလူင် ၵူၼ်းမိူင်းသၢတ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ- “ ႁဝ်းၶႃႈၵူၼ်းမိူင်းတႄႉၸူမ်း သိူဝ်းတႄႉၶႃႈဢေႃႈ ဢၼ်ၸဝ်ႈႁဝ်းယေႃးတူဝ်မႃးၵျၢင်ႉၵမ်တီႈၼႆႈ 2 ပီထပ်းၵၼ် ၊ ၵူၼ်းဝၢၼ်ႈ ၵူၼ်းမိူင်းၼႂ်းဢိူင်ႇမိူင်းၵႅတ်ႇၼၼ်ႉၵေႃႈ ၽွင်းၶၢဝ်းၼႂ်းဝႃႇ 3 လိူၼ်ၼႆႉ ဢွၼ်ၵၼ်ၵိၼ်ဢႃႈသၢၵ်ႈ လွတ်ႈတင်းဝၢၼ်ႈဢေႃႈ ” ဝႃႈၼႆ။ ၸဝ်ႈၶူးဝႃးဝုၼ်းၸုမ်ႉၼႆႉ ၶိုၼ်ႈပဵၼ်သၢင်ႇမိူဝ်ႈဢႃယုလႆႈ 11 ၶူပ်ႇ၊ဢႃယု 12 ပီတၵ်ႉၵႃႇသတ်ႉထႃး ဢိူင်ႇမိူင်းၽူင်း ၵႂႃႇမွၵ်ႇယေႃးမုၼ်ႁပ်ႉဢဝ်ၸဝ်ႈမႃးပူၵ်းပွင်သႃသၼႃ တီႈဝတ်ႉၽရႃႉထၢတ်ႈ သီႊတွၼ်ႊရိူင်း (သီရိတွၼ်းႁိူင်း) ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း တေႃႇထိုင်ဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2018-07-24T08:57:16

https://shannews.org/archives/6567

တႆးၼင်ႇၵၼ် ၽိတ်းမေႃးပေႃႉထုပ်ႉၵၼ် တီႈဝဵင်းၵဵင်းမႆႇ

တႆးႁွတ်ႈၵဵင်းမႆႇ ၽိတ်းမေႃးပေႃႉထုပ်ႉၵၼ် တီႈၽၵ်းတူတႃႈၽႄး ဝဵင်းၵဵင်းမႆႇ ၾၢႆႇၼႃႈၵူၼ်းဢႅဝ်ႇမိူင်း တင်းၼမ် လႄႈၺႃးပလိၵ်ႈထႆး သွၵ်ႈႁႃတီႉၺွပ်း။ ဝၼ်းတီႈ 23/07/2018 ယၢမ်းၵၢင်ၶမ်ႈ မွၵ်ႈ 10:30 မူင်းၼၼ်ႉ မီးတႆး ၽိတ်းမေႃးပေႃႉထုပ်ႉၵၼ် ၾၢႆႇၼႃႈၵူၼ်း ဢႅဝ်ႇမိူင်း တီႈၽၵ်းတူတႃႈၽႄး ၼႂ်းဝဵင်းၵဵင်းမႆႇ ၸိုင်ႈထႆး လႄႈ ပလိၵ်ႈထႆးၶူၼ်ႉသွၵ်ႈႁႃတီႉဝႆႉယူႇၼႆ သိုဝ်ႇၶၢဝ်ႇ ၵဵင်းမႆႇၼိဝ်ႊသ် (Chiang Mai News) ဢွၵ်ႇဝႆႉ ၼင်ႇၼႆ။ ယူႇတီႈၸုမ်းသိုဝ်ႇၶၢဝ်ႇၵဵင်းမႆႇၼိဝ်ႊသ် ဢွၵ်ႇဝႆႉဝႃႈ “ ၸၢဝ်းထႆးယႂ်ႇ ၽိတ်းမေႃးပေႃႉထုပ်ႉၵၼ် ၸႂ်ႉၶိူင်ႈမိုဝ်းဢၼ်ၽိတ်း မၢႆမီႈသေႁႅမ်ႁူဝ်ၵၼ်။ လႆႈႁၼ်ၵွင်ႈထၢႆႇ CCTV မီး ၽူႈၸၢႆးသွင်ၵေႃႉႁႅမ်ၵၼ် ၵေႃႉၼိုင်ႈ လွၼ်ႈသိူဝ်ႈဝႆႉ။ ၽူႈၸၢႆးထႅင်ႈ ၵေႃႈၼိုင်ႈသမ်ႉ ဢဝ်ၶႅပ်းတိၼ်သေ ပေႃႉသႂ်ႇထႅင်ႈ။ ၽူႈၸၢႆးၵေႃႉ ဢၼ် ၺႃးပေႃႉထုပ်ႉၼၼ်ႉ သႂ်ႇသိူဝ်ႈသီလမ်ဝႆႉ။ လမ်းႁႅမ်ၵၼ်ႁၢႆတူဝ်ပၢႆႈၵႂႃႇ ႁင်းၽႂ်မၼ်း။ ၽူႈၸၢႆးၵေႃႉ ဢၼ်ၺႃးပေႃႉထုပ်ႉလႅပ်ႈမၢတ်ႇၸဵပ်းႁႅင်းဝႆႉ” ဝႃႈၼႆ။ လိူဝ်ၼၼ်ႉ မိူဝ်ႈဝၼ်းတီႈ 22/07/2018 ၼၼ်ႉၵေႃႈ ၵူၼ်းၸၢႆးၵေႃႉၼိုင်ႈ လွၼ်ႈသိူဝ်ႈ ၵေႃႉၼိုင်ႈသမ်ႉသႂ်ႇၵူၼ်တႆး ပေႃႉႁႅမ်ၵၼ်ၵၢင်တၢင်း ႁိမ်း Big C ႁၢင်ၻူင်း၊ ယၢမ်းၵၢင်ဝၼ်း 11 မူင်း ႁဵတ်းႁႂ်ႈၵႃးၵႂႃႇမႃး တိတ်းၶမ်။ ၵူၼ်းပိုၼ်ႉ တီႈလၢတ်ႈဝႃႈ ထႆးယႂ်ႇဢမ်ႇၸွမ်းမၢႆမီႈမိူင်းထႆး၊ ၽိတ်းမေႃးၵၼ်၊ ႁဵတ်းႁႂ်ႈၵူၼ်းပိုၼ်ႉတီႈမႆႈလိူတ်ႇၸွမ်း ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-07-24T07:32:05

https://shannews.org/archives/6563

ၵႃး 22 လေႃႉ တင်း လူတ်ႉၶိူင်ႈ ၽႃႇၵၼ် ၼႂ်းၸႄႈဝဵင်းၵျွၵ်ႉမႄး

ၼႂ်းၸႄႈဝဵင်းၵျွၵ်ႉမႄး ၵႃး တင်း လူတ်ႉၶိူင်ႈ ၽႃႇၵၼ် ၵူၼ်းႁေႃႈလူတ်ႉၶိူင်ႈ လႆႈမၢတ်ႇၸဵပ်းႁၢဝ်ႈႁႅင်း ဝႃႈၼႆ။ ဝၼ်းတီႈ 22/07/2018 ယၢမ်းဝၢႆးဝၼ်း 2:30 မူင်းၼၼ်ႉ ၵႃး 22 လေႃႉ တင်း လူတ်ႉၶိူင်ႈ ၽႃႇတမ်ၵၼ် တီႈႁိမ်း ဝၢၼ်ႈၼွင်ပိင် မၢႆလၵ်း (93/2-3) ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ယွၼ်ႉသွင်ၾၢႆႇၽႃႇတမ်ၵၼ်သေ ၵေႃႉႁေႃႈလူတ်ႉၶိူင်ႈ လႆႈမၢတ်ႇၸဵပ်းႁၢဝ်ႈႁႅင်း၊ ယူတ်းယႃတူဝ်ဝႆႉတီႈႁူင်းယႃ ၼွင်ပိင် ဝႃႈၼႆ။ ၵဵဝ်ႇၵပ်းလွင်ႈၼႆႉ ၵႃး 22 လေႃႉ လုၵ်ႉတၢင်း ဝဵင်းၵျွၵ်ႉမႄး- မုင်ႈၸူးတၢင်းႁူဝ်ၵိုတ်ႈ- ၼွင်ၶဵဝ် လူတ်ႉၶိူင်ႈသမ်ႉလုၵ်ႉ တၢင်း ဝဵင်းၼွင်ၶဵဝ်သေ ဢၢင်ႈၵႂႃႇၼွင်ပိင် ၽႃႇတမ်ၵၼ်ၼိူဝ်တၢင်းလူင်။ ၵူၼ်းႁေႃႈၵႃး ၸိုဝ်ႈႁွင်ႉ ၸၢႆးဢူး ပဵၼ်ၵူၼ်း ဝၢၼ်ႈၼွင်ပိင်လူင်။ လူတ်ႉၶိူင်ႈသမ်ႉ ၸိုဝ်ႈႁွင်ႉ ၸၢႆးသီႇတူႇ ပဵၼ်ၵူၼ်းဝၢၼ်ႈပၢင်တီး ဢိူင်ႇပၢင်တိုင် ဝႃႈၼႆ။ တေႃႈလဵဝ် ယူႇတီႈၾၢႆႇၸဝ်ႈၼႃႈတီႈပလိၵ်ႈၶဝ် လႆႈပိုတ်ႇဢမူႉ/ၶၻီႊ ဢဝ်လိူင်ႈၸဝ်ႈၵႃး 22 လေႃႉဝႆႉ ၸွမ်းၼင်ႇ ပၵ်း ပိူင်မၢႆမီႈဝၢၼ်ႈမိူင်းမီးၼၼ်ႉ ဝႃႈၼႆ။

['ၵူႈလွင်ႈလွင်ႈ']

2018-07-24T07:28:13

https://shannews.org/archives/6555

သိုၵ်းလူင်ပွင်ၸိုင်ႈၶိုၼ်ႈလေႃႇ RCSS ၵူၼ်းဝၢၼ်ႈၼႂ်းၵေးသီး 100 ပၢႆ လႆႈပၢႆႈ

သိုၵ်းလူင်ပွင်ၸိုင်ႈမၢၼ်ႈ တင်း သိုၵ်း RCSS/SSA ပဵၼ်ပၢင်တိုၵ်းၵၼ်ႁၢဝ်ႈႁႅင်း ၼႂ်းၸႄႈဝဵင်းၵေးသီး ၵူၼ်းမိူင်းမွၵ်ႈ 100 လႆႈဢွၼ်ၵၼ်ယၢၼ်ႁိူၼ်းယေးတီႈယူႇ။ ဝၼ်းတီႈ 23/07/2018 ယၢမ်းၵၢင်ၼႂ် 10 မူင်း ထိုင် 4 မူင်းဝၢႆးဝၼ်း သိုၵ်းလူင်ပွင်ၸိုင်ႈမၢၼ်ႈ ၶိုၼ်ႈလေႃႇ သိုၵ်း RCSS/SSA တီႈၵုင်းဝႅတ်ႈ ႁိမ်းဝၢၼ်ႈၼမ်ႉဢူပ်း ဢိူင်ႇႁူဝ်ပုင်ႇ ၸႄႈဝဵင်းၵေးသီး ၵူၼ်းဝၢၼ်ႈမၢၵ်ႇဝၢဝ်း တင်း ဝၢၼ်ႈၼမ်ႉဢူပ်း ႁူဝ်ၵူၼ်း ႁိမ်း 100 လႆႈပၢႆႈ ႁွတ်ႈၽႅဝ်ဝိႁၢရ်(ၵျွင်း)ဝၢၼ်ႈၽိူင်း ၼႂ်းၸႄႈဝဵင်းၵေးသီး ၸႄႈ တွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၸၢႆးၸၢမ်ႇမိူင်း ၽူႈတႅၼ်းသၽႃးၸႄႈမိူင်း ၸႄႈဝဵင်းၵေးသီး လၢတ်ႈတီႈၽူႈတွႆႇႁွၵ်ႈဝႃႈ “ ပၢင်တိုၵ်းၼႆႉ ပဵၼ်ၼႂ်းၵႄႈ ၵၢင် ဝၢၼ်ႈမၢၵ်ႇဝၢဝ်း တင်း ဝၢၼ်ႈၼမ်ႉဢူပ်း ၵူၼ်းဝၢၼ်ႈဢၼ်ပၢႆႈၽေးမႃးလၢတ်ႈဝႃႈ တိုၵ်ႉၵိုတ်းထႅင်ႈၸုမ်း ၼိုင်ႈ ဢၼ်တိုၵ်ႉမူၵ်းဝႆႉၼႂ်းထိူၼ်ႇ ၸိူဝ်းမႃးထိုင်တီႈဝတ်ႉ ဝၢၼ်ႈၽိူင်းႁဝ်းၶႃႈၼႆႉ ၶဝ်ဢမ်ႇတၼ်းလႆႈ ဢီႈသင်မႃး လႆႈၶူဝ်း ၸပ်းတူဝ်ၶဝ် မႃးၵူၺ်း” ဝႃႈၼႆ။ ၵဵဝ်ႇၵပ်းလူၺ်ႈၵူၼ်းပၢႆႈၽေးသိုၵ်း ဢၼ်ႁွတ်ႈၽႅဝ်ဝႆႉတီႈ ဝတ်ႉဝၢၼ်ႈၽိူင်းၼႆႉ မၢင်ၵေႃႉ ဢမ်ႇတၼ်းလႆႈၶူဝ်းလဵင်း သင်။ လွင်ႈၵိၼ်ယႅမ်ႉတႄႉ ယူႇတီႈဝတ်ႉသေတူၺ်းထိုင်လဵင်ႉလူဝႆႉ ဝႃႈၼႆ။ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ်ၸုမ်းဢၼ်လူင်းလၢႆးမိုဝ်းၵိုတ်းတိုၵ်း ပတ်း ပိုၼ်ႉတူဝ်ႈမိူင်း NCA ၸုမ်းၼိုင်ႈသေတႃႉ တၢင်ႈဢဝ်ႁူဝ်လိူၼ်ၵျူႊလၢႆႊမႃး ၺႃးၸုမ်းလူင်ပွင်ၸိုင်ႈႁႅၼ်းသိုၵ်း 8 တပ်ႉၵွင် ဝႅတ်ႉလွမ်ႉလေႃႇတိုၵ်းၼႂ်းဢိူင်ႇႁူဝ်ၶၢႆး၊ ဢိူင်ႇႁၢမ်းငၢႆး။ ယၢမ်းလဵဝ်သမ်ႉ ၶိုၼ်ႈတိုၵ်းၼႂ်းၸႄႈဝဵင်းၵေးသီး။

['သုၼ်ႇလႆႈၵူၼ်း']

2018-07-24T04:34:47

https://shannews.org/archives/6552

ၵူၼ်းမိူင်းၽျၢၵ်ႈ ၶိုင်တႃႇတၢင်ႇလိၵ်ႈထိုင် ၸွမ်ၸိုင်ႈမိူင်းႁူမ်ႈတုမ် သၢၼ်ၶတ်းၵၢၼ်ၶုတ်းၶမ်း ၼႂ်းပိုၼ်ႉတီႈ

ၵူၼ်းမိူင်းၽျၢၵ်ႈ ႁူပ်ႉထူပ်းဢုပ်ႇၵုမ်ၵၼ် ၶိုင်တႃႇယိုၼ်ႈလိၵ်ႈသၢၼ်ၶတ်းၵၢၼ်ၶုတ်းၶမ်း လူင်ပွင်ၸိုင်ႈမိူင်းႁူမ်ႈတုမ် ႁႂ်ႈၵူတ်ႇထတ်းႁၢမ်ႈပၼ် ၶွမ်ႊပၼီႊ ဝႃႈၼႆ။ ဝၼ်းတီႈ 23/07/2018 ယၢမ်းဝၢႆးဝၼ်း 1 မူင်း ထိုင် 4 မူင်း ပေႃႈဝၢၼ်ႈမႄႈမိူင်း၊ ၽူႈၵွၼ်းပွၵ်ႉ/ဢိူင်ႇ၊ ၽူႈတႅၼ်းသ ၽႃးလႄႈ ပႃႇတီႇၵၢၼ်မိူင်း ႁူမ်ႈၵၼ် ၸတ်းႁဵတ်းပၢင်ၵုမ် တီႈႁွင်ႈလုမ်းၽူႈတႅၼ်း ၼႂ်းၸႄႈဝဵင်းမိူင်းၽျၢၵ်ႈ ၸႄႈ တွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း။ ဢုပ်ႇဢူဝ်းၵၼ် လွင်ႈၶွမ်ႊပၼီႊတေလူင်းၶုတ်းၶမ်း ၼႂ်းၸႄႈဝဵင်းမိူင်းၽျၢၵ်ႈ တႃႇ 145,000 ဢေႊၶိူဝ်ႊၼၼ်ႉ ယွၼ်ႉဝႃႈတေတုမ်ႉတိူဝ်ႉၵူၼ်းဝၢၼ်ႈၵူၼ်းမိူင်းလႄႈ ၵဵဝ်ႇၵပ်းလွင်ႈၼႆႉ ယူႇတီႈ ၵူၼ်းမိူင်းၽျၢၵ်ႈ တေဢွၼ်ၵၼ်တႅမ်ႈလိၵ်ႈတၢင်ႇၸူး တီႈၸွမ်ၸိုင်ႈမိူင်းႁူမ်ႈတုမ် ဝႃႈၼႆ။ ၸၢႆးၶမ်းၸၼ် ႁူဝ်ပဝ်ႈပႃႇတီႈသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ လၢတ်ႈတီႈၽူႈတွႆႇႁွၵ်ႈဝႃႈ “မိူဝ်ႈဢွၼ်တၢင်း ႁဝ်းတၢင်ႇလိၵ်ႈထိုင်လူင်ပွင်ၸိုင်ႈမိူင်းတႆးၵမ်းၼိုင်ႈယဝ်ႉ ၵူၺ်းၵႃႈ ၶဝ်သမ်ႉဢမ်ႇဢဝ်ၵႂၢမ်းၵူၼ်းမိူင်း။ တေႃႈလဵဝ်ၼႆႉ လႆႈငိၼ်းဝႃႈ /ပၼ်ၶုတ်းၶမ်းယဝ်ႉၼႆဝႃႇ။ ၵဵဝ်ႇၵပ်းလွင်ႈၼႆႉ ႁဝ်းၶႃႈ ၵူၼ်းမိူင်းၽျၢၵ်ႈ ၸင်ႇမႃးဢုပ်ႇဢူဝ်းၵၼ်သေ တႅပ်းတတ်း လႆႈၸႂ်ၵၼ်ဝႃႈ ႁဝ်းၶႃႈတေႁဵတ်းလိၵ်ႈတၢင်ႇထိုင် ၸွမ်ၸိုင်ႈမိူင်းႁူမ်ႈတုမ်ၵမ်းသိုဝ်ႈ။ သင်ဝႃႈ လူင်ပွင်ၸိုင်ႈဢမ်ႇၵူတ်ႇထတ်းႁၢမ်ႈႁႄႉ ၶွမ်ႊပၼီႊ။ ၶွမ်ႊပၼီႊၶဝ် တိုၵ်ႉလူင်းမႃးၵူတ်ႇထတ်း တူၺ်းၼႃႈလိၼ်တႃႇၶုတ်း ယူႇၸိုင် ႁဝ်းၶႃႈ ၵူၼ်းမိူင်း တေႁူမ်ႈၵၼ်သေ ဢွၵ်ႇၼႄၵၢင်ၸႂ်” ဝႃႈၼႆ။ ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 11/10/2017 ၼၼ်ႉ ၵူၼ်းမိူင်းၽျၢၵ်ႈ ႁူမ်ႈၵၼ်သေ တႅမ်ႈလိၵ်ႈသၢၼ်ၶတ်း လွင်ႈတေၶုတ်းၶမ်းၼႆႉသေ တၢင်ႇထိုင်လူင်ပွင်ၸိုင်ႈမိူင်းတႆး ယဝ်ႉၵမ်းၼိုင်ႈ။ ၸၢႆးၶမ်းၸၼ် လၢတ်ႈဝႃႈ တေႃႈလဵဝ် ႁဝ်းၶႃႈ တိုၵ်ႉတေၵဵပ်းသဵၼ်ႈၸိုဝ်ႈလႄႈလၢႆးမိုဝ်းၵူၼ်းမိူင်းႁဝ်းၶႃႈယူႇ၊ ဢမ်ႇႁိုင် သင်ၼႆႉ ႁဝ်းၶႃႈ တေတၢင်ႇလိၵ်ႈၸူးတီႈၸွမ်ၸိုင်ႈမိူင်းႁူမ်ႈတုမ်။ ၵူၼ်းမိူင်းၽျၢၵ်ႈႁဝ်း ဢွၼ်ၵၼ်မႆႈၸႂ် ႁႆႈၼႃးႁဝ်း တေလူႉလႅဝ်၊ သၽႃႇဝသိင်ႇဝႅတ်ႉလွမ်ႉ၊ မႄႈၼမ်ႉ၊ ၼမ်ႉၼွင် တေလူႉလႅဝ်ပႃးၸွမ်းထႅင်ႈ လွင်ႈၼႆႉ ၵူၼ်းမိူင်းႁဝ်းၶႃႈ ဢွၼ်ၵၼ်မႆႈၸႂ်တႄႉတႄႉ ဝႃႈၼႆ။ ၶွမ်ႊပၼီႊ ဢၼ်တေလူင်းၶုတ်းၶမ်း ၼႂ်းၸႄႈဝဵင်းမိူင်းၽျၢၵ်ႈၼႆႉ ပဵၼ်ၶွမ်ႊပၼီႊ Access resources Asia co.Itd (မိူင်းဢေႃႊသတြေႊလီႊယိူဝ်ႊ)။ ၵူၼ်းမိူင်းၼႂ်း 13 ဢိူင်ႇ တေၺႃးၽွၼ်းႁၢႆႉၸႃႉၼႆသေ ဢွၼ်ၵၼ်သၢၼ်ၶတ်း လၢႆလၢႆပွၵ်ႈယဝ်ႉ ဝႃႈၼႆ။

['သုၼ်ႇလႆႈၵူၼ်း']

2018-07-24T03:38:49

https://shannews.org/archives/6549

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/24၊ BNI/SHAN TV Program, 2018/07/24

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/24၊ BNI/SHAN TV Program, 2018/07/24

['Uncategorized']

2018-07-24T03:06:28

https://shannews.org/archives/6546

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/24၊ BNI/SHAN TV Program, 2018/07/24

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/07/24၊ BNI/SHAN TV Program, 2018/07/24

['Uncategorized']

2018-07-23T10:07:58

https://shannews.org/archives/6543

ၾၢႆႇပႃႇထိူၼ်ႇလုမ်ႈၾႃႉ တွႆႇၾၢင်ႉႁႂ်ႈၸွႆႈၵၼ်တူၺ်းလူထိူၼ်ႇၶိူဝ်းၸွမ်းသၢပ်ႇၼမ်ႉၶွင်

ၾၢႆႇတူၺ်းလွမ်သတ်း၊ ပႃႇထိူၼ်ႇလုမ်ႈၽႃႉ WWF ပၼ်ၾၢင်ႉ ထႆး၊ လၢဝ်း၊ မၢၼ်ႈ၊ ၵမ်ႊပူႊၶျႃႊ၊ ဝႅတ်ႊၼၢမ်ႊ ႁႂ်ႈၸွႆႈတူၺ်းထိုင်ၼမ်ႉၶွင်လႆလတ်း ၊ ယွၼ်ႉၼႂ်းၶၢဝ်းတၢင်း 10 ပီ တၢင်းၼႃႈၼႆႉ ပႃႇမႆႉလႄႈတူဝ်သတ်းၸၢင်ႈမူၺ်ႉ ။ ဝၼ်းတီႈ 22/07/2018 သိုဝ်ႇၶၢဝ်ႇ MGR ပိုၼ်ၽၢဝ်ႇဝႃႇ ၾၢႆႇတူၺ်းလွမ်သတ်း၊ ပႃႇထိူၼ်ႇလုမ်ႈၾႃႉ World Wide Fund for Nature ပိုၼ်ၽၢဝ်ႇၾၢင်ႉတိူၼ်ဝႃႈ ၸွမ်းၾင်ႇၼမ်ႉၶွင်(ၼမ်ႉၶူင်) ဢၼ်မီးလၢႆၸိုင်ႈမိူင်း မိူၼ်ၼင်ႇ မိူင်း ၵမ်ႊပူႊၶျႃႊ၊ လၢဝ်း၊ မိူင်းႁူမ်ႈတုမ်မၢၼ်ႈ၊ မိူင်းထႆးလႄႈ မိူင်းဝႅတ်ႊၼၢမ်ႊ 5 မိူင်းၼႆႉ ၶဝ်ႈပႃးတီႈၼိုင်ႈ ၼႂ်း 11 ပိုၼ်ႉတီႈလုမ်ႈၾႃႉ ဢၼ်ပိုၼ်ႉတီႈ ပႃႇမႆႉၸၢင်ႈလူႉၵွႆၼမ်ၼႂ်းၶၢဝ်းတၢင်းထႅင်ႈ 10 ပီမိူဝ်းၼႃႈ ။ သင်ၵူၼ်းဝၢၼ်ႈၵူၼ်းမိူင်း ဢမ်ႇသႂ်ႇၸႂ်တူၺ်းလွမ်ႁၵ်ႉသႃၵႂႃႇ ဝႃႈၼႆ။ ၸၢႆးၶိူဝ်းသႅင် ၸုမ်းတူင်ႉၼိုင်သိင်ႇဝႅတ်ႉလွမ်ႉၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးတတ်းမႆႉယႃႉပႃႇထိူၼ်ႇၼႆ ဝၢႆးမႃးတေၸၢင်ႈလႆႈထူပ်းၽေးၼမ်ႉႁႅင်ႈ ဢမ်ႇၼၼ်ၼမ်ႉထူမ်ႈ ၼမ်ႉႁွင်ႈတိုၼ်ႈ ၼမ်ႉလေႃႇထူ ၵိၼ်ၾင်ႇၼမ်ႉၵူၼ်ႇ ။ ၶၢဝ်းမႆႈ မႆႈႁႅင်း ၶၢဝ်းၵတ်းၵတ်းႁႅင်း ၾိင်ႈၾႃႉရႃႇသီႇလႅၵ်ႈလၢႆႈ ၶၢဝ်းၾူၼ် ၾူၼ်ဢမ်ႇတူၵ်းၸိူဝ်းၼႆႉယဝ်ႉ” ဝႃႈၼႆ။ ယင်းပိုၼ်ၽၢဝ်ႇပႃးဝႆႉထႅင်ႈဝႃႈ 5 ၸိုင်ႈမိူင်း ဢၼ်တိတ်းၸပ်းၾင်ႇမႄႈၼမ်ႉၶွင် ၽိုၼ်ပႃႇမႆႉတေၸၢင်ႈမွတ်ႈဝၢႆး ႁၢႆၼၼ်ႉ ပဵၼ်ယွၼ်ႉၵၢၼ်မႄႇၶႂၢၵ်ႈပိုၼ်ႉတီႈၵၢၼ်ၽုၵ်ႇသွမ်ႈ ၊ ၽုၵ်ႇယၢင်ရႃႇပႃႇ၊ တႅပ်းမႆႉယႃႉပႃႇထိူၼ်ႇ/ လႃႈထိူၼ်ႇတီႉၺွပ်းတူဝ်သတ်းထိူၼ်ႇ ၊ ႁဵတ်းၾၢႆ၊ ၶႂၢၵ်ႈသဵၼ်ႈတၢင်းလႄႈၵၢၼ်ၵေႃႇသၢင်ႈ တၢင်ႇၸိူဝ်ႉတၢင်ႇပိူင်ထႅင်ႈ ၸိူဝ်းၼႆႉ ၼႆယဝ်ႉ။

['သိင်ႇဝႅတ်ႉလွမ်ႉ']

2018-07-23T09:28:06

https://shannews.org/archives/6540

CSSU ဢွၵ်ႇလိၵ်ႈတုၵ်းယွၼ်း ႁႂ်ႈသွင်တပ်ႉသိုၵ်းတူၺ်းၼႃႈ ၵူၼ်းမိူင်းသေ ႁူပ်ႉဢုပ်ႇၵၼ်

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢွၵ်ႇလိၵ်ႈတုၵ်းယွၼ်းႁႂ်ႈ ႁူဝ်ပဝ်ႈလူင်တပ်ႉသိုၵ်းၸိုင်ႈတႆး RCSS လႄႈ SSPP တူၺ်းၼႃႈၵူၼ်းမိူင်းလႄႈ ၸိူဝ်ႉၸၢတ်ႈသေ ႁူပ်ႉဢုပ်ႇၵၼ်။ ဝၼ်းတီႈ 21/07/2018 ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး Committee for Shan State Unity ( CSSU) ဢွၵ်ႇလိၵ်ႈယိုၼ်ႈယွၼ်းထိုင် ႁူဝ်ပဝ်ႈလူင်တပ်ႉသိုၵ်းၸိုင်ႈတႆး SSPP/SSA ၸဝ်ႈပၢင်ႇၾႃႉလႄႈ ႁူဝ်ပဝ်ႈလူင်တပ်ႉသိုၵ်း ၸိုင်ႈတႆး RCSS/SSA ၸဝ်ႈယွတ်ႈသိုၵ်း ႁႂ်ႈတူၺ်းၼႃႈ ၵူၼ်းမိူင်းသေ ႁူပ်ႉဢုပ်ႇဢူဝ်းၵၼ် ၵႄႈ လိတ်ႈ ပၼ်ႁႃ ဢၼ်ၵိူတ်ႇၶိုၼ်ႈပဵၼ်ယူႇယၢမ်းလဵဝ် ။ ၼႂ်းၽိုၼ်လိၵ်ႈၼၼ်ႉပႃးဝႆႉဝႃႈ – ၵူၼ်းဝၢၼ်ႈၵူၼ်းမိူင်းတင်းၼမ် လႆႈဢွၼ်ၵၼ် ပွႆႇပႅတ်ႈသူၼ် ႁႆႈၼႃးသေ ဢွၼ် ၵၼ်ပၢႆႈသွၼ်ႈယူႇတီႈလွတ်ႈၽေး လႆႈႁၼ်လႆႈငိၼ်းယဝ်ႉလီမွင်ၸႂ်တႄႉတႄႉ၊ ၶၢဝ်းယၢမ်းမိူဝ်ႈလဵဝ်ပဵၼ်ၽွင်းႁဵတ်း ႁႆႈႁဵတ်းၼႃး ပေႃးဢမ်ႇလႆႈၽုၵ်ႇမၢၵ်ႇၶဝ်ႈတဝ်ႈၼမ်ႉမိူဝ်ႈလဵဝ်ၼႆ ၸိူဝ်းၶဝ်တေ ထူပ်းတၢင်းယၢပ်ႇတႄႉတႄႉၸိူဝ်း ၼႆႉ။ လုင်းၸၢႆးဢၢႆႈပဝ်း ၽူႈၼင်ႈၸိုင်ႈ CSSU လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တႆးတေႃႇတႆးမီး ပၼ်ႁႃၵၼ်ၼႆႉ ဢမ်ႇလီပဵၼ် ၊ ၵူၼ်းဝၢၼ်ႈၵူၼ်းမိူင်းသမ်ႉလႆႈပၢႆႈ ႁဝ်းၶႃႈႁၼ်ၵူၼ်းထဝ်ႈ၊ ၵူၼ်းယိင်းလုၵ်ႈဢွၼ်ႇၸိူဝ်းလႆႈပၢႆႈၽေး ၸိူဝ်းၼၼ်ႉ ၶဝ်တုၵ်ႉၶယၢပ်ႇၸႂ်တႄႉတႄႉ ႁၼ်ယဝ်ႉလီယိၼ်းၶေႃးၶူမ်။ ၵွပ်ႈၼၼ်လႄႈ ၼင်ႇႁိုဝ်ဝၢၼ်ႈမိူင်းတေ ၵတ်းယဵၼ် ၵူၼ်းမိူင်းလႆႈယူႇသႃႇၼၼ်ႉ ယွၼ်းႁႂ်ႈၽူႈဢွၼ်ႁူဝ်တပ်ႉသိုၵ်းတင်းသွင်ၸဝ်ႈ တူၺ်းၼႃႈၵူၼ်းမိူင်း ဢေးလူၵူၼ်းမိူင်းသေ ႁူပ်ႉထူပ်းဢုပ်ႇဢူဝ်းၵၼ် ၵႄႈလိတ်ႈပၼ်ႁႃၵႂႃႇသေၵမ်းဝႃႈၼႆ။ တင်ႈဢဝ်ဝူင်ႈတီႈ 3 လိူၼ်ၵျူႊလၢႆႊၼႆႉမႃး ပၼ်ႁႃသိုၵ်းသိူဝ်ၼႂ်းၸႄႈဝဵင်းၼမ်ႉတူႈယႂ်ႇၶိုၼ်ႈမႃး၊ ၵူၼ်းမိူင်းလႆႈပၢႆႈ ႁဵင်ပၢႆ၊ RCSS ပိုၼ်ၽၢဝ်ႇဝႃႈၸုမ်း SSPP/SSA ဢွၼ်ၸုမ်းဢူၺ်းလီပွတ်းႁွင်ႇ မႃးယိုဝ်းၶဝ်ၵူၺ်းၵႃႈလွင်ႈၼႆႉ SSPP တႄႉဢမ်ႇယိုၼ်ယၼ်။

['ၵၢၼ်သိုၵ်း']

2018-07-23T07:54:45

https://shannews.org/archives/6538

ပၢင်တိုၵ်းၼႂ်းပိုၼ်ႉတီႈ ပႆႇယဵၼ် ၵူၼ်းမိူင်းဢွၼ်ၵၼ်မႆႈၸႂ် ဢမ်ႇၸၢင်ႈလူင်းႁႆႈ-ၼႃး

ငဝ်းလၢႆးပၢင်တိုၵ်းသိုၵ်းသိူဝ်ၼႂ်းပိုၼ်ႉတီႈ ပႆႇယဵၼ် ၵူၼ်းမိူင်းထုင်ႉဝၢၼ်ႈၸၢမ်၊ မိူင်းမူႉ/ၼမ်ႉတူႈ ဢွၼ်ၵၼ်မႆႈၸႂ် လႄႈႁူပ်ႉထူပ်းယၢပ်ႇၽိုတ်ႇတႃႇလူင်းႁႆႈလူင်းသူၼ်၊ ႁဵတ်ၼႃး တႃႇႁႃၵိၼ်လဵင်ႉတွင်ႉ။ မိူဝ်ႈၼႆႉ ဝၼ်းတီႈ 23/07/2018 ယၢမ်းၵၢင်ၼႂ် တပ်ႉသိုၵ်း TNLA တင်း RCSS ပဵၼ်ပၢင်တိုၵ်း ႁိမ်းဝၢၼ်ႈမိူင်းႁူၺ်ႈ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၵူၼ်းဝၢၼ်ႈပၢင်ၵုတ်ႇ ဢွၼ်ၵၼ်မႆႈၸႂ် လွင်ႈႁူမ်ႇလူမ်ႈ။ ၵူၼ်းပိုၼ်ႉတီႈ ဝၢၼ်ႈပၢင်ၵုတ်ႇ လၢတ်ႈဝႃႈတီႈၽူႈတွႆႇႁွၵ်ႈဝႃႈ “ မိူဝ်ႈၼႆႉႁဝ်းၶႃႈ လႆႈငိၼ်းသဵင်ၵွင်ႈ ႁိမ်းဝၢၼ်ႈမိူင်းႁူၺ်ႈ ၾၢႆႇပုၼ်ႉဝၢၼ်ႈပၢင်ၵုတ်ႇ။ ယူႇတီႈသိုၵ်း RCSS လၢတ်ႈတီႈၵူၼ်းဝၢၼ်ႈ ႁႂ်ႈၵူၼ်းဝၢၼ်ႈပၢင်ၵုတ်ႇ ၶၢႆႉၵႂႃႇ ၼႂ်းဝဵင်း ၼမ်ႉတူႈၵမ်းၼိုင်ႈ။ တေႃႈလဵဝ် သိုၵ်း 2 ၾၢႆႇၼႆႉ TNLA သမ်ႉ ယူႇၼွၵ်ႈဝၢၼ်ႈတၢင်းပွတ်းသူၼ်ၵူၺ်ႈ ၼွင်ၵၢင်။ RCSS သမ်ႉ ယူႇဝႆႉၼႂ်းဝၢၼ်ႈပၢင်ၵုတ်ႇ” ဝႃႈၼႆ။ ၵူၼ်းဝၢၼ်ႈၵူၼ်းသူၼ် ႁၢင်ႈႁႅၼ်းပၢႆႈသိုၵ်းထႅင်ႈၵမ်းၼိုင်ႈသေၼႃႉ ယင်းပႆႇႁွတ်ႈၽႅဝ်ၼႂ်းဝဵင်းၼမ်ႉတူႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈၶွမ်ႊမတီႊၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းပၢႆႈၽေးသိုၵ်း ဝၢၼ်ႈပၢင်ၵုတ်ႇၼၼ်ႉ တေဢွၼ်ၵၼ်မႃး ၼႂ်းဝဵင်းၼႆ ႁဝ်းၶႃႈယင်းပႆႇလႆႈႁူႉၶၢဝ်ႇမၼ်း။ ယူဝ်ၶေး ၶၢဝ်ႇမၼ်းပႆႇမႃးထိုင်တီႈႁဝ်းၵေႃႈပဵၼ်လႆႈ။ တေႃႈလဵဝ် ၵူၼ်းပၢႆႈၽေး ႁိမ်း 2 ႁဵင်ၵေႃႉၼၼ်ႉ မိူဝ်ႈပူၼ်ႉမႃး 2-3 ဝၼ်းၼၼ်ႉတႄႉ ၶဝ်ဢွၼ်ၵၼ်ပွၵ်ႈမိူဝ်းႁိူၼ်းၽႂ်မၼ်းမူတ်းယဝ်ႉ ၶဝ်ၶႂ်ႈမိူဝ်းၽုၵ်ႇႁႆႈ၊ ၽုၵ်ႇၼႃး ၼႃႇယဝ်ႉ” ဝႃႈၼႆ။ ၵဵဝ်ႇၵပ်းလွင်ႈပၼ်ႁႃ ပၢင်တိုၵ်းသိုၵ်းသိူဝ်ၼႂ်းပိုၼ်ႉ ၼႂ်းၸႄႈဝဵင်းၼမ်ႉတူႈၼႆႉသေ ၵူၼ်းမိူင်းၼပ်ႉႁူဝ်ႁဵင် ဢွၼ်ၵၼ် ပၢႆႈၽေးသိုၵ်း ႁၢမ်းႁဵတ်းၵၢၼ်ႁႆႈၼႃး ႁူပ်ႉလွင်ႈယၢပ်ႇၽိုတ်ႇတႃႇၵၢၼ်ႁႃၵိၼ်လဵင်ႉတွင်ႉ။ တေႃႈလဵဝ် ၵူၼ်းဝၢၼ်ႈ ဢွၼ်ၵၼ်ၵူဝ်/မႆႈၸႂ် ဢမ်ႇႁတ်းလူင်းႁဵတ်းႁႆႈၼႃး ၵူဝ်ၺႃးၸၢၵ်ႇသိုၵ်း ဝႃႈၼႆ။ တင်ႈဢဝ်ဝူင်ႈတီႈ 3 လိူၼ်ၵျူႊလၢႆႊၼႆႉမႃး ပၢင်တိုၵ်းၼႂ်းၸႄႈဝဵင်းၼမ်ႉတူႈပဵၼ် ႁၢဝ်ႈႁႅင်း ၵူၼ်းမိူင်းလႆႈ ပၢႆႈၽေး သိုၵ်းသွၼ်ႈ ယူႇတီႈဝတ်ႉၵျွင်းမုၼ်ၸဝ်ႈ ၼႂ်းၼမ်ႉတူႈ သီႇပေႃႉၼပ်ႉႁဵင်။ ၼႂ်းဝၼ်းတီႈ 19 ၼၼ်ႉ သဵင်ၵွင်ႈယဵၼ် ယဝ်ႉ ပွၵ်ႈမိူဝ်းၶိုၼ်းဝၢၼ်ႈၽႂ် ဝၢၼ်ႈမၼ်းသေတႃႉ ဢမ်ႇပႆႇမီးလွင်ႈႁူမ်ႇလူမ်ႈ၊ ဢမ်ႇမီးၸုမ်းလႂ်ၵႅတ်ႇၵင်ႈသၢႆၸႂ်ၵူၼ်း မိူင်းယဝ်ႉ ဝႃႈၼႆ။ ၵူၼ်းမိူင်း ဢၼ်လႆႈပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈၼႆႉပဵၼ် ဝၢၼ်ႈမႂ်ႇ၊ ၼွင်ငိုၼ်း၊ ၼႃးႁူၵ်ႈ၊ ၼမ်ႉသီႇ လိၼ်း၊ ပၢင်ႁၢတ်ႇ၊ ပၢင်လူင်၊ မၢၵ်ႇၵႅင်း၊ မၢၼ်ႈၶႄႇလႄႈ ဝၢၼ်ႈသႃႇ ၸိူဝ်းၼႆႉ ဢၼ်လႆႈၵူဝ်ၽေးသိုၵ်းယူႇယၢမ်းလဵဝ်သမ်ႉ သူၺ်ၵူၺ်ႈ၊ ၼွင်ၵၢင်၊ မိူင်းႁူၺ်ႈ၊ ပၢင်ၵုတ်ႇ ၸိူဝ်းၼႆႉ။

['သုၼ်ႇလႆႈၵူၼ်း']

2018-07-23T07:49:07

https://shannews.org/archives/6535

ၶၢဝ်းတၢင်း 7 လိူၼ်ပၢႆ ပလိၵ်ႈထႆး တီႉႁႅင်းၵၢၼ် သူင်ႇပွၵ်ႈ လႅၼ်လိၼ်တႆး – ထႆး မီးၵႂႃႇ 600 ၵေႃႉ

ႁႅင်းၵၢၼ်မိူင်းႁူမ်ႈတုမ် ဢၼ်ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆး ဢမ်ႇထုၵ်ႇမႅၼ်ႈၸွမ်းမၢႆမီႈၵူၼ်းႁဵတ်းၵၢၼ်မိူင်းထႆးၼၼ်ႉ ထုၵ်ႇတီႉၺွပ်းသေ သူင်ႇတူဝ်ပွၵ်ႈၶိုၼ်း တၢင်းလႅၼ်လိၼ် တႆး-ထႆး ၸႄႈဝဵင်းတႃႈၶီႈလဵၵ်း မီးၵႂႃႇယဝ်ႉ ႁူဝ်ၵူၼ်း 600 ၵေႃႉ။ တႄႇဢဝ် ဝၼ်းတီႈ 01/01/2018 ထိုင် 17/07/2018 ၶၢဝ်းတၢင်း 7 လိူၼ်ပၢႆၼႆႉမႃး ပလိၵ်ႈထႆး တီႉၺွပ်းႁႅင်းၵၢၼ် မိူင်းႁူမ်ႈတုမ် ဢၼ်ၽိတ်းမၢႆမီႈ ၼႂ်းမိူင်းထႆးၼၼ်ႉ သူင်ႇတူဝ်မွပ်ႈပၼ် ၾၢႆႇၸဝ်ႈၼႃႈတီႈမၢၼ်ႈ တီႈၶူဝ်မိုတ်ႈၵိုဝ်း မၢႆ 2 လႅၼ်လိၼ်တႆး-ထႆး တီႈၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း။ တင်းမူတ်း သူင်ႇတူဝ် မွပ်ႈယိုၼ်ႈပၼ် ၽူႈ ၸၢႆး 399 ၵေႃႉလႄႈ ၽူႈယိင်း 201 ၵေႃႉယဝ်ႉ ဝႃႈၼႆ။ ၶၢဝ်ႇ Tachileik ဢွၵ်ႇဝႆႉဝႃႈ မိူဝ်ႈဝၼ်းတီႈ 17 လိူၼ်ၼႆႉ ပလိၵ်ႈထႆး သူင်ႇပွၵ်ႈမႃးထႅင်ႈ 14 ၵေႃႉ ၽူႈၸၢႆး 10 ၵေႃႉ လႄႈ ၽူႈယိင်း 4 ၵေႃႉ ဝႃႈၼႆ။ ၵဵဝ်ႇၵပ်း ႁႅင်းၵၢၼ်မိူင်းႁူမ်ႈတုမ် ဢၼ်ထုၵ်ႇတီႉၺွပ်းသေသူင်ႇတူဝ်ပွၵ်ႈမႃးၼႆႉ ယူႇတီႈၽူႈမီးပုၼ်ႈၽွၼ်း တၢင်းၾၢႆႇ တႃႈၶီႈလဵၵ်း လၢႆလၢႆၾၢႆႇႁူမ်ႈၵၼ်ၵႂႃႇၵူတ်ႇထတ်းတေႃႉႁပ်ႉတူဝ်ၶဝ်ႈမႃးၶိုၼ်းၼႂ်းမိူင်း ဝႃႈၼႆ။ လွင်ႈႁႅင်းၵၢၼ်မိူင်းႁူမ်ႈတုမ် ဢၼ်ထုၵ်ႇတီႉၺွပ်းသူင်ႇတူဝ်ပွၵ်ႈၶိုၼ်းမႃးၼႆႉ ယွၼ်ႉဝတ်းဝႂ်ဢမ်ႇတဵမ်ထူၼ်ႈ၊ ၽိတ်းဢွင်ႈ တီႈႁဵတ်းၵၢၼ်၊ ဢမ်ႇမီးဝႂ်ႁဵတ်းၵၢၼ်၊ ပၢတ်ႊသပွတ်ႊမူတ်းဢႃယုလႄႈ ဝီႊသႃႊမူတ်း ၸိူဝ်းၼႆႉ ဝႃႈၼႆ။ ၶႅပ်းႁၢင်ႈ – CNCMC

['ႁႅင်းငၢၼ်းၶၢမ်ႈမိူင်း']

2018-07-23T07:43:02

https://shannews.org/archives/6528

ၵေႃလိၵ်ႈလၢႆး ၵဵင်းမႆႇ လႄႈ ဝူင်းၸိူင်းလႅဝ်း ယုၵ်ႉယွင်ႈ ၵမ်ႉၸွႆႈထႅမ် မေႃၵႂၢမ်း ၸၢႆးသၢႆမၢဝ်း

ပၢင်ပွႆးမူၼ်ႈသိူဝ်း ၵိုၵ်းပိုၼ်း ၸၢႆးသၢႆမၢဝ်း လႄႈ ဝူင်းၸိူင်းလႅဝ်း ၸတ်းႁဵတ်းတီႈၵဵင်းမႆႇ ၸိုင်ႈထႆး ယဝ်ႉတူဝ်ႈ လီငၢမ်း။ ဝၼ်းတီႈ 22/07/2018 ၵေႃၵမ်ၵၢၼ် ပွင်ပဵၼ်ပၢင်ပွႆး ၸၢႆးသႅင်ယ ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်း ၵဵင်းမႆႇ တင်း ၸၢႆးတႃႇဢူး ႁူဝ်ၼႃႈ ဝူင်းၸိူင်းလႅဝ်း ႁူမ်ႈၵၼ်သေ ယုၵ်ႉယွင်ႈ ၵမ်ႉၸွႆႈ မေႃၵႂၢမ်းၸိုဝ်ႈသဵင်ယႂ်ႇ ၸၢႆး သၢႆမၢဝ်း တႃႇငိုၼ်းထႆး 1 သႅၼ်ဝၢတ်ႇ (မႅၼ်ႈငိုၼ်းမၢၼ်ႈ မွၵ်ႈ 4,300,000 ပျႃးပၢႆ) ဝႃႈၼႆ။ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ ဢွၼ်တၢင်းသုတ်း တႄႉ ၶႃႈႁဝ်းတင်း ၸၢႆးတႃႇဢူး ယိၼ်းၸူမ်းၶွပ်ႈၸႂ်ထိုင် ပီႈၼွင်ႉတႆးႁဝ်း ၸိူဝ်းမႃးပၼ်ဢဵၼ်ပၼ်ႁႅင်း ၸွႆႈထႅမ် ပၢင်ပွႆးပီႈသၢႆမၢဝ်း ၵူႈၵေႃႉၵူႈၵူၼ်း။ ယဝ်ႉၵေႃႈ ယိၼ်းၸူမ်းၶွပ်ႈၸႂ်ထိုင် ၵူႈၵေႃႉၵူႈၵူၼ်း တီႈဢၼ်မႃးၸွႆႈၶပ်းၶိုင်ပၢင် ပွႆးလႄႈ ဝူင်းတွႆႇတိုင်ႈ၊ ၽူႈႁွင်ႉၵႂၢမ်းၵူႈၵေႃႉ။ ႁဝ်းၶႃႈ လႆႈၸတ်းႁဵတ်းပၢင်ပွႆးမူၼ်ႈသိူဝ်း ၵိုၵ်းပိုၼ်း ၸၢႆးသၢႆမၢဝ်းလႄႈ ဝူင်းၸိူင်းလႅဝ်း တႃႇ 2 ၶိုၼ်းၼႆႉ ယဝ်ႉတူဝ်ႈလီငၢမ်းၵႂႃႇၶႃႈယဝ်ႉ။ လိူဝ်ၼၼ်ႉ ငိုၼ်းဢၼ်တီႈလႆႈမႃး ၼႂ်းပၢင်ပွႆး ဢၼ်ပီႈၼွင်ႉႁဝ်းၶႃႈ မႃးပၼ်ႁႅင်း ၶဝ်ႈပွႆးၸိူဝ်းၼၼ်ႉ ႁဝ်းၶႃႈ လႆႈႁၵ်းၵႃႈၸႂ်ႉၸၢႆႇဢွၵ်ႇၵမ်ႈၽွင်ႈ ဢၼ်လူဝ်ႇၸၢႆႇ လူဝ်ႇပၼ်ၼၼ်ႉသေ ယဝ်ႉၵေႃႈ ငိုၼ်းဢၼ်ၵိုတ်းတင်းမူတ်းၼၼ်ႉ မွပ်ႈယိုၼ်ႈပၼ် ပီႈၸၢႆးသၢႆမၢဝ်း မူတ်းမူတ်းယဝ်ႉ” ဝႃႈၼႆ။ သိုပ်ႇလၢတ်ႈဝႃႈ လိူဝ်ၼၼ်ႉ ၽူႈႁွင်ႉၵႂၢမ်းၵူႈၵေႃႉ လႄႈ ဝူင်းတွႆႇတိုင်ႈ ၸိူင်းလႅဝ်းလႄႈ ဝူင်းသိူဝ်း ၸဵမ်ၸိူဝ်းၼႆႉ ဢဝ်ၼမ်ႉၸႂ်ၸေႇတၼႃႇသေ မႃးၵမ်ႉထႅမ်ပၼ်။ ယဝ်ႉၵေႃႈ ႁဝ်းၶႃႈ လႆႈၸွႆႈထႅမ်ပၼ် ၵႃႈတၢင်း မေႃၵႂၢမ်းၸိူဝ်းလႆႈ ဢွၵ်ႇၶၢဝ်းတၢင်းၵႆသေမႃး ၶဝ်ၸဝ်ႈတႄႉ ဢမ်ႇၶႂ်ႈဢဝ် ၶဝ်ၵေႃႈ သမ်ႉယူႇၵႆလႄႈလႆႈၸွႆႈပၼ်ၵႃႈတၢင်း ၼိုင်ႈၵေႃႉ 15,000 ဝၢတ်ႇ။ ၼႂ်း 15,000 ဝၢတ်ႇၼၼ်ႉ ၸၢႆးတႃႇဢူး ႁူဝ်ၼႃႈ ဝူင်းၸိူင်းလႅဝ်း လႆႈၵမ်ႉ ၸွႆႈပၼ်ငိုၼ်း သုၼ်ႇတူဝ် ၼိုင်ႈၵေႃႉ 5,000 ဝၢတ်ႇ ဝႃႈၼႆ။ ပၢင်မူၼ်ႈသိူဝ်းၵိုၵ်းပိုၼ်း ၸၢႆးသၢႆမၢဝ်းလႄႈ ဝူင်းၸိူင်းလႅဝ်းၼႆႉ ၸတ်းႁဵတ်းတီႈ ဝတ်ႉၵူႇတဝ်ႈ ဢိူင်ႇသီၽုမ်း ၸႄႈ ဝဵင်းၵဵင်းမႆႇ ၸိုင်ႈထႆး တႃႇၶၢဝ်းတၢင်း 2 ဝၼ်း ၼႂ်းဝၼ်းတီႈ 20 တင်း 21 လိူၼ်ၵျူႊလၢႆႊၼႆႉ။ ၸၢႆးသႅင်ယ လၢတ်ႈဝႃႈ ၼႂ်းၶၢဝ်းတၢင်း 2-3 ဝၼ်းၼႆႉ ႁဝ်းၶႃႈ တေၶတ်းၸႂ်ႁဵတ်းဢွၵ်ႇမႃးပၼ် သဵၼ်ႈသၢႆ မၢႆငိုၼ်း ၶဝ်ႈဢွၵ်ႇ တင်းမူတ်း ၼႄပီႈၼွင်ႉႁဝ်းၶဝ်ယူႇၶႃႈ ယွၼ်ႉဝႃႈတေႃႈလဵဝ်ၼႆႉ ၾၢႆႇၵၢၼ်ငိုၼ်းႁဝ်းၶႃႈ ႁဵတ်းသဵၼ်ႈ မၢႆပႆႇယဝ်ႉလီ။ လိူဝ်ၼၼ်ႉၵေႃႈ တီႈပၢင်ၵိၼ်ၶဝ်ႈႁူမ်ႈမူႇၵၼ် ဢၼ်လဵင်ႉသူင်ႇသင်ႇၽူႈမႃးၸွႆႈထႅမ် ၼႂ်းပၢင် ပွႆးၵူႈၵေႃႉ၊ ႁူမ်ႈလူၺ်ႈ ၽူႈႁွင်ႉၵႂၢမ်းတႆး တင်း ၸုမ်းတွႆႇတိုင်ႈ တင်းမူတ်းၼၼ်ႉ ယူႇတီႈၸၢႆးတႃႇဢူး ဢဝ်ငိုၼ်းသုၼ်ႇ တူဝ်သေ ၸတ်းလဵင်ႉပၼ်ၵႂႃႇ ဝႃႈၼႆ။ ပၢင်မူၼ်ႈသိူဝ်းၵိုၵ်းပိုၼ်း ၸၢႆးသၢႆမၢဝ်းလႄႈ ဝူင်းၸိူင်းလႅဝ်းၼႆႉ မီးမေႃၵႂၢမ်းၸိုဝ်ႈသဵင်ယႂ်ႇ မိူၼ်ၼင်ႇ ၸၢႆးလၢဝ်သႂ် (ပီႈဢၢႆႈလူင်ၸၢႆးသၢႆမၢဝ်း)၊ ၸၢႆးသၢႆမၢဝ်း၊ ၸၢႆးတႃႇဢူး၊ ၸၢႆးသၢႆလႅတ်ႇ၊ ၸၢႆးထႅၼ်ႈလႅဝ်း၊ ၸၢႆးႁၢၼ်လႅင်း၊ ၸၢႆးလွမ်ႉ ဝုၼ်း၊ ၸၢႆးၸၢမ်ႇထုၼ်း၊ ၸၢႆးယုမ်ႉလိူၼ်၊ ၸၢႆးဢွင်ႇမိူင်း၊ ၼၢင်းမူဝ်ၶၢဝ်ၼူၼ်းလႄႈ ဢိၵ်ႇထႅင်ႈလၢႆလၢႆၵေႃႉ ၶဝ်ႈႁူမ်ႈ လဝ်ႇမူၼ်ႈၵႂႃႇ ဝႃႈၼႆ။

['ၵူႈလွင်ႈလွင်ႈ']

2018-07-22T14:00:42

https://shannews.org/archives/6526

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈ RCSS/SSA (တွၼ်ႈ 3)

ထၢမ် – ငဝ်းလၢႆး ပၢင်တိုၵ်း တၢင်းမိူင်းၵိုင် သိုပ်ႇပဵၼ်ၸိူင်ႉႁိုဝ်ထႅင်ႈၶႃႈ။ တွပ်ႇ– ပၢင်တိုၵ်းတီႈၼႆႈၼႆႉ ၶဝ်တင်ႈၸႂ်မီးၽႅၼ်သေ မႃးယိုဝ်းႁဝ်း ဢၼ်ၼႆႉတပ်ႉမတေႃႇမီးၽႅၼ်သေ ၶိုၼ်ႈၸူးႁဝ်း မီး 8 တပ်ႉၵွင်လူး(တပ်ရင်း) ၊ ဢၼ်မႃးယိုဝ်းတႄႉတႄႉ မီးသွင်တပ်ႉၵွင်(တပ်ရင်း) ။ ၵူၼ်းႁဝ်းယူႇတီႈၼၼ်ႈ ၼၼ်ႉ ၶဝ်ၵေႃႈႁူႉယူႇလူး။ တင်ႈၸႂ်သေ မႃးယိုဝ်း ၊ ပေႃးၼႆၵေႃႈ ႁဝ်းၵေႃႈလူဝ်ႇၵႅတ်ႇၶႄတူဝ်ႁဝ်းလူး သိုၵ်းႁဝ်းမီးၼၼ်ႈ ၵေႃႈ မၼ်းဢမ်ႇၸႂ်ႈဢေႇ မီး 4-5 ပၢၵ်ႇ။ ပေႃးၶဝ်မႃးၵေႃႈၺႃးလူမ်ႇ။ ထၢမ် – ပၢင်တိုၵ်းတီႈထုင်ႉၼႆႉ ၸွင်ႇၸၢင်ႈယႂ်ႇထႅင်ႈၶႃႈ။ တွပ်ႇ – ႁဝ်းတႄႉႁဝ်းၵႅတ်ႇၶႄၵူၺ်း။ ပေႃးပၢင်တိုၵ်းယဝ်ႉၵေႃႈႁဝ်းၶၢႆႉသေ ႁဝ်းဢမ်ႇၸႂ်ႈမီးတပ်ႉလူး ႁဝ်းတိုၵ်ႉ လႆႈၵႅတ်ႇၶႄ တူဝ်ႁဝ်းၵူၺ်း ပေႃးတိုၵ်းယဝ်ႉၵေႃႈၶၢႆႉ ဢမ်ႇၸၢင်ႈတိုၵ်းသင်ယဝ်ႉၼႃႇမိူဝ်ႈလဵဝ်။ ၵွပ်ႈပိူဝ်ႈ ႁဝ်းၵေႃႈႁၼ်ဝႃႈ ပေႃးႁဝ်းသိုပ်ႇတိုၵ်းၵႂႃႇၼႆ ၵူၼ်းမိူင်းၵေႃႈတေယၢပ်ႇၽိုတ်ႇ ထႅင်ႈပိူင်ၼိုင်ႈ ႁဝ်းတိုၵ်ႉပဵၼ် ၼႂ်းၶၵ်ႉ NCA ယူႇ။ မိူဝ်ႈလဵဝ်ၼႆႉတႄႉ ႁဝ်းၵႅတ်ႇၶႄတူဝ်ၵူၺ်း ႁဝ်းပႆႇၽိတ်းၼိူဝ် NCA ။ ၵူၺ်းၵႃႈ ႁဝ်းလူဝ်ႇပႂ်ႉတူၺ်းဝႃႈ တပ်ႉမတေႃႇၶဝ်တေႁဵတ်းႁိုဝ်ထႅင်ႈ။ ယဝ်ႉၵေႃႈ ၶဝ်တေသိုပ်ႇတိုၵ်းထႅင်ႈႁႃႉ။ ပေႃးၶဝ်သိုပ်ႇတိုၵ်း ႁဝ်းၵေႃႈ လူဝ်ႇသိုပ်ႇတိုၵ်းၵူၺ်း။ ႁဝ်းတႄႉႁဝ်းဢမ်ႇယွမ်း ၵွပ်ႈပိူဝ်ႈႁဝ်းဢမ်ႇယိုဝ်းၶဝ်ဢွၼ်တၢင်း။ ႁဝ်းတိုၵ်ႉ ၶတ်းၸႂ်ႁဵတ်းၸွမ်း NCA တဵမ်ထူၼ်ႈယူႇၵူၺ်း။ ထၢမ်– တႃႇတေဢုပ်ႇဢူဝ်းၵၼ်ၶႃႈလူး ၸွင်ႇတေမီးၼႄႇ။ တွပ်ႇ – ၵေႃႈဢုပ်ႇဢူဝ်းယူႇၼႃႇ တၢင်းၵၢၼ်မိူင်း ႁဝ်းၵႂႃႇႁူပ်ႉမိၼ်းဢွင်ႇလၢႆႇမိူဝ်ႈဝၼ်းတီႈ 12/7/2018 ၼႆႉ ၽူႈတၢင်တူဝ်ႁဝ်း ၶဝ်ႈပႃးၼႂ်း EAOs ၶဝ် ႁဝ်းထၢင်ႇဝႃႈၶဝ်တေဢုပ်ႇလွင်ႈပၢင်တိုၵ်းၼႆႉ။ ၵူၺ်းၶဝ်သမ်ႉ ဢမ်ႇလၢတ်ႈဢွၵ်ႇ သေၵမ်း။ ပေႃးၶဝ်ဢမ်ႇလၢတ်ႈဢွၵ်ႇၵေႃႈ ႁဝ်းၵေႃႈဢမ်ႇၸၢင်ႈလၢတ်ႈ။ ၵွပ်ႈပိူဝ်ႈႁဝ်းဢမ်ႇၽိတ်းလူး ႁဝ်းတေၵႂႃႇယွၼ်းဝႃႈသူယႃႇပေတိုၵ်းႁဝ်းၼႆၼႆႉ ႁဝ်းဢမ်ႇယွၼ်း။ ပေႃးမႃးႁဝ်းၵေႃႈပတ်ႉၼၼ်ႉၵူၺ်း။ ၵွပ်ႈႁဝ်းလူဝ်ႇၵႅတ်ႇၶႄတူဝ်ႁဝ်း ႁဝ်းတေၵွတ်ႇၵႆႇသေပႂ်ႉ ႁႂ်ႈပိူၼ်ႈမႃးထိူဝ်ၶေႃး ႁဝ်းတၢႆ မၼ်းဢမ်ႇၸႂ်ႈလူး။ ထၢမ် – ဢၼ်ၶႂ်ႈလၢတ်ႈထႅင်ႈမီးသင်ၽွင်ႈၶႃႈ။ တွပ်ႇ – ၶႂ်ႈၾၢၵ်ႇပၼ်ၵူၼ်းမိူင်းႁဝ်းတႄႉ မီးယူႇ 3 လွင်ႈ – (1)ငဝ်းလၢႆးဝၼ်းမိူဝ်ႈၼႆႉၼႆႉ ပီႈၼွင်ႉတႆးႁဝ်း ဢၼ်မီးယူႇၼႂ်း မိူင်းထႆး ၵွပ်ႈပိူဝ်ႈဝႃႈ လူင်ပွင်ၸိုင်ႈထႆးၶဝ် မူၼ်ႉမႄးၵူတ်းမၢႆ။ ၵွပ်ႈၼႆလႄႈ တီႈၼႆႈၵေႃႈ ဝႆႉမဝ်မၢင်ဢမ်ႇလႆႈ ငဝ်းလၢႆး မိူင်းထႆးၵေႃႈ မၼ်းၸၢင်ႈယုၵ်ႈယၢင်ႈ ၵူၼ်းတႆးႁဝ်းယူႇတီႈလႂ်ၵေႃႈလူဝ်ႇဝႆႉသတိ။ ယဝ်ႉၵေႃႈ ႁႂ်ႈမီးဝတ်းမီးဝႂ် ႁႂ်ႈထုၵ်ႇ မႅၼ်ႈၸွမ်းၵူတ်းမၢႆပိူၼ်ႈ ။ (2) တႆးႁဝ်းၼႂ်းမိူင်း ဝၼ်းမိူဝ်ႈၼႆႉ လူဝ်ႇလဵပ်ႈႁဵၼ်း ၵၢၼ်မိူင်းတႄႉတႄႉ ယွၼ်ႉပိူဝ်ႈဝႃႈႁဝ်းဢမ်ႇႁူႉ ၵၢၼ်မိူင်းသေ ႁဝ်းၸွမ်းပိူၼ်ႈမႃး ႁဝ်းသုမ်းမႃးတႃႇသေႇ ။ ငဝ်းလၢႆး မၼ်းလီဢိူဝ်ႈ မိူဝ်ႈပၢၼ်သူဝ်ႇသျေႇလိတ်ႉၵေႃႈ ဢွၼ်ႁဵတ်းပႃႇတီႇ ၵွင်ႇသီႇငဝ်းလၢႆး တိုဝ်ႉတၢင်းမၼ်းလီဢိူဝ်ႈ ၼႆသေ ဢွၼ်ၵၼ်ၶဝ်ႈမႃး ၵမ်းလိုၼ်းမႃးၵေႃႈဢမ်ႇလႆႈဢီႈသင်။ တႆးႁဝ်းၵူၺ်းသုမ်း တင်ႈပႃႇတီႇၵမ်းၼႆႉၵေႃႈ တေႃႈၼင်ႇၼႆ ၵမ်ႈၽွင်ႈဢွၼ်ၵၼ် လႅၼ်ႈၶဝ်ႈပႃႇတီႇၼူၵ်ႉယုင်း ဢွၼ်ၵၼ်လဵၼ်ႈၶဝ်ႈပႃႇတီႇသၢင်ႇသီႈ ဢၼ်လႅၼ်ႈၶဝ်ႈပႃႇတီႇသၢင်ႇသီႈ ပႃႇတီႇၼူၵ်ႉ ယုင်းၼႆႉ ၵွပ်ႈပိူဝ်ႈဝႃႈ ၶဝ်မီးသုၼ်ႇလႆႈ။ႁဝ်းဢဝ်ဢၶႂၢင်ႉဢယေးဢၼ်ၼႆႉ ႁဵတ်းပုၼ်ႈတႃႇတႆးႁဝ်း လၢတ်ႈၸိူင်ႉၼႆ။ ၵူၺ်းၵႃႈ ဢၼ်လႆႈမၼ်းၼႆႉ ဢိတ်းဢွၼ်ႇၵူၺ်း ဢၼ်ႁဝ်းသုမ်းၼႆႉၼမ်ၼႃႇ။ ဢၼ်ၼႆႉပွင်ႈဝႃႈ ဢမ်ႇႁူႉတူဝ်သေလႄႈ ၵႂႃႇၵမ်ႉပိူၼ်ႈဝႆႉ။ မိူၼ်ၼင်ႇတပ်ႉသိုၵ်းၸီႉသင်ႇဝႃႈ ၵမ်ႉထႅမ်တပ်ႉသိုၵ်း၊ တပ်ႉသိုၵ်းၼႆႉ ၵႅတ်ႇၶႄ ပၼ်ၵူၼ်းမိူင်းဢိူဝ်ႈ၊ ဢၼ် ၶဝ်ႁဵတ်း ယူႇ ၼႂ်းမိူင်းႁဝ်းၵူႈတီႈၸိူဝ်းၼၼ်ႉ – ဢၼ်ၼႆႉၵေႃႈ ၵွပ်ႈပိူဝ်ႈဝႃႈႁဝ်းဢမ်ႇႁူႉ ၊ ႁဝ်းယုမ်ႇဝႃႈ ပိူၼ်ႈတေပၼ် သုၼ်ႇ လႆႈႁဝ်းဢိူဝ်ႈၼႆ ၵႂႃႇၵမ်ႉထႅမ်ပၼ်ပိူၼ်ႈလုမ်းလုမ်း။ ဢၼ်ၼႆႉပွင်ႇဝႃႈ ၵူၼ်းႁဝ်းဢမ်ႇမေႃ ၵႅတ်ႇၶႄ ၵၢၼ်ၸိူဝ်ႉၶိူဝ်း ဢၼ်ဝႃႈ ႁဵတ်းၵၢၼ်ၸိူဝ်ႉၸၢတ်ႈၼႆ ၵူၼ်းႁဝ်းဢမ်ႇမေႃႁဵတ်း၊ ဢမ်ႇႁူႉတူဝ်သေလႄႈ ၵႂႃႇၵမ်ႉထႅမ်ပၼ်၊ ႁၼ်သုၼ်ႇ လႆႈဢိတ်းၼိုင်ႈၵူၺ်းၵေႃႈ လႄႇႁႃၵႂႃႇၵမ်ႉထႅမ်ပိူၼ်ႈ တီႈတႄႉမၼ်းႁဝ်းဢမ်ႇလႆႈဢီႈသင်မႃး ဢၼ်ၼႆႉပွင်ႇဝႃႈ ႁဵတ်း ၵၢၼ်ၸိူဝ်ႉၸၢတ်ႈယူႇ ဢမ်ႇႁူႉဝႃႈ ယဵၼ်းပဵၼ်ယႃႉၸိူဝ်ႉၸၢတ်ႈႁဝ်းၶိုၼ်း။ ပေႃး ပိူၼ်ႈၸီႉသင်ႇသင်ၵေႃႈၵႂႃႇ။ ႁဝ်းဢမ်ႇၵႂႃႇ ပေႃးၼႆဢၼ်ၼႄၵၢင် ၸႂ်ယဝ်ႉၵမ်းၼႆႉ။ ပႃႇတီႇၵေႃႈ တေႃႈၼင်ႇ ၼႆယဝ်ႉ ဝၼ်းမိူဝ်ႈၼႆႉငဝ်းလၢႆး 2008 ႁဝ်းဢမ်ႇႁၼ်လီဢီႈသင် ။ ႁဝ်းဢမ်ႇလူဝ်ႇတင်ႈၵေႃႈလႆႈ ပႃႇတီႇသၢင်ႇ သီႈ ႁဝ်းဢမ်ႇၶဝ်ႈၵေႃႈလႆႈ ပႃႇတီႇၼူၵ်ႉယုင်းႁဝ်းဢမ်ႇၶဝ်ႈၵေႃႈလႆႈ ၼႂ်းလုတ်ႉတေႃႇယႃႇႁႂ်ႈမီးတႆးသေၵေႃႉလႄႈ ငဝ်းလၢႆး မၼ်းတေလႅၵ်ႈၵမ်းလဵဝ် မိူင်းႁူမ်ႈတုမ် ဢၼ်ၼႆႉပဵၼ်ဝႃႈ ၶဝ်ႈပွႆးတိုၵ်းလွင်ႈငမ်းယဵၼ် ယူႇယဵၼ်ယဵၼ်ႁဝ်းပေႉ။ ၵူၺ်းၵႃႈတႆးႁဝ်း ဢမ်ႇမေႃယူႇယဵၼ် လၢတ်ႈၼမ်ၼမ် ႁဵတ်းဢေႇဢေႇ ၵမ်းလိုၼ်းမႃးၵေႃႈ ၵမ်ႉထႅမ်ပိူၼ်ႈ ၼႆႉႁဝ်းသုမ်းပိူၼ်ႈ။ တႆးႁဝ်းသုမ်းမႃးလွင်ႈ ငမ်းယဵၼ်တႃႇသေႇ ႁဝ်းဢမ်ႇသုမ်းမႃးလွင်ႈပွႆးတိုၵ်း ၵၢၼ်ငမ်းယဵၼ်ၼႆႉ ပေႃးႁဝ်းဢမ်ႇ မေႃႁဵတ်း ႁဵတ်းႁႂ်ႈၸိူဝ်ႉၸၢတ်ႈႁဝ်းယဵၼ်း ႁဵတ်းႁႂ်ႈၸိူဝ်ႉၸၢတ်ႈႁဝ်းႁၢႆ ။ ပေႃးမေႃႁဵတ်းၵေႃႈ ၸိူဝ်ႉၸၢတ်ႈႁဝ်းလွတ်ႈလႅဝ်း။ ဢၼ် ႁဝ်းသုမ်းမႃးၼႆႉ 3 ဢၼ် – (1) ႁဝ်းသုမ်း ငမ်းယဵၼ်။ 2) ႁဝ်းသုမ်းၵၢၼ်ပၢႆးပၺ်ၺႃ။ 3) ႁဝ်းသုမ်းယွၼ်ႉလူၺ်ႈ ႁဝ်းဢမ်ႇမီးတၢင်းႁူႉ။ ၵွပ်ႈပိူဝ်ႈၽူႈၶဵၼ်ၼႆႉ ဢဝ်ၵၢၼ်ပၢႆးပၺ်ၺႃ ဝၢၼ်ႇၼႂ်းမိူင်းတႆးပတ်ႉပိုၼ်ႉ ၸၢဝ်းၶိူဝ်းလႂ်ၵေႃႈ ယဝ်ႉ လူဝ်ႇမေႃလိၵ်ႈမၢၼ်ႈမူတ်း။ ပေႃးမေႃလိၵ်ႈမၢၼ်ႈၵေႃႈ ႁူႉလွင်ႈမၢၼ်ႈ ႁူႉပိုၼ်းမၢၼ်ႈ ပေႃးၼႆ တင်းႁူႉပိုၼ်း ၵဝ်ႇႁဝ်းၼၼ်ႉ မၼ်းႁၢႆပႅတ်ႈမူတ်းယဝ်ႉ။ မီးၵူၼ်းၵဝ်ႇၵူၼ်းမွၼ်ၵူၺ်း ဢၼ်ႁူႉမၼ်း ၵူၼ်းမႂ်ႇၼႆႉ ဢမ်ႇႁူႉယဝ်ႉ ။ ပေႃးဝႃႈလိၵ်ႈလၢႆးႁဝ်းဢမ်ႇၽႄႈလိၵ်ႈလၢႆးႁဝ်းဢမ်ႇၶိုၼ်ႈယႂ်ႇ ဢမ်ႇႁိူဝ်ႈႁိူင်းၵေႃႈ ၸိူဝ်ႉၶိူဝ်း ၵေႃႈဢမ်ႇႁိူဝ်ႈႁိူင်း။ ၵတ်ႉၵႃႈ ၵူၼ်းမိူင်းႁဝ်းဢွၼ်ၵၼ်တူင်ႉတိုၼ်ႇလွင်ႈလိၵ်ႈလၢႆး လွင်ႈၾိင်ႈငႄႈ ၾိင်ႈထုင်းတႆး ။ လွင်ႈၼႆႉ ၵူၺ်းပႆႇပေႃး တႆးႁဝ်းၼႆႉလူဝ်ႇမီးၸၼ်ႉၸွမ် ။ ပေႃးတႆးႁဝ်းမီးၸၼ်ႉၸွမ်မိူဝ်ႈလႂ် ၵၢၼ်ၸိူဝ်ႉၶိူဝ်း တိုၼ်း ၶိုၼ်ႈယႂ်ႇ။ ၵႃႈၸူဝ်ႈတႆးႁဝ်းပႆႇမီး ၸၼ်ႉၸွမ် ပႆႇပူၵ်းပွင်လႆႈၸၼ်ႉၸွမ်ပေႃးၼႆ တႆးႁဝ်းပႆႇၶိုၼ်ႈယႂ်ႇ။ လွင်ႈၸၼ်ႉၸွမ်ၼႆႉ ၵဝ်ၶႃႈလၢတ်ႈမႃး 10 ပီပၢႆယဝ်ႉ ၵူၺ်းၵႃႈ ဢမ်ႇပဵၼ်မႃး။ ၸဝ်ႈပၢႆးပၺ်ၺႃႁဝ်းၶဝ် ဢမ်ႇၶပ်း ၶိုင်မႃး၊ ဢၼ်ႁဝ်းႁဵတ်းတီႈလွႆတႆးလႅင်း ထိုင်ၸၼ်ႉၵဝ်ႈၼႆႉ မီးပႃႈၶိူဝ်းသႅၼ်ၵူၺ်းၼႃႇ တႅမ်ႈယူႇတိၵ်းတိၵ်းမႃး တေႃႇထိုင်ဝၼ်းမိူဝ်ႈၼႆႉ ။ လွင်ႈၼႆႉ ယင်းလီဢဝ်ၵုင်ႇမုၼ်ပႃႈၶိူဝ်းသႅၼ် ၵွၼ်ႇဢေႃႈ။ ထႅင်ႈဢၼ်ၼိုင်ႈသမ်ႉ ပီႈၼွင်ႉၵူၼ်းမိူင်းတႆးႁဝ်း ပေႃးၶႂ်ႈႁႂ်ႈ ပႃႇတီႇၽွမ်ႉၵၼ်၊ တပ်ႉသိုၵ်းၽွမ်ႉၵၼ် လူဝ်ႇလဵပ်ႈ ႁဵၼ်းၵၢၼ်မိူင်း ဢွၼ်ၵၼ်လဵပ်ႈႁဵၼ်းၵၢၼ်မိူင်းၼမ်ၼမ် ဢွၼ်ၵၼ်တူၺ်းဝႃႈၸုမ်းလႂ်ႁဵတ်းဢီႈသင် ဢွၼ်ၵၼ်တူၺ်း ဝႃႈ ၵေႃႉလႂ်ႁဵတ်းဢီႈသင်။ တႆးၼွၵ်ႈမိူင်းႁဝ်းၵေႃႈ ၵွပ်ႈပိူဝ်ႈပဵၼ်ၸိူဝ်ႉၸၢတ်ႈလဵဝ်ၵၼ် ၵဝ်မၢၵ်ႈမီးယဝ်ႉ ၵဝ်ၵႂႃႇယူႇၼွၵ်ႈမိူင်း ၵဝ်လွတ်ႈလႅဝ်းယဝ်ႉ ၵဝ်ဢမ်ႇလူဝ်ႇမိူဝ်းၶိုၼ်းမိူင်းတႆးယဝ်ႉ။ ပေႃးၼႆ ၸဝ်ႈၵဝ်ႇယူႇ ၼွၵ်ႈမိူင်းၼႆႉ ၸဝ်ႈၵဝ်ႇၸွင်ႇၼႃႈလဵၵ်ႉႁႃႉ၊ ၸဝ်ႈၵဝ်ႇ လႆႈပွႆႉလူင် လၢႆပွႆႉၵေႃႈယဝ်ႉ – ၽႂ်ဢဝ်ၵုင်ႇမုၼ်ၸဝ်ႈၵဝ်ႇ။ ၸဝ်ႈၵဝ်ႇႁဵတ်းဢီႈသင်လႆႈလႃႇ ပုၼ်ႈတႃႇၸိူဝ်ႉၶိူဝ်း ၸဝ်ႈ ၵဝ်ႇ။ ၸိူဝ်ႉမူင်ႈၵေႃႈမူင်ႈပႅင်း ၸိူဝ်ႉမႅင်းၵေႃႈ မႅင်းႁၵ်ႉ ၼႆၼႆႉ ပေႃးႁဝ်းဢမ်ႇမေႃႁၵ်ႉၸိူဝ်ႉၶိူဝ်းၼႆႉ ၸၼ်ႉႁဝ်း မၼ်းတႅမ်ႇလိူဝ်သတ်းယဝ်ႉ။ တေႃႈၼင်ႇ မႃယင်းမေႃႁၵ်ႉလုၵ်ႈလၢင်းမၼ်းလူး ၵႆႇပဵတ်းမေႃႁၵ်ႉလုၵ်ႈလၢင်း မၼ်းလူး ႁဝ်းပဵၼ်ၸိူဝ်ႉၶိူဝ်းၵူၼ်း ႁဝ်းဢမ်ႇ မေႃႁၵ်ႉၸိူဝ်ႉၶိူဝ်းပေႃးၼႆၼႆႉ ၵႂႃႇယူႇတီႈလႂ်ၵေႃႈ မၼ်းဢမ်ႇမီးၼႃႈ မီးတႃ ။ ႁဝ်းယႃႇပေၼွၼ်းၾၼ်ဢဝ်ၵူၺ်း ႁႂ်ႈတူဝ်ၶဝ်ႈႁဵတ်းတူၺ်း ႁဝ်းၼွၼ်းၾၼ်ၶိုၼ်ႈမိူင်းၼိပ်ႉပၢၼ်ႇဝႃႇ တိုၼ်ႇမႃး ၼွၼ်းယူႇတီႈၽၢၵ်ႈၵူၺ်း။ မၼ်းဢမ်ႇလႆႈဢီႈသင်လူး။ ၾၼ်ႁႂ်ႈပဵၼ် တႄႉ ၼႆတႄႉ မၼ်းလူဝ်ႇမႃး ဝူၼ်ႉတူၺ်းၵွၼ်ႇ ၵၢၼ်မိူင်းၼႆႉ မၼ်းယၢပ်ႇမွၵ်ႈၵႃႈႁိုဝ် ၵၢၼ်ၸိူဝ်ႉၶိူဝ်း မၼ်းယၢပ်ႇမွၵ်ႈၵႃႈႁိုဝ် ႁဝ်းလူဝ်ႇလႆႈၸုၼ်ႉမွၵ်ႈၵႃႈႁိုဝ် ႁဝ်းလူဝ်ႇလႆႈပၼ်ႁႅင်းၶဝ် မွၵ်ႈၵႃႈႁိုဝ် ၼၼ်ႉၼႃႇတႆးၼွၵ်ႈမိူင်းၵေႃႈ။ ဝၼ်းမိူဝ်ႈၼႆႉ ႁဝ်းလူဝ်ႇၶွၼ်ႈၵၼ် ပေႃးမႃးတူၺ်းပိုၼ်းတႆးႁဝ်းၼႆႉ မၼ်းဢမ်ႇၸႂ်ႈဢေႇ တႆးႁဝ်း မိူင်းမၢၼ်ႈၼႆႉ ၵမ်ႈၽွင်ႈၵေႃႈမၢၼ်ႈပဵၼ်ၼိုင်ႈ။ ၵဝ်ၶႃႈတိုၼ်းႁတ်းဝႃႈ တႆးပဵၼ်ၼိုင်ႈယူႇတိၵ်းတိၵ်း။ ႁဝ်းၵႂႃႇႁၼ် ဢၼ်မၢၼ်ႈမႃးမီး ယူႇၼႂ်းမိူင်းႁဝ်းၼႆႉၵူၺ်း ႁဝ်းဢမ်ႇၵႂႃႇႁၼ်တႆးႁဝ်း ဢၼ်မီးယူႇၼွၵ်ႈမိူင်းလူး ပေႃးမႃးထတ်းတူၺ်း လႄႈ တႆး မီးၼွၵ်ႈမိူင်းၼႆႉ မၢၼ်ႈမီးၼွၵ်ႈမိူင်းၼႆႉ ၽႂ်ၼမ်။ တူၺ်းဝႅတ်ႉၼၢမ်း တိုၵ်းမႃး 50 ပီၼႆႉ ၸိူဝ်ႉၸၢတ်ႈၶဝ် ၶၢမ်ႇတၢႆမႃးမွၵ်ႈၵႃႈႁိုဝ် ၶဝ်ၸွင်ႇလႆႈ လူင်ႇမွၵ်ႇလွတ်ႈလႅဝ်း တေႃႇထိုင် ဝၼ်းမိူဝ်ႈၼႆႉ။ ပေႃးဝႅတ်ႉၼၢမ်း လႆႈလွတ်ႈလႅဝ်းယဝ်ႉ ပေႃးၼႆၼႆႉ ၶိူဝ်းဝႅတ်ႉၼမ်းၵႂႃႇယူႇၵႃႈလႂ်ၵေႃႈ မီးၵုင်ႇမီးမုၼ်ဢိူဝ်ႈ၊ ၶိူဝ်းလၢဝ်းၶဝ် ၵႂႃႇယူႇတီႈလႂ်ၵေႃႈ မီးၵုင်ႇမီးမုၼ် ဢိူဝ်ႈ၊ ၶိူဝ်းၵမ်ႇပူးၶျႃးၶဝ်ၵႂႃႇယူႇတီႈလႂ်ၵေႃႈ မီးၵုင်ႇမီးမုၼ်ဢိူဝ်ႈ။ ၶဝ်လႆႈၶၢမ်ႇတၢႆမွၵ်ႈၵႃႈႁိုဝ်လႃႇ ၼပ်ႉႁူဝ်လၢၼ်ႉ မၼ်းဢိူဝ်ႈ။ ၵွပ်ႈၼႆလႄႈပီႈၼွင်ႉၵူၼ်းမိူင်းတႆးႁဝ်း ယူႇတီႈလႂ်ၵေႃႈယဝ်ႉ ႁႂ်ႈမေႃႁၵ်ႉၶိူဝ်း ၶႂ်ႈတိုၵ်းသူၼ်း ၼင်ႇၼႆ။

['Uncategorized']

2018-07-21T17:19:45

https://shannews.org/archives/6523

ပၢင်မူၼ်ႈသိူဝ်းၵိုၵ်းပိုၼ်း မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်းလႄႈဝူင်းၸိူင်းလႅဝ်း ၸတ်းႁဵတ်းတီႈၵဵင်းမႆႇ

ပၢင်မူၼ်ႈသိူဝ်းၵိုၵ်းပိုၼ်း မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်းလႄႈဝူင်းၸိူင်းလႅဝ်း ၸတ်းႁဵတ်းတီႈၵဵင်းမႆႇ

['Uncategorized']

2018-07-20T10:35:59

https://shannews.org/archives/6515

ၸွမ်သိုၵ်းလူင်ယွတ်ႈသိုၵ်း လၢတ်ႈဝႃႈ ၵူၼ်းမိူင်းတႆးၵူႈၵေႃႉ တၵ်းတေလႆႈမေႃၵၢၼ်သိုၵ်း

ၵၢင်လိူဝ်ၵျုၼ်ႊ 2018 ၼႆႉမႃး မီးၶၢဝ်ႇဝႃႈ ၶွင်ႇသီႇဢဝ်ၶိုၼ်းၸိုင်ႈတႆး ၵဵပ်းသိုၵ်းမႂ်ႇ ၵူၼ်းမိူင်းၵိုင်၊ မွၵ်ႇမႂ်ႇ၊ လၢင်းၶိူဝ်း၊ မိူင်းပၼ်ႇ ဢွၼ်ၵၼ်ပၢႆႈသိုၵ်း ၼႆၼၼ်ႉ ၸွမ်သိုၵ်းလူင်ယွတ်ႈသိုၵ်း လၢတ်ႈဝႃႈ ဢမ်ႇမီးၽႅၼ်ၵၢၼ် ဢထမ်မ တဵၵ်းၵဵပ်းသိုၵ်း – ၵူၺ်းၵႃႈ သင်တူၵ်းပုၼ်ႈၽွၼ်းမႃး တႄႉ တၵ်းတေလႆႈ ႁၢပ်ႇၵၢၼ်သိုၵ်း 5 ပီ ဝႃႈၼႆ။ ၵဵဝ်ႇၵပ်းၵၢၼ်ၵဵပ်းသိုၵ်းမႂ်ႇသေ ၶွင်ႇသီႇဢဝ်ၶိုၼ်းၸိုင်ႈတႆး တမ်းပိူင် ဝႆႉ မီးယူႇ သၢမ်ယၢင်ႇ – (1) မႃးႁၢပ်ႇၵၢၼ်သိုၵ်း လူၺ်ႈၼမ်ႉၸႂ်/ႁပ်ႇၵိုတ်ႉၵၢၼ်လွၼ်ႉသိုၵ်း ။ (2) မႃးႁၢပ်ႇၵၢၼ်သိုၵ်းလူၺ်ႈပုၼ်ႈၽွၼ်းသမ်ႉ တၵ်းတေလႆႈႁၢပ်ႇ ၵၢၼ်သိုၵ်း တီႈဢေႇသုတ်း 5 ပီ ။ ၽူႈၸၢႆး ဢႃယုတဵမ် 18 ပီ ၵူႈၵေႃႉ တၵ်းလႆႈ ႁၢပ်ႇၵိုတ်ႉပုၼ်ႈၽွၼ်းဢၼ်ၼႆႉ။ ပေႃးထိုင် 5 ပီ ဢဝ်ဝႂ်သေ ပွၵ်ႈၶိုၼ်းႁိူၼ်းလႆႈ။ (3) ဢမ်ႇဝႃႈယိင်းဢမ်ႇဝႃႈၸၢႆး ၼႂ်းမိူင်းတႆးၼႆႉ တၵ်းတေလႆႈ မေႃၵၢၼ်သိုၵ်း ႁႂ်ႈမေႃႁူႉ ၵၢၼ်ၵႅတ်ႇၶေတူဝ်ၵဝ်ႇ ႁႂ်ႈမေႃႁူႉပေႃႇလသီႇ ဝၢၼ်ႈမိူင်းႁဝ်း ပိူင်မိူင်းႁဝ်း – ဝႃႈၼႆ။ ၽူႈၼမ်းၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင်ယွတ်ႈသိုၵ်းလၢတ်ႈဝႃႈ – “ၵူၺ်းၵႃႈပေႃးပုၼ်ႈၽွၼ်းတူၵ်းမႃး၊ ပေႃးပုၼ်ႈၽွၼ်းမၼ်းမီးၼႆ ယႃႇပေဝႄႈပုၼ်ႈၽွၼ်းလႃႈ။ ပေႃးထၢမ် ၸဝ်ႈၵဝ်ႇၸွင်ႇႁၵ်ႉၸိူဝ်ႉၶိူဝ်း သမ်ႉဝႃႈ ႁၵ်ႉၸိူဝ်ႉၶိူဝ်းယူႇ ပေႃးဝႃႈႁၵ်ႉၸိူဝ်ႉၶိူဝ်းၼႆႉ ပုၼ်ႈၽွၼ်းႁဝ်းဢမ်ႇဢဝ်ၼႆႉ မၼ်းတေႁၵ်ႉၸိူဝ်ႉၶိူဝ်းလႆႈၸိူင်ႉႁိုဝ်လႃႇ။ —- ပုၼ်ႈၽွၼ်းဝၢၼ်ႈမိူင်းဢၼ်ဝႃႈ ၼၼ်ႉ လူဝ်ႇႁူႉပုၼ်ႈၽွၼ်း ဝၢၼ်ႈမိူင်းဢိူဝ်ႈ ” – ဝႃႈၼႆ။ ဝူင်ႈပူၼ်ႉၼႆႉမီးၶၢဝ်ႇဝႃႈ ၶွင်ႇသီႇဢဝ်ၶိုၼ်းၸိုင်ႈတႆး ၵဵပ်းသိုၵ်းမႂ်ႇ တင်းထုင်ႉလၢင်းၶိူဝ်းမိူင်းပၼ်ႇ။ ၼႂ်းၼၼ်ႉ ပႃးၵူၼ်းၼုမ်ႇၼႂ်းပႃႇတီႇၼူၵ်ႉယုင်းၵႂႃႇ 50 ၵေႃႉ။ ႁူဝ်ပဝ်ႈပႃႇတီႇ ၼူၵ်ႉယုင်းလၢင်းၶိူဝ်း ဢွၵ်ႇလိၵ်ႈတုၵ်းယွၼ်း ႁႂ်ႈပွႆႇပၼ်ၶိုၼ်း။ မိူဝ်ႈပူၼ်ႉမႃးလၢႆပီၼၼ်ႉၵေႃႈ ၶွင်ႇသီႇဢဝ်ၶိုၼ်းၸိုင်ႈတႆး ၵဵပ်းသိုၵ်းမႂ်ႇ ၼႂ်းၸေႈဝဵင်းမိူင်းၵိုင် ၊ ၼႂ်းၼၼ်ႉပႃး လုၵ်ႈၸုမ်းပႃႇတီႇ ႁူဝ်သိူဝ် ၊ သိူဝ်ၽိူၵ်ႇၵႂႃႇလၢႆလၢႆၵေႃႉ။ ဢိင်ၼိူဝ် တူၵ်းၼႃႈတီႈပုၼ်ႈၽွင်းသေ ၾၢႆႇပႃႇတီႇ တုၵ်းယွၼ်း ယူႇၵေႃႈ ဢမ်ႇမီးလွင်ႈပွႆႇပၼ်ၶိုၼ်း။ ၼႂ်းၼၼ်ႉ မၢင်ၸိူဝ်း ယင်းငိူင်ႉပၢႆႈ ဝႆႉ ဢမ်ႇႁတ်း ပွၵ်ႈၶိုၼ်း မိူင်းၵိူတ်ႇၵေႃႈမီး ။ ၵဵဝ်ႇၵပ်းလွင်ႈၵူၼ်းသိုၵ်းမႂ်ႇၼႆႉသေ ၸွမ်သိုၵ်းလူင်ယွတ်ႈသိုၵ်း ယင်းသိုပ်ႇလၢတ်ႈထႅင်ႈဝႃႈ – “ၵၢၼ်သိုၵ်း၊ ၵၢၼ် ၵႅတ်ႇၶႄတူဝ်၊ ၵၢၼ်ၸွႆႈထႅမ် ၵၼ်ၼၼ်ႉ လူဝ်ႇမေႃၵူႈၵေႃႉ။ ဢမ်ႇပဵၼ်ပၢင်တိုၵ်း မႃး ဢမ်ႇဝႃႈလႆႈ။ တေႃႈၼင်ႇမိူင်းထႆး ၼိုင်ႈပီ ၼိုင်ႈပွၵ်ႈ ပိူၼ်ႈယင်းၾွၼ်ႉယူႇၵူႈပီ။ ၵူၼ်းမိူင်းႁဝ်း ယူႇၼႂ်းၵႄႈသိုၵ်း ႁဝ်းဢမ်ႇသွၼ်ပၼ်ၵူၼ်းမိူင်းႁဝ်း ပေႃးၼႆ တေႁဵတ်း ႁိုဝ်ၵႅတ်ႇၶႄတူဝ်ၵဝ်ႇလႃႇ ပေႃးပဵၼ်ပၢင်တိုၵ်းၶိုၼ်ႈမႃး တေႁဵတ်းႁိုဝ်ယူႇ တေႁဵတ်းႁိုဝ်ပၢႆႈ။ ၵွပ်ႈၼၼ် ၸဵမ်ယိင်းၸဵမ်ၸၢႆး ႁႂ်ႈမေႃ ၵႅတ်ႇတူဝ်ၵဝ်ႇၼၼ်ႉၵူၺ်း။ ႁႂ်ႈဢထမ်ႇမ တႄႉဢမ်ႇမီး ” – ဝႃႈၼႆ။ သိုၵ်းတပ်ႉမတေႃႇမၢၼ်ႈတႄႉ တမ်းပိူင်သိုၵ်း 6 ၶေႃႈ ၼိူဝ်ၸုမ်းၵိုတ်းသိုၵ်းဝႆႉဝႃႈ – (1) တေ ဢမ်ႇလႆႈၵဵပ်းသိုၵ်း/ ဢမ်ႇလႆႈၶႂၢၵ်ႈႁႅင်းသိုၵ်း၊ (2) တေဢမ်ႇလႆႈ ၵဵပ်းၶွၼ်ႇ ၊ (3) တေဢမ်ႇလႂ်ႈၶႂၢၵ်ႈပၵ်းတပ်ႉမႂ်ႇ၊ (4) တေဢမ်ႇလႆႈၶဝ်ႈၵႅဝ် ၵၢၼ်ဢုပ်ႉပိူင်ႇလူင်ပွင်ၸိုင်ႈ (5) တေဢမ်ႇလႆႈၶႃႈႁႅမ်သၢႆၸ်ႂၵူၼ်း၊ (6) တေဢမ်ႇလႆႈတုမ်ႉတိူဝ်ႉ ၸုမ်းပျီႇတုၸိတ်ႉ ၸဵမ်ၸိူဝ်းၼႆႉ။ ၸွမ်သိုၵ်းလူင်ယွတ်ႈသိုၵ်းတႄႉဝႃႈ ပိူင်သိုၵ်းတပ်ႉမတေႃႇ 6 ၶေႃႈၼၼ်ႉ ပဵၼ်ပိူင်သိုၵ်းမၢၼ်ႈၵူၺ်း။ ဢၼ်လူင်း လၢႆးမိုဝ်းလႆႈၸႂ်ႈၵၼ်တီႈ လိၵ်ႈၵိၼ်ၵႅၼ်ႇ NCA ဢမ်ႇမီး။ ၶၢဝ်းၵိုတ်းသိုၵ်း ဢဝ်ငမ်းယဵၼ်ၼႆႉ ၶွင်ႇသီႇဢဝ်ၶိုၼ်း ၸိုင်ႈတႆးၵေႃႈ မီးပိူင် သိုၵ်း 6 ၶေႃႈ ၼင်ႇၵဝ်ႇဝႃႈၼႆ။

['ၵၢၼ်သိုၵ်း']

2018-07-20T10:37:02

https://shannews.org/archives/6514

ၵူၼ်းပၢႆႈၽေးသိုၵ်း ႁိမ်း 2,000 ၵေႃႉ ဢွၼ်ၵၼ်ပွၵ်ႈၶိုၼ်းႁိူၼ်းယေး ၵမ်ႈၽွင်ႈ

ၵူၼ်းပၢႆႈၽေးသိုၵ်း 1,976 ၵေႃႉ ဢၼ်ပၢႆႈပၢင်တိုၵ်းသိုၵ်းသိူဝ် ၵႂႃႇသွၼ်ႈသဝ်းဝႆႉတီႈ သီႇပေႃႉတင်း ၼမ်ႉတူႈၼၼ်ႉ ယၢမ်းလဵဝ် သဵင်ၵွင်ႈတဵတ်ႇယဵၼ်ယဝ်ႉလႄႈ ဢွၼ်ၵၼ် ပွၵ်ႈၶိုၼ်းႁိူၼ်းၽွင်ႈယဝ်ႉ ဝႃႈၼႆ။ ဝၼ်းတီႈ 20/07/2018 ၵူၼ်းပၢႆႈၽေးသိုၵ်း တီႈဢိူင်ႇတႃႈတေႈ ႁူဝ်ၵူၼ်း 535 ၵေႃႉ၊ ဝတ်ႉဝိႁၢရ်ဢွင်ႇမင်ႇၵလႃႇ ၽူဝ်းတေႃႇ သမ်ႉ 138 ၵေႃႉ ၼႂ်းၸႄႈဝဵင်းသီႇပေႃႉလႄႈ တီႈၵျွင်းႁွင်ႇ ဝၢၼ်ႈၸၢမ် ၸႄႈဝဵင်းၼမ်ႉတူႈ ႁူဝ်ၵူၼ်း 650 ၵေႃႉ ဢွၼ်ၵၼ်ပွၵ်ႈၶိုၼ်းမူတ်းယဝ်ႉ။ တီႈၵျွင်းဝၢၼ်ႈလီႈ ၸႄႈဝဵင်းၼမ်ႉတူႈ ႁူဝ်ၵူၼ်း 653 ၵေႃႉတႄႉ ပႆႇၸၢင်ႈ ပွၵ်ႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၸွႆႈထႅမ်ၵူၼ်းပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈ လၢတ်ႈတီႈၽူႈတွႆႇႁွၵ်ႈဝႃႈ “ တေႃႈလဵဝ် ႁဝ်းၶႃႈ တင်း ၸုမ်းၶႂၢႆၶႃပႄလႅင် လႃႈသဵဝ်ႈ တိုၵ်ႉဢွၼ်ၵၼ်မႃးၸွႆႈထႅမ်ၵူၼ်းပၢႆႈၽေးသိုၵ်းႁဝ်းၶႃႈ တီႈၵျွင်းဝၢၼ်ႈလီႈ။ ၶဝ်တႄႉပႆႇၸၢင်ႈပွၵ်ႈ တိုၵ်ႉမီးတီႈဝၢၼ်ႈလီႈၼႆႉယူႇ။ လိူဝ်ၼၼ်ႉ တီႈဝတ်ႉဢွင်ႇမင်ႇၵလႃႇ ၽူဝ်းတေႃႇ၊ ဢိူင်ႇတႃႈတေႈလႄႈ တီႈၵျွင်းႁွင်ႇ ဝၢၼ်ႈၸၢမ် တႄႉ ဢွၼ်ၵၼ်ပွၵ်ႈၶိုၼ်းႁိူၼ်းယေးၽႂ်မၼ်းယဝ်ႉ” ဝႃႈၼႆ။ တင်ႈဢဝ်ဝူင်ႈတီႈ 3 လိူၼ်ၵျူႊလၢႆႊၼႆႉမႃး သိုၵ်း ဢူၺ်းလီပွတ်းႁွင်ႇ တင်း RCSS ပဵၼ်ပၢင်တိုၵ်းၵၼ် ႁၢဝ်ႈႁႅင်း ၼႂ်းၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ လႄႈ ၵူၼ်းမိူင်းပၢႆႈၽေးသိုၵ်းမႃးသွၼ်ႈ ယူႇတီႈဝတ်ႉၵျွင်းမုၼ်ၸဝ်ႈ ၼႂ်းၼမ်ႉတူႈ သီႇပေႃႉၼပ်ႉႁဵင်။ ၼႂ်းဝၼ်းတီႈ 19 ၼၼ်ႉ သဵင်ၵွင်ႈယဵၼ်ယဝ်ႉ၊ ၾၢႆႇၼိုင်ႈၵေႃႈ ပဵၼ်ၶၢဝ်းၵူၼ်းမိူင်း လူင်းၼႃးလႄႈ ၸင်ႇလႆႈဢွၼ်ၵၼ် ပွၵ်ႈမိူဝ်းၶိုၼ်းဝၢၼ်ႈၽႂ်မိူင်းမၼ်း။ ၵူၼ်းမိူင်း ဢၼ်လႆႈပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈၼႆႉပဵၼ် ဝၢၼ်ႈမႂ်ႇ၊ ၼွင်ငိုၼ်း၊ ၼႃးႁူၵ်ႈ၊ ၼမ်ႉသီႇ လိၼ်း၊ ပၢင်ႁၢတ်ႇ၊ ပၢင်လူင်၊ မၢၵ်ႇၵႅင်း၊ မၢၼ်ႈၶႄႇလႄႈ ဝၢၼ်ႈသႃႇ ၸိူဝ်းၼႆႉ ။

['သုၼ်ႇလႆႈၵူၼ်း']

2018-07-20T08:23:30

https://shannews.org/archives/6510

ပလိၵ်ႈမၢၼ်ႈ တီႉလႆႈယႃႈၾိၼ်ႇလမ် ၼႂ်းၵႄႈ ၵူတ်ႉၶၢႆ – လႃႈသဵဝ်ႈ ၶၼ်ငိုၼ်းမွၵ်ႈႁိမ်း 2 မိုၼ်ႇသႅၼ်ပျႃး

ႁွင်ႈၵၢၼ်ၾၢႆႇႁူမ်ႇလူမ်ႈ ၼႂ်းမိူင်းတႆး ပိုၼ်ၽၢဝ်ႇဢွၵ်ႇဝႆႉ တီႉလႆႈယႃႈၾိၼ်ႇလမ် ၼႂ်းၵႄႈၵူတ်ႉၶၢႆ – လႃႈသဵဝ်ႈ ၶၼ် ငိုၼ်း 19,620 သႅၼ်ပျႃး လႄႈ တီႉၺွပ်းပႃး ၽူႈၸၢႆး 2 ၵေႃႉ ဝႃႈၼႆ။ ဝၼ်းတီႈ 17/07/2018 ယၢမ်းၵၢင်ၶမ်ႈမွၵ်ႈ 8 မူင်း ပလိၵ်ႈမၢၼ်ႈ ႁႄႉလူတ်ႉၵႃး လမ်းၼိုင်ႈ ၵူၼ်းႁေႃႈ ၸၢဝ်းၶႄႇ ၸိုဝ်ႈၵျူင်းလီၶမ်း ဢႃယု 25 ပီ ၵေႃႈၺႃးတီႉၸွမ်း။ တီႉလႆႈ တီႈတၢင်းဢွၵ်ႇ ဝဵင်းၵူတ်ႉၶၢႆ ႁိမ်းဝၢၼ်ႈၼမ်ႉႁူး ၼိူဝ် သဵၼ်ႈတၢင်း ၵူတ်ႉၶၢႆ – တႃႈမူဝ်းငႄး (တႃႈမိူင်းငႄး) ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ ယႃႈၾိၼ်ႇလမ် ဢၼ်တီႉလႆႈၼၼ်ႉ တင်းမူတ်း 218 ထူင်(ၼမ်ႉၼၵ်း 218 ၵီႊလူဝ်ႊ) ဝႃႈၼႆ။ လိူဝ်ၼၼ်ႉ ပလိၵ်ႈမၢၼ်ႈ သိုပ်ႇၵႂႃႇတီႉၺွပ်းၵူၼ်းဢၼ်ၵဵဝ်ႇၶွင်ႈၸွမ်းထႅင်ႈ ႁိမ်းယွမ်ႇ 5 ပွၵ်ႈ 12 တီႈႁိူၼ်း လၢဝ်ႇၽိင်း(ႁွင်ႉ) သူဝ်းၼၢႆႇလ မိူဝ်ႈဝၼ်းတီႈ18 ယၢမ်းၵၢင်ဝၼ်း မွၵ်ႈ 12:30 မူင်းၼၼ်ႉ ထႅင်ႈၵေႃႉၼိုင်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇၾၢႆႇပလိၵ်ႈၶဝ် လႆႈပိုတ်ႇဢမူႉ/ၶၻီႊ ဢဝ်လိူင်ႈလဝ်း လၢဝ်ႇၽိင်း ဢႃယု 22 ပီလႄႈ ၵျူင်းလီၶမ်း ဢႃယု 25 ပီ ၸွမ်းၼင်ႇပၵ်းပိူင်မၢႆမီႈဝၢၼ်ႈမိူင်းၼၼ်ႉ ဝႃႈၼႆ။

['ယႃႈမဝ်းၵမ်']

2018-07-20T08:12:39

https://shannews.org/archives/6505

ဝူင်းၸိူင်းလႅဝ်း တင်း ၵေႃလိၵ်ႈလၢႆး ၸတ်းပၢင်ပွႆးယွင်ႈယေႃး ၸၢႆးသၢႆမၢဝ်း တီႈၵဵင်းမႆႇ

ပၢင်ပွႆးမူၼ်ႈသိူဝ်း ၵိုၵ်းပိုၼ်း မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်းလႄႈ ဝူင်းၸိူင်းလႅဝ်း တေၸတ်းႁဵတ်း တီႈဝဵင်းၵဵင်းမႆႇ တႃႇၶၢဝ်းတၢင်း 2 ဝၼ်း။ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းမႆႇ တင်း ဝူင်းၸိူင်းလႅဝ်း ႁူမ်ႈၵၼ်သေ တေၸတ်းႁဵတ်း ပၢင်ပွႆးမူၼ်ႈ သိူဝ်းၵိုၵ်းပိုၼ်း ၸၢႆးသၢႆမၢဝ်း လႄႈ ဝူင်းၸိူင်းလႅဝ်း တီႈဝတ်ႉၵူႇတဝ်ႈ ဢိူင်ႇသီၽုမ်း ၸႄႈဝဵင်းၵဵင်းမႆႇ ၸိုင်ႈထႆး တႄႇ ဢဝ်ဝၼ်းတီႈ 20-21/07/2018 ယၢမ်းၵၢင်ၶမ်ႈ 7 မူင်း တေႃႇတဵင်ႈၶိုၼ်း ဝႃႈၼႆ။ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ တေႃႈလဵဝ်ၼႆႉ ႁဝ်းၶႃႈ ႁၢင်ႈႁႅၼ်း ၶႅမ်ႉလႅပ်ႈယဝ်ႉ။ ပၢင်ပွႆးၼႆႉ ႁဝ်းၶႃႈတေၸတ်းႁဵတ်း 2 ၶိုၼ်း။ ပၢင်မူၼ်ႈသိူဝ်း ၵိုၵ်းပိုၼ်း ၸၢႆးသၢႆးမၢဝ်းၼႆႉ ယူႇတီႈၵေႃလိၵ်ႈလၢႆးလႄႈ ဝူင်းၸိူင်းလႅဝ်း ႁူမ်ႈၵၼ်သေ ၸတ်းႁဵတ်း ႁႂ်ႈပဵၼ်တီႈမၢႆတွင်းပီႈၼွင်ႉ တႆး ၵဵင်းမႆႇ ယုၵ်ႉယွင်ႈၸၢႆးသၢႆမၢဝ်း ၼႆၵေႃႈဝႃႈ” ဝႃႈၼႆ။ သိုပ်ႇလၢတ်ႈဝႃႈ ထႅင်ႈလွင်ႈၼိုင်ႈၵေႃႈ ယွၼ်ႉပီႈသၢႆမၢဝ်းၵေႃႈ ပၢႆးယူႇလီဢမ်ႇပေႃးတဵမ်ထူၼ်ႈၵေႃႈပိူင်ၼိုင်ႈသေ ငိုၼ်း ဢၼ်ပီႈၼွင်ႉႁဝ်းၶႃႈ သိုဝ်ႉၶဝ်ႈပွႆး ၼိုင်ႈၵေႃႉ ၼိုင်ႈလွႆႉဝၢတ်ႇၼၼ်ႉ ႁဝ်းၶႃႈတေမႃးႁၵ်းဢွၵ်ႇ ၵႃႈၸႂ်ႉၸၢႆႇၵမ်ႈၽွင်ႈ သေ ငိုၼ်းဢၼ်လိူဝ်တင်းသဵင်ႈၼၼ်ႉ တေၸွႆႈထႅမ်ပၼ်ပီႈသၢႆမၢဝ်း မူတ်းမူတ်း။ ၼင်ႇႁိုဝ် ႁဝ်းၶႃႈ ပီႈၼွင်ႉတႆး ၵဵင်းမႆႇလႄႈ ဢိၵ်ႇထႅင်ႈလၢႆလၢႆတီႈ ပေႃးတေမီးသုၼ်ႇလႆႈႁူမ်ႈၸွႆႈၵမ်ႉထႅမ်ပီႈသၢႆမၢဝ်းၵေႃႈပႃး”ဝႃႈၼႆ။ ပၢင်မူၼ်ႈသိူဝ်းၵိုၵ်းပိုၼ်း ယုၵ်ႉယွင်ႈ ၸၢႆးသၢႆမၢဝ်းလႄႈ ဝူင်းၸိူင်းလႅဝ်းၼႆႉ တေမီးၽူႈႁွင်ႉၵႂၢမ်းၸိုဝ်ႈသဵင်ယႂ်ႇ မႃးလဝ်ႇ မူၼ်ႈတူၼ်ႈၸႂ်ပၼ် “မိူၼ်ၼင်ႇ ၸၢႆးလၢဝ်သႂ် (ၵေႃႉပဵၼ်ပီႈဢၢႆႈလူင်ၸၢႆးသၢႆမၢဝ်း)၊ ၸၢႆးသၢႆမၢဝ်း၊ ၸၢႆးတႃႇဢူး(ၸိူင်းလႅဝ်း)၊ ၸၢႆးၸၢမ်ႇထုၼ်း(ၸိူင်းလႅဝ်း)၊ ၸၢႆးဢွင်ႇမိူင်း(ၸိူင်းလႅဝ်း)၊ ၸၢႆးယုမ်ႉလိူၼ်(ၸိူင်းလႅဝ်း)၊ ၸၢႆးထႅၼ်ႈလႅဝ်း၊ ၸၢႆးသၢႆလႅတ်ႇ၊ ၸၢႆးႁၢၼ်လႅင်းလႄႈ ၸၢႆးလွမ်ႉဝုၼ်း ၸိူဝ်းၼႆႉ။ ၸုမ်းႁႆႇတိုင်ႈပၼ်တႄႉ ပဵၼ်ဝူင်းၸိူင်းလႅဝ်း ၸၢႆးတႃႇဢူး၊ ၸၢႆးၸၢမ်ႇထုၼ်း၊ ၸၢႆးဢွင်ႇမိူင်း၊ ၸၢႆးသိူဝ်မႂ်ႇ၊ ၸၢႆးယုမ်ႉ လိူၼ်လႄႈ ၸၢႆးသိုဝ်ႉ ဢိၵ်ႇလၢႆလၢႆၵေႃႉ ႁူမ်ႈၵၼ်သေတေတွႆႇပၼ် ဝႃႈၼႆ။

['ၵူႈလွင်ႈလွင်ႈ']

2018-07-20T07:22:32

https://shannews.org/archives/6501

ၸဝ်ႈၼႃႈတီႈထႆး ၵူတ်ႇထတ်းတီႉၺွပ်း ႁႅင်းၵၢၼ် 800 ပၢႆ

လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ၸတ်းၸဝ်ႈၼႃႈတီႈလူင်းၵူတ်ႇထတ်းတီႉၺွပ်းပေႃႈ လဵင်ႉ/မႄႈလဵင်ႉလႄႈ ႁႅင်းၵၢၼ်ယၢၼ်မိူင်း 800 ပၢႆ ၸိူဝ်းၽိတ်းမၢႆမီႈ ၵူၼ်းႁဵတ်းၵၢၼ်ၸွမ်း ၼင်ႇမိူင်းထႆးတမ်းဝႆႉ။ ၼႂ်းပီ 2018 ၼႆႉၸဝ်ႈၼႃႈတီႈၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တမ်းဝၢင်းၽႅၼ်ၵၢၼ် သၢမ်ၶၵ်ႉတွၼ်ႈၶၵ်ႉတွၼ်ႈ 1. ဝၼ်းတီႈ 1 -15/07/2018 ၊ ၶၵ်ႉတွၼ်ႈတီႈ 2. ဝၼ်းတီႈ 1 -15/ 08/ 2018 ၊ ၶၵ်ႉတွၼ်ႈတီႈ 3. ဝၼ်းတီႈ 1 -15/09/2018 တေလူင်းၵူတ်ႇထတ်းႁႅင်းၵၢၼ် ယၢၼ်မိူင်း ၸိူဝ်းယူႇသဝ်း ႁဵတ်းၵၢၼ်ဢမ်ႇမႅၼ်ႈၸွမ်းမၢႆမီႈလူင်ပွင်ၸိုင်ႈထႆးတမ်းဝႆႉ။ ၶၵ်ႉတွၼ်ႈတီႈၼိုင်ႈ ဝၼ်းတီႈ 1-15/07/2018 ပူၼ်ႉမႃးၼႆႉ ၸဝ်ႈၼႃႈတီႈ လူင်းၵူတ်ႇထတ်းပေႃႈ လဵင်ႉ/မႄႈလဵင်ႉ (ၼၢႆးၸၢင်ႈ) ပိုၼ်ႉတီႈႁဵတ်းၵၢၼ်တႃႇ 1623 ၵေႃႉ/တီႈ၊ ပေႃႈလဵင်ႉၼၢႆးၸၢင်ႈ ဢၼ်ႁဵတ်းၽိတ်း မၢႆမီႈ 156 ၵေႃႉ။ ၵူတ်ႇထတ်းႁႅင်းၵၢၼ်ၽိတ်းမၢႆမီႈ 30,111 ၵေႃႉ ႁႅင်းၵၢၼ် ဢၼ်ႁဵတ်းၽိတ်းမၢႆမီႈ 816 ၵေႃႉ ပဵၼ်ၵူၼ်းမိူင်း ႁူမ်ႈတုမ်မၢၼ်ႈ 415ၵေႃႉ ၊ ၵမ်ႊပူႊၶျႃႊ 267 ၵေႃႉ၊ လၢဝ်း 78 ၵေႃႉ ။ ဝဵတ်ႊၼၢမ်ႊ 36 ၵေႃႉလႄႈတၢင်ႇၸိူဝ်ႉၶိူဝ်းထႅင်ႈ 20 ၵေႃႉ ဝႃႈၼႆ။ မိူဝ်ႈဝၼ်းတီႈ 19/07/2018 ၼၼ်ႉၵေႃႈ ၸဝ်ႈၼႃႈတီႈပလိၵ်ႈတင်ႈ လၢၼ်ႇၵူတ်ႇထတ်း ၼိူဝ်သဵၼ်ႈတၢင်းသၢႆမူင်ႊ တူၼ်ႊ – ထႃႊလီႊ မူႇ 1 ဢိူင်ႇ ဝင်ႊၽၢင်ႊ ၸႄႈဝဵင်းၼွင်လွင်ႉ ၸႄႈတွၼ်ႈလမ်း ပုၼ်း ၽွင်းၼၼ်ႉမီးၵႃးတၢင်ႇ ၵူၼ်း (ရူတ်ႉလႅင်) လမ်းၼိုင်ႈ လုၵ်ႉတၢင်းၵဵင်းမႆႇ တၢင်ႇႁႅင်းၵၢၼ်တႆး 5 ၵေႃႉ ဢမ်ႇမီးဝႂ် 1 ၵေႃႉ တေၵႂႃႇလမ်းပုၼ်း ။ ၸဝ်ႈၼႃႈတီႈၸင်ႇတီႉၺွပ်း ၵူၼ်းဢမ်ႇမီးဝႂ်လႄႈ ၵူၼ်း ဢၼ်ၵႂႃႇၸွမ်းႁူမ်ႈ ပႃးၸဝ်ႈၵႃး တင်းမူတ်း 7 ၵေႃႉသူင်ႇ ႁူင်းပလိၵ်ႈ ပၼ်တူတ်ႈတၢမ်ႇ ၸွမ်းၼင်ႇ မၢႆမီႈ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – တွၼ်ႈတႃႇႁႅင်းၵၢၼ်ဢၼ် ၺႃးတီႉတီႈလမ်းပုၼ်းၼၼ်ႉ ၸွမ်းၼင်ႇမၢႆမီႈယဝ်ႉ ၵေႃႉလႂ်ၽိတ်းၵေႃႈ ထုၵ်ႇလီတီႉၵေႃႉၼၼ်ႉၵူၺ်း၊ တွၼ်ႈ တႃႇၸဝ်ႈၵႃးတႄႉ မီးသုၼ်ႇၽိတ်းယူႇယွၼ်ႉဝႃႈ တၢင်ႇၵူၼ်းဢမ်ႇမီးဝတ်းဝႂ်၊ သိုပ်ႇၼႆႉၵႂႃႇ ၸဝ်ႈၼႃႈတီႈၶဝ် တေၵူတ်ႇထတ်းၵႂႃႇတိၵ်းတိၵ်း ယွၼ်းႁႂ်ႈၵူႈၵေႃႉ ႁဵတ်းၸွမ်းၼင်ႇ ပၵ်းပိူင်မၢႆမီႈသေၵမ်းဝႃႈၼႆ။ လူင်ပွင်ၸိုင်ႈမိူင်းထႆး တမ်းဝၢင်းဝႆႉမၢႆမီႈႁႅင်းၵၢၼ် သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီးဝႂ်ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇ ႁႂ်ႈယွၼ်းဝႂ်ႁဵတ်းၵၢၼ် 2 ပီ။ တွၼ်ႈတႃႇ ၼၢႆးၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆ တေၺႃးမႂ်ငိုၼ်း 10,000 – 100,000 ၿၢတ်ႇ တေႃႇၵူၼ်း ႁဵတ်း ၵၢၼ်ၼိုင်ႈၵေႃႉ သင်ႁဵတ်း ၽိတ်းယဝ်ႉႁဵတ်းၽိတ်းထႅင်ႈၼႆၸိုင် တေၺႃးတၢမ်ႇၶွၵ်ႈ 1 ပီ မႂ်ငိုၼ်း 50,000 – 200,000 ၿၢတ်ႇ လႄႈ တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈႁႅင်းၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶဝ်ႈမႃးႁဵတ်း ၵၢၼ်တီႈၼႂ်းမိူင်းထႆးၼႆၸိုင် တေလႆႈၶဝ်ႈၸွမ်းပိူင် MOU (ၶေႃႈၵိၼ်ၵႅၼ်ႇ ၵၢၼ်ၸၢင်ႈၵူၼ်းႁဵတ်းၵၢၼ် ဝူင်ႈၵၢင်သွင်မိူင်း) ။

['ႁႅင်းငၢၼ်းၶၢမ်ႈမိူင်း']

2018-07-20T04:07:03

https://shannews.org/archives/6497

SSJAC ၸွႆႈထႅမ်ၵူၼ်းပၢႆႈၽေးသိုၵ်း တီႈသီႇပေႃႉ – ၼမ်ႉတူႈ တႃႇငိုၼ်း 200 သႅၼ်ပျႃး

ၵေႃႁူမ်ႈသၢင်ႈၸိုင်ႈတႆး Shan State Joint Action Committee (SSJAC) ၵႂႃႇၸွႆႈထႅမ်ၵူၼ်းပၢႆႈၽေးသိုၵ်း ဢၼ်ႁွတ်ႈၽႅဝ်ဝႆႉ တီႈၸႄႈဝဵင်းသီႇပေႃႉ လႄႈ ၼမ်ႉတူႈ ၼႂ်းၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ။ Photo : Sai Lern တပ်ႉသိုၵ်းတဢၢင်း TNLA တင်း တပ်ႉသိုၵ်းတႆး RCSS ပိုတ်းယိုဝ်းၵၼ်ႁၢဝ်ႈႁႅင်း ၼႂ်းၸႄႈဝဵင်းၼမ်ႉတူႈ ၵူၼ်းမိူင်းႁိမ်းၸမ် 2000 ၵေႃႉပၢႆႈၽေးသိုၵ်း ယၢပ်ႇၽိုတ်ႇလွင်ႈယူႇလွင်ႈၵိၼ် ။ ဝၼ်းတီႈ 18-19/07/2018 ယူႇတီႈ SSJAC ၵႂႃႇၸွႆႈထႅမ် ၶဝ်ႈသၢၼ်လႄႈၼမ်ႉမီႇၼမ်ႉမၼ်း ပၼ်ၵူၼ်းပၢႆႈၽေးသိုၵ်း တင်းမူတ်း 1,976 ၵေႃႉ တႃႇငိုၼ်း 200 သႅၼ်ပျႃး ဝႃႈၼႆ။ Photo: Sai Lern ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈ မၢႆ 3 လႄႈ ၽူႈႁၢပ်ႉပုၼ်ႈၽွၼ်း ၼႂ်း SSJAC လၢတ်ႈတီႈၽူႈတွႆႇႁွၵ်ႈဝႃႈ “ ၶႃႈႁဝ်းတင်း ၸၢႆးၸွမ်မၢဝ်း ႁူမ်ႈလူၺ်ႈ ထႅင်ႈလၢႆလၢႆၵေႃႉ တင်းမူတ်း 12 ၵေႃႉ ႁဝ်းၶႃႈ လႆႈၵႂႃႇၸွႆႈထႅမ်ၵူၼ်းပၢႆႈၽေးသိုၵ်း တီႈသီႇပေႃႉ တင်း ၼမ်ႉတူႈ ၵမ်ႉၼမ် တေၵမ်ႉၸွႆႈ ငိုၼ်း တင်း ၶဝ်ႈသၢၼ် လိူဝ်ၼၼ်ႉ လူႇတၢၼ်းၸွႆႈထႅမ်ဝႆႉတီႈၵေႃႇမတီႇၸွႆႈထႅမ်ၵူၼ်းပၢႆႈၽေးသိုၵ်းလႄႈ ၽူႈတႅၼ်း သီႇပေႃႉ ၶဝ်ဝႆႉ တႃႈႁႂ်ႈပဵၼ် ငိုၼ်းၵွင်ၵၢင်ၸွႆႈထႅမ် ပီႈၼွင်ႉပၢႆႈၽေးသိုၵ်းမႃး ၶိုတ်းၶိုတ်းၸမ်ၸမ်။ သင်မိူဝ်းၼႃႈ ၵိုင်ႉၵၢင်ႉ လႆႈပၢႆႈၽေးမႃးၸိုင် တႃႇၸၢင်ႈၸွႆႈထႅမ်လွင်ႈၵိၼ်ယႅမ်ႉလႄႈ ၵူႈလွင်ႈလွင်ႈ တႃႇငိုၼ်း 7250000 ပျႃး (ၸဵတ်းသိပ်း သႅၼ်ပၢႆႁႃႈမိုၼ်ႇပျႃး) ဝႃႈၼႆ။ ၼႂ်းဝၼ်းတီႈ 18 ၼၼ်ႉ ယူႇတီႈ ၵေႃႁူမ်ႈသၢင်ႈၸိုင်ႈတႆး လႆႈၵႂႃႇၸွႆႈထႅမ်ၵူၼ်းပၢႆႈၽေး တီႈၵျွင်းႁွင်ႇ ဝၢၼ်ႈၸၢမ် ၸႄႈဝဵင်းၼမ်ႉတူႈ တႃႇငိုၼ်း 70 သႅၼ်ပျႃးလႄႈ ၶဝ်ႈသၢၼ် 20 ထူင်။ လိူဝ်ၼၼ်ႉ ၼမ်ႉမၼ်းၵိၼ်၊ ၽၵ်းမီႇလႅင်၊ ဢႃႇလူးလႄႈ ၵျႃႇသၢၼ်ႇ ၸိူဝ်းၼႆႉ တင်းမူတ်းႁူဝ်ၵူၼ်းပၢႆႈၽေး မီး 650 ၵေႃႉ။ ( ဝၼ်းတီႈ 19 ၼၼ်ႉပၢင်တိုၵ်းယဵၼ်ၵႂႃႇယဝ်ႉလႄႈ ၵူၼ်းပၢႆႈၽေးသိုၵ်းတီႈၵျွင်းႁွင်ႇမၢၼ်ႈၸၢမ် ၼႆႉ ၶိုၼ်းပွၵ်ႈမိူဝ်းၶိုၼ်းဝၢၼ်ႈၽႂ်မၼ်းယဝ်ႉဝႃႈၼႆ။) ဝၼ်းတီႈ 19 သမ်ႉ လႆႈၵႂႃႇၸွႆႈထႅမ်တီႈၵူၼ်းပၢႆႈသိုၵ်း တီႈဝတ်ႉဢွင်ႇမင်ႇၵလႃႇ ၽူဝ်းတေႃႇ ၸႄႈဝဵင်းသီႇပေႃႉ တႃႇ ငိုၼ်း 5 သႅၼ်ပျႃးလႄႈ ၶဝ်ႈသၢၼ် 5 ထူင် ႁူဝ်းပၢႆႈၽေးမီး 138 ၵေႃႉ။ တီႈၵူၼ်းပၢႆႈၽေး သိုၵ်း တီႈၵျွင်းလူင်တႃႈတေႈ ဝၢၼ်ႈတႃႈတေႈ ၸႄႈဝဵင်းသီႇပေႃႉသမ်ႉၸွႆႈထႅမ် တႃႇငိုၼ်း 10 သႅၼ်ပျႃးလႄႈ ၶဝ်ႈသၢၼ် 10 ထူင် ႁူဝ်ၵူၼ်းပၢႆႈၽေးသိုၵ်း မီး 535 ၵေႃႉ။ လိူဝ်ၼၼ်ႉ တီႈၵျွင်းဝၢၼ်ႈလီ (ဝၢၼ်ႈပီႈၼွင်ႉတဢၢင်း) ၸႄႈဝဵင်းၼမ်ႉတူႈ လႆႈၵမ်ႉၸွႆႈ ငိုၼ်း 3 သႅၼ်ပျႃးလႄႈ ၶဝ်ႈသၢၼ် 10 ထူင် ၼမ်ႉမၼ်းၵိၼ်၊ ၽၵ်းမီႇလႅင်၊ ဢႃႇလူးလႄႈ ၵျႃႇသၢၼ် တင်းမူတ်း ႁူဝ်ၵူၼ်းပၢႆႈၽေးမီး 653 ၵေႃႉ ။ ၵူၼ်းမိူင်း ဢၼ်လႆႈပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈသမ်ႉ ဝၢၼ်ႈမႂ်ႇ၊ ၼွင်ငိုၼ်း၊ ၼႃးႁူၵ်ႈ၊ ၼမ်ႉသီႇလိၼ်း၊ ပၢင်ႁၢတ်ႇ၊ ပၢင်လူင်၊ မၢၵ်ႇၵႅင်း၊ မၢၼ်ႈၶႄႇလႄႈ ဝၢၼ်ႈသႃႇ ၸိူဝ်းၼႆႉ ။ ၵူၼ်းမၢၼ်ႈၸၢမ်ၵေႃႉၼိုင်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – ဝၼ်းတီႈ 19 ၵၢင်ၶမ်ႈ ငဝ်းလၢႆး ပၢင်တိုၵ်းယဵၼ်ဝႆႉ။ တပ်ႉသိုၵ်းတႆးလႄႈ တပ်ႉသိုၵ်းဢူၺ်းလီပွတ်းႁွင်ႇ ငိူင်ႉဝႄႈၵၼ်ဝႆႉသေ တပ်ႉသိုၵ်းမၢၼ်ႈတႄႉ ၶဝ်ႈၼွၼ်းၼႂ်းဝၢၼ်ႈမိူင်းမု။ ၵူၼ်းမိူင်းလွမ်လွမ်မႆႈၸႂ်ဝႃႈ ၵူဝ်သိုၵ်းၸၢဝ်းၶိူဝ်း ႁွမ်ႁႅင်းႁင်းၽႂ်မၼ်းသေ ၶိုၼ်းမႃးပိုတ်းယိုဝ်းၵၼ်ၶိုၼ်း။ တေႁဵတ်းႁႂ်ႈၵူၼ်းမိူင်းလႆႈပၢႆႈၽေးသိုၵ်းထႅင်ႈႁိုဝ် – ဝႃႈၼႆ။

['ၵူႈလွင်ႈလွင်ႈ']

2018-07-20T03:23:38

https://shannews.org/archives/6494

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈ RCSS/SSA (တွၼ်ႈ 2)

ထၢမ် – ယၢမ်းလဵဝ် ၸုမ်းယိပ်းၵွင်ႇၵၢင်ႇၼႂ်းမိူင်းတႆး ၵေႃႈၼမ်၊ ပၼ်ႁႃၼႂ်းမိူင်းတႆးၵေႃႈယႂ်ႇ ။ လွင်ႈဝႃႈ တေႁဵတ်းၶွၼ်ႊၵရႅတ်ႉၸိုင်ႈတႆး ၼၼ်ႉၶႃႈလူး ၸွင်ႇတေႁဵတ်းယူႇၶႃႈ။ တွပ်ႇ – ယိင်ႈသုၵ်းသၵ်ႉ ယိင်ႈၶႅၼ်းလူဝ်ႇလႆႈႁဵတ်း ပေႃးမႃးတူၺ်း ပိုၼ်းၵၢၼ်လုၵ်ႉၽိုၼ်ႉႁဝ်းၼႆႉ ႁဝ်းဢမ်ႇသုမ်း ယွၼ်ႉၽူႈၶဵၼ်သေပွၵ်ႈ။ ယွၼ်ႉပိူဝ်ႈ ၽူႈၶဵၼ်တပ်ႉမတေႃႇၵႂႃႇသိမ်းလႆႈတပ်ႉၼႆႉၸုမ်းၼႆႉၵွႆၼႆ။ ဢၼ်ႁဝ်းၵွႆမႃးၼႆႉ ၸုမ်းလႂ်ၵေႃႈယဝ်ႉ ယွၼ်ႉပိူဝ်ႈ ၾႆးၼႂ်း။ ၾႆးၼႂ်းဢၼ်ဝႃႈၼႆႉ မၼ်းၵဵဝ်ႇၵပ်းလွင်ႈၵူၼ်းမိူင်းတင်း မူတ်း။ ၵႂႃႇၼႄးၽႂ် ဢမ်ႇလႆႈ။ ၼိူဝ်ၵၢၼ်ၸိူဝ်ႉၶိူဝ်း၊ ၼိူဝ်ၵၢၼ်ဝၢၼ်ႈမိူင်းၼႆႉ မၼ်းၵဵဝ်ႇၶွင်ႈၵူႈၵေႃႉယဝ်ႉ။ တႃႇတေၵႄႈလိတ်ႈ ပၼ်ႁႃ ၾႆးၼႂ်းၼႆႉ ပဵၼ်ထီႉၼိုင်ႈ၊ ပေႃးႁဝ်းၵႄႈလိတ်ႈပၼ်ႁႃၾႆးၼႂ်း၊ ၼႂ်းမိူင်းႁဝ်းလႆႈၼႆ ၸွင်ႇၵႄႈလိတ်ႈပၼ်ႁႃ တၢင်းၼွၵ်ႈမိူင်း။ (1) ၵႄႈပၼ်ႁႃၸုမ်းတေႃႇၸုမ်း ၵေႃႈပဵၼ်ၾႆးၼႂ်း၊ ပၼ်ႁႃၸိူဝ်ႉၸၢတ်ႈၵေႃႈ ပဵၼ်ၾႆးၼႂ်း၊ ဢၼ်ၸုမ်းမၼ်းၼမ်ၵႂႃႇသဵင်ႈၸိူဝ်းၼႆႉ ပဵၼ်ပၢႆးၼႂ်းတင်းမူတ်း။ ၵွႆယွၼ်ႉ ပၼ်ႁႃတင်းၼႂ်း ၵူႈၸုမ်းယဝ်ႉ ။ ၵႃႈပူၼ်ႉမႃးၼႆႉ ၵွပ်ႈပိူဝ်ႈ ပၢႆးၼႂ်းႁဝ်း ၵုမ်ႇလဵၼ်ႈႁူဝ်ၵၼ် တိၵ်းတိၵ်းၵူၺ်းလႄႈ ၸုမ်းလႂ်သမ်ႉဢွင်ႇလႃႇ ၶၢဝ်းတၢင်း 60 ပီ ၸုမ်းလႂ်ၵေႃႈ ဢမ်ႇဢွင်ႇလူး။ မိူဝ်ႈၼၼ်ႉ ၶဝ်ၶႂ်ႈႁႂ်ႈ MTA ၵွႆ၊ ၵမ်းၼႆႉ MTA ၵေႃႈၵွႆမႃးယဝ်ႉၼႃႇ ၶဝ်သမ်ႉလႆႈဢီႈသင်လႃႇဝၼ်းမိူဝ်ႈၼႆႉ ၵေႃႈႁၼ်ယဝ်ႉလူး ဢမ်ႇလႆႈသင်လူး။ ၵူၼ်းမိူင်းၵေႃႈဢမ်ႇလႆႈဢီႈသင်လူး၊ ၸုမ်းၸိူဝ်းၼၼ်ႉ လႆႈဢီႈသင်လႃႇ ၶဝ်ၵေႃႈ ဢမ်ႇလႆႈဢီႈသင်လူး။ ၵွၼ်ႊၵရႅတ်ႊၼႆႉ ယိင်ႈသုၵ်ႉသၵ်ႉ ယိင်ႈၶႅၼ်းလူဝ်ႇလႆႈႁဵတ်းပၢင်ၵုမ် ။ ႁဵတ်းၵႂၢင်ႈ ႁဵတ်းၵႅပ်ႈ မၼ်းယူႇတီႈငဝ်းလၢႆး တိုၼ်းလူဝ်ႇလႆႈႁဵတ်း။ ယုမ်ႇယမ်ဝႃႈ ၵၢၼ်လုၵ်ႉၽိုၼ်ႉႁဝ်းၵူႈၸုမ်းၸုမ်းၼႂ်း ဝၼ်းမိူဝ်ႈၼႆႉ ၶဝ်ၵေႃႈတေပွင်ႇၸႂ်ယဝ်ႉ ၵဵဝ်ႇၵပ်းလွင်ႈပၼ်ႁႃၾႆးၼႂ်း၊ တူၺ်းလႄႈ ပၵပ၊ CPB၊ ပတဵင်းတိၼ်ႇ (ဘသိန်းတင်) ဢဵၼ်ႁႅင်းၶဝ်ၵေႃႈယႂ်ႇမွၵ်ႇၵႃႈႁိုဝ် လိုၼ်းသုတ်းမႃးၵေႃႈ ပၼ်ႁႃၾႆးၼႂ်း ၶဝ်ၵေႃႈတႅၵ်ႇၵၼ် ပဵၼ်ဝႆႉလၢႆၸုမ်းတေႃႇထိုင်ဝၼ်းမိူဝ်ႈၼႆႉ။ NDF ႁဵတ်းတပ်ႉ ပွင်း ၸူႉၵၼ်မႃးၵေႃႈ တေႃႈၼင်ႇၼၼ်။ ၵမ်းလိုၼ်းၵေႃႈ ၵႂႃႇၸၵ်ႉၾႆးၼွၵ်ႈ မႃးသႂ်ႇၾႆးၼႂ်း ပဵၼ်ၾႆးၼႂ်း ၵမ်းလိုၼ်း KNU ပဵၼ်သင် ၵႂႃႇႁၼ်ယူႇလူး။ MTA ၵွႆၼႆႉ ၽႂ်ဢမ်ႇမႃးယိုဝ်း သေဢိတ်း ဢဵၼ်ႁႅင်း 2-3 မိုၼ်ႇ ၵွပ်ႈပဵၼ် ၾႆးၼႂ်း လႄႈၵွႆ၊ ၾႆးၼႂ်းတင်းမူတ်းယဝ်ႉ။ မိူၼ်ၼင်ႇ သႅင်ၵႅဝ်ႉ ၶဝ်ၵေႃႈတႅၵ်ႇပဵၼ်သွင်ၸုမ်း ၸုမ်းၶျႃႉ၊ ၸုမ်းဢမ်ႇၶျႃႉ ၼႆႉၵေႃႉပဵၼ်ၾႆးၼႂ်းၼႃႇ။ ၸိူဝ်းၼႆႉမၼ်းလူဝ်ႇမူၼ်ႉမႄးပၢႆးဝူၼ်ႉ တင်းမူတ်း ၵၢၼ်လၢႆးလုၵ်ႉၽိုၼ်ႉ။ ၾႆးၼႂ်းဢၼ် ဝႃႈၼၼ်ႉ လူဝ်ႇမႄးသင် လူဝ်ႇမႄးတီႈတူဝ်ၸဝ်ႈၵဝ်ႇ မႃႇၼ၊ တေႃးသ၊ လေႃးၽ၊ မေႃးႁ သေ ႁဵတ်းၸွမ်းလူမ်းဢၼ် ၸဝ်ႈၵဝ်ႇ ၶႂ်ႈပဵၼ်ၵူၺ်း ႁဝ်းဢမ်ႇၵႂႃႇ ႁၼ်ထိုင် ၽႅၼ်ႇလိၼ်ၸိုင်ႈတႆးႁဝ်း 62,500 လၵ်းပၼ်ႇႁွပ်ႈ။ ႁဝ်းဢမ်ႇႁၼ်ထိုင်ၸိူဝ်ႉၸၢတ်ႈႁဝ်းတင်းသဵင်ႈ ႁဝ်းႁၼ်ထိုင်ဝႃႈ ဢွင်ႈလႂ်ဢွင်ႈၼၼ်ႈလႄႈ တီႈလႂ်တီႈၼၼ်ႈၵူၺ်း။ ၵႃႈလႂ်တီႈလႂ်ပဵၼ်ၵေႃႈယဝ်ႉ ပေႃးတီႈၵဝ်ၵတ်းယဵၼ် ၵဝ်ၵေႃႈပေႃး ၼႆမၼ်းဢမ်ႇပဵၼ်လႆႈ မိူင်းတႆးၼႆႉ ပေႃးဢမ်ႇ ၵတ်းယဵၼ်မူတ်းၼႆ တီႈလႂ်ၵေႃႈ မၼ်းတိုၼ်းဢမ်ႇၵတ်း ယဵၼ်။ ၸင်ႇဝႃႈၶွၼ်ႊၵရႅတ်ႊ ၼႆႉမၼ်းတိုၼ်းလူဝ်ႇလႆႈႁဵတ်း။ ႁဝ်းၵူႈမူႇၵူႈၸုမ်းဝၼ်းမိူဝ်ႈၼႆႉၼႆႉ လူဝ်ႇလႆႈဢုပ်ႇၵၼ် မၼ်းထိုင်ၶၢဝ်းမၼ်းယဝ်ႉ။ ႁဝ်းလူဝ်ႇၵႄႈပၼ်ႁႃၾႆးၼႂ်းလႆႈ ႁဝ်းၸင်ႇလႆႈၵႄႈပၼ်ႁႃၾႆးၼွၵ်ႈလႆႈ ၊ ၵႃႈၸူဝ်ႈ ႁဝ်းပႆႇလႆႈၵႄႈပၼ်ႁႃၾႆးၼႂ်းလႆႈၼႆႉ ႁဝ်းၵႂႃႇၵႄႈပၼ်ႁႃၾႆးၼွၵ်ႈဢမ်ႇလႆႈ ဢၼ်ႁဝ်းဢုပ်ႇၵၢၼ်မိူင်းၵၼ်ယူႇၼႆႉ ၸိူင်ႉႁိုဝ်ၵေႃႈ မၼ်းဢမ်ႇလႆႈလေႃႇ မၼ်းဢမ်ႇၵႄႈလိတ်ႈလႆႈ ၵွပ်ႈပိူဝ်ႈၾႆးၼႂ်းႁဝ်း မၼ်းဢမ်ႇၽွမ်ႉႁူမ်ႈၵၼ်။ ထၢမ် – ပေႃးမိူၼ်ၸိူင်ႉၼႆ လွင်ႈႁၢင်ႈႁႅၼ်း ၼႂ်းၵွၼ်ႊၵရႅတ်ႊ ဢၼ်မီးၼႂ်းၽႅၼ်ၵၢၼ်ဝႆႉ ၸဵမ်မိူဝ်ႈႁၢင်ပီၼၼ်ႉၶႃႈလူး ထိုင်ၶၵ်ႉတွၼ်ႈလႂ်ၽွင်ႈၶႃႈလႃႇ။ တွပ်ႇ – ႁဝ်းႁၢင်ႈႁႅၼ်းဝႆႉယူႇ ၵူၺ်းၵႃႈမၼ်းပႆႇလၢတ်ႈလႆႈၼႂ်းဝၼ်းမိူဝ်ႈၼႆႉ ပႆႇထိုင်ၶၢဝ်းယၢမ်းလၢတ်ႈမၼ်း။ ထၢမ် – မိူၼ်ၸိူင်ႉၼင်ႇ ၵူၼ်းမိူင်းတင်းလၢႆ မုင်ႈမွင်းဝႆႉဝႃႈ ၶႂ်ႈႁႂ်ႈပႃႇတီႇတႆးႁဝ်း ၽွမ်ႉႁူမ်ႈၵၼ်ဝႃႇ၊ ၶႂ်ႈႁႂ်ႈသိုၵ်းႁဝ်း ၽွမ်ႉၵၼ်ဝႃႇ ၵေႃႇတင်ႈမီးမႃး CSSU ၵေႃႈပႆႇပဵၼ်ၵၢၼ်ၵွပ်ႈသင်။ တွပ်ႇ – ပၼ်ႁႃႁႂ်ႈပႃႇတီႇၽွမ်ႉၵၼ်ဝႃႇ၊ တပ်ႉသိုၵ်းၽွမ်ႉၵၼ်ဝႃႇ ၵၢင်ၸႂ်ၵူၼ်းမိူင်းၼႆႉမၼ်းၸိုၼ်ႈသႂ်လီ၊ ၵၢင်ၸႂ်ၵူၼ်း မိူင်း ၵၢင်ၸႂ်ၸဝ်ႈသင်ၶၶဝ်ၸိူဝ်းၼႆႉ မၼ်းပဵၼ်ၵၢင်ၸႂ်ၸိုၼ်ႈသႂ် ယဝ်ႉပဵၼ်ၵၢင်ၸႂ်ဢၼ်ဝႃႈ ၼိူဝ်ၸိူဝ်ႉၶိူဝ်းႁဝ်းၼႆႉ ၸူဝ်ႈၵႃႈႁဝ်းဢမ်ႇၽွမ်ႉၵၼ်ၼႆႉ မၼ်းဢမ်ႇလွတ်ႈလႅဝ်း။ ပေႃးၽွမ်ႉၵၼ် ၼႆႉမၼ်းလီဢိူဝ်ႈ။ ၵူၺ်းၵႃႈ ၶဝ်ဢမ်ႇ မႃးႁၼ် ပၼ်ႁႃဢၼ်ဝႃႈ ႁဵတ်းသင်လႄႈဢမ်ႇၽွမ်ႉၵၼ် ၶဝ်ပႆႇမႃးႁၼ်။ ၸုမ်းမၼ်းပဵၼ်ဢီႈသင်လႄႈ ဢမ်ႇၽွမ်ႉၵၼ် ပႃႇတီႇလႄႈပႃႇတီႇမၼ်းပဵၼ်သင်လႄႈ ဢမ်ႇၽွမ်ႉၵၼ်၊ ၵူၼ်းမိူင်းလူဝ်ႇလႆႈလဵပ်ႈႁဵၼ်း ၸွင်ႇဝႃႈႁဝ်းတိုၵ်းသူၼ်းယူႇတႃႇသေႇ ၵူၼ်းမိူင်းလီလဵပ်ႈႁဵၼ်းၵၢၼ် မိူင်းၼမ်ၼမ်၊ ယႃႇပေဝႃႈ ၽႂ်ပဵၼ်ၸဝ်ႈ ႁဝ်းပဵၼ်ၶႃႈၵူၺ်း ၵူၼ်းမိူင်းလူဝ်ႇလဵပ်ႈႁဵၼ်း။ ပေႃႇလသီႇပႃႇတီႇလႂ် ဢၼ်ပဵၼ်ပုၼ်ႈတႃႇၸိူဝ်ႉၶိူဝ်းႁဝ်း တပ်ႉသိုၵ်းဢၼ်လႂ် တေပဵၼ်ပုၼ်ႈတႃႇၸိူဝ်ႉၶိူဝ်းႁဝ်း၊ တပ်ႉသိုၵ်းၼၼ်ႉ ပေႃႇလသီႇမၼ်းမီးဢီႇသင် လူဝ်ႇလဵပ်ႈႁဵၼ်းၼမ်ၼမ်။ လွင်ႈဢမ်ႇၽွမ်ႉၵၼ်ၼႆႉ မၢင်ၸိူဝ်ႉမၢင် ပိူင် ပႃးတီႈၵူၼ်းမိူင်းၽွင်ႈ။ ၵွပ်ႈပိူဝ်ႈၵူၼ်းမိူင်းႁဝ်း ဢမ်ႇလဵပ်ႈႁဵၼ်းၵၢၼ်မိူင်း ယူႇၸမ်ၽႂ်ၵေႃႈပဵၼ်ၸႂ်မၼ်း လႆႈၵိၼ်ၸွမ်းၽႂ်ၵေႃႈပဵၼ်ၸႂ်မၼ်း ၶဝ်ဢမ်ႇမွင်းႁၼ်ပုၼ်ႈတႃႇၸိူဝ်ႉၶိူဝ်းဝၢၼ်ႈမိူင်း။ ငဝ်းလၢႆးဝၼ်းမိူဝ်ႈၼႆႉ ၵဝ်ၵႃႉၶၢႆၸွမ်းၸုမ်းၼႆႉ ၵဝ်လႆႈငိုၼ်းဢိူဝ်ႈ ၼႆၵေႃႈ ပဵၼ်ၸႂ်ၸုမ်းၼၼ်ႉၵူၺ်းၼႃႇ ပေႃးဢမ်ႇမီးၸုမ်းၼၼ်ႉ ၵဝ်ဢမ်ႇမီးငိုၼ်းမႂ်းၼႆၵေႃႈ တၢႆတၢႆလိပ်းလိပ်း ၵေႃႈ ယဝ်ႉ မၼ်းၵေႃႈၵႂႃႇၸွႆႈၼၼ်ႉၼႃႇ ၼႆႉၵေႃႈမၼ်းပဵၼ်သၽႃႇဝၵူၺ်း ပဵၼ်သၽႃႇဝလူၺ်ႈဢမ်ႇႁူႉ။ ပေႃးလဵပ်ႈ ႁဵၼ်းတူၺ်းၼႆ – ဢေႃးၵဝ်မၢၵ်ႈမီးၵႃႈႁိုဝ်ၵေႃႈယဝ်ႉ ပေႃးၸိူဝ်ႉၸၢတ်ႈဢမ်ႇလီၼႆႉ ပႃးၵဝ်ဢိူဝ်ႈၼႆႉ ပေႃးမေႃဝူၼ်ႉ ၵၢၼ်မိူင်းၸိူင်ႉၼႆၼႆႉ ၵူၼ်းမိူင်းႁဝ်းတင်းသဵင်ႈ ႁဵတ်းႁႂ်ႈၽွမ်ႉၵၼ်ဢိူဝ်ႈၼႆၵေႃႈ ၼႄၵၢင်ၸႂ်လႆႈလူး မိူၼ်ၸိူင်ႉၼင်ႇ ပႃႇတီႇၼႆႉလီတႃႇၸိူဝ်ႉၸၢတ်ႈဢိူဝ်ႈၼႆၵေႃႈ ၵႂႃႇသႂ်ႇပၼ်သဵင်ပႃႇတီႇဢၼ်ၼၼ်ႉ။ ၸၢင်ႈၵႂႃႇသႂ်ႇ ႁဵတ်းသင်လႃႇ ပႃႇတီႇဢၼ်ႁဝ်း ဢမ်ႇႁၼ်လီ။ ၵွပ်ႈၼၼ် ဢေႃႊတေႃႊမိတ်ႊတိတ်ႊ မၼ်းၽွမ်ႉၵၼ်ၵႂႃႇ ပေႃးဢမ်ႇ မီးၽႂ်ၵမ်ႉထႅမ်မၼ်းၵေႃႈ ပႃႇတီႇဢၼ်ၼၼ်ႉမၼ်းလူမ်ႉၵႂႃႇၵေႃႉလဵဝ်မၼ်းယဝ်ႉ။ တပ်ႉသိုၵ်းၵေႃႈတေႃႈၼၼ်။ တပ်ႉသိုၵ်း ၵေႃႈပေႃႇလသီႇ မၼ်း လီဢိူဝ်ႈၼႆ သိုၵ်းၵေႃႈၶဝ်ႈဝႆႉၼမ်ၼမ် ။ ပေႃႈမႄႈၶဝ်ၵေႃႈ လၢတ်ႈလုၵ်ႈလၢင်းၽႂ်မၼ်း ၸၼ်လုၵ်ႈလၢင်းမႃး ၽႂ်မၼ်းၵႂႃႇၶဝ်ႈ ၸုမ်းသိုၵ်း ဢၼ်တေ မီးၽွၼ်းလီတႃႇၵူၼ်းမိူင်း ။ ၵမ်းလိုၼ်းမႃးၵေႃႈ ၵွင်ႈမၼ်းပဵၼ်ၵွင်ဝႆႉၵူၺ်းဢိူဝ်ႈ ပေႃးၵူၼ်းမိူင်း ဢမ်ႇၵမ်ႉထႅမ် မၼ်းၸၢင်ႈၵႂႃႇႁဵတ်းႁိုဝ်။ ၸုမ်းလႂ်ၵေႃႈယဝ်ႉ မၼ်းၶတ်းၸႂ်လၢတ်ႈ လွင်ႈၸုမ်းမၼ်းၸဝ်ႈၵဝ်ႇလီၵူၺ်းၼၼ်ႉယဝ်ႉ။ ဢမ်ႇလိူဝ်ၵၢၼ်လၢႆး လုၵ်ႉၽိုၼ်ႉႁဝ်းၵေႃႈ လႅၼ်ၵူၼ်းမိူင်းမႃးဢိူဝ်ႈ။ ၵူႈၸုမ်းၸုမ်း မၼ်းဢမ်ႇႁဵတ်းပုၼ်ႈတႃႇၵူၼ်းမိူင်းလႆႈဢီႈသင် ။ ၸုမ်းဢၼ်လႆႈလွင်ႈၸွႆႈထႅမ်ၼွၵ်ႈမိူင်း မိူၼ်ၼင်ႇ ပၵပ ၵေႃႈ လႆႈလွင်ႈၸွႆႈထႅမ်ဢိတ်းၼိုင်ႈၵူၺ်းၵေႃႈ ၸူမ်းၼႃႇယဝ်ႉ။ ၵူၼ်းမိူင်းႁဝ်းသမ်ႉဢမ်ႇႁူႉ ၸူမ်းၸွမ်းၼၼ်ႉၼႃႇ မၼ်းလႅၼ်ပႃးၵူၼ်းမိူင်းၼၼ်ႉ ၼႃႇ။ မိူဝ်ႈပၢၼ်ပၵပ လႆႈလွင်ႈၸွႆႈထႅမ်ဢိတ်းဢွတ်းၵူၺ်း ထၢင်ႇဝႃႈၼွၵ်ႈမိူင်း ၸွႆႈတႄႉၸွႆႈဝႃႈ။ ဢၵျွင်းဝႃႈႁဝ်းပဵၼ် မၢၵ်ႇလဵၼ်ႈ ပိူၼ်ႈၵူၺ်းၵေႃႈဢမ်ႇႁူႉ ။ ပေႃးပိူၼ်ႈတတ်း ပိူၼ်ႈယိုတ်း ၵၢၼ်ၵမ်ႉၸွႆႈၵေႃႈ မီးပၼ်ႁႃၾႆးၼႂ်းတႅၵ်ႇၵၼ် ႁဝ်းဢမ်ႇပိုင်ႈၼိူဝ်ၶႃႁဝ်း။ MTA ၼႆႉ ဢမ်ႇၵႂႃႇၸႂ်ယႂ်ႇမိူင်းလႂ် ပိုင်ႈၼိူဝ်ၶႃ ၸဝ်ႈၵဝ်ႇသေ ဢဵၼ်ႁႅင်းယႂ်ႇမႃး။ ၵူၺ်းၵႃႈ ႁဝ်းၼင်ႇၵၼ်သမ်ႉမင်ၵၼ်၊ ၵမ်းလိုၼ်းယွၼ်ႉ ၾႆးၼႂ်း သေ လူႉၵွႆၵႂႃႇယဝ်ႉၼႃႇ ။ မိူဝ်ႈၽွင်းၼၼ်ႉ မၼ်းပဵၼ်ငဝ်းလၢႆး မဝ်သိုဝ်တုင်း သိမ်းဢႃႇၼႃႇ မိူင်းၶႄႇ။ ၵွပ်ႈမဝ်သိုဝ်တုင်း သိမ်းဢႃႇၼႃႇ ၊ ပိၼ်ႇၵွင်ႈမႂ်ႇပၼ်ၵူၼ်းသိုၵ်းမၼ်း ပိူၼ်ႈၶႂ်ႈတိူၼ်းဢႃႇၼႃႇၶဝ်ႈၼႂ်းမိူင်းမၢၼ်ႈ လႄႈ ၸုၼ်ႉၵွင်ႈၵဝ်ႇပၼ် ၶွမ်ႊမိဝ်ႊၼိတ်ႉမၢၼ်ႈ။ ပတဵင်းတိၼ်ႇ ၸင်ႇမႃးၽႄပၼ် ၸၢဝ်းၶိူဝ်း ၼႂ်းမိူင်းတႆးႁဝ်း ၸိူဝ်းၼႆႉ ၵမ်းလိုၼ်းမႃးငဝ်းလၢႆးမိူင်းၶႄႇ ငဝ်းလၢႆးၵမ်ႇၽႃႇလႅၵ်ႈလၢႆႈၵမ်းၼႆႉ ပိူၼ်ႈတတ်းပႅတ်ႈလွင်ႈၸွႆႈထႅမ်ၵေႃႈ ၶဝ်ၼင်ႇၵၼ်ၵေႃႈ တႅၵ်ႇၵၼ်ၼၼ်ႉၼႃႇ ငဝ်းလၢႆးဢၼ်ပဵၼ်မႃး။ ၸင်ႇဝႃႈ ႁႂ်ႈတပ်ႉသိုၵ်း ႁဝ်းၽွမ်ႉၵၼ်ဝႃႇ ႁႂ်ႈပႃႇတီႇၽွမ်ႉၵၼ်ဢၼ်ဝႃႈၼႆႉ မၼ်းယူႇတီႈၵူၼ်းမိူင်း လူဝ်ႇလဵပ်ႈႁဵၼ်းၵၢၼ်မိူင်းၽွင်ႈ။ CSSU ဢၼ် ႁဝ်းဢွၼ်ႁဵတ်းမႃးၼႆႉ ၵွပ်ႈပိူဝ်ႈၶႂ်ႈၵႄႈပၼ်ႁႃၸိူဝ်းၼႆႉ ၸင်ႇၵေႃႇတင်ႈၶိုၼ်ႈမႃး။ ႁဝ်း ဢမ်ႇၶႂ်ႈႁႂ်ႈမၼ်း ၵႂႃႇၵဵဝ်ႇၵၢၼ်မိူင်း။ ၶဝ်သမ်ႉ ဢဝ်ၵႂႃႇႁဵတ်း ႁႂ်ႈမၼ်းၵဵဝ်ႇၵၢၼ်မိူင်းပႅတ်ႈၼၼ်ႉၼႃႇ။ တင်ႈ CSSU ၶိုၼ်ႈမႃးၼႆႉ ၶႂ်ႈ ႁႂ်ႈပဵၼ်ၵၢၼ်ၸိူဝ်ႉၸၢတ်ႈၵူၺ်း ဢမ်ႇဝႃႈၸုမ်းလႂ်ႁႂ်ႈၶဝ်ႈမႃးမူတ်းမူတ်း ဢမ်ႇဝႃႈၸုမ်းၵူၼ်းၼုမ်ႇ၊ ၸုမ်းသင်ၶၸိူဝ်းၼႆႉ မၼ်းလူဝ်ႇၶဝ်ႈမႃး။ ပေႃးၶဝ်ႈမႃးမူတ်းမူတ်းယဝ်ႉၼႆ မၼ်းလူဝ်ႇ ဝၢင်းၽႅၼ် ပေႃႇလသီႇၸိူဝ်ႉၸၢတ်ႈ၊ မႁႃႇပိဝ်ႇႁႃႇ ၸိူဝ်ႉၸၢတ်ႈ မၼ်းလူဝ်ႇလႆႈမီး။ မိူဝ်ႈလဵဝ် CSSU ၼႆႉ ၾၢႆႇၵၢၼ်မိူင်း လၢၵ်ႈၵႂႃႇ လႄႈ ဢဝ်ၵႂႃႇၵိတ်ႇၶႂၢင် တၢင်း ၵၢၼ်မိူင်း။ ၵွပ်ႈပိူဝ်ႈပဵၼ်တၢင်းႁၼ်ၶဝ်လႄႈႁဝ်းၵေႃႈပႆႇၶႂ်ႈဝႃႈၼၼ်ႉၼႃႇ ပွႆႇၵႂႃႇတူၺ်းၵွၼ်ႇ ၵွပ်ႈပိူဝ်ႈၶဝ်ၶႂ်ႈႁဵတ်း ပေႃးႁဝ်းၵႂႃႇ ႁၢမ်ႈမၼ်းဢမ်ႇလႆႈ။ တီႈတႄႉတႄႉမၼ်း ဢၼ်လူင်းသူၼ်းတုမ်ၵူၼ်းမိူင်း (တႃႇႁဵတ်း ND တႆးၼႆ) မၼ်းဢမ်ႇ လူဝ်ႇဢဝ် CSSU သေလူင်းလူး၊ မၼ်းလူဝ်ႇပဵၼ်ၸုမ်း RCSS သေလူင်းလူး။ ၵွပ်ႈ ပိူဝ်ႈဝႃႈ RCSS ပဵၼ်ၵူၼ်း လူင်းလၢႆးမိုဝ်း NCA ၶဝ်ၸဝ်ႈသမ်ႉဝႃႈ ဢဝ် CSSU သေလူင်းလႃႈ မၼ်းပႃးၵူႈၸုမ်း ။ မၼ်းပဵၼ်တၢင်းႁၼ်ၶဝ် ၸင်ႇဝႃႈ CSSU ၼႆႉ မၼ်းဢမ်ႇၸၢင်ႈၵႄႈပၼ်ႁႃၼႂ်းဝၼ်းမိူဝ်ႈၼႆႉ ၵွပ်ႈပိူဝ်ႈဝႃႈ မၼ်းမႃးၵဵဝ်ႇၵၢၼ် မိူင်းပႅတ်ႈ မၼ်းလူဝ်ႇလႆႈမႄးၶိုၼ်းတႄႉတႄႉ CSSU ၼႆႉ။ ထၢမ် – ပေႃးၼႆ ပေႃး CSSU ဢမ်ႇၸွႆႈလႆႈ – ယူႇတီႈသုၼ်ႇ RCSS သေ ၶပ်းၶိုင် တႃႇၵၢၼ်ၽွမ်ႉ တင်း ၸုမ်း SSPP/SSA ၵမ်းသိုဝ်ႈတေပဵၼ်ႁိုဝ်။ ၵႃႈၵွၼ်ႇပူၼ်ႉမႃးၵေႃႈ ယၢမ်ႈလႆႈငိၼ်း ႁူပ်ႉဢုပ်ႇၵၼ်ယူႇ ၵွပ်ႈသင် ဢမ်ႇပဵၼ်ၵၢၼ်။ တွပ်ႇ – တီႈတႄႉမၼ်း CSSU ၼႆႉ မိူဝ်ႈလဵဝ် ၸၼ်ႉၽူႈၼမ်းၼႂ်းၵေႃႈၶဝ်ဢုပ်ႇၵၼ်တႃႇသေယူႇၼင်ႇၵဝ်ႇ ဢုပ်ႇၵၼ်တႃႇတေၶိုၼ်ႈၼႃႈၼႆႉ မၼ်းယၢပ်ႇ။ ၵွပ်ႈႁဝ်းလူဝ်ႇဢဝ်ၼမ်ႉၸႂ်ၵၼ်။ ဢမ်ႇၸႂ်ႈဝႃႈ CSSU ၵဝ်ၶဝ်ႈ ဢွၼ်ႁဵတ်းမႃး လႄႈလူဝ်ႇလႆႈႁဵတ်းၸိူင်ႉၼႆ ၸိူင်ႉၼၼ်ၵူၺ်းဢိူဝ်ႈ ၼႆ။ ၵမ်းလိုၼ်းမႃး ၶဝ်တေၼႄးၶႃႈ ပဵၼ် ၸဝ်ႈဢႃႇၼႃႇ ႁႂ်ႈဢဝ်ၵၢင်ၸႂ်မၼ်းဝႃႈၵူၺ်းၼႆ။ ၵွပ်ႈမၼ်းဢမ်ႇထုၵ်ႇ ။ ၸင်ႇဝႃႈႁဝ်းၵေႃႈ ဢမ်ႇပေႃးတၵ်း သဵင်ၸွမ်းၵႃႈႁိုဝ်။ မိူဝ်ႈလဵဝ်ၼႆႉ ပွင်ႇဝႃႈ CSSU ၼႆႉ ႁၵ်ႉသႃၼမ်ႉၸႂ်ၵၼ် ယႃႇပေႁႂ်ႈမၼ်းယၢႆႈၵၼ် ၵႃႈၼၼ်ႉၵူၺ်း။ ၵူၺ်းၵႃႈ မိူၼ်ၼင်ႇ ႁဝ်းလၢတ်ႈၼၼ်ႉ ပေႃးဝႃႈၽႂ်ဢွၵ်ႇ CSSU ၵေႃႈ ပွင်ႇဝႃႈ မၼ်းဢမ်ႇႁၼ်လွင်ႈၽွမ်ႉႁူမ်ႈ။ ၽႂ်ယႃႉ CSSU ၵေႃႈပွင်ႇဝႃႈ မၼ်းဢမ်ႇႁၼ်ထိုင်ၼိူဝ်ၵၢၼ်ၸိူဝ်ႉၸၢတ်ႈ ၵၢၼ်ၽွမ်ႉ ႁူမ်ႈ။ ၵွပ်ႈပိူဝ်ႈဝႃႈ ၸိူဝ်ႉမၼ်းဝၢၼ်ႇဝႆႉယဝ်ႉ ၽႂ်မႃးထူၺ်ႈၵေႃႈ တၢင်းၽိတ်းမီးတီႈမၼ်း ၼၼ်ႉယဝ်ႉ။ ၵွပ်ႈမၼ်းမီးၸိူဝ်ႉ မၼ်းဝႆႉယဝ်ႉ လႄႈမၼ်းလူဝ်ႇလႆႈႁဵတ်းၵႂႃႇတိၵ်းတိၵ်း ။ ႁဝ်းၶႂ်ႈတိုၵ်းသူၼ်းဝႃႈ ၽူႈမီးပၺ်ၺႃ တၢင်းႁူႉ တၢင်းႁၼ်ၶဝ် ၵေႃႈ လူဝ်ႇ ဢဝ်ၸႂ်သႂ်ႇ CSSU ။ ႁဝ်းလူဝ်ႇမီးၸိၵ်းၸွင်ႈၸိူဝ်ႉၸၢတ်ႈဝၼ်းမိူဝ်ႈၼႆႉ ၵႃႈၸူဝ်ႈႁဝ်းပႆႇမီး ၸိၵ်းၸွင်ႈၸိူဝ်ႉၸၢတ်ႈ ၽႂ်ၶႂ်ႈႁဵတ်းသင် ႁဵတ်းလူင်ၵႂႃႇ ၽႂ်ၶႂ်ႈတင်ႈၸိူင်ႉႁိုဝ်ၵေႃႈ တင်ႈလူင်ၵႂႃႇတိၵ်းတိၵ်း မုၵ်ႉၸုမ်းၵေႃႈ 4-5 ၵေႃႉ ၵေႃႈပဵၼ်ၵႂႃႇမုၵ်ႉၸုမ်းယဝ်ႉ။ ပေႃးၸိူင်ႉၼႆၼၼ်ႉ မုၵ်ႉၸုမ်း 4-5 ၵေႃႉ မၼ်းတေၵႂႃႇႁဵတ်းဢီႈသင်လႆႈ လိူဝ်သေ ဝႃႈမၼ်းၶတ်းၵၼ် လိူဝ်သေဝႃႈ ပၼ်ႁႃၼႂ်းမိူင်းတႆးတေၵိူတ်ႇၶိုၼ်ႈ ထႅင်ႈ မၼ်းဢမ်ႇႁဵတ်းသင်လႆႈ။ ထၢမ် – ပေႃး ၵူႈၸုမ်းၽၢမ်းတႃ ၵူၼ်းမိူင်းယူႇၸိူင်ႉၼႆ တေသိုပ်ႇႁဵတ်းႁိုဝ်ထႅင်ႈယဝ်ႉၶႃႈလႃႇ။ တွပ်ႇ – မီးတီႈၽွမ်ႉၵၼ်ၼႆႉဢိူဝ်ႈ ၵႃႈၸူဝ်ႈႁဝ်းပႆႇၽွမ်ႉၵၼ် ႁဝ်းပႆႇႁဵတ်းဢီႈသင်လႆႈ ပေႃးဝႃႈတိုၵ်ႉ ဢၢႆႈဝႃႈၸီႇ ဢီႇ ဝႃႈၽဝ်။ ပေႃးတိုၵ်ႉဝႃႈ ၵၢၼ်လၢႆးလုၵ်ႉၽိုၼ်ႉ တိုၵ်ႉၸႂ်ႉယူႇ လၢႆးၵဝ်ႇၵဝ်ႇဝႃႈ ႁဝ်းလႆႈလွင်ႈ ၸွႆႈထႅမ် ၵႃႈၼႆႈ မိူင်းၼႆႉၸွႆႈႁဝ်း ၵႃႈၼႆႈၸွႆႈႁဝ်း ႁဝ်းႁဵတ်းလွင်ႈၽွမ်ႉႁူမ်ႈယဝ်ႉ ႁဝ်းႁဵတ်းတပ်ႉပွင်းၸူႉၵၼ်ယဝ်ႉ ႁဵတ်းၼႆလႅၼ်ၵူၼ်းမိူင်းယူႇတိၵ်းတႄႉ မၼ်းလူဝ်ႇတူၺ်းတီႈပေႃႇလသီႇ လၢႆးႁဵတ်းမၼ်း မၼ်းၵေႃႈပဵၼ်လၢႆးၵဝ်ႇ ၵူၺ်းၼင်ႇၵဝ်ႇ။ ၵႃႈပူၼ်ႉမႃး မိူၼ်ၼင်ႇ ႁဝ်းဝႃႈမိူဝ်ႈၵႆႈ NDF လႅၼ်ပႃးၵူၼ်းမိူင်း ။ ၵမ်းလိုၼ်း သုတ်း ၵႂႃႇမီးတီႈလႂ်ၵေႃႈဢမ်ႇႁူႉ။ UNFC ၵမ်းလိုၼ်းသုတ်းၼႆႉ ႁဝ်းဝႃႈယူႇလူး UNFC လၢႆးႁဵတ်းမၼ်း ဢမ်ႇမႅၼ်ႈ ႁဝ်းၵေႃႈဢမ်ႇၶဝ်ႈ UNFC လိုၼ်းသုတ်းမၼ်းပဵၼ်သင်လႃႇ။ UNFC ဝၼ်းမိူဝ်ႈၼႆႉ ၵမ်းၼႆႉ ဢွၼ်ၵၼ် ၸူမ်း FPNCC ၵေႃႈ လိုၼ်းသုတ်း မၼ်းၵေႃႈတေ ၵႂႃႇၽႂ်ၵႂႃႇမၼ်းၵူၺ်းၼင်ႇၵဝ်ႇ ၼၼ်ႉၵေႃႈ မၼ်းလႅၼ်တႃၵူၼ်းမိူင်းၵူၺ်း။ ႁဝ်းလၢတ်ႈယူႇတႃႇသေႇ ၵၢၼ်ၶဝ်ႈပွႆးတိုၵ်းၼႆႉ ၶဝ်ႈပွႆးတိုၵ်းလူၺ်ႈသၽႃႇဝ သူၼ်းတုမ်လူၺ်ႈသၽႃႇဝ ႁဵတ်းၵၢၼ် လူၺ်ႈသၽႃႇဝ၊ ၵႄႈလူၺ်ႈပိူင်ပဵၼ်သၽႃႇဝ၊ ဢၼ်ၼၼ်ႉယဝ်ႉ ထုၵ်ႇမႅၼ်ႈထမ်းတြႃး မၼ်းၸင်ႇၵွႆႈဢွင်ႇ။ မိူၼ်ၼင်ႇ ပူဝ်ႇၶျူၵ်ႉမိၼ်းဢွင်ႇလၢႆႇလၢတ်ႈၼၼ်ႉ မၼ်းၶတ်းသၽႃႇဝ ပေႃးၶတ်းသၽႃႇဝၼႆ မိူင်းႁူမ်ႈတုမ်ၼႆႉ မၼ်းဢမ်ႇၵတ်း ယဵၼ်လႆႈသေပွၵ်ႈ။ ၸင်ႇဝႃႈ ၵၢၼ်ၵႄႈၵၢၼ်မိူင်းၸွမ်းသၽႃႇဝပဵၼ်သင်လႃႇ လိၵ်ႈႁူမ်ႈမၢႆပၢင်လူင် လိၵ်ႈႁူမ်ႈမၢႆပၢင်လူင်ၼႆႉ မၼ်းလူဝ်ႇတူၺ်းၶိုၼ်း။ မိူၼ်ဢွင်ႇသၢၼ်းၸူႉၵျီႇဝႃႈ မၼ်းႁပ်ႉၶၢမ်ႇ ၼႂ်း NCA ႁပ်ႉၶၢမ်ႇဝႃႈ ၼမ်ႉၸႂ်ပၢင်လူင် ၼမ်ႉၸႂ် ပၢင်လူင်ဢၼ်ဝႃႈၼၼ်ႉ မၼ်းပဵၼ်ၼမ်ႉၸႂ်ၽွမ်ႉႁူမ်ႈ မၼ်းလီယဝ်ႉလူး ၵွပ်ႈမီးၼမ်ႉၸႂ်ၽွမ်ႉႁူမ်ႈယဝ်ႉၸွင်ႇမီး (စာချုပ်ပင်လုံ)။ ပေႃးမီး (စာချုပ်ပင်လုံ) ၼၼ်ႉ မၼ်းၸင်ႇတေပဵၼ်မႃး(ကတိကဝတ်ပင်လုံ) မၼ်းၶၢတ်ႇၵၼ် ဢမ်ႇလႆႈ ၼမ်ႉၸႂ်ပၢင်လူင်ဝႃႇ (စာချုပ်ပင်လုံ) ဝႃႇ (ကတိကဝတ်ပင်လုံ) ၼႆႉ မၼ်းၶၢတ်ႇဢမ်ႇလႆႈ ဢၼ်ၼႆႉ ပဵၼ်သၽႃႇဝ ၶေႃႈတူၵ်းလူင်းဢၼ်ႁဝ်းလႆႈၸႂ်ၵၼ်မႃး လူဝ်ႇၶိုၼ်း ၵႂႃႇၶိုၼ်း တီႈပၢင်လူင်ၼႆႉၶိုၼ်းဢိူဝ်ႈ။ ပေႃးဝႃႈၶၢမ်ႈတီႈၼႆႉမၼ်းတိုၼ်းဢမ်ႇလႆႈ။ ထၢမ် ။ ။ ပေႃးၼႆ လွင်ႈပႃႇတီႇ ဢမ်ႇပႆႇၽွမ်ႉၵၼ်ၼႆႉၶႃႈလူး ။ ပေႃးဝႃႈတႄႉတႄႉမၼ်း ႁူဝ်သိူဝ်လႄႈတင်း သိူဝ်ၽိူၵ်ႇဢမ်ႇမႅၼ်ႈၵၼ် ဢၼ်ဝႃႈၼႆႉ ပေႃးမႃးတူၺ်းငဝ်ႈၶၢမ်ႇပိုၼ်ႉ ၵၢၼ်ပၢႆးမိူင်းၶဝ်ၼႆႉ ၶဝ်ၵေႃႈႁပ်ႉၶၢမ်ႇလိၵ်ႈႁူမ်ႈ မၢႆပၢင်လူင်မိူၼ်ၵၼ်လူး ။ ဢၼ် မႃးပိူင်ႈၵၼ် ၼႆႉ လွင်ႈ 8 ၸႄႈမိူင်းလႄႈ 14 ၸႄႈမိူင်း ၵူၺ်း ။ ပေႃးႁပ်ႉၶၢမ်ႇလိၵ်ႈႁူမ်ႈမၢႆပၢင်လူင် မၼ်းၵေႃႈပေႃးၶၢမ်ႈမူတ်းယဝ်ႉၼႄႇ 8 ၸႄႈမိူင်း 14 ၸႄႈမိူင်းၼႆႉ မၼ်းမႃးတီႈလင်ၵူၺ်းလူး။ ထၢမ် – ၼင်ႇႁိုဝ် တေဢမ်ႇတႅၵ်ႇၵၼ်ထႅင်ႈ လိူဝ်ၵဝ်ႇၼၼ်ႉ မီးၸိူင်ႉႁိုဝ်ၽွင်ႈၶႃႈ။ တွပ်ႇ- မီးတီႈဝႃႈ မႄး၊ ႁၵ်ႉ၊ ၽွမ်ႉ၊ ၸွႆႈ ၸဝ်ႈၵွၼ်းၸိူင်းသင်ႇသွၼ်မႃး တႃႇတေဢမ်ႇတႅၵ်ႇၵၼ်ၼႆႉ ႁဝ်းလူဝ်ႇမေႃ မႄးၵၼ်။ ၾႆးၼႂ်းႁဝ်း ႁဝ်းလူဝ်ႇပၼ်တင်းႁူႉၵၼ် ၾႆးၼႂ်းႁဝ်း ႁဝ်းလူဝ်ႇၽွမ်ႉႁူမ်ႈၵၼ် ပေႃးၾႆးၼႂ်းႁဝ်း မႄးၵၼ် ၽွမ်ႉႁူမ်ႈၵၼ် ႁဝ်းၸွင်ႇၵႂ်ႈၽွမ်ႈႁူမ်ႈၵၼ်တင်းသဵင်ႈ ပေႃးၽွမ်ႉႁူမ်ႈၵၼ်ယဝ်ႉၵေႃႈ ႁဝ်းလူဝ်ႇမေႃပူၵ်း ပွင်ၵၼ် ။ ပေႃးႁဝ်းမေႃပူၵ်းပွင်ၵၼ် မေႃၵႅတ်ႇၶႄပၼ်ၵၼ်ယဝ်ႉၼႆ ႁဝ်းၸင်ႇတေၵႅတ်ႇၶႄၸိူဝ်ႉၸၢတ်ႈႁဝ်းလႆႈ။ ၸူဝ်ႈႁဝ်းတိုၵ်ႉႁၼ်သုၼ်ႇတူဝ်၊ ႁၼ်ၼိုင်ႈပွတ်းၼိုင်ႈယွမ်ႇၵူၺ်း – မီးမႃႇၼ၊ တေႃးသ၊ လေႃးၽ။ ႁဝ်းဢမ်ႇမူၼ်ႉမႄး လႆႈၶိုၼ်းၼႆ၊ ၵမ်းလိုၼ်းမႃးၵေႃႈ ၸဝ်ႈၵဝ်ႇမီးမုၵ်ႉၸုမ်းၵေႃႈ မုၵ်ႉၸုမ်းၸဝ်ႈၵဝ်ႇၵေႃႈၵွႆ မိူၼ် ႁဝ်းဝႃႈၼၼ်ႉ ၼႃႇ မုၵ်ႉၸုမ်းဢၼ်ၵွႆမႃးယူႇတင်းသဵင်ႈၼၼ်ႉ ၾႆးၼႂ်းလၢႆလၢႆ ယႃႇပေဝႃႈ မုၵ်ႉၸုမ်းသိုၵ်းလႃႈ မုၵ်ႉၸုမ်း တူင်ႇဝူင်း ၵူၼ်းၵေႃႈၵွႆ ယွၼ်ႉ ၾႆးၼႂ်းၵူၺ်းၼင်ႇၵဝ်ႇ ၽႂ်ဢမ်ႇၵႂႃႇယႃႉၶဝ်လူး။ ထၢမ် – ပၼ်ႁႃ ၼႂ်းမိူင်းတႆး ပွတ်းႁွင်ႇသမ်ႉယႂ်ႇမႃးတိၵ်းတိၵ်းလႄႈ တႃႇဢုပ်ႇ တင်း SSPP/SSA ၵမ်းသိုဝ်ႈၶႃႈလူး။ တွပ်ႇ – SSPP တင်းႁဝ်းၼႆႉတႄႉ ႁဝ်းဢမ်ႇၸႂ်ႈၶဵၼ်ၵၼ်၊ ၶဝ်ၵေႃႈဢမ်ႇမၵ်ႉမၼ်ႈႁဝ်းပဵၼ်ၶဵၼ်ၶဝ်ၼႃ ၊ ႁဝ်းၵေႃႈဢမ်ႇမၵ်းမၼ်ႈၶဝ်ပဵၼ်ၶဵၼ်ႁဝ်း။ ဢၼ်ပဵၼ်ပၼ်ႁႃလဵၵ်ႉလဵၵ်ႉၼွႆႉၼွႆႉ ယူႇၸိူဝ်းၼၼ်ႉတႄႉ မၼ်းၵေႃႈ လူဝ်ႇလႆႈဢုပ်ႇၵၼ် ၵႄႈလိတ်ႈၵၼ် ယႃႇပေဝႃႈသင် ၼႂ်းၸုမ်းလဵဝ်ၵူၺ်းၵေႃႈ မီးပၼ်ႁႃ ။ ယႃႇပေဝႃႈတၢင်ႇၸုမ်းလႃႈ ၼႂ်း ၸုမ်းႁဝ်းၵူၺ်းၵေႃႈမီးပၼ်ႁႃယူႇယဝ်ႉလႄႇ ၸုမ်းၶဝ်လႄႈၸုမ်းႁဝ်းၼႆႉ လုၵ်ႈဢွၼ်ႇတင်းတႂ်ႈဢမ်ႇမီးပၼ်ႁႃၵၼ် ဢၼ်ဝႃႈၼၼ်ႉ ဢမ်ႇၸၢင်ႈဝႃႈလႆႈလူး မၼ်းတိုၼ်းလူဝ်ႇဢုပ်ႇၵၼ်ယဝ်ႉ ပေႃးဝႃႈ ၶဝ်ၵေႃႈဝႃႈ ႁၵ်ႉၸိူဝ်ႉၸၢတ်ႈယူႇ ႁဝ်းၵေႃႈႁၵ်ႉၸိူဝ်ႉၸၢတ်ႈယူႇ ၶဝ်သမ်ႉငဝ်ႈၶၢမ်ႇပိုၼ်ႉပၢင်လူင်ယူႇ ႁဝ်းၵေႃႈငဝ်ႈၶၢမ်ႇပိုၼ်ႉပၢင်လူင်ယူႇ ၵၢၼ်မိူင်းၼႆႉ မၼ်းဢမ်ႇႁူႉၵၼ်ၼႆႉ မၼ်းတေႁဵတ်းဢီႈသင်လႆႈလႃႇ။ ႁဝ်းၵေႃႈဢမ်ႇႁဵတ်းလႆႈ ၶဝ်ၵေႃႈဢမ်ႇႁဵတ်းလႆႈ မၼ်းယူႇတီႈ ငဝ်ႈၶၢမ်ႇပိုၼ်ႉၶေႃႈယုမ်ႇယမ်။ ၵူၺ်းၵႃႈ ပေႃးဢမ်ႇၶႂ်ႈၽွမ်ႉႁူမ်ႈၵၼ် တႄႉမၼ်းမီးလွင်ႈတၢင်းမၼ်းယူႇတိၵ်းတိၵ်း။ ဢဝ်ဢၼ်ၼၼ်ႉမႃးသႂ်ႇ ဢဝ်ဢၼ်ၼႆႉမႃးသႂ်ႇ ဢဝ်မႃးသႂ်ႇၼမ်ၼႃႇ ၵွပ်ႈဢၼ်ၼႆႉ ၵွပ်ႈဢၼ်ၼၼ်ႉ၊ ဢဝ်ဢၼ်ၵွပ်ႈမၼ်းမႃးၵွပ်ႈၼမ်ၼႃႇ မၼ်းႁႃၶေႃႈဢၢင်ႈမၼ်းလႆႈ ပေႃးဢမ်ႇၶႂ်ႈၽွမ်ႉႁူမ်ႈၵၼ်။ ယွၼ်ႉပိူဝ်ႈၸိူင်ႉၼၼ် ယွၼ်ႉပိူဝ်ႈၸိူင်ႉၼႆ ၶေႃႈဢၢင်ႈမၼ်းၼမ် ပေႃးဝႃႈၶႂ်ႈၽွမ်ႉႁူမ်ႈ ၵၼ်တႄႉတႄႉ မၼ်းဢမ်ႇလူဝ်ႇမီးၶေႃႈဢၢင်ႈဢီႈသင် ၽွမ်ႉႁူမ်ႈၼႆႉ လႆႈၵမ်းလဵဝ်ယဝ်ႉ။ ၸဝ်ႈၵွၼ်းၸိူင်း ယၢမ်ႈ လၢတ်ႈဝႃႈ ဢၼ်ၵဝ်ၶႃႈယွၼ်းလွင်ႈၽွမ်ႉႁူမ်ႈၼႆႉ ဢမ်ႇၸႂ်ႈဝႃႈၵဝ်ၶႃႈမီးငိုၼ်း ၽွမ်ႉႁူမ်ႈၵၼ်မႃးပွင် ၽွမ်ႉႁူမ်ႈၵၼ်မႃး ႁဵတ်း ၽွမ်ႉႁူမ်ႈၵၼ်မႃးၵိၼ် ဢမ်ႇၸႂ်ႈဝႃႈ ပေႃးမႃးၽွမ်ႉႁူမ်ႈၵၼ်ယဝ်ႉ ႁဝ်းၶႃႈတေမႃးပၼ်ၵွင်ႈသူ ႁဝ်းတေမႃးပၼ် ငိုၼ်းသူ ႁဝ်းတေဢဝ်ပုၼ်ႈၽွၼ်းသူမူတ်းမူတ်းဢိူဝ်ႈၼႆ မၼ်းဢမ်ႇၸႂ်ႈ ။ ၵၢၼ်လၢႆးလုၵ်ႉၽိုၼ်ႉၼႆႉ ၽႂ်တေဢဝ်ပုၼ်ႈ ၽွၼ်းၽႂ်လႆႈလႃႇ ၽႂ်ဢမ်ႇဢဝ်ပုၼ်ႈၽွၼ်းၽႂ်လႆႈ ၵွပ်ႈပိူဝ်ႈၵၢၼ်လုၵ်ႉ ၽိုၼ်ႉဢၼ်ဝႃႈၼႆႉ ၸုၼ်ႉပုၼ်ႈတႃႇသုၼ်ႇ တူဝ်ႁဝ်းသေယဝ်ႉ တႃႇတေႁဵတ်း တႃႇၸိူဝ်ႉၶိူဝ်းဝၢၼ်ႈမိူင်းလူး။ ပေႃးမၼ်း ပဵၼ်ၽွၼ်းလီပုၼ်ႈတႃႇ ၸိူဝ်ႉၶိူဝ်းဝၢၼ်ႈ မိူင်းၼႆ မၼ်းလူဝ်ႇႁဵတ်းၵူၺ်းၼႃႇ ၸၢင်ႈလူဝ်ႇႁဵတ်းသင်ထႅင်ႈ ပေႃးႁဝ်းၶႂ်ႈၽွမ်ႉၵၼ်။ ထၢမ် – ယၢမ်ႈငိၼ်း ၽူႈၸွႆႈသၢင်ႈလွင်ႈငမ်းယဵၼ် ၵေႃႉၼိုင်ႈလၢတ်ႈဝႃႈ – ၸွမ်သိုၵ်းလူင် မိၼ်းဢွင်ႇလၢႆႇ ယၢမ်ႈလၢတ်ႈဝႃႈ – ႁဝ်းလႆႈႁူပ်ႉတင်း RCSS ၵေႃႈယဝ်ႉ ႁဝ်းလႆႈႁူပ်ႉတင်း SSPP ၵေႃႈယဝ်ႉ ႁဝ်းမၢႆ ပဵၼ်ၸုမ်းလဵဝ်ၵူၺ်း ၼႆႉ ၶဝ်တႄႉမၢႆသူၸဝ်ႈပဵၼ်ၸုမ်းလဵဝ်ၵၼ်ၵူၺ်း။ တွပ်ႇ – ဢၼ်ၼၼ်ႉတႄႉ မၼ်းပဵၼ်ၶေႃႈၵႂၢမ်းဢဝ်ၶဵမ်ၸီးႁူဝ်ၸႂ်ယဝ်ႉဢိူဝ်ႈၼၼ်ႉ ဢဝ်ၶဵမ်ပၵ်း မၢၵ်ႇႁူဝ်ၸႂ်ယဝ်ႉ ဢိူဝ်ႈၼၼ်ႉ။ ပိူၼ်ႈႁဵတ်းႁႂ်ႈႁဝ်းမႃးၽွမ်ႉၵၼ် ပိူၼ်ႈမၢႆ ႁဝ်းပဵၼ်ဢၼ်လဵဝ် ၵၼ် ဢၼ်ၼႆ မႅၼ်ႈ သၽႃႇဝမၼ်း ယူႇ။ ၵူၺ်းၵႃႈ လွၵ်းလၢႆးပၢႆးတိုၵ်း ၶဝ်မီးဢၼ်သွၼ်ႉတၢင်းလင်ၶဝ်ဝႆႉယူႇ ဢၼ်ၶဝ်လၢတ်ႈၵႂၢမ်း သၽႃႇဝၼႆႉ ၶဝ်ဢမ်ႇၶႂ်ႈႁႂ်ႈ ႁဝ်းၽွမ်ႉၵၼ်လေႃႇ။ ၵူၺ်းၵႃႈ ဢၼ်ၶဝ်လၢတ်ႈၵႂၢမ်းၼႆႉ မၼ်းပၵ်းသႂ်ႇႁူဝ်ၸႂ်၊ ႁဝ်းလူဝ်ႇလႆႈဝူၼ်ႉ ႁဵတ်းသင် မၼ်းသမ်ႉမႃးလၢတ်ႈ ၸိူင်ႉၼႆ – ပဵၼ်ၶေႃႈလီဝူၼ်ႉ။ ထၢမ် – တႃႇလွင်ႈၽွမ်ႉႁူမ်ႈ ၼႂ်းၸိုင်ႈတႆး တႃႇဢုပ်ႇတင်း ၸုမ်းဢူၺ်းလီပွတ်းႁွင်ႇ FPNCC ၶႃႈလူး ။ တွပ်ႇ- ႁဝ်းမီးဝႆႉၽႅၼ်ၵၢၼ် ႁဝ်းယုမ်ႇယမ်ဝႃႈ ၸုမ်းဝႃႉၶဝ်ၵေႃႈမီး ၸဝ်ႈပၢင်ႇၾႃႉၶဝ်ၵေႃႈမီး ၶဝ်ၵေႃႈႁူႉ လွင်ႈဢမ်ႇ ၽွမ်ႉႁူမ်ႈၵၼ်၊ ပဝ်းယဵဝ်ႇသျႅင်ၵေႃႉႁူႉ ပေႃးႁဝ်းဢမ်ႇၽွမ်ႉႁူမ်ႈၵၼ်ၼႆႉ မၼ်းဢမ်ႇလႆႈ ဝႃႉတင်း တပ်ႉမ တေႃႇဝၼ်းမိူဝ်ႈၼႆႉ မၼ်းလဵၼ်ႈၵၼ်ၸၼ်ႉမၼ်းသုင်ၶိုၼ်ႈမႃး တပ်ႉမတေႃႇၵေႃႈမၼ်းဢမ်ႇယုမ်ႇဝႃႉလေႃႇ၊ ဝႃႉၵေႃႈ ဢမ်ႇယုမ်ႇတပ်ႉမတေႃႇလေႃႇ ဝၼ်းမိူဝ်ႈၼႆႉ။ ဝၼ်းၼိုင်ႈမႃး တေလႆႈလႅၵ်ႈလၢႆႈဢၼ်ဝႃႈၼၼ်ႉ ၶဝ်ႁူႉပဝ်းယဵဝ်ႇသျႅင်ႇ ဝႃႉႁဝ်းဢမ်ႇလႅၵ်ႈလၢႆႈဢမ်ႇလႆႈၼႆ ၶဝ်ႁူႉ။ တပ်ႉမတေႃႇၶဝ်ၵေႃႈဝႃႈ ပွႆႇဝႆႉၼၢၼ်းၼၢၼ်းဢမ်ႇလႆႈၼႃ ၶဝ်ၵေႃႈႁူႉ ဝၼ်းမိူဝ်ႈၼႆႉၼႆႉ မၼ်းပဵၼ်ငဝ်းလၢႆးၵၢၼ်မိူင်းၸၼ်ႉမၼ်းသုင်ၶိုၼ်ႈ ပေႃးႁူႉၸိူင်ႉၼႆၼႆႉ တေယူႇလၢႆလၢႆႁႃႉ ဢမ်ႇလႆႈ ၵဝ်ၶႃႈၵေႃႈႁူႉ ငဝ်းလၢႆးဝၢၼ်ႈမိူင်းၼႆႉ ယူႇၵႂႃႇၸိူင်ႉၼႆဢမ်ႇလႆႈ။ မၼ်းတေမီးသွင်တၢင်းၵူၺ်း ႁဝ်းတေႁူမ်ႈၵၼ် တိုၵ်းၽူႈၶဵၼ်ၼႄႇ ဢမ်ႇၼၼ် တေႁူမ်ႈၽူႈၶဵၼ်သေ ၶိုၼ်းတိုၵ်းၵၼ်ၶိုၼ်း။ လၢႆးတေႁူမ်ႈၽူႈၶဵၼ်သေ တိုၵ်းၵၼ် ဢၼ်ဝႃႈၼၼ်ႉတႄႉ ႁဝ်းထၢင်ႇမၼ်းတေဢမ်ႇပဵၼ်လႆႈ ၸုမ်းလႂ်ၵေႃႈယဝ်ႉ ၼႂ်းဝၼ်းမိူဝ်ႈၼႆႉ။ ထၢမ် – တင်း TNLA ၶႃႈလူး ယၢမ်ႈငိၼ်း ဝႃႈႁူပ်ႉၵၼ်မႃးယူႇ။ ပၼ်ႁႃဢၼ်ပဵၼ်ယၢမ်းလဵဝ် လူးမီးသဵၼ်ႈတၢင်း ၸိူင်ႉႁိုဝ်ၽွင်ႈၶႃႈ။ တွပ်ႇ – မိူဝ်ႈႁဝ်းဢုပ်ႇၵၼ်ၵမ်းဢွၼ်တၢင်းၼၼ်ႉ ႁဝ်းပေႃးၶပ်းၶိုင်တႃႇဢုပ်ႇထႅင်ႈ ၵမ်းထီႉသွင်ယဝ်ႉ။ ၶဝ်မႃးယိုဝ်းႁဝ်း ၼၼ်ႉ ၼႃႇ ပေႃးၸိူင်ႉၼႆတႄႉ မၼ်းပႆႇပဵၼ်လႆႈ တႃႇဢုပ်ႇၵၼ် ႁဝ်းၵေႃႈ ၵိုတ်းပႅတ်ႈ။ ၵွပ်ႈပိူဝ်ႈဝႃႈ ၶဝ်ဢမ်ႇ သိုဝ်ႈယူဝ်း။ ပေႃးဝႃႈၶဝ်သိုဝ်ႈယူဝ်းယူႇပေႃးၼႆ ၶဝ်သမ်ႉမႃးယိုဝ်းႁဝ်း ႁဵတ်းသင်။ ဢၼ်ၼႆႉမၼ်းၼႄဝႃႈ ႁဝ်း ဢမ်ႇတၢပ်ႈဢုပ်ႇၵၼ်ယဝ်ႉႁႃႉ မၼ်းပဵၼ်ၵႂႃႇၸိူင်ႉၼၼ် ။ ထၢမ် – ပေႃးၼႆ ဢမ်ႇတၢပ်ႈဢုပ်ႇၵၼ်ယဝ်ႉၶႃႈႁႃႉ။ တွပ်ႇ – မၼ်းလူဝ်ႇဢုပ်ႇၵၼ်ၵူၺ်း။ တိုၵ်းၵၼ်ၵေႃႈမၼ်းတိုၼ်းဢမ်ႇယဝ်ႉ။ ၶဝ်မႃးတိုၵ်းႁဝ်းၵေႃႈ မၼ်းဢမ်ႇလႆႈ ႁဝ်းၵႂႃႇတိုၵ်းၶဝ် ၵေႃႈပႆႇယဝ်ႉ တိုၼ်းလူဝ်ႇလႆႈဢုပ်ႇၵၼ် ။ လိူဝ်သေသဵၼ်ႈတၢင်းလူဝ်ႇဢုပ်ႇၵၼ် မၼ်းဢမ်ႇမီး တၢင်းလႂ် ။ သဵၼ်ႈတၢင်းလူဝ်ႇဢုပ်ႇၵၼ်တၢင်းလဵဝ် မၼ်းၵေႃႈဢမ်ႇယၢပ်ႇသင်လူး ။ TNLA ၶဝ်ၶႂ်ႈလႆႈသုၼ်ႇၽွင်းငမ်း ႁင်းၶေႃ ႁင်းၶဝ်ၼႆ ဢၼ်မၢၼ်ႈပၼ်ယူႇၼၼ်ႉ ႁဝ်းၵေႃႈဢမ်ႇၵႂႃႇသုၵ်ႉသင်ႁင်းၶဝ်လူး ႁဝ်းယင်းဢမ်ႇၶဝ်ႈၵႂႃႇ။ ၼမ်ႉသၼ်ႇၼိူဝ်သၼ်လွႆၸိူဝ်းၼၼ်ႉ။ ပေႃးၶႂ်ႈၶဝ်ႈ ၵႂႃႇၵေႃႈ ၶဝ်ႈၵႂႃႇလႆႈမူတ်းဢိူဝ်ႈ ၵႂႃႇတင်ႈတပ်ႉသေ ယူႇဝႆႉၵေႃႈ လႆႈဢိူဝ်ႈ။ ႁဝ်းတိုၼ်းလၢတ်ႈမႃးတႃႇသေႇယဝ်ႉ။ မၼ်းတိုၼ်းလူဝ်ႇလႆႈဢုပ်ႇၵၼ် ။ ငဝ်းလၢႆးယၢမ်းလဵဝ် တႄႉမၼ်း ယူႇတီႈဝႃႉ ပေႃးဝႃႉဝႃႈသူယႃႇပေယိုဝ်းၵၼ်လႄႈ သူယႃႇပေယိုဝ်း RCSS မၼ်းၵေႃႈယဝ်ႉယဝ်ႉ။ ပၼ်ႁႃယႂ်ႇႁႃႉၼႆၵေႃႈ ပေႃးမႃးတူၺ်းတင်းၵၢၼ်မိူင်းၼႆႉ မၼ်းၵေႃႈဢမ်ႇယႂ်ႇ ။ ထၢမ် – ပေႃးၼႆႉ တႃႇတေဢုပ်ႇၵၼ်တင်း TNLA ၼႆႉ ။ တွပ်ႇ – ပႆႇမီး။ ထၢမ် – ပၼ်ႁႃ မိူင်းတႆး သေ ငဝ်းလၢႆးလုမ်ႈၾႃႉ ႁႅင်းၶႄႇ ႁႅင်း US ၶႃႈလူး ။ တွပ်ႇ – ငဝ်းလၢႆးၵမ်ႇၽႃႇၼႆႉမၼ်းလႅၵ်ႈ ႁဝ်းၵႂႃႇတူၺ်းပိူင်ၵဝ်ႇမၼ်းဢမ်ႇလႆႈ။ ဢမေရိၵၢၼ်ႊ တင်းၶႄႇၼႆႉ မၼ်းပဵၼ်ပွႆးတိုၵ်းယဵၼ်။ ၵူႈပွၵ်ႈၼႆႉ ပဵၼ်ပွႆးတိုၵ်းဝႃႇတ မိူဝ်ႈလဵဝ်ၼႆႉပဵၼ်ပွႆးတိုၵ်း ပၢႆးမၢၵ်ႈမီးယဝ်ႉ။ ၵၢၼ်တိုၵ်းပၢႆး မၢၵ်ႈမီးၼႆႉ ၶႄႇၵေႃႈ ၶိုၼ်ႈယႂ်ႇမႃး။ ၶႄႇၼႆႉဢဝ်ၸိုဝ်ႈမၼ်းဝႃႈၵူၺ်း ၶွမ်ႊမၼိတ်ႊ ပေႃးၼႂ်းမိူင်းၶဝ်ၼႆႉ မၼ်းပဵၼ်တီႊမူဝ်ႊၶရေႊသီႊဝႆႉမူတ်း လွင်ႈသုၼ်ႇလႆႈထၢင်ႇႁၢင်ႈတဵမ်ထူၼ်ႈၼႂ်းမိူင်းၶႄႇ တႃႇၸိူဝ်ႉၶိူဝ်းၶႄႇၶဝ် ၊ ၼႂ်းဝၼ်းမိူဝ်ႈၼႆႉ မၼ်းၶိုၼ်ႈယႂ်ႇမႃး ဢၼ်ၼႆႉမၼ်းၵဵဝ်ႇၵပ်း ၵၢမ်ႇၽႃႇ လႅၵ်ႈလၢႆႈမႃး တူၺ်းလႄႈၶူဝ်းရီးယိူဝ်း ႁွင်ႇ တင်း ၶူဝ်းရီးယိူဝ်းၸၢၼ်း။ ၶဝ်ၼႆႉ ၸိူဝ်ႉၸၢတ်ႈလဵဝ် ပဵၼ်သွင်မိူင်းဝႆႉ ၵွပ်ႈပိူဝ်ႈဝႃႇတ ၵၢၼ်ပၢႆးမိူင်း ၼွၵ်ႈမိူင်း ၵွပ်ႈပိူဝ်ႈဢမေရိၵၢၼ်ႊ၊ ရတ်ႉသျိူဝ်း၊ ၶႄႇ၊ ၶူဝ်းရီးယိူဝ်းႁွင်ႇ ပဵၼ်သွင်ပွတ်း မိူင်းႁူမ်ႈတုမ်ႁဝ်းၼႆႉၵေႃႈ ပေႃးဢမ်ႇမေႃ ႁဵတ်းၼႆ ၸၢင်ႈပဵၼ်သွင်ပွတ်း။ ၵူၺ်းၵႃႈ ငဝ်းလၢႆးမိူဝ်ႈလဵဝ် တႄႉ မၼ်းၶၢမ်ႈပူၼ်ႉၵႂႃႇယဝ်ႉ။ မိူဝ်ႈပၢၼ် ပၵပ ၼႆႉ ၸင်ႈပဵၼ်သွင်ပွတ်း မိူဝ်ႈလဵဝ်ၼႆႉ ပၵပလူမ်ႉယဝ်ႉ ၵေႃႈ မၼ်းဢမ်ႇပဵၼ်လႆႈယဝ်ႉ ငဝ်းလၢႆးမိူင်းၶႄႇသမ်ႉ လႅၵ်ႈလၢႆႈ ၶိုၼ်ႈမႃး ပေႃႇလသီႇမိူင်းၶႄႇၼႆႉ မီး 3 ဢၼ် – (1) တေပူၵ်းပွင် မိူင်းၶႄႇၶဝ် ႁႂ်ႈၶိုၼ်ႈယႂ်ႇမႂ်ႇသုင်၊ တေပူၵ်းပွင် ၵူၼ်းမိူင်းၶႄႇၶဝ် ႁႂ်ႈၶိုၼ်ႈယႂ်ႇမႂ်ႇသုင် တႃႇဝၢၼ်ႈမိူင်းၶဝ် ႁႂ်ႈမၼ်ႈၵိုမ်း။ (2) ၶဝ်ပႃးၼႂ်း လုၵ်ႈၸုမ်း ၶွင်ႊသီႊႁူမ်ႈလူမ်ႇလုမ်ႈၾႃႉ ။ (3) ၶဝ်တေ ဢမ်ႇၶဝ်ႈၸိမ် ၶဝ်ႈၵႅဝ်ၸွမ်းၵၢၼ်ပၢႆးမိူင်း မိူင်းလႂ် ဢၼ်ၼႆႉပဵၼ် ပေႃႇလသီႇ ၶႄႇမီးဝႆႉ။ ၵူၺ်းဝၼ်းၼၼ်ႉ ႁဵတ်းသင်မႃးၵဵဝ်ႇၶွင်ႈၸွမ်းလႃႇ ၵွပ်ႈ လွင်ႈႁူမ်ႇလူမ်ႈ လႅၼ်လိၼ် တိတ်း ၵၼ်။ ပေႃးမိူင်းမၢၼ်ႈဢမ်ႇၵတ်းယဵၼ် မၼ်းတေတုမ်ႉတိူဝ်ႉလွင်ႈၵတ်းယဵၼ်ၼိမ်သဝ်းမိူင်းၶႄႇ ။ မၼ်းၸုၵ်းဢမ်ႇလႆႈ ဢၼ်ၼႆႉဢမ်ႇၸႂ်ႈဝႃႈၶဝ်မႃးႁၼ်ၸိူဝ်ႉၸၢတ်ႈၸိူဝ်းၼႆႉသေ မႃးၸွႆႈမၼ်းဢမ်ႇၸႂ်ႈ။ မၼ်းၵဵဝ်ႇလွင်ႈပၢႆးမၢၵ်ႈမီးတင်း မူတ်း။ ၶဝ်ၶႂ်ႈႁဵတ်းၾၢႆမိတ်ႉသူင်ႇ ၶႂ်ႈႁဵတ်းတၢင်းရထႃး ၊ တႃႇသိုပ်ႇတေႃႉၼမ်ႉၼမ်း ၶိုၼ်ႈမိူင်းၶႄႇၼႃႇ ပၢႆးမၢၵ်ႈမီးမူတ်းမူတ်းၼႃႇၸိူဝ်းၼႆႉ။ ပေႃးၸိူင်ႉၼႆ မိူင်းတႆးတင်း မိူင်းၶႄႇၼႆႉ ႁဝ်းတိတ်းၵၼ် ၵမ်းၼႆႉၵူၼ်းမိူင်းႁဝ်း ၵႃႉၶၢႆၶဝ်ႈမိူင်းၶႄႇၼႂ်းဝၼ်းမိူဝ်ႈၼႆႉ၊ ၶၢႆၶဝ်ႈၼႂ်းမိူင်းထႆးသမ်ႉဢမ်ႇမီးၼႃႇဝၼ်းမိူဝ်ႈၼႆႉ ထႆးဢမ်ႇႁပ်ႉသိုဝ်ႉ လႆႈသဵင်ႈလူး ၶၢႆၶဝ်ႈမိူင်းၶႄႇ မၢၵ်ႇၶဝ်ႈတဝ်ႈၼမ်ႉ ဢီႈသင်ၵေႃႈမိူင်းၶႄႇသိုဝ်ႉမူတ်း။ ပွင်ႇဝႃႈမိူင်းၶႄႇၼႆႉပဵၼ် ၵၢတ်ႇၶၢႆ တႃႇမိူင်းႁဝ်း။ ၵွပ်ႈၼႆႁဝ်းၼႆႉ ဢမ်ႇၶၢမ်ႈပူၼ်ႉၶႄႇ ႁဝ်းၵႃႈလႆႈပိုင်ႈဢိင်ၶႄႇ။ 1) ၼႆႉ ၼႂ်းပိုၼ်းႁဝ်းၵေႃႈ မၼ်းမႃးယူႇႁူမ်ႈၵၼ်။ ၶႄႇတႆးၼႆႉ ႁဝ်းယူႇႁူမ်ႈၵၼ်မႃး ယဝ်ႉပဵၼ်ပၼ်ႁႃၵၼ်မႃး တိုၵ်းၵၼ်မႃး ၵွပ်ႈၼႆႁဝ်းဢမ်ႇၶၢတ်ႇၵၼ်လႆႈ ပေႃးႁဝ်းမေႃႁဵတ်းၵေႃႉၶႄႇ ႁဝ်းၵေႃႈၸၢင်ႈ လႆႈလွင်ႈငမ်းယဵၼ် ပေႃးႁဝ်းဢမ်ႇမေႃႁဵတ်းၵေႃႉ ၸိူဝ်ႉၸၢတ်ႈႁဝ်းၵေႃႈၸၢင်ႈသုမ်း၊ သုမ်းတင်းသွင်ၾၢႆႇၼၼ်ႉယဝ်ႉ။ ၶႅၼ်းတေႃႈ ပႂ်ႉဢၢၼ်ႇထႅင်ႈ တွၼ်ႈသၢမ်သေၵမ်း။

['Uncategorized']

2018-07-20T02:28:44

https://shannews.org/archives/6491

ဝၼ်းၽူႈႁတ်းငၢၼ်မိူင်းႁူမ်ႈတုမ် 71 ပီ တီႈဝဵင်းလူင်တူၼ်ႈတီး

ဝၼ်းၽူႈႁတ်းငၢၼ်မိူင်းႁူမ်ႈတုမ် 71 ပီ တီႈဝဵင်းလူင်တူၼ်ႈတီး

['Uncategorized']

2018-07-20T02:26:35

https://shannews.org/archives/6488

“ငဝ်းလၢႆး တပ်ႉမတေႃႇလူင်ပွင်ၸိုင်ႈ မိူင်းႁူမ်ႈတုမ် ၶဝ်ႁဵတ်းသင်” ၸွမ်သိုၵ်းလူင် ယွတ်ႈသိုၵ်း တွၼ်ႈ 2

“ငဝ်းလၢႆး တပ်ႉမတေႃႇလူင်ပွင်ၸိုင်ႈ မိူင်းႁူမ်ႈတုမ် ၶဝ်ႁဵတ်းသင်” ၸွမ်သိုၵ်းလူင် ယွတ်ႈသိုၵ်း တွၼ်ႈ 2

['Uncategorized']

2018-07-19T11:14:19

https://shannews.org/archives/6481

ၵူၼ်းပၢႆႈၽေးသိုၵ်း ႁွတ်ႈၽႅဝ် သီႇပေႃႉ ႁိမ်း 700 ၵေႃႉ

သိုၵ်း TNLA တင်း RCSS ပဵၼ်ပၢင်တိုၵ်းႁၢဝ်ႈႁႅင်း ၼႂ်းၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ႁၢဝ်ႈႁႅင်းသေ ၵူၼ်းမိူင်း 673 ၵေႃႉ ဢွၼ်ၵၼ်ပၢႆႈၽေးမႃးသွၼ်ႈဝႆႉတီႈသီႇပေႃႉ ဝႃႈၼႆ။ တႄႇဢဝ် ဝၼ်းတီႈ 16-18/07/2018 ၶၢဝ်းတၢင်း 3 ဝၼ်းမႃးၼႆႉ ၵူၼ်းဝၢၼ်ႈ ဢိူင်ႇပၢင်လူင် တင်းဢိူင်ႇဝၢၼ်ႈၸၢမ် လႄႈ မိူင်းမူႉ ဢွၼ်ၵၼ်ပၢႆႈၽေးမႃးသွၼ်ႈသဝ်းဝႆႉ တီႈဝတ်ႉဢွင်ႇမင်ႇၵလႃႇၽူဝ်းတေႃႇ တင်း ဢိူင်ႇတႃႈတေႈ ၸႄႈ ဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်း 3 ဝၼ်းမႃးၼႆႉ ၵူၼ်း ပၢႆႈၽေးႁွတ်ႈတီႈသီႇပေႃႉၼႆႉ မီးဝႆႉယူႇ 2 တီႈ။ ပဵၼ်တီႈဝတ်ႉၽူဝ်းတေႃႇတင်း တီႈဢိူင်ႇတႃႈတေႈ ။ ၵူၼ်းမိူင်းဢၼ် ပၢႆႈမႃးသွၼ်ႈသဝ်းဝႆႉတီႈ ဝတ်ႉၽူဝ်းတေႃႇသမ်ႉ ပဵၼ်ၵူၼ်းဝၢၼ်ႈပၢင်လူင်။ တီႈဢိူင်ႇတႃႈတေႈသမ်ႉ ပဵၼ်ၵူၼ်း ၼႂ်း ဢိူင်ႇဝၢၼ်ႈၸၢမ်လႄႈ မိူင်းမူႉ” ဝႃႈၼႆ။ ၵူၼ်းပၢႆႈၽေး ဢၼ်ဢွၼ်ၵၼ်ပၢႆႈႁွတ်ႈၽႅဝ်ဝႆႉတီႈဝတ်ႉဢွင်ႇမင်ႇၵလႃႇၽူဝ်းတေႃႇ တင်းမူတ်း 138 ၵေႃႉ။ လိူဝ်ၼၼ်ႉ တီႈဢိူင်ႇတႃႈတေႈ ၸႄႈဝဵင်းသီႇပေႃႉသမ်ႉ မီး 535 ၵေႃႉ ဝႃႈၼႆ။

['သုၼ်ႇလႆႈၵူၼ်း']

2018-07-19T09:15:01

https://shannews.org/archives/6474

သိုၵ်းမၢၼ်ႈၼႄးၵူၼ်းဝၢၼ်ႈ ၵဵဝ်ႇၶွင်ႈၸွမ်းသိုၵ်း RCSS သေပေႃႉထုပ်ႉ

သိုၵ်းမၢၼ်ႈတင်း ၸုမ်းပျီႇတူႉၸိတ်ႉ ဢၼ်ၵႂႃႇႁွၼ်ႈထဝ်ႇတူင်ႉၼိုင်တင်းဢိူင်ႇၼွင်လႅင် ၸႄႈဝဵင်းလွႆလႅမ်ၼၼ်ႉ ၼႄးပူႇ ၵၢင်ႉတင်းၵူၼ်းၼုမ်ႇပဵၼ်ၵူၼ်းၵဵဝ်ႇၶွင်ႈ RCSS ၼႆသေ တီႉမတ်ႉပေႃႉထုပ်ႉ။ ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ႁၢႆးငၢၼ်း ၶၢဝ်ႇဝႆႉၼင်ႇၼႆ။ ဝၼ်းတီႈ 19/07/2018 ယူႇတီႈၸုမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (SHRF) ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်း မၢၼ်ႈ ၶမယ 430 လႄႈၸုမ်းပျီႇတုၸိတ်ႉ ၼႂ်းပိုၼ်ႉတီႈ ပေႃႉထုပ်ႉႁၢဝ်ႈႁႅင်းပူႇၵၢင်ႉဝၢၼ်ႈမူႇသိူဝ်း ဢိူင်ႇၼွင်လႅင် ၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း မိူဝ်ႈဝၼ်းတီႈ 27/06/2018။ သိုၵ်းမၢၼ်ႈမၢပ်ႇၼႄးဝႃႈ လုင်းၵၢင်ႉ မီးလွင်ႈ ၵွင်ႉၵၢႆႇၸွမ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/ SSA) ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး လၢတ်ႈတီႈၽူႈတွႆႇႁွၵ်ႈဝႃႈ “ ၽွင်းယၢမ်းၵေႃႇသၢင်ႈလွင်ႈ ငမ်းယဵၼ်ၼႆႉ သိုၵ်းမၢၼ်ႈဝႆႉၸုမ်းလူင်းလၢႆးမိုဝ်းၵိုတ်းယိုဝ်းမိူၼ်ပဵၼ်ၽူႈၶဵၼ်သေ ပၼ်တၢင်း တုၵ်ႉၶ ၵူၼ်းမိူင်း ၸိူဝ်းထၢင်ႇထိူမ်ဝႃႈ ၸွႆႈထႅမ်ၸုမ်းၼၼ်ႉ ၸုမ်းၼႆႉယူႇ ၸိူင်ႉၼႆၼႆႉ ဢမ်ႇၵိုင်ႇလီပဵၼ်။ ၵွပ်ႈဝႃႈ တုမ်ႉတိူဝ်ႉလွင်ႈယုမ်ႇ ယမ်ဢၼ်ႁူမ်ႈၵၼ် သၢင်ႈမႃး။ လမ်ႇလွင်ႈသုတ်း တိုၼ်းဢမ်ႇထုၵ်ႇဢဝ်ၵူၼ်းမိူင်းဝႆႉပဵၼ်မိူၼ် တူဝ်ယိူဝ်ႇ ပဝ်ႉမၢႆသေ ႁႃတၢင်းၽိတ်းပူဝ်ႉသႂ်ႇ သင်မီး ၸႂ်သိုဝ်ႈယူဝ်းတေႃႇ လွင်ႈငမ်းယဵၼ်လႄႈၵူၼ်းမိူင်း ၸိူဝ်းလွမ်ၸႂ်ယႂ်ႇ လွင်ႈငမ်းယဵၼ်။ ၵၢၼ်ပူၼ်ႉ ပႅၼ်သုၼ်ႇ လႆႈၵူၼ်းၼႃႈတေၸတ်းပၢင်ၵုမ်ပၢင်လူင်ႁူဝ်ပၢၵ်ႇ 21 ပီ ပွၵ်ႈၵမ်းသၢမ်ၼႆႉ။ သိုၵ်းမၢၼ်ႈၼႆႉ ၾၢႆႇၼိုင်ႈ ႁဵတ်းၼႄလုမ်ႈၾႃႉ/ၵမ်ႇၽႃႇဝႃႈ ၶိုင်ပွင်လွင်ႈ ငမ်းယဵၼ် ၾၢႆႇၼိုင်ႈ သမ်ႉတဵၵ်းတဵင်ပေႉ ၵိၼ်ၵူၼ်းမိူင်း။ သိုၵ်းမၢၼ်ႈလႄႈ လူင်ပွင်ၸိုင်ႈ ထုၵ်ႇလႆႈဢဝ်ပုၼ်ႈၽွၼ်း လွင်ႈလူႉသုမ်း ၵူၼ်းမိူင်း ၸိူဝ်းၺႃးပေႃႉထုပ်ႉ သုမ်းၶူဝ်း ၶွင်ယွၼ်ႉမၼ်း ၸိူဝ်းၼၼ်ႉ” ဝႃႈၼႆ။ မိူဝ်ႈဝၼ်းတီႈ 26/06/2018 ၶၢဝ်းယၢမ်း 7 မူင်းၵၢင်ၼႂ် သိုၵ်းမၢၼ်ႈ ၶမယ 430 ဢၼ်ပၵ်းတပ်ႉတီႈ ၵွင်းသၢႆး/ ဝေႃးလၶႄႉ (မိူင်းယၢင်းလႅင်) ပႃႈတႂ်ႈတိူင်းသိုၵ်းဝၼ်းဢွၵ်ႇ (တူၼ်ႈတီး) မွၵ်ႈ 25 ၵေႃႉဢၼ်ၶုၼ် သိုၵ်းလူင် တွင်းလိၼ်းထုတ်ႉ ဢွၼ် ႁူဝ် လႄႈၸုမ်းပျီႇတုၸိတ်ႉ 13 ၵေႃႉ လုၵ်ႉဝၢၼ်ႈၼွင်ပႃတႅပ်း ၵႂႃႇၼွၼ်းတီႈ ဝၢၼ်ႈမူးသိူဝ်း ဝၢၼ်ႈတႆးဢၼ် မီးလင်ႁိူၼ်း 30 လင် လႄႈမီးႁူဝ်ၵူၼ်းမွၵ်ႈ 100 ဝႃႈၼႆ။ ထိုင်မႃးဝၼ်းတီႈ 27/06/2018 ယၢမ်းၵၢင်ၶိုၼ်း ၶုၼ်သိုၵ်းလူင် တွင်းလိၼ်းထုတ်ႉ လႆႈၸတ်းၵူၼ်းသိုၵ်းႁူၵ်း ၵေႃႉ (သိုၵ်း မၢၼ်ႈ 2 ၵေႃႉတင်း သိုၵ်းပျီႇတုၸိတ်ႉ 4 ၵေႃႉ) ၵႂႃႇၶူၼ်ႉသွၵ်ႈတဝ်တီႈႁိူၼ်း ၼၢင်းၸၢမ်သေ တွင်ႈထၢမ်မၼ်းၼၢင်း ယဝ်ႉမၢပ်ႇ ၼႄးဝႃႈ ၽူဝ်မၼ်းၼၢင်းၵႂႃႇႁဵတ်းသိုၵ်းလွႆတႆးလႅင်း ဝႃႈၼႆ။ ၶိုၼ်းၼၼ်ႉယၢမ်း 11:30 ၸမ်တဵင်ႈၶိုၼ်း သိုၵ်းမၢၼ်ႈၶိုၼ်းၵႂႃႇၸႅတ်ႈထၢမ် သွၵ်ႈတဝ်ႁိူၼ်းလုင်းၵၢင်ႉတွင်းသေ ထူပ်းႁၼ် ၵႅတ်ႉသ် မၢၵ်ႇပွႆႇပႃ ယဝ်ႉမၢပ်ႇၼႄးဝႃႈ လုင်းၵၢင်ႉတွင်းပဵၼ်ၸၢႆးငၢၼ်ဝၢၼ်ႈၼႆသေ လၢၵ်ႈတူဝ်လုင်းၵၢင်ႉလူင်းႁိူၼ်း ဝႃႈတေဢဝ်ၵႂႃႇႁႅမ်တၢႆ တီႈၾၢႆႇတူၵ်းဝၢၼ်ႈ ယၢၼ်ၵႆဝၢၼ်ႈမွၵ်ႈ 10 မိၼိတ်ႉ တီႈမႆႉႁႆးၼၼ်ႉ သိုၵ်းမၢၼ်ႈ ဢဝ်သူၼ်ႈ ၵွင်ႈ သွၵ်းသႂ်ႇမႅပ်ႉၾၢႆႇသၢႆႉ 1 ၵမ်း၊ တႃၾၢႆႇသၢႆႉ 1 ၵမ်း၊ သူပ်း 1 ၵမ်း၊ ၶီႈမွမ်ႈ 2 ၵမ်း၊ ထိုင်တီႈလုင်းၵၢင်ႉ ပေႃးဢၢပ်ႇ လိူတ်ႈ ဢၢပ်ႇယၢင် ဢမ်ႇထိုင်တီႈတၢႆ။ လုင်းၵၢင်ႉတွင်းၼႆႉလႆႈပဵၼ်ၵၢင်ႉမႃးၶၢဝ်းတၢင်း 1 ပီဢႃယု 50 ၸိုဝ်ႈပေႃႈလုင်းဝိုၵ်ႉ မႄႈပဵၼ်ပႃႈသူၺ်ႇ ပဵၼ် ၵူၼ်း ၸႃႇတီႉ ဝၢၼ်ႈမူးသိူဝ်း ဢိူင်ႇၼွင်လႅင် ၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း။ မီးလုၵ်ႈၸၢႆးသီႇၵေႃႉ လႄႈ လုၵ်ႈ ယိင်းသၢမ်ၵေႃႉ။ မိူဝ်ႈၼႂ်းႁူဝ်လိူၼ်ၵျုၼ်ႊ ဝၼ်းတီႈ 08/06/2018 ၶၢဝ်းယၢမ်း 1 မူင်းဝၢႆးဝၼ်းၼၼ်ႉၵေႃႈ သိုၵ်းမၢၼ်ႈ ၶမယ 430 ၼႆႉၼင်ႇၵဝ်ႇ ဢဵၼ်ႁႅင်းၵူၼ်း 30 ဢၼ်ၶုၼ်သိုၵ်းလူင် တွင်းလိၼ်းထုတ်ႉ ဢွၼ်ႁူဝ်ၶဝ်ႈၵႂႃႇ ၼႂ်းဝၢၼ်ႈၼမ်ႉမေႃႇၽႆႇ ဢၼ်ယူႇၾၢႆႇႁွင်ႇဝၼ်းဢွၵ်ႇ ဝၢၼ်ႈမူးသိူဝ်း ႁၢင်ႇယၢၼ်မွၵ်ႈ 15 ၵီႊလူဝ်ႊ ဢိူင်ႇၼွင်လႅင် ၸႄႈဝဵင်းလွႆလႅမ် ၸိုင်ႈ တႆးပွတ်းၸၢၼ်းသေ မိူဝ်းယႃႉသေႃးၽၵ်းတူ သွၵ်ႈတဝ်ႁိူၼ်း ၵူၼ်းဝၢၼ်ႈ ႁူၵ်းႁိူၼ်းၸိူဝ်းၶဝ်ထၢင်ႇထိူမ်ဝႃႈ ပဵၼ်ႁိူၼ်း သိုၵ်းတႆး ဝႃႈၼႆ။ မိူဝ်ႈဝၼ်းတီႈ 08/07/2018 ယၢမ်း 9:30 မူင်းၵၢင်ၼႂ် သိုၵ်းမၢၼ်ႈၶမယ 430 လႄႈၸုမ်းပျီႇတုၸိတ်ႉ ႁူမ်ႈၵၼ် ဢဵၼ် ႁႅင်း 30 ပၢႆ ပေႃႉထုပ်ႉၵူၼ်းဝၢၼ်ႈ ၸၢဝ်းၼႃး ၸိုဝ်ႈႁွင်ႉ ၸၢႆးဝုၼ်း ဢႃယု 34 ပီ ၵေႃႉဢၼ်လုၵ်ႉတီႈသူၼ်ႁႆႈၼႃးသေ ပွၵ်ႈႁိူၼ်း ဝၢၼ်ႈလွႆၵိူၼ်ႇ ဢိူင်ႇၼွင်လႅင် ၸႄႈဝဵင်း လွႆ လႅမ် ၸိုင်ႈတႆးပွတ်းၸၢၼ်း။ ၸၢႆးဝုၼ်းၵေႃႈ ၺႃးပေႃႉၺႃးပိတ်ႉ လၢႆလၢႆၵမ်း။ မိူဝ်ႈဝၼ်းတီႈ 11/07/2018 ၼၼ်ႉၵေႃႈ သိုၵ်းမၢၼ်ႈ 575 ဢၼ်ပၵ်းတပ်ႉတီႈၵဵင်းတွင်း ဢဵၼ်ႁႅင်းသိုၵ်း 116 ဢၼ် ယူႇပႃႈတႂ်ႈ ၵုမ်းၵမ်ယၼ်ႇသိုၵ်း ၸၵၶ 17 ၵႂႃႇဢဝ်လၢႆၶူဝ်းၶွင် သတ်းလဵင်ႉၵူၼ်းဝၢၼ်ႈၼမ်ႉဢူတ်း ဢိူင်ႇႁမ်းငၢႆး ၸႄႈ ဝဵင်းမိူင်းၵိုင်။ လုင်းသု + ပႃႈသႃႇ သုမ်းမူ 5 တူဝ် မႅၼ်ႈငိုၼ်း 1,500,000 ၵျၢပ်ႈ ၸၢႆးသၢင်ႇမိၼ်ႉ + ၼၢင်းမွၼ်း သုမ်းၵႂၢႆး 1 တူဝ်မႅၼ်ႈငိုၼ်း 2,000,000 ၵျၢပ်ႈ။ ၽွင်းသိုၵ်းမၢၼ်ႈၶဝ်ႈတိုၵ်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈ တႆး RCSS/ SSA ၼႂ်းၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်းၼၼ်ႉ သိုၵ်းမၢၼ်ႈတဵၵ်းဢဝ်လၢႆသတ်းလဵင်ႉၵူၼ်းဝၢၼ်ႈ ၼႆ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး SHRF ႁၢႆးငၢၼ်းၶၢဝ်ႇဝႆႉၼင်ႇၼႆ။

['သုၼ်ႇလႆႈၵူၼ်း']

2018-07-19T08:52:10

https://shannews.org/archives/6466

ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၵႂႃႇ မဵတ်ႉတႃႇတြႃး တီႈႁူင်းပွႆႇငဝ်းႁၢင်ႈသဵင်ၶျွင်ႊ 3 မိူင်းၵွၵ်ႇ

ၸဝ်ႈၶူးဝႃးသိလ်ထမ်း ၸဝ်ႈဝုၼ်းၸုမ်ႉ မဵတ်ႉတႃႇတြႃးတီႈႁွင်ႈၵၢၼ် TV ၶျွင်ႉသၢမ် မိူင်းၵွၵ်ႇၸိုင်ႈထႆး ၸဝ်ႈၼႃႈတီႈ ၵူၼ်းႁဵတ်းၵၢၼ်ဢွၼ်ၵၼ်ၶဝ်ႈႁူမ်ႈ ထွမ်ႇၼပ်ႉႁူဝ်ပၢၵ်ႇ ပီႈၼွင်ႉတႆးၼႂ်းမိူင်းၵွၵ်ႇ ၵေႃႈၶဝ်ႈႁူမ်ႈတင်းၼမ်။ ဝၼ်းတီႈ 17/07/2018 ၶၢဝ်းယၢမ်းတၢမ်းၶမ်ႈ 5:00 ထိုင် 7:30 မူင်း ၸဝ်ႈၶူးဝႃးဝုၼ်းၸုမ်ႉ ယေႃးတူဝ်မဵတ်ႉတႃတြႃးပၼ် ၸဝ်ႈၼႃႈတီႈဢိၵ်ႇတၵ်ႉၵႃႇသတ်ႉထႃးလႄႈ ပီႈၼွင်ႉတႆး တီႈႁွင်ႈၵၢၼ်လူင်ထီႊဝီႊၶျွင်ႊ 3 ဢၼ်မီးၼိူဝ်သဵၼ်ႈတၢင်း ၽရႃႊရၢမ်ႊ 4 ၶဵတ်ႇၶွင်ႊတိူၺ်ႊ မိူင်းၵွၵ်ႇၸိုင်ႈထႆး။ ၼၢင်းၼုမ်ႇမၢဝ်း ပီႈၼွင်ႉတႆးၼႂ်းမိူင်းၵွၵ်ႇ လၢတ်ႈဝႃႈ- ပၢင်တြႃးပွၵ်ႈၼႆႉ မၼ်းပဵၼ်ၸဝ်ႈၼႃႈတီႈၶျွင်ႊ 3 ၶဝ်ၸတ်းပၼ်ႁႂ်ႈၵူၼ်းႁဵတ်းၵၢၼ်ၶဝ်လႆႈထွမ်ႇတြႃး။ မိူဝ်ႈၽွင်းၸဝ်ႈပေႃႈသိလ်ထမ်းမႃးထိုင်ၼၼ်ႉ မီးၸဝ်ႈၼႃႈတီႈၾၢႆႇသိုၵ်း၊ ၾၢႆႇပလိၵ်ႈ ဢဝ်ႁူမ်ႇလူမ်ႈၼမ်တႄႉတႄႉဢေႃႈ ႁဝ်းၶႃႈဢမ်ႇလႆႈၶဝ်ႈဝႆႈၸမ်ၸမ်ၶႃႈ ၵူၺ်းၵႃႈပဵၼ်ဢၼ်မီးတၢင်းၸူမ်းသိူဝ်းတႄႉတႄႉၶႃႈဢေႃႈ ဢၼ်လႆႈမႃးဝႆႈသႃလႆႈမႃးထွမ်ႇၶေႃႈသင်ႇသွၼ် – လႆႈႁူႉဝႃႈ “ႁဝ်းလူဝ်ႇမီးမဵတ်ႉတႃႇတေႃႇၵၼ် ယႃႇထၢင်ႇလဵၵ်ႉပိူၼ်ႈ ၊ ယႃႇထၢင်ႇယႂ်ႇပိူၼ်ႈ၊ ယႃႇလေႃးၽၼႃႇပူၼ်ႉတီႈၸဵမ်ၸိူဝ်း ၼႆႉ ” ဝႃႈၼႆ။ ၸိူင်ႉၼၼ်ၼင်ႇၵဝ်ႇ မိူဝ်ႈဝၼ်းတီႈ 17/07/2018 ၶၢဝ်းယၢမ်းဝၢႆးဝၼ်းမွၵ်ႈ 2 မူင်း ၸဝ်ႈသိလ်ထမ်း ၸဝ်ႈၶူးဝႃႈဝုၼ်းၸုမ်ႉလႄႈ ၸဝ်ႈတူၼ်ၶူးလူင် Dr. ၶမ်းမၢႆထမ်မသႃမိ ယေႃးတူဝ်ၵႂႃႇၵရႃႊဝၵၼ်ႇတေႃး ၸဝ်ႈတူၼ်ၶူးလူင် သင်ၶရႃၸႃ (သူမ်ၻဵတ်ႇၽရႃႉဢရိယဝူင်းသႃၶတယၢၼ်း) တီႈ ဝတ်ႉရၢတ်ႉၶျၿေႃႊၽိတ်ႊသထိတ်ႊမႁႃႊသီႊမႃႊရၢမ်ႊ မိူင်းၵွၵ်ႇ ၸိုင်ႈထႆး။ မိူဝ်ႈဝၼ်းတီႈ 11 -12/07/2018 ၼၼ်ႉၵေႃ ၸဝ်ႈၶူးဝႃးပေႃႈသိလ်ထမ်းဝုၼ်းၸုမ်ႉ ယေႃးတူဝ်မဵတ်ႉတႃႇတြႃးတီႈ မိူင်းသိင်ႇၵပူဝ်ႊ။

['ၵူႈလွင်ႈလွင်ႈ']

2018-07-19T08:24:22

https://shannews.org/archives/6462

ၼၢင်းႁၢၼ် သိုၵ်း TNLA 6 ၵေႃႉ ၺႃးသိုၵ်းမၢၼ်ႈႁႅမ်ပႅတ်ႈ

သိုၵ်းမၢၼ်ႈ တီႉၺွပ်း လႆႈၼၢင်းႁၢၼ် ၶွင်သိုၵ်းတဢၢင်း TNLA 6 ၵေႃႉ တင်းၵူၼ်းပႂ်ႉယၢမ်းၵေႃႉၼိုင်ႈ တင်း 7 ၵေႃႉၺႃးႁႅမ်တၢႆ ပႅတ်ႈမူတ်း ဝႃႈၼႆ။ ဝၼ်းတီႈ 11/07/2018 ယၢမ်းဝၢႆးဝၼ်း 1:30 မူင်းၼၼ်ႉ သိုၵ်းမၢၼ်ႈ တပ်ႉ 88 ပႃႈတႂ်ႈ ၶမရ 301 ၶဝ်ႈလူမ်ႇသိုၵ်း တဢၢင်း TNLA ႁိမ်းဝၢၼ်ႈဢွႆႇလေႃ ဢိူင်ႇမိူင်းဝုၺ်း(မိူင်းဝီး) ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်း ႁွင်ႇ၊ ယိုဝ်းၵူၼ်းပႂ်ႉယၢမ်း တၢႆထင်တီႈသေ တီႉၺွပ်း ၼၢင်းႁၢၼ် ဢၼ်ပဵၼ်ၾၢႆႇမေႃယႃၵႂႃႇ 6 ၵေႃႉသေ ၶႃႈႁႅမ်ပႅတ်ႈ မူတ်း ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈတပ်ႉသိုၵ်း TNLA ဢွၵ်ႇလိၵ်ႈပိုၼ်ၽၢဝ်ႇ မိူဝ်ႈဝၼ်းတီႈ 14/07/2018 ၼၼ်ႉ ၵူၼ်းပိုၼ်ႉ တီႉလႆႈထူပ်းႁၼ်တူဝ်တၢႆၼၢင်းႁၢၼ် သိုၵ်းတဢၢင်း 6 ၵေႃႉ တီႈႁိမ်းတေႃႈလွတ်ႇၵႅသ်ႉ ၸမ်သဵၼ်ႈတၢင်းၵႃး ႁိမ်း ဝၢၼ်ႈဢွႆႇလေႃ ဢိူင်ႇမိူင်းဝုၺ်း ၸႄႈဝဵင်းၼမ်ႉၶမ်း ဝႃႈၼႆ။

['သုၼ်ႇလႆႈၵူၼ်း']

2018-07-19T08:21:55

https://shannews.org/archives/6459

သိုၵ်းမၢၼ်ႈ တင်း KIA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းမူႇၸေႊ

ဝၼ်းတီႈ 16/07/2018 ယၢမ်းၵၢင်ၼႂ်မွၵ်ႈ 9 မူင်း သိုၵ်းမၢၼ်ႈ တပ်ႉမ 11 တင်း သိုၵ်းၶၢင် တပ်ႉၵွင် 9 လႆႈပဵၼ်ပၢင် တိုၵ်းၵၼ် ၼႂ်းၵႄႈဝၢၼ်ႈၼမ်ႉဢုမ် တင်း ဝၢၼ်ႈတီႉမႃႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ Kachinnews ႁၢႆးငၢၼ်းဝႃႈ “ ယွၼ်ႉသိုၵ်းမၢၼ်ႈ ထူဝ်းႁႅင်းသိုၵ်းၶဝ်ႈမႃးလႄႈ တုမ်ႉလေႃႇၺႃး တပ်ႉၸုမ်း 4 တပ်ႉ ၵွင် 9 ။ ပၢင်တိုၵ်းၼၼ်ႉ ပဵၼ်ႁိမ်းဝၢၼ်ႈႁဝ်း တင်းႁိုင် မွၵ်ႈ ၶိုင်ႈၸူဝ်ႈမူင်း။ ၵူၺ်းၵႃႈ ၼႂ်းဝၢၼ်ႈႁဝ်းတႄႉ ဢမ်ႇပဵၼ် သင်ၼင်ႇၵဝ်ႇ” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 14/07/2018 ၼၼ်ႉၵေႃႈ သိုၵ်းမၢၼ်ႈတင်း သိုၵ်းၶၢင် ပဵၼ်ပၢင်တိုၵ်းၵၼ် တၢင်းၵႂႃႇၽႃၵၢၼ်ႉ မေႃႇသႅင်ၶဵဝ် ၸႄႈမိူင်းၶၢင် ဝႃႈၼႆ။

['ၵၢၼ်သိုၵ်း']

2018-07-19T07:53:36

https://shannews.org/archives/6455

ၽွင်းတႅၼ်းၸိူဝ်ႈၸၢတ်ႈလႃႈသဵဝ်ႈ ႁူပ်ႉထူပ်းၵူၼ်းမိူင်းထုင်ႉၼမ်ႉပွင်ႈ ဢုပ်ႇၵၼ်ႁႃတၢင်းၵႄႈလိတ်ႈပၼ်ႁႃယႃႈမဝ်းၵမ်ဢိၵ်ႇလၢႆလၢႆလွင်ႈ

ၽွင်းတႅၼ်းၸိူဝ်ႉၸၢတ်ႈ ၸေႈတွၼ်ႈလႃႈသဵဝ်ႈ ႁူပ်ႉထူပ်းၵူၼ်းမိူင်း ၼႂ်းထုင်ႉၼမ်ႉပွင်ႈ ဢုပ်ႇၵုမ်ၵၼ်လၢႆလၢႆလွင်ႈ ပႃးၸဵမ်လွင်ႈပၼ်ႁႃ လိၼ်သူၼ်ႁႆႈၼႃးဢၼ်ၺႃးယိုတ်းလႄႈ ယႃႈမဝ်းၵမ်ၽႄႈလိူင်ႇၼႂ်းပိုၼ်ႉတီႈ၊ လွင်ႈႁူင်းႁဵၼ်းၸဵမ်ၸိူဝ်းၼႆႉ။ ၸၢႆးဝၼ်းလႅင်းၶမ်း ၽွင်းတႅၼ်းသၽႃးၸိူဝ်ႉၸၢတ်ႈ ႁူပ်ႉထူပ်းပီႈၼွင်ႉၵူၼ်းမိူင်း တီႈဝၢၼ်ႈပႅၼ်ႈ၊ ထုင်ႉၼမ်ႉပွင်ႈ၊ တူင်ႇဝဵင်းလႃႈသဵဝ်ႈ မိူဝ်ႈဝၼ်းတီႈ 17 လိူၼ်ၵျူႊလၢႆႊ ၸၢႆးဝၼ်းလႅင်းၶမ်း ၽွင်းတႅၼ်းသၽႃးၸိူဝ်ႉၸၢတ်ႈ ႁူပ်ႉထူပ်းပီႈၼွင်ႉၵူၼ်းမိူင်း တီႈဝၢၼ်ႈပႅၼ်ႈ၊ ထုင်ႉၼမ်ႉပွင်ႈ၊ တူင်ႇဝဵင်းလႃႈသဵဝ်ႈ မိူဝ်ႈဝၼ်းတီႈ 17 လိူၼ်ၵျူႊလၢႆႊ။ ထဝ်ႈဝၢၼ်ႈထဝ်ႈၼႃးလႄႈ ၵူၼ်းဝၢၼ်ႈၶဝ်ႈႁူမ်ႈ 100 ပၢႆ။ ၸၢႆးဝၼ်းလႅင်းၶမ်း လၢတ်ႈတီႈၽူႈတွႆႇႁွၵ်ႈဝႃႈ- ၵူၼ်းဝၢၼ်ႈၶဝ် ယွၼ်းတၢင်းႁၼ်ထိုင်လွၵ်းလၢႆး ၵႅတ်ႇၶႄယႃႈမဝ်းၵမ် တေႁဵတ်းႁိုဝ်ႁႂ်ႈမၼ်းႁၢႆလႄႈၵႅတ်ႇၶႄလႆႈၵႂႃႇမိူဝ်းၼႃႈ။ ထႅင်ႈဢၼ်ၼိုင်ႈၵေႃႈ ၵဵဝ်ႇၵပ်းလူၺ်ႈ ပၼ်ႁႃ တီႈလိၼ်ဢၼ်ၺႃးယိုတ်းၵႂႃႇၸိူဝ်းၼၼ်ႉ ယၢမ်းၼႆႉလူင်ပွင်ၸိုင်ႈ ပၼ်ၶိုၼ်း ၵူၼ်းမိူင်းယဝ်ႉသေတႃႉ သမ်ႉဢမ်ႇပၼ်ၶိုၼ်းတၢင်းမူတ်းလႄႈ ၸဝ်ႈသူၼ်သမ်ႉလႆႈႁိမ်ၵၼ်။ ၽိတ်း မေႃးၵၼ်ပၼ်ႁႃဢမ်ႇယဝ်ႉဢမ်ႇတူဝ်ႈလႆႈ။ ၸုမ်းလႂ်မူႇလႂ်ၵေႃႈဢမ်ႇၸၢင်ႈၵႄႈလိတ်ႈ ပၼ်ႁႂ်ႈယဝ်ႉတူဝ်ႈ လီငၢမ်း။ ၵွပ်ႈၼၼ် ႁဝ်းၶႃႈမႃးဢုပ်ႇၵၼ်သေ ႁႃတၢင်းၵႄႈလိတ်ႈၸွႆႈၵၼ်ၶႃႈဢေႃႈ။ – ဝႃႈၼႆ။ ယၢမ်းလဵဝ် လိၼ်သူၼ်ႁႆႈၼႃးဢၼ်ထုၵ်ႇတပ်ႉသိုၵ်းယိုတ်းဝႆႉ (ၸဵမ်မိူဝ်ႈပၢၼ်လူင်ပွင်ၸိုင်ႈသိုၵ်း) သေဢၼ်ပႆႇလႆႈၸတ်းၸႅၵ်ႇပၼ်ၶိုၼ်းၵူၼ်းမိူင်း ယင်းတိုၵ်ႉၵိုတ်းၼမ်။ လုင်းၼၼ်ႇတိယ ထဝ်ႈဝၢၼ်ႈထဝ်ႈၼႃး ဝၢၼ်ႈပႅၼ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – ထႅင်ႈလွင်ႈ ၼိုင်ႈၵေႃႈ တီႈတၢင်းဢိူင်ႇႁဝ်းၶႃႈ 17 ဝၢၼ်ႈၼႆႉ ယႃႈမဝ်းၵမ် မီးလိူင်ႇၼမ်။ ႁၼ်ၸဝ်ႈၼႃႈ တီႈၶဝ် ဝႃႈတေၽဵဝ်ႈႁႂ်ႈမူတ်းၼႆမိူဝ်ႈလႂ်ၵေႃႈ ဢမ်ႇႁၼ်ယဝ်ႉတူဝ်ႈဢမ်ႇႁၼ်ထိုင်တီႈသေပွၵ်ႈ ။ ယင်းတိုၵ်ႉ မီးလိူင်ႇယူႇ ။ ဢၼ်ၼႆႉၵေႃႈႁဝ်းလႆႈလၢတ်ႈၼေၽူႈတႅၼ်း။ ဝႃႈႁဝ်းထုၵ်ႇလီႁဵတ်းႁိုဝ်ၵႄႈလိတ်ႈၼႆ – ဝႃႈၼႆ။ လုင်းၼၼ်ႇတိယ လၢတ်ႈထႅင်ႈဝႃႈ တွၼ်ႈတႃႇ ဝၢၼ်ႈပႅၼ်ႈၼႆႉ ဢၼ်ထုၵ်ႇမီးထႅင်ႈဢၼ်ၼိုင်ႈ သမ်ႉ ပဵၼ်ႁူင်းႁဵၼ်းၸၼ်ႉသုင်။ လုၵ်ႈဢွၼ်ႇၼႂ်းဝၢၼ်ႈ ယၢပ်ႇၽိုတ်ႇတႃႇၶိုၼ်ႈႁဵၼ်းၸၼ်ႉသုင် ။ ယၢမ်းလဵဝ်ႁူင်းႁဵၼ်းၸၼ်ႉသုင်ၼႆႉ မီးတီႈၼမ်ႉပွင်ႈတီႈလဵဝ်။ လုၵ်ႈဢွၼ်ႇ တီႈဝၢၼ်ႈလႆႈမႃး ၶိုၼ်ႈ ႁဵၼ်းၸၼ်ႉသိပ်းတီႈၼမ်ႉပွင်ႈ ။ တၢင်းၵႂႃႇတၢင်းမႃးယၢပ်ႇၽိုတ်ႇ ဝႃႈၼႆ။ တီႈပၢင်ႁူပ်ႉထူပ်းၵူၼ်းမိူင်းဢိူင်ႇဝၢၼ်ႈပႅၼ်ႈၼၼ်ႉ ၽွင်းတႅၼ်းၸိူဝ်ႉၸၢတ်ႈ ၸၢႆးဝၼ်းလႅင်းၶမ်း ယင်း လႆႈမွပ်ႈယိုၼ်ႈပၼ်ပႃး ပပ်ႉလိၵ်ႈ တွၼ်ႈတႃႇလုၵ်ႈႁဵၼ်း တီႈႁူင်းႁဵၼ်းၼမ်ႉပွင်ႈ၊ ၵူတ်ႇထတ်းတူၺ်းႁူင်း ႁဵၼ်း ဢၼ်လႆႈငိုၼ်းၵမ်ႉၸွႆႈတီႈသၽႃးသေမႃးမူၼ်ႉမေးၵုမ်းၵေႃႇ ဝႆႉၼၼ်ႉဝႃႈၼႆ။ ဢိူင်ႇဝၢၼ်ႈပႅၼ်ႈၼႆႉ မီးၼႂ်းထုင်ႉၼမ်ႉပွင်ႈ။ မီးၾၢႆႇၸၢၼ်းဝဵင်းလႃႈသဵဝ်ႈ ။ ယၢၼ်ၵၼ်တင်းဝဵင်းလႃႈသဵဝ်ႈမွၵ်ႈ 24 လၵ်း။

['ၵူႈလွင်ႈလွင်ႈ']

2018-07-19T07:23:01

https://shannews.org/archives/6448

ဝၼ်းၽူႈႁတ်းငၢၼ်တႆး ၶွပ်ႈႁွပ်ႈ 71 ပီ ၸဝ်ႈၸၢမ်ႇထုၼ်း (ၸဝ်ႈၾႃႉမိူင်းပွၼ်)

ၽူႈႁတ်းငၢၼ်ၸိုင်ႈတႆး ၵျူႊလၢႆႊလိူၼ်ၽူႈႁတ်းငၢၼ် ပိူဝ်ႈပူတ်းဢႅၵ်ႇၵၢၼ်ၵွၼ်းၶေႃ ၸဝ်ႈၽွင်းႁေႃဝဵင်းမိူင်းပွၼ် ဢွၼ်ႁူဝ်တႆးဢွၵ်ႇၼမ်းၼႃႈ ထုၵ်ႇၶႃႈယိုဝ်းတင်းဢွင်ႇသၢၼ်း ၽွင်းဝၢင်းၽႅၼ်ဢုပ်ႇဢၢၼ်းသၢင်ႈ ပုၼ်ႈပၢင်ႈတႃႇမိူင်းၵွၼ်းၶေႃ လႆႈပိုၼ်ႉပွႆႇႁေႃဝၢင်းၽႃႈ ၶႃႈဝၢၼ်ႈၵူၼ်းမိူင်းသေလၢႆ ဢွင်ႇသၢၼ်းတၢႆ 19 ဝၼ်း ၸဝ်ႈယင်းတၼ်းထိုင်ႁူင်းယႃ 20 ဝၼ်းၸီႉဝိတ်းႁႃတဵင်ႈ ၸဝ်ႈၸင်ႇသဵင်ႈမုၼ်ၼွၼ်းၽႄး တႃႇပွင်မႄးဝၢၼ်ႈမိူင်းမႂ်ႇ ၾင်ၸႂ်သႂ်ႇၵၢၼ်ၸိူဝ်ႉၸၢတ်ႈ ၸိူင်ႉၵၢတ်ႈၽိတ်းၽၢတ်ႈယိူင်းမၢႆ ပိုၼ်ႉသၢႆၸႂ်တႃႇဝၢၼ်ႈမိူင်း ၵွပ်ႈပိူၼ်ႈလဵၼ်ႈၸိူင်းတေႃႇႁဝ်း ယုၵ်ႉယွင်ႈငဝ်းမုၼ်ၸူဝ်ႈပၢၼ် ၽူႈႁတ်းငၢၼ်ၸိုင်ႈတႆး “ၸဝ်ႈၸၢမ်ႇထုၼ်း” ဝၼ်းၽူႈႁတ်းငၢၼ်တႆး ၶွပ်ႈႁွပ်ႈ 71 ပီ ဝၼ်းတီႈ 19/07/2018 ၼႆႉ ပဵၼ်ဝၼ်းၽူႈႁတ်းငၢၼ် ၶွပ်ႈႁွပ်ႈ 71 ပီ ၸိုင်ႈမိူင်းႁူမ်ႈတုမ်၊ ၵွပ်ႈတပ်ႉသိုၵ်းမၢၼ်ႈ ၸိူဝ်းမီးဢမ်းၼၢၸ်ႈၽွင်းငမ်းဝၢၼ်ႈမိူင်း ၼႂ်းပၢၼ် ၼဝတ၊ မဢၽ (1988-2011) ဢမ်ႇပေႃးဝႆႉၼၵ်းလႄႈ ဢဝ်ယဵၼ် ဝႆႉႁိမ်း 20 ပီလိူဝ်။ ထိုင်မႃးပၢၼ် လူင်ပွင် ၸိုင်ႈ ၸွမ်ၸိုင်ႈဢူးတဵင်းသဵင်ႇ (2012) ၼႆႉ ၸင်ႇၶိုၼ်းမႃးဝႆႉၼၵ်းလႄႈ တူင်ႉတိုၼ်ႇၵၼ် ပိူဝ်ႈႁႂ်ႈၶဝ်ႈၵၼ်လႆႈ တင်း ၵူၼ်းမိူင်းႁူမ်ႈတင်းသင်ၶၸဝ်ႈၶဝ်။ ၽူႈႁတ်းငၢၼ်ၼႆႉ ၵႂၢမ်းပႃလိႁွင်ႉဝိရပုရိသ၊ ဢႃၸႃၼိယ၊ ပွင်ႇၵႂၢမ်းတႆးဝႃႈ- ၽူႈႁတ်းတၢႆတၢင် ဝၢၼ်ႈမိူင်း ၸိူဝ်ႉၶိူဝ်း တူဝ်ၵဝ်ႇ။ ၵွပ်ႈၶဝ်ၸဝ်ႈတၢႆတၢင်ဝၢၼ်ႈမိူင်းၸိူဝ်ႉၶိူဝ်းတူဝ်ၵဝ်ႇလႄႈ ၵူၼ်းၼႂ်း ဝၢၼ်ႈမိူင်းၼၼ်ႉ ၸင်ႇထိုဝ်ပဵၼ် ၵုၼ်းမုၼ် ၸိူဝ်ႉၶိူဝ်း ဝၢၼ်ႈမိူင်းသေ ယုၵ်ႉယွင်ႈ သိုပ်ႇသိုပ်ႇ ၵၼ်မႃး။ မိူင်းႁူမ်ႈတုမ် တႄႇႁဵတ်းဝၼ်းၽူႈႁတ်းငၢၼ်မႃးမိူဝ်ႈပီ 1948 ပၢၼ်လူင်ပွင်ၸိုင်ႈ ၻီႊမူဝ်ႊၶရေႊသီႊ ဢၼ်ၸွမ်ၸိုင်ႈ ၸဝ်ႈသျူၺ်ႇတႅၵ်ႈ (ၸဝ်ႈၾႃႉလူင် မိူင်းယွင်ႁူၺ်ႈ ) လႄႈၸွမ်ၽွင်းလူင် ဢူးၼု ဢွၼ်ႁူဝ်(1948-1962)၊ ထိုင်မႃးၼႂ်းပၢၼ် ၸွမ်သိုၵ်းလူင် ၼေႇဝိၼ်းႁုပ်ႈယိုတ်းဢမ်းၼၢၸ်ႈယဝ်ႉၵေႃႈ ႁဵတ်းမႃးဢဝ်ၼႃႈ ပိူဝ်ႈၵၢၼ်သူၼ်းတုမ် တႃႇတပ်ႉသိုၵ်းမႃးဢမ်ႇဝဵၼ်ႉဢမ်ႇလိုဝ်ႈ (1962-1987)။ ဝၼ်းၽူႈႁတ်းငၢၼ်မိူင်းႁူမ်ႈတုမ်ၼႆႉ ပဵၼ်ဝၼ်းဢၼ်ၸွမ်ႁၢၼ်ဢွင်ႇသၢၼ်းႁူမ်ႈတင်းၽွင်းလူင် 6 ၵေႃႉ ၽူႈယိပ်းလုမ်း 1 ၵေႃႉလႄႈ ၽူႈဢဝ်ႁူမ်ႇလူမ်ႈသုၼ်ႇတူဝ် ၸွမ်ႁၢၼ်ဢွင်ႇသၢၼ်း ၵေႃႉၼိုင်ႈ၊ ႁူမ်ႈပဵၼ် 9 ၵေႃႉ လႆႈထုၵ်ႇမိုဝ်းပိုၼ် ၾၢႆႇၵလူင်ႇဢူးၸေႃး (ၸွမ်ၽွင်းလူင်မိူင်းမၢၼ်ႈၵဝ်ႇ) ၶဝ်ႈယိုဝ်းတၢႆၶမ်ၼႂ်းလုမ်းၽွင်းၵၢၼ် မိူဝ်ႈဝၼ်းတီႈ 19/07/ 1947 ၽွင်းတိုၵ်ႉႁဵတ်းပၢင်ၵုမ်ၽွင်းလူင်။ ဝၢႆးမိူင်းႁူမ်ႈတုမ်လႆႈလွတ်ႈလႅဝ်းၵွၼ်းၶေႃယဝ်ႉ လူင် ပွင်ၸိုင်ႈမိူင်းႁူမ်ႈတုမ် ၸင်ႇမၵ်း မၼ်ႈဢဝ် ဝၼ်းတီႈ 19 လိူၼ်ၵျူႊလၢႆႊၼႆႉ ပဵၼ်ဝၼ်းၽူႈ ႁတ်းငၢၼ်(ဝၼ်းဢႃႇၸႃႇၼီႇ)ၼႆသေ ယုၵ်ႉယွင်ႈမုၼ်ၵုၼ်း မႃး တေႃႇဝၼ်းမိူဝ်ႈၼႆႉ။ ၼႂ်း 9 ၵေႃႉၼၼ်ႉ ပႃးတႆးၵေႃႉၼိုင်ႈ၊ ပဵၼ်ၸဝ်ႈၸၢမ်ႇထုၼ်း ၸဝ်ႈၾႃႉလူင်မိူင်းပွၼ်။ ဝၼ်းတီႈ 12/02/1947 မၢၼ်ႈတင်းတႆး ၶၢင် ၶျၢင်း လႆႈလူင်းလၢႆးမိုဝ်းၼႂ်းလိၵ်ႈႁူမ်ႈမၢႆပၢင်လူင် ပိူဝ်ႈတႃႇႁူမ်ႈၵၼ် ၵေႃႇတင်ႈ မိူင်းႁူမ်ႈတုမ်။ ဝၢႆးၼႆႉႁူမ်ႈၵၼ်ၶွတ်ႇၽွတ်ႈ သၽႃးပူၵ်း ပွင်ၸိုင်ႈ မိူင်းသေ ၶဵၼ်ႇတႅမ်ႈမၢႆမီႈ ပိူင်ငဝ်ႈပိုင်းမိူင်း (constitution)။ သၽႃးပူၵ်းပွင်ၸိုင်ႈမိူင်း လႆႈမၵ်း မၼ်ႈပၼ်ပိူင်ငဝ်ႈပိုင်းမိူင်း – မိူင်းႁူမ်ႈတုမ် မိူဝ်ႈဝၼ်းတီႈ 24/09/1947 ဝၢႆးၽူႈႁတ်းငၢၼ် ၶဝ်သဵင်ႈၵမ် (တၢႆ) လႆႈ 2 လိူၼ်ပၢႆ။ ထိုင်မႃးဝၼ်းတီႈ 04/01/1948 မိူင်းႁူမ်ႈတုမ် လႆႈလွတ်ႈလႅဝ်းၵွၼ်းၶေႃ တေႃႇ 1962။ ပိုၼ်းၵႅပ်ႈၸဝ်ႈၸၢမ်ႇထုၼ်း ၸဝ်ႈၾႃႉလူင်မိူင်းပွၼ် (ၽူႈႁတ်းငၢၼ်ၸိုင်ႈတႆး) ၸဝ်ႈၵိူတ်ႇမိူဝ်ႈ 31/05/1907 ပီ (ပီၵေႃးၸႃႇ 1249၊ လိူၼ်ၸဵတ်းလွင်ႈ 5 ၶမ်ႈ ဝၼ်းသုၵ်း) တီႈၵိူတ်ႇ ၼႂ်းႁေႃဝဵင်းမိူင်းပွၼ် ပဵၼ်လုၵ်ႈၸၢႆး ၸဝ်ႈၶုၼ်ထီး (ၸဝ်ႈၾႃႉလူင်မိူင်းပွၼ်) လႄႈမႁႃတေဝီၸဝ်ႈၼၢင်းၸိင်ႇဢု (ႁေႃႁွင်ႇ)၊ ၸိုဝ်ႈမိူဝ်ႈလဵၵ်ႉ ၸဝ်ႈသႃႇထုၼ်း (ယႂ်ႇမႃးႁွင်ႉၸဝ်ႈၸၢမ်ႇထုၼ်း) ၵိူဝ်းယမ် ပုတ်ႉထသႃသၼႃ ၼႃႈႁိူၼ်း ၸဝ်ႈၶိၼ်ႇတွင်း (လုၵ်ႈသၢဝ်ၸဝ်ႈၶိၼ်ႇမွင်ႇလႄႈၸဝ်ႈၼၢင်းဢိင်ႇ ၸဝ်ႈၾႃႉမိူင်းမိတ်ႈ) လုၵ်ႈလၢင်း 1. ၸိုဝ်ႈၸဝ်ႈသုၼၼ်ႇတႃႇ၊ 2. ၸဝ်ႈသိူဝ်ႁူမ်ႇ၊ 3. ၸဝ်ႈၶႆႇၾႃႉ လႄႈ 4. ၸဝ်ႈမျိၼ်ႉၵျီႇ ၼွၼ်းၽႄး 20/07/1947 ႁူင်းယႃလူင်ဝဵင်းတႃႈၵုင်ႈ ၵၢၼ်ႁဵၼ်း လႆႈႁဵၼ်းဢဝ်လိၵ်ႈဢင်ႊၵိသျ်ႉတင်းလိၵ်ႈမၢၼ်ႈ တီႈၽူႈမၢႆလူင်ၾၢႆႇတႅပ်းတတ်းသိလ်(တြႃး) တီႈႁေႃမိူင်းပွၼ် မိူဝ်ႈ ဢႃယု တိုၵ်ႉလႆႈ 5 ၶူပ်ႇ (ပီ1912)။ ဢႃယု 7 ပီ လႆႈၵႂႃႇယူႇႁူင်းႁဵၼ်း လုၵ်ႈလၢၼ်ၸဝ်ႈၾႃႉၶဝ်တီႈ ဝဵင်းတူၼ်ႈတီး (ပီ 1914) တေႃႇယဝ်ႉၸၼ်ႉ 10 ။ ၶိုၼ်းၵႂႃႇသိုပ်ႇႁဵၼ်းဢဝ်ပၺ်ၺႃပၢႆးမၢႆမီႈ တီႈဝဵင်းမိတ်ႉထိလႃႇ 6 လိူၼ်ယဝ်ႉ သိုပ်ႇၵႂႃႇၶဝ်ႈ ႁူင်းႁဵၼ်း ပလိၵ်ႈသပ်ႊ (Police Training School) တီႈဝဵင်းလိူဝ်ႇထႅင်ႈ။ ဝၢႆးယဝ်ႉႁူင်းႁဵၼ်းသပ်ႊတီႈဝဵင်းလိူဝ်ႇယဝ်ႉ လႆႈၵႂႃႇႁဵတ်းၵၢၼ်ပဵၼ်ၽူႈၵမ်ႉၽွင်းၾိုၵ်းၵၢၼ် တီႈဝဵင်းဝၢၼ်ႈမွၵ်ႇ (ပမေႃႇ-ၼႂ်းၸႄႈမိူင်းၶၢင်ယၢမ်းလဵဝ်)။ ဝၢႆးၼၼ်ႉၶၢႆႉမႃးႁဵတ်းၵၢၼ်တီႈလုမ်းၶုၼ်ၽွင်းငမ်း တီႈဝဵင်းတူၼ်ႈတီး။ ၸဝ်ႈၸၢမ်ႇထုၼ်း ၼႆႉ သူင်ၵၢၼ်လဵၼ်ႈႁႅင်းမႃးၸဵမ်မိူဝ်ႈလဵၵ်ႉလႄႈ ၾၢႆႇပၢႆးမွၼ်းၵေႃႈ ၵတ်ႉၶႅၼ်ႇလၢႆလၢႆသႅၼ်း သေ ပဵၼ်ၸဝ်ႈလၢႆးတႆး ၵေႃႉၼိုင်ႈ ၼႂ်ႈတူင်ႇဝူင်းလုၵ်ႈလၢၼ်ၸဝ်ႈၾႃႉတင်းလၢႆ။ ဢၼ်ၸဝ်ႈသူင်သေပိူၼ်ႈၼႆႉ ပဵၼ်ၵၢၼ်ဢၢၼ်ႇလိၵ်ႈလႄႈ ယင်းပိုတ်ႇဝႆႉ ႁွင်ႈဢၢၼ်ႇ လိၵ်ႈ သုၼ်ႇတူဝ်ဝႆႉလူးၵွၼ်ႇၼႆယဝ်ႉ။ တီႈဝဵင်းမိူင်းပွၼ်ၼၼ်ႉ ၸဝ်ႈလႆႈၵေႃႇသၢင်ႈဝႆႉ ႁူင်းယႃ ပၢၼ်မႂ်ႇ ဢၼ်မီးၵူႇၼွၼ်းတႃႇၵူၼ်းပဵၼ် 60 လင်ၼၼ်ႉ ဝႆႉပၼ် ၵူၼ်းဝၢၼ်ႈၵူၼ်းမိူင်း ဝဵင်းမိူင်းပွၼ်လင်ၼိုင်ႈ။ ပုတ်ႈႁၢင်ႈႁေႃ ႁဵတ်းၵၢၼ်မိူင်း လႆႈၶိုၼ်ႈပဵၼ်ၸဝ်ႈၾႃႉတႅၼ်းပေႃႈၸဝ်ႈ မိူဝ်ႈ 27/06/1928 ။ ၶုၼ်ဢင်းၵိသျ်ႉၶဝ် မၵ်းမၼ်ႈ ပဵၼ်ၸဝ်ႈၾႃႉမိူဝ်ႈ 1929 လႄႈမွပ်ႈပၼ်ဝႂ်သႃႊၼၢတ်ႉမိူဝ်ႈ 1932 ၼီႈ။ ၸဝ်ႈၸၢမ်ႇထုၼ်းၼႆႉ မိူဝ်ႈပၢင်ၵုမ်ပၢင်လူင် ပွၵ်ႈၵမ်း 1 တီႈပၢင်လူင် (ဝဵင်းလၢႆးၶႃႈ) ဢၼ်ႁဵတ်းမိူဝ်ႈ 20-28/03/1946 ၼၼ်ႉၵေႃႈ လႆႈၵႂႃႇၶဝ်ႈႁူမ်ႈသေ ယင်းလႆႈလၢတ်ႈသပ်းလႅင်း လွင်ႈ ၵၢၼ်ၽုၵ်ႇသွမ်ႈ ဢၼ်ၶိုတ်း ၵၢပ်ႈလႄႈလၢႆးလဵင်ႉသတ်း ဢၼ်ၶိုတ်းၸၼ်ႉ ၼႂ်းပၢင်ၵုမ်။ မိူဝ်ႈတင်ႈၶွင်ႊသီႊၸဝ်ႈၾႃႉလူင် တီႈပၢင်ၵုမ်ၼၼ်ႉ လႆႈၶဝ်ႈပဵၼ်လုၵ်ႈၸုမ်းသေ မိူဝ်ႈၶတ်းလိူၵ်ႈၸုမ်းပွင်ၵၢၼ် ၶွင်ႊသီႊ ၸဝ်ႈၾႃႉလူင် 7 ၸဝ်ႈ ၼႂ်းလိူၼ် ၵျူႊလၢႆႊၼၼ်ႉၵေႃႈ လႆႈထုၵ်ႇလိူၵ်ႈပႃး ၸဝ်ႈၼိုင်ႈ။ ထိုင်မႃးမိူဝ်ႈပၢင်ၵုမ်ပၢင်လူင်ၵမ်း 2 ဢၼ်ပဵၼ်ပၢင်ၵုမ်ၶိုၵ်ႉလိုၵ်ႉၵိုၵ်းပိုၼ်း ၸိုင်ႈမိူင်းႁူမ်ႈတုမ်၊ တႆး ၶၢင် ၶျၢင်း တင်း မၢၼ်ႈ ႁူမ်ႈၵၼ်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင် ပိူဝ်ႈတႃႇၵေႃႇ တင်ႈမိူင်းႁူမ်ႈ တုမ် လူၺ်ႈၵၼ် မိူဝ်ႈဝၼ်းတီႈ 12/02/1947 ၼၼ်ႉ ၼႂ်းဝၼ်းတီႈ 07/02/1947 တီႈပၢင် ၵုမ်လႆႈ ၶတ်းလိူၵ်ႈၸုမ်းဢုပ်ႇဢူဝ်း 6 ၵေႃႉ မီးတင်းတႆး ၶၢင်လႄႈ ၶျၢင်း တႃႇတေ ႁပ်ႉဢုပ်ႇ ဢူဝ်းတင်းၽူႈဢွၼ်ႁူဝ်မိူင်းမၢၼ်ႈ ဢၼ်မီးၸွမ်ႁၢၼ် ဢွင်ႇသၢၼ်း တေၼမ်းႁူဝ်မႃး ၼႂ်းဝၼ်းတီႈ 11 ၼၼ်ႉလႂ်၊ မိူဝ်ႈၵေႃႇတင်ႈၵေႃပွင်ၵၢၼ်ၶွင်ႊသီႊမိူင်းတႆး ၼႂ်းဝၼ်းၶိူဝ်းတႆး ဝၼ်းတီႈ 7 ၼၼ်ႉလႂ်၊ မိူဝ်ႈၵေႃႇတင်ႈၸုမ်းပွင်ၵၢၼ် ၵူၼ်းမိူင်း သၼ်လွႆၽွမ်ႉႁူမ်ႈ ၼႂ်းဝၼ်းတီႈ 11 ၼၼ်ႉလႂ်၊ တီႈပၢင်ၵုမ်လႆႈလိူၵ်ႈဢဝ် ၸဝ်ႈၸၢမ်ႇထုၼ်း ၶဝ်ႈပဵၼ်လုၵ်ႈၸုမ်း ၸွမ်း တင်းသၢမ်တီႈ။ ၸဝ်ႈၸၢမ်ႇထုၼ်း ၸဝ်ႈၾႃႉလူင်မိူင်းပွၼ်ၼႆႉ ပဵၼ်ၽူႈတၢင်တူဝ်မိူင်းတႆး ဢၼ်လူင်းလၢႆးမိုဝ်း ၼႂ်းလိၵ်ႈႁူမ်ႈမၢႆပၢင်လူင် မိူဝ်ႈ ဝၼ်းတီႈ 12/02/1947 ၼၼ်ႉၸဝ်ႈၼိုင်ႈသေ ဝၢႆးပၢင်ၵုမ် ပၢင်လူင် လႆႈထုၵ်ႇလိူၵ်ႈပဵၼ် ၽွင်းလူင်ဢၼ်ၵဵဝ်ႇလူၺ်ႈ မိူင်းသၼ်လွႆ ၼႂ်းၶွင်ႊသီႊ ပွင်ၵၢၼ်ၶႃႈ လူင်ယႂ်ႇမိူင်းမၢၼ်ႈ (မျႅၼ်ႇမႃႇၼႅင်ႇငၢၼ်ႇၽုယိၼ်ႉၶၢၼ်ႇၵွင်ႇၸီႇ)။ မိူဝ်ႈဝၼ်းတီႈ 15/02/1947 ၼႂ်းပၢင်ၵုမ်ၽူႈတၢင်တူဝ်ၸဝ်ႈၾႃႉလႄႈၽူႈတၢင်တူဝ်ၵူၼ်းမိူင်းဢၼ်ႁဵတ်းတီႈႁေႃယွင်ႁူၺ်ႈဝဵင်းတူၼ်ႈ တီးၼၼ်ႉၵေႃႈ လႆႈလိူၵ်ႈၸဝ်ႈၸၢမ်ႇထုၼ်း ၶဝ်ႈပဵၼ်လုၵ်ႈၸုမ်းၶွင်ႊသီႊမိူင်းတႆး (ဝၢႆးၼႆႉ ပဵၼ်ႇမႃးပဵၼ်ၶွင်ႊသီႊမိူင်းတႆး ၽွမ်ႉႁူမ်ႈ)။ မႃးၼႂ်းလိူၼ်မၢတ်ႉၶျ် ၸဝ်ႈလႆႈထုၵ်ႇ လိူၵ်ႈပဵၼ် လုၵ်ႈၸုမ်းၶွင်ႊသီႊတွင်ႈထၢမ်ၵၢင်ၸႂ်ၵူၼ်းမိူင်းသၼ်လွႆထႅင်ႈ သေ ထိုင်မႃးဝၼ်းတီႈ 26 လိူၼ်မၢတ်ႉၶျ် ၸဝ်ႈလႆႈႁပ်ႉဢဝ်ပုၼ်ႈၽွၼ်း ၽွင်းလူင်တီႈၵိူဝ်းၵုမ် ၵဵဝ်ႇလူၺ်ႈမိူင်းသၼ်လွႆ ဢၼ် ဢမ်ႇမီးႁွင်ႈၵၢၼ်ၼႂ်းၶွင်ႊသီႊပွင်ၵၢၼ်ၶႃႈလူင်ယႂ်ႇမိူင်းမၢၼ်ႊ။ လႆႈထုၵ်ႇလိူၵ်ႈပဵၼ်ၽွင်းတႅၼ်း(ၽွင်းၽူႈဢၼ် ၵူၼ်းမိူင်း လိူၵ်ႈမႃးႁႂ်ႈႁဵတ်း ၵၢၼ်တႅၼ်း ၵူၼ်းမိူင်း) ၼႂ်းဝဵင်းမိူင်းပွၼ် တႃႇၵႂႃႇၶဝ်ႈႁူမ်ႈသၽႃး ပူၵ်းပွင်ၸိုင်ႈမိူင်းမိူဝ်ႈ ဝၼ်းတီႈ 13/05/1947 ။ မိူဝ်ႈသၽႃးပူၵ်းပွင်ၸိုင်ႈမိူင်း ႁွင်ႉပၢင်ၵုမ်ၼၼ်ႉ ၸဝ်ႈၸၢမ်ႇထုၼ်း လႆႈၶဝ်ႈပႃးၼႂ်းၶွမ်ႊမတီႊ ၶဵၼ်ႇတႅမ်ႈမၢႆမီႈ ပိူင်ငဝ်ႈပိုင်းမိူင်းလႄႈလႆႈၶဝ်ႈပႃးတင်းၵေႃၽႄ မိူင်းႁူမ်ႈတုမ်လႄႈ ၵေႃၽႄၸႄႈမိူင်း ႁူမ်ႈတင်းၵေႃၽႄ ဢၼ်ၵဵဝ်ႇ လူၺ်ႈ ၵူၼ်းၶိူဝ်းဢွၼ်ႇၶဝ်ၼၼ်ႉ တင်းသၢမ်တီႈထႅင်ႈ။ မိူဝ်ႈတိုၵ်ႉႁဵတ်းပၢင်ၵုမ်ၸုမ်းၽွင်းလူင်-လူင်ပွင်ၸိုင်ႈမိူင်းမၢၼ်ႈ တီႈလုမ်းၽွင်းလူင် (ဢတႂၼ်း ဝုၼ်ႇ မျႃးယူင်း-ဝၢႆးမႃး ပဵၼ် ဝုၼ်ႇၵျီးမျႃးယူင်း) မိူဝ်ႈဝၼ်းတီႈ 19 လိူၼ်ၵျူႊလၢႆႊပီ 1947 ယၢမ်း 10:37 မူင်း ၼၼ်ႉ လႆႈထုၵ်ႇယိုဝ်းၸွမ်း ၵၼ်တင်းၸွမ်ႁၢၼ်ဢွင်ႇသၢၼ်းသေ ပိူၼ်ႈတင်း 8 ၵေႃႉတၢႆထင်တီႈသေတႃႉ ၸဝ်ႈၸၢမ်ႇထုၼ်း လႆႈဝၢတ်ႇၸဵပ်း ႁၢဝ်ႈႁႅင်းလႄႈၵႂႃႇၼွၼ်းၽႄး တီႈႁူင်းယႃ မိူဝ်ႈဝၼ်းတီႈ 20 ယၢမ်း 12:00 မူင်းတဵင်ႈဝၼ်းၼၼ်ႉၼႆယဝ်ႉ။ ၶၢပ်ႈတူဝ်ၸဝ်ႈ လႆႈဢဝ်ၶိုၼ်ႈမႃးလုမ်းလႃး ၶိုၼ်းတီႈမိူင်းပွၼ်မိူဝ်ႈဝၼ်းတီႈ 08/04/1948 ၼၼ်ႉယဝ်ႉတဝ်ႈ လုပ်ႇၸဝ်ႈ ဝႅင်ႇပဵၼ်သွင်ပုၼ်ႈသေ ပုၼ်ႈၼိုင်ႈဢဝ်ၾင်ဝႆႉ တီႈၵုတ်းၸဝ်ႈၾႃႉ ဢၼ်မီး တၢင်းၸၢၼ်းဝဵင်းမိူင်းပွၼ်။ ထႅင်ႈ ပုၼ်ႈၼိုင်ႈ ဢဝ်ၵႂႃႇၾင် ဝႆႉတီႈ ဝိမၢၼ်ႇဢႃႇ ၸႃႇၼီႇ (မိူဝ်ႈလဵဝ်ႁွင်ႉဝႃႈ-တူႇယႄးၵွင်းသိၸ်ႉတီႇပိမၢၼ်ႇ-ဝိမၢၼ်ႇ သိုၵ်းၽူႈႁတ်းႁၢၼ်) ၼႂ်းဝဵင်းတႃႈၵုင်ႈ။ ဝၼ်းမၼ်းၸဝ်ႈလႆႈထူပ်းၽေးၼၼ်ႉ လွႆမၢႆ၊ လွႆလၢၼ်ႉ၊ လွႆၵၢၼ်းမႃး လႄႈၶွၵ်ႈၶင်လူင်မိူင်းပွၼ် ၵူၼ်ႇပင်း၊ ၼွင်ၶဵဝ် ႁိမ်းဝဵင်း ၵေႃႈ ၾူၼ်ဢမ်ႇတူၵ်း ၼမ်ႉဢမ်ႇၼွင်းသေ ၶုၼ်ႇဢူၼ်လႅင်ၸၢင်း ႁၢင်း၊ သိူဝ်လူင်တူဝ်ၼိုင်ႈၶၢင်းႁွင်ႉ ႁွပ်ႈဝဵင်း ၵၢင်ဝၼ်း ၵၢင်ၶိုၼ်း ဝႃႈၼႆ။ ႁူမ်ႈဝႃႈ ဢမ်ႇတၢႆဝၼ်းလဵဝ်ၵၼ်ၵေႃႈ လႆႈထုၵ်ႇယိုဝ်းဝၼ်းလဵဝ် ၵၼ်(မိူၼ်တၢႆဝၼ်းလဵဝ် ၵၼ်)လႄႈ ၸင်ႇမၵ်းမၼ်ႈ ဢဝ် ပဵၼ်ဝၼ်း 19 မိူၼ်ၵၼ်၊ ႁွင်ႉဝႃႈဝၼ်းတီႈ 19 (ဝၼ်းဢႃႇ ၸႃႇၼီႇ) ၼႆ သိုပ်ႇၵၼ်မႃး ၵူႈၶူပ်ႇပဵၼ်ပီလႄႈ တေသိုပ်ႇၵႂႃႇ တေႃႇၸူဝ်ႈလုၵ်ႈပၢၼ်လၢၼ်။ တီႈထင်သဝ်းလႄႈငဝ်းလၢႆးထုင်ႉလိုမ်မိူင်းပွၼ်ၽွင်းၼၼ်ႉ တၢင်းၵႂၢင်ႈမီး 502 လွၵ်းလၵ်းပၼ်ႇမူၼ်း၊ ၾၢႆႇဢွၵ်ႇမီးဝဵင်းမွၵ်ႇမႆႇ မိူင်းၼၢႆး၊ ၾၢႆႇၸၢၼ်းမီး ဝဵင်းသီႇသႅင် ၼွင်မွၼ်၊ ၾၢႆႇတူၵ်း မီး ႁူဝ်ပူင်း၊ ၾၢႆႇႁွင်ႇမီးဝဵင်းလၢႆးၶႃႈ ဝဵင်းလွႆလႅမ် ။ လင်ႁိူၼ်းမီးမွၵ်ႈ 300 ပၢႆ၊ ႁူဝ်ၵူၼ်းၼႂ်းဝဵင်း 5-600။ ႁူဝ်ၵူၼ်း တင်းသဵင်ႈမွၵ်ႈ 30,000 ပၢႆ။ ၶေႃႈလူပ်းလိုၼ်း ပိုၼ်းၶုၵ်းထူပ်း တူပ်းၼင်လိၼ် ၶိၼ်ၸ်ႂၸွမ်း တႆးၼွမ်းပိူၼ်ႈႁၢမ်းမိူင်း ပီၶရိတ်ႉသ် 1561 ၼႄႊထိူဝ်ႊလႅၼ်ႊ (ႁေႃႊလႅၼ်ႊ) တူၵ်းပဵၼ်ၶီႈၶႃႈ သပဵၼ်ႇ ဝီးလျႅမ်း ဢွပ်ႉၾ် ဢေႃႊရဵၼ်ႉၵျ် (William of Orange) တိုၵ်ႉဢွၼ်ႁူဝ်ၸိူဝ်ႉၸၢတ်ႈၻတ်ႉၶျ် တိုၵ်ႉဢဝ်ၵွၼ်း ၶေႃယူႇ။ 10/07/1584 လႆႈထုၵ်ႇၽူႈၶႂၢၵ်ႈမိူင်း သပဵၼ်ႊ ၶဝ်လၵ်ႉလွမ်ၶႃႈႁႅမ်ပႅတ်ႈ။ တွၼ်ႈတႃႇၵူၼ်းမိူင်းၵလႃး 500 လၢၼ်ႉ ပၢႆပူၼ်ႉလွတ်ႈၽဝႃႉၸၢတ်ႈၶီႈၶႃႈၼၼ်ႉ ၽူႈဢွၼ် ႁူဝ်ၸိူဝ်ႉၸၢတ်ႈ ဢိၼ်ႊၻီႊ ယိူဝ်ႊ မႁတ်ႉတမၵၼ်ႊတီႊ လႆႈၼမ်းၼႃႈၶဝ်ႈပၢင်တိုၵ်းမႃး။ ၵူၺ်းၵႃႈယင်းပႆႇထိုင်ယိူင်းမၢႆ ဢၼ်ဢဵၼ်းဢၢၼ်းဝႆႉသေ မိူဝ်ႈ 30/01/1948 ၼၼ်ႉ လႆႈထုၵ်ႇၵူၼ်းႁူဝ်ၶႅင် ႁုၼ်းႁႅင်းၵေႃႉၼိုင်ႈ ယိုဝ်းတၢႆပႅတ်ႈ။ ၸဝ်ႈၾႃႉလူင်မိူင်းပွၼ် ၸဝ်ႈၸၢမ်ႇထုၼ်းၵေႃႈ တေႃႈၼင်ႇၼၼ်။ မၢင်ႇၵိူဝ်းၶႂ်ႈႁႂ်ႈမိူင်းတႆး ႁူဝ်မႃႇပဵင်းမိူင်းမၢၼ်ႈ ဢဝ်ၵွၼ်း ၶေႃ ၼင်ႇၵၼ်သေ လႆႈတၢႆတၢင်မိူင်းတႆးၵႂႃႇ။ ဝၼ်းမိူဝ်ႈၼႆႉ ႁိုင်ၼၢၼ်းမႃး70 ပီမိူင်းယဝ်ႉ။ သင်ၸိူဝ်ႉဝႃႈ ဢွင်ႇသၢၼ်းဢမ်ႇတၢႆၼႆ ၸဵမ်မိူဝ်ႈၼၼ်ႉ၊ သင်ဝႃႈၸဝ်ႈၸၢမ်ႇထုၼ်း ဢမ်ႇၼွၼ်း ၽႄး တင်းဢွင်ႇသၢၼ်း ၶဝ် ၸိုင် ဝၢႆးလႆႈၵွၼ်းၶေႃ 1948 မႃးယဝ်ႉ မိူင်းတႆးမိူင်းမၢၼ်ႈ တေပဵၼ်ႁိုဝ် ။ ယၢမ်းလဵဝ်တေပဵၼ်ႁိုဝ်။ သင်ဝႃႈဝိၺၢၼ်ႇၶႂၼ်ငဝ်း ၸဝ်ႈၸၢမ်ႇထုၼ်းႁူႉႁၼ်ဝႃႈ-မိူင်းတႆးလႆႈထုၵ်ႇမၢၼ်ႈ ၶႂၢၵ်ႈမိူင်း ၶဝ်ပႅတ်ႉလႅၼ် ပူၼ်ႉပႅၼ် ဢူမ်ဢိုၼ် မႃး (ၸဵမ်မိူဝ်ႈ 1958-1962) ပီယၢဝ်းၶၢဝ်းႁိုင် ႁၢၼ်ႉ တေႃႇယၢမ်းလဵဝ်ၼႆၸိုင် ၸွင်ႇမၼ်း ၸဝ်ႈ တေဝူၼ်ႉၼႅင်ၸႂ်သေးလၢႆ ၵွပ်ႈပိူဝ်ႈယုမ်ႇပိူၼ်ႈ ဢိူဝ်ႈငၢႆႈၼၼ်ႉႁိုဝ် ။ ပဵၼ်ၶေႃႈထၢမ် ဢၼ်ဢမ်ႇတၢပ်ႈ တွပ်ႇယဝ်ႉႁိုဝ်။ ၽူႈဢွၼ်ႁူဝ်မိူင်းပိူၼ်ႈ လႆႈတူၵ်းလူႉတၢႆလူမ်ႉႁၢႆၵႂႃႇ (ၸိူင်ႉၼင်ႇ ဝီးလျႅမ်းၶဝ် ၵၼ်ႊတီႊ ၶဝ်) ၸိူဝ်းၼၼ်ႉ ပိူၼ်ႈၵိုင်ႇတၢင်း လႆႈပိုၼ်ႉပွႆႇသၢႆၸႂ်ယူႇတႄႉ။ ယွၼ်ႉပိူဝ်ႈမိူင်းပိူၼ်ႈ လႆႈပူတ်း ပွႆႇထၢင်ႇႁၢင်ႈလွတ်ႈလႅဝ်းမႃးယဝ်ႉ၊ တႃႇမိူင်းတႆးႁဝ်းသမ်ႉ ၽူႈဢွၼ်ႁူဝ် ၽူႈႁတ်းငၢၼ် သိုၵ်းႁၢၼ်ၵူၼ်းမိူင်းသင်ၶ လႆႈပိုၼ်ႉပႅတ်ႈၼိူဝ်ႉလိူတ်ႈသၢႆၸႂ် ၼပ်ႉႁူဝ်မိုၼ်ႇႁူဝ်သႅၼ် မႃးသေ တႃႉၵေႃႈ ႁဝ်းတိုၵ်ႉပဵၼ် တွင်တူၵ်းတႂ်ႈၼၢမ်ယူႇ။ ဝၼ်းမိူဝ်ႈၼႆႉ လုၵ်ႈၸၢႆးၸဝ်ႈၸၢမ်ႇထုၼ်း – ၸဝ်ႈသိူဝ်ႁူမ်ႇ မိူင်းပွၼ်ၵေႃႈ မီးယူႇၼွၵ်ႈမိူင်း။ ဢၼ်ပဵၼ်လုၵ်ႈ လၢၼ် မီးယူႇ ၼႂ်းမိူင်းၼွၵ်ႈမိူင်းၸိူဝ်းၼႆႉ-ၸဝ်ႈလႂ်တေ သိုပ်ႇပုတ်ႈတိၼ် တၢင်မိုဝ်းသၢႆႈၼီႈပိုၼ်းပၼ် ၸဝ်ႈၸၢမ်ႇထုၼ်းလႆႈ ဢၼ်ဝႃႈၼၼ်ႉ ၶၢဝ်းယၢမ်းတႅပ်းတတ်း ၼႄလႆႈယူႇႁိုဝ်။

['Uncategorized']

2018-07-17T10:22:12

https://shannews.org/archives/6441

ဝဵင်းမူႇၸေႊ ၸတ်းပွႆးလူင်းပၢင်သွၼ်လိၵ်ႈတႆးၶၢဝ်းမႆႈ

ၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းမူႇၸေႊ ဢွၼ်ႁူဝ်သေ ၸတ်းႁဵတ်းပွႆးလူင်းပၢင်သွၼ်လိၵ်ႈတႆးၶၢဝ်းမႆႈ မီးၵူၼ်းမိူင်းၶဝ်ႈႁူမ်ႈပၼ်ႁႅင်း 6 ပၢၵ်ႇပၢႆ။ ဝၼ်းတီႈ 15/07/2018 ယၢမ်းဝၢႆးဝၼ်း 2 မူင်း ထိုင် 5 မူင်း ႁူဝ်ၶမ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇ ၸေႊ ဢွၼ်ႁူဝ်ၼမ်းၼႃႈသေ ၸတ်းႁဵတ်းပွႆးလူင်းပၢင်သွၼ်လိၵ်ႈတႆးၶၢဝ်းမႆႈ တီႈႁူင်းလုၵ်းတၢတ်ႇၼၢႆးၽွင် ပွၵ်ႉ တူဝ်ႇယွတ်ႈ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးလၢဝ်လႅင်းပၢင်ႇ ၵႅမ်ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ၼႂ်ႈၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်သွၼ်လိၵ်ႈတႆးၶၢဝ်းမႆႈ 2018 ၼႆႉ ၵေႃလိၵ်ႈလၢႆးဝဵင်းမူႇၸေႊ ဢွၼ်ႁူဝ်သေပိုတ်ႇမႃး တင်းမူတ်း 17 ပွၵ်ႈ လုၵ်ႈႁဵၼ်းတင်းမူတ်း မီး 1000 ပၢႆ၊ မေႃသွၼ်တင်းမူတ်း မီး 108 ၵေႃႉ။ ၶၢဝ်းတၢင်း သွၼ်ႁဵၼ်းတႄႉ ႁိမ်း 2 လိူၼ်” ဝႃႈၼႆ။ ပွႆးလူင်းပၢင်သွၼ်လိၵ်ႈတႆးၶၢဝ်းမႆႈၼႆႉ မီးၵူၼ်းမိူင်းၶဝ်ႈႁူမ်ႈပၼ်ႁႅင်း 6 ပၢၵ်ႇပၢႆ။ လုၵ်ႈႁဵၼ်းဢၼ်လႆႈႁပ်ႉ သူးရၢင်း ဝလ်း ၸၼ်ႉငဝ်ႈ 54 ၵေႃႉ။ ၸၼ်ႉၼိုင်ႈ 35 ၵေႃႉ ဝႃႈၼႆ။ ပၢင်သွၼ်လိၵ်ႈတႆးၶၢဝ်းမႆႈၼႆႉ တႄႇပိုတ်ႇသွၼ်ပၼ် ၸၼ်ႉငဝ်ႈတင်း ၸၼ်ႉၼိုင်ႈ တႄႇဢဝ် ဝၼ်းတီႈ 23/03/2018 ထိုင် ဝၼ်းတီႈ 30/04/2018 ဝႃႈၼႆ။ လိူဝ်ၼၼ်ႉ ယူႇတီႈၵေႃလိၵ်ႈလၢႆး ၸႄႈဝဵင်းမူႇၸေႊ တေပိုတ်ႇပူင်သွၼ်ပၼ် လိၵ်ႈတႆး ၶၢဝ်းၼႂ်းဝႃႇ 3 လိူၼ် တႃႇလုၵ်ႈႁဵၼ်းဢွင်ႇပူၼ်ႉၸၼ်ႉသိပ်း 2018 တေတႄႇ ဝၼ်းတီႈ 28/07/2018 ၵႂႃႇ ဝႃႈၼႆ။ Photo FB – Sai Lao Hlaing Pan

['ပၢႆးပိင်ႇၺႃႇ']

2018-07-17T10:05:23

https://shannews.org/archives/6437

သိုၵ်းလူင်ပွင်ၸိုင်ႈ ၶဝ်ႈသွၵ်ႈတဝ်ဢဝ်လၢႆၶူဝ်းၶွင်ၵူၼ်းဝၢၼ်ႈ တီႈဢိူင်ႇမိူင်းၵႅတ်ႈ

သိုၵ်းလူင်ပွင်ၸိုင်ႈမၢၼ်ႈ တပ်ႉမ 99 ၶဝ်ႈသွၵ်ႈတဝ် ဢဝ်လၢႆၶူဝ်းၶွင်ၵူၼ်းဝၢၼ်ႈ တီႈဢိူင်ႇမိူင်းၵႅတ်ႈ ၵူၼ်းမိူင်းထူပ်းတၢင်းယၢပ်ႇ မႆႈၸႂ်လွင်ႈႁူမ်ႇလူမ်ႈ။ မိူဝ်ႈႁူဝ်လိူၼ်ၵျူႊလၢႆႊ 2018 ပူၼ်ႉမႃးၼၼ်ႉ သိုၵ်းလူင်ပွင်ၸိုင်ႈမၢၼ်ႈ တပ်ႉမ 99 ဢၼ်ပၵ်းပၢင်သဝ်းဝႆႉတီႈ ဢိူင်ႇမိူင်းၵႅတ်ႈၼၼ်ႉ ၵူၼ်းသိုၵ်းၶဝ် 4 – 5 ၵေႃႉ ၶဝ်သွၵ်ႈတဝ်ဢဝ်လၢႆၶူဝ်းၶွင်ၵူၼ်းဝၢၼ်ႈ တီႈဢိူင်ႇမိူင်းၵႅတ်ႈ ၸႄႈဝဵင်းလႃႈသဵဝ်ႈ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ ။ သိုၵ်းလူင်ပွင်ၸိုင်ႈမၢၼ်ႈၼႆႉ မႃးဢဝ်ၵႆႇၵူၼ်းဝၢၼ်ႈၵႂႃႇၵိၼ် ၵႃႈၶၼ်ၼပ်ႉႁူဝ်မိုၼ်ႇၵျၢတ်ႉ။ ပဵၼ်ၵႆႇလုင်းၶႅင်ႇ ဢၢႆႈထုၼ်း လႄႈ ဢၢႆႈၵေႃႇၵူၼ်းဝၢၼ်ႈၼမ်ႉလိၼ်းၶၢၼ်လႄႈဝၢၼ်ႈလူင်။ ၸၢႆးပၢၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တီႈဝၢၼ်ႈႁဝ်းၶႃႈၼႆႉ ပၢႆးမၢၵ်ႈမီးဢမ်ႇၶႅမ်ႉ တႃႇႁႃၵိၼ်လဵင်ႉ တွင်ႉၵေႃႈယၢပ်ႇ ၊ ၵမ်ႉပျီႇၸိတ်ႉမႃးယွၼ်းဝႃႇ ၊ သိုၵ်းမၢၼ်ႈမႃးယွၼ်းဝႃႇ ႁဵတ်းၼႆယူႇတိၵ်းတိၵ်း ၵူၼ်းဝၢၼ်ႈၵူၼ်းမိူင်းတႄႉထူပ်းတၢင်းယၢပ်ႇတႄႉၶႃႈ ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 13 ၼၼ်ႉၵေႃႈတပ်ႉမ 99 ၼႆႉၵႂႃႇဢဝ်ထူဝ်ႈ ၼၢႆးၼၢင်း ၵူၼ်းဝၢၼ်ႈလူင်မႃးၸႂ်ႉတၢင်ႇၶူဝ်း ၼၵ်းသေ ထူဝ်ႈလႃႈၵျီႈၵွႆ ၵူၺ်းၵႃႈသိုၵ်းမၢၼ်ႈ ဢမ်ႇၸွႆႈထႅမ်ပၼ်ၶိုၼ်းသင်ၼႆ ၸၢႆးပၢၼ်းလၢတ်ႈ။ တပ်ႉမ 99 ၼႆႉမႃးပၵ်းတီႈမိူင်းၵႅတ်ႈမိူဝ်ႈၽွင်းပီ 2014 ၊ ၵူၼ်းဝၢၼ်ႈၵႆႉလႆႈၺႃးၶျေႃး ၵႂႃႇၸွႆႈထႅမ်ႁဵတ်းပၼ်ၵၢၼ်ၶဝ် ဝႃႈၼႆ။ တီႈဢိူင်ႇမိူင်းၵႅတ်ႈ ၸႄႈဝဵင်းလႃႈသဵဝ်ႈၼႆႉ မီးသိုၵ်းလူင်ပွင်ၸိုင်ႈမၢၼ်ႈလႄႈ ပျီႇတူႉၸိတ်ႉမၢၼ်ႈပၢင်ႇတူင်ႉၼိုင်ၵႂႃႇမႃးၼႆယဝ်ႉ။

['သုၼ်ႇလႆႈၵူၼ်း']

2018-07-17T08:35:13

https://shannews.org/archives/6434

“ငဝ်းလၢႆး တပ်ႉမတေႃႇလူင်ပွင်ၸိုင်ႈ မိူင်းႁူမ်ႈတုမ် ၶဝ်ႁဵတ်းသင်” ၸွမ်သိုၵ်းလူင်ယွတ်ႈသိုၵ်း

“ငဝ်းလၢႆး တပ်ႉမတေႃႇလူင်ပွင်ၸိုင်ႈ မိူင်းႁူမ်ႈတုမ် ၶဝ်ႁဵတ်းသင်” ၸွမ်သိုၵ်းလူင်ယွတ်ႈသိုၵ်း

['Uncategorized']

2018-07-17T07:30:47

https://shannews.org/archives/6430

ပလိၵ်ႈထႆး တီႉၺွပ်းၵူၼ်းၶဝ်ႈမိူင်း ၽိတ်းမၢႆမီႈ တီႈၶျႆႊပရႃႊၵၢၼ်ႊ

ပလိၵ်ႈထႆး တီႉၺွပ်းႁႅင်းၵၢၼ်ယၢၼ်မိူင်း ၶဝ်ႈမိူင်းထႆးဢမ်ႇမီးဝတ်းဝႂ် ႁဵတ်းၵၢၼ်တီႈၶျႆႊပရႃႊၵၢၼ်ႊ ၸႄႈတွၼ်ႈ ၵဵင်းမႆႇ ၸိုင်ႈထႆး။ ဝၼ်းတီႈ 16/07/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ – ၸဝ်ႈၼႃႈတီႈပလိၵ်ႈထႆး ဝဵင်းၶျႆႊပရႃႊၵၢၼ်ႊ တီႉၺွပ်း ႁႅင်းၵၢၼ်ယၢၼ်မိူင်း ၽွင်းႁႅင်းၵၢၼ်တိုၵ်ႉၶီႇလူတ်ႉၶိူင်ႈယူႇၸွမ်းတၢင်း တီႈဝဵင်းၶျႆႊပရႃႊၵၢၼ်ႊ ၸႄႈတွၼ်ႈၵဵင်းမႆႇ ၸိုင်ႈထႆး ။ ပလိၵ်ႈထႆးဝႃႈ ၼႃႈတႃၶဝ်ပႅၵ်ႇပႅၵ်ႇ ပိူင်ႈပိူင်ႈလႄႈ ၸင်ႇႁွင်ႉထတ်းထၢမ် ယွၼ်ႉဢမ်ႇမီးဝတ်းဝႂ်သင်လႄႈ ၸင်ႇၺႃးတီႉၼႆယဝ်ႉ ။ ႁႅင်းၵၢၼ်ယၢၼ်မိူင်း ဢၼ်ၶဝ်ႈမိူင်းၽိတ်းပၵ်းပိူင်မၢႆမီႈ 3 ၵေႃႉၼၼ်ႉပဵၼ် ၸၢႆးသေႃး ဢႃယု 53 ပီ၊ ၸၢႆးၽွၼ်းၶျႆႊ ဢႃယု 18 ပီလႄႈ ၼၢင်းၶမ်းယူင်ႇ ဢႃယု 39 ပီ တင်း3 ၵေႃႉၼႆႉပဵၼ်ၵူၼ်းၵဵင်းတုင် ဢွၼ်ၵၼ်ၶဝ်ႈၵႂႃႇတၢင်း တႃႈၶီႈလဵၵ်း – မႄႈသၢႆသေ ဢၢၼ်းၵႂႃႇႁဵတ်းၵၢၼ်တီႈဝဵင်းၵဵင်းမႆႇ။ ၸဝ်ႈၼႃႈတီႈပလိၵ်ႈ လၢတ်ႈဝႃႈ – “ သိုပ်ႇၼႆႉၵႂႃႇ တၢင်းၾၢႆႇၸဝ်ႈၼႃႈတီႈ ၽူႈမီးပုၼ်ႈၽွၼ်းလၢႆလၢႆၾၢႆႇ တေဢွၼ် ၵၼ်လူင်းၵူတ်ႇထတ်း တီႉၺွပ်းၵႂႃႇတိၵ်းတိၵ်း ၵွပ်ႈၼၼ်ႁႂ်ႈပေႃႈလဵင်ႉၼၢႆးၸၢင်ႈလႄႈ ႁႅင်းၵၢၼ်ဢွၼ်ၵၼ်ႁဵတ်း ၸွမ်းၼင်ႇပၵ်းပိူင်မၢႆမီႈ ႁႂ်ႈႁႅင်းၵၢၼ် ႁဵတ်းၵၢၼ်ၸွမ်းၼင်ႇဢၼ် လူင်ပွင်ၸိုင်ႈထႆးမၵ်းမၼ်ႈဝႆႉ မိူၼ်ၼင်ႇၵမ်ႊမၵွၼ်ႊ၊ ႁပ်ႉၸႂ်ႉၼႂ်းႁိူၼ်းၸိူဝ်းၼႆႉလႄႈ ၵၢၼ်ပိၼ်ႇ ၽႃသႃ မၢၼ်ႈ၊ လၢဝ်း၊ ၵမ်ႊပူႊၶျႃႊ ၼၼ်ႉၵူၺ်းပေႃးႁဵတ်းပူၼ်ႉလိူဝ်သေ ဢၼ်မၵ်းမၼ်ႈဝႆႉ ၼၼ်ႉၸိုင်တေမီးတူတ်ႈတၢမ်ႇၸွမ်းၼင်ႇမၢႆမီႈ ” ၼႆယဝ်ႉ။ လူင်ပွင်ၸိုင်ႈမိူင်းထႆး တမ်းဝၢင်းဝႆႉမၢႆမီႈႁႅင်းၵၢၼ် သင်ဝႃႈႁႅင်းၵၢၼ်ၵေႃႉလႂ်ၽိတ်းမၢႆမီႈ ဢမ်ႇမီး ဝႂ်ႁဵတ်းၵၢၼ်ၼႆ မီးတူတ်ႈတၢမ်ႇမႂ်ငိုၼ်း 5,000 – 50,000 ၿၢတ်ႇလႄႈ ႁႄႉႁၢမ်ႈဢမ်ႇႁႂ်ႈယွၼ်း ဝႂ်ႁဵတ်းၵၢၼ် 2 ပီ။ တွၼ်ႈတႃႇ ၼၢႆးၸၢင်ႈ သင်ၸၢင်ႈၵူၼ်းႁဵတ်းၵၢၼ် ၽိတ်းမၢႆမီႈၼႆ တေၺႃး မႂ်ငိုၼ်း 10,000 – 100,000 ၿၢတ်ႇ တေႃႇၵူၼ်းႁဵတ်း ၵၢၼ်ၼိုင်ႈၵေႃႉ သင်ႁဵတ်းၽိတ်းယဝ်ႉ ႁဵတ်းၽိတ်းထႅင်ႈၼႆၸိုင် တေၺႃးတၢမ်ႇၶွၵ်ႈ 1 ပီ မႂ်ငိုၼ်း 50,000 – 200,000 ၿၢတ်ႇလႄႈ တေၺႃးႁႄႉႁၢမ်ႈ ဢမ်ႇႁႂ်ႈၸၢင်ႈႁႅင်းၵၢၼ် 3 ပီ ။ သင်ႁႅင်းၵၢၼ်ၵေႃႉလႂ် ၶႂ်ႈၶဝ်ႈႁဵတ်းၵၢၼ်တီႈၼႂ်း မိူင်းထႆးထႅင်ႈၼႆၸိုင် တေလႆႈၶဝ်ႈၸွမ်းပိူင် MOU (ၶေႃႈၵိၼ်ၵႅၼ်ႇ ၵၢၼ်ၸၢင်ႈၵူၼ်းႁဵတ်းၵၢၼ် ဝူင်ႈၵၢင်သွင်မိူင်း) ။

['ႁႅင်းငၢၼ်းၶၢမ်ႈမိူင်း']

2018-07-17T06:45:41

https://shannews.org/archives/6427

ယွၼ်ႉသင်လႄႈ ႁူဝ်ပဝ်ႈလူင် RCSS/SSA ဢမ်ႇၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

ယွၼ်ႉသင်လႄႈ ႁူဝ်ပဝ်ႈလူင် RCSS/SSA ဢမ်ႇၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ပွၵ်ႈၵမ်း 3

['Uncategorized']

2018-07-17T06:35:28

https://shannews.org/archives/6424

ၸွမ်ၸိုင်ႈႁူပ်ႉထူပ်း ၶႃႈႁၢပ်ႇၵၢၼ်လုမ်းလူင်ပွင်ၸိုင်ႈ တီႈဝဵင်းလူင်တူၼ်ႈတီး

ၸွမ်ၸိုင်ႈႁူပ်ႉထူပ်း ၶႃႈႁၢပ်ႇၵၢၼ်လုမ်းလူင်ပွင်ၸိုင်ႈ တီႈဝဵင်းလူင်တူၼ်ႈတီး

['Uncategorized']

2018-07-17T02:47:59

https://shannews.org/archives/6419

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/17၊ BNI/SHAN TV Program, 2018/07/17

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/07/17၊ BNI/SHAN TV Program, 2018/07/17

['Uncategorized']